
PROLOG 


Nimic nu părea să-i indice lui Tweed că se implica în cel 
mai ciudat caz din întreaga sa carieră de director adjunct al 
Serviciului Secret de Informaţii (SIS) şi, anterior, de detectiv 
de renume la Scotland Yard. 

Era o minunată zi de martie, iar el conducea undeva la 
sud de Londra împreună cu adjuncta sa, Paula Grey. Ea 
studia o hartă, ghidându-l; părăsiseră autostrada la 
îndrumarea ei şi acum mergeau spre sud-vest de-a lungul 
unui drum de ţară. Pe ambele laturi ale drumului se iveau 
dealuri abrupte acoperite pe coamă cu gard viu, pe care se 
zăreau deja muguri verzi. Soarele strălucea pe cerul 
albastru senin. Din când în când treceau pe lângă câte o 
casă izolată, cu grădina din faţă plină de flori de şofran şi 
pâlcuri de narcise. 

— Ce frumos e, remarcă Paula, privind lung pe fereastră. 

Era atrăgătoare, suplă, avea în jur de treizeci de ani, cu 
păru-i negru lucios care ajungea până la umeri încadrând o 
faţă frumos conturată. 

— Ai idee încotro ne îndreptăm? întrebă Tweed. 

— Desigur. Conacul Hengistbury se află bine ascuns în 
ceea ce ei numesc Pădurea, un teritoriu vast. O zonă 
ciudată pentru a amplasa sediul central al Băncii Main 
Chance. 

— Cea mai bogată bancă privată din lume, după cum 
spunea Buchanan. 


Totul începuse devreme în acea dimineaţă, atunci când 

Tweed ajunsese la sediul central al SIS de la Park Crescent 
din Londra. Toţi oamenii lui cheie erau adunaţi în spaţiosul 
birou aflat la primul etaj. Bob Newman, înaltul fost reporter, 
se întinsese pe un fotoliu. Ca de obicei, Harry Butler, omul 
din Cockney, se cuibărise pe podea, iar Paula se aşezase la 
biroul ei într-un colţ, aproape de fereastră. Marler, ţintaş 
iscusit, se aşezase lângă Pete Nield. 

Tweed abia se aşeză la biroul său vechi şi scump, primit 
cadou din partea echipei sale, când tocmai sună telefonul. 
Ridică din sprâncene. „Opt dimineaţa. Cine sună la ora 
asta?” 

Monica, secretara sa de mulţi ani, o femeie între două 
vârste care purta părul strâns în coc, răspunse. Acoperind 
receptorul, strigă: 

— Comandantul Buchanan de la Yard vă caută urgent. 

— Cam devreme, Roy, începu Tweed, după ce făcuse 
semn către Paula să asculte la telefonul ei. 

— E o urgenţă, îi spuse Buchanan cu o voce grăbită. Îţi 
cer un serviciu important. Ai auzit de Banca Main Chance, 
cea mai bogată din ţară şi poate din lume. Total 
independentă. Fără acţiuni cotate la bursă. Controlată de 
Bella Main. In vârstă de optzeci şi patru de ani. Te-a 
cunoscut la o petrecere în urmă cu un an. A fost foarte 
impresionată. Poţi să-ţi faci timp să te întâlneşti cu ea 
astăzi? 

— Unde se află? 

— La conacul Hengistbury. Situat într-o zonă numită 
Pădurea. 

— Şi unde Dumnezeu se află? 

Paula arătă câtre o hartă deschisă. Localizase deja. 
Tweed dădu din cap şi se adresă din nou lui Buchanan. 

— Nu mai contează. A găsit Paula. Dar de ce oare doreşte 
Bella Main să mă vadă? 

— Nu ştiu. Nu mi-a spus... 

— Roy, mârâi Tweed, atunci de ce e aşa de important 

pentru tine, pentru numele lui Dumnezeu? 

— Guvernul crede că este ceva în neregulă cu banca 
aceea. 

— În ce sens în neregulă? întrebă Tweed. 

— Nu ştiu, spuse Buchanan părând disperat. Cred că mai 
mulţi miniştri bogaţi au bani depuşi în acea bancă. E doaro 
bănuială. Dar momentan sunt înglodat în slujba mea 
actuală, cu toate problemele mele. Ştii că am fost numit 
comandant al Brigăzii Antitero? Te rog să faci un efort. 
Poate fi important... 

— În ce sens? 

— N-am idee. 

— Eşti un izvor de informaţii. Când mă aşteaptă? 

— În dimineaţa aceasta. Cât mai curând până în 
unsprezece. Am aranjat o întâlnire în numele tău. 

— Fără să mă consulţi? Mulţumesc mult! 

— Îmi pare rău, dar sunt în încurcătură. l-am spus că 
poate o vei lua şi pe Paula cu tine. Îmi cer scuze. ; 

— Întoarce-te la urmărirea teroriștilor. Mergem noi. Îmi 
eşti dator vândut. 

Tweed trânti telefonul înainte ca Buchanan să mai poată 
spune ceva şi se uită către Paula: 

— E uşor de găsit? 

— Nu, dar te duc eu acolo. 

Se întoarse către Harry, care se uita peste umărul ei: 

— Tu de ce eşti atât de interesat? 

— Sunt curios doar unde mergeţi. Aici e? întrebă 
împungând cu degetul său gros în hartă. 

— Da, acolo se află. Paula se ridică. Ar fi bine să-mi iau 
ceva pe mine. Poate că e răcoare acolo. Şi văd că Tweed se 
grăbeşte. 

Şeful ei îşi pusese deja un pardesiu din păr de cămilă şi 
stătea lângă uşă. Ea se îmbrăcă în câteva secunde cu o 
haină din blană de cămilă. Se aşeză pe scaun şi verifică 
dacă pistolul Beretta automatic de 6,35 mm se află în toc, 

prins de gamba ei dreaptă. Îl verificase anterior pe cel de 
7,65 mm din tocul de la şold. Se ridică. 

— Pregătită şi hotărâtă! 

— Atunci să pornim, spuse Tweed. 

Telefonul sună. Tweed dădu din cap în vreme ce Monica 
răspunse. 

— Nu sunt aici, avertiză el. 

— Pentru asta eşti, îi spuse Monica. E Philip Cardon. Din 
străinătate, ca de obicei, bănuiesc. 

Tweed se sprijini de marginea biroului său şi îi făcu semn 
Paulei, care se duse ţintă la biroul ei. Ridicară receptoarele 
în acelaşi timp. Nerăbdarea lui Tweed fu înlocuită cu un ton 
de autentică plăcere. 

— Philip, dulău bătrân. Nu ne-am mai auzit de un secol. 
Ce mai e prin lume? 

— E sigură legătura? 

Vocea lui Philip era nefiresc de aspră. 

— Dacă nu este, rămânem fără slujbă. 

— Conversaţia aceasta va fi scurtă. Am un agent sub 
acoperire. Mi-a spus că Doubenkian se îndreaptă spre 
Marea Britanie. E posibil să fi ajuns deja. Ştii la cine mă 
refer? 

— Vag. Nu l-am cunoscut personal. 

— Nici nu vrei. E foarte periculos şi extrem de puternic. 
Din informaţiile mele, el vine pentru ceva legat de tine. 

— În legătură cu ce, Philip? Nu-mi imaginez de ce. 

— Nici eu. Dar păzeşte-ţi spatele. Te sun când adun mai 
multe informaţii. 

Tweed auzi un clic. Philip încheiase subit convorbirea. 
Puse jos receptorul, la fel Paula şi Monica. Dădu din umeri 
deschizând uşa, gata să coboare scările către maşină, 
secondat de Paula. În vreme ce Tweed deschise portiera, ea 
se uita în urmă. Harry îi urmase tiptil pe scări şi acum se 
strecura rapid pe intrarea din spate. 

— Mă întreb de ce s-o grăbi aşa Harry, se miră ea în 

vreme ce îşi prinse centura de siguranţă. 

— Lucrează la vreun caz. Ştii că le dau mână liberă să 
facă ce cred de cuviinţă. 

— Philip părea neobişnuit de încordat, remarcă ea în 
vreme ce Tweed porni din Park Crescent către autostrada 
care avea să-i ducă spre sud. 

— Poate că ar trebui să ne interesăm de acest 
Doubenkian, sugeră ea. 

— O, nu cred, spuse el lapidar. 

— Ei bine, eu cred că ar trebui să ne interesăm, insistă 
ea. Philip ştie ce spune. Întotdeauna. 

— Pune-ţi centura, spuse Tweed vesel. Vom avea o zi 
liniştită la ţară pe vremea aceasta superbă de primăvară. 
Relaxează-te. 

— A spus că e periculos, continua Paula. 

Tweed o privi şi zâmbi. Nu mai făcu nici un comentariu şi 
se aşeză liniştit la volan pentru a se bucura de o zi liniştită. 


Se avântaseră în ţinutul de ţară, părăsind de mult 
autostrada. Soarele încă strălucea pe cerul albastru senin. 
Nu mai era trafic de o bucată bună de vreme. Nici nu mai 
apăruseră case izolate cu grădini pline de flori de 
primăvară. Mobilul Paulei băzâi. Ea avu o scurtă convorbire. 

— Era Monica, spuse ea punând telefonul în buzunar. 

— Zău? spuse Tweed ca şi cum gândurile lui ar fi zburat 
departe. 

— Monica a localizat de unde a sunat Philip. De undeva 
din Belgia. Nu ştiu de unde. Nu i-au spus Monicăi decât 
ţara. Nu credeam că acesta este unul dintre locurile de 
vânătoare preferate ale lui Philip. 

— În mod normal nu este. Dar bântuie pe tot continentul. 

— Ai observat planorul care zboară aproape paralel cu 
drumul acesta? 

— Da. Am observat. 

— Poate că este Marler care ne veghează. 

— Nu. Nu este avionul lui. 

— Acum semnalizează, aprinde şi stinge o luminiţă. Ce 
face? 

— N-am idee. 

— A încetat. Zboară înspre nord acum. 

— Aşa este. 

Ea se uită lung la Tweed. El răspundea automat, ca şi 
cum mintea îi era în altă parte. Încetinise pe măsură ce se 
apropiau de vârful unui deal şi acum de-abia se mişcau. Din 
vârf aveau o vedere panoramică a ținutului de ţară înainte 

ca drumul să coboare într-o pantă lungă şi dreaptă. La nu 
mai mult de un kilometru, un tractor imens stătea cocoţat 
în vârful unui deal mic. Câmpul din urma sa era arat. 
Nenumărate parcele de pământ se înşirau cât vedeai cu 
ochii. Tweed se opri şi închise motorul. In liniştea subită 
singurul zgomot era un şuierat slab. Plugul era oprit, dar 
şoferul, o siluetă vagă nemişcată, ţinuse motorul în 
funcţiune. Tweed porni şi el motorul şi începu să se 
deplaseze încet la vale. Paula se aştepta să prindă viteză, 
dar verificând vitezometrul văzu că se târau cu maximum 
40 de kilometri pe oră. 

Nedumerită, se uită lung la Tweed. Nu îl văzuse niciodată 
atât de relaxat. Era nerăbdătoare să apese pedala de 
acceleraţie. 

— Ai putea să mergi mai repede pe porţiunea aceasta, 
sugeră ea. Se poate vedea la kilometri depărtare. Nu vine 
nimic din sens opus. 

— Ai dreptate, aprobă el încet. 

Începură să se apropie de optzeci la oră aproape de baza 
dealului. Paula se cufundă în scaun. Aşa mai mergea. Ea 
avea geamul coborât, şi cel mai curat aer din lume îi umplu 
nările. 

Ajunseră la baza dealului şi Tweed încetini la şaizeci. 
Paula îl privi lung. Era într-o stare ciudată, dar probabil că 
retrăia în minte aspecte ale vizitei sale la sediul lui Bella 
Main. 

— Aştept cu nerăbdare să văd cum este la conacul 
Hengistbury..., începu ea. 

— Ţi-ai fixat bine centura de siguranţă? întrebă el cu un 
ton straniu în voce. 

— Bineînţeles că am fixat-o. De când am plecat din Park 
Crescent. 

— Atunci stai dreaptă! Şi nu mai pălăvrăgi! Vreau să mă 
concentrez. 

— Bine, spuse deranjată. O să tac ca la biserică. 

— Aşa să faci. 

Acum mergeau cu optzeci la oră. Tweed încetini din nou 
la şaizeci. Apoi şi mai mult, înspre patruzeci. Frână brusc. 
Paula văzu imensul plug înainte, aproape deasupra lor, 
lamele lui înspăimântătoare forjând înspre ei printr-un 
spaţiu dintre pomi. Făcu un zgomot infernal pe măsură ce 
se prăbuşi pe drum. 

Pentru o secundă, masivul plug, rotindu-se precum o 
abominabilă maşină de tocat, umplu parbrizul. Trecu la 
câţiva centimetri de bara frontală a maşinii. Paula fu 
îngrozită. Tweed stătu nemişcat. 

Avântul plugului îl purtă înainte, peste drum, 
îndreptându-se către un spaţiu dintre pomi pe cealaltă 
parte a drumului, scăpat de sub control. Paula îl zări o clipă 
pe şofer, care purta o şapcă din material textil şi haine de 
muncitor. Panicat, el încerca disperat să găsească pedala 
de frână, zgâlţâindu-se prin cabină. Dincolo de spaţiul gol 
se afla o pantă lină pe partea dreaptă, suficient de lată 
pentru ca şoferul să urce pentru a fi în siguranţă. 

Dar la stânga pantei line, jumătate din spaţiu dădea 
abrupt într-o râpă pietroasă. In continuare panicat, şoferul 
pierdu controlul. Pe măsură ce vehiculul urcă panta, plugul 
aluneca peste margine. Vehiculul se răsturnă cu totul 
lateral, plonjând în râpă cu viteză. Paula zări un instantaneu 
teribil al cabinei cu şoferul răsturnându-se şi auzi sunetul 
odios de metal contorsionat. 

Şoferul reuşise să forţeze o fereastră, scoțând capul şi 
umerii. Imensa greutate a vehiculului se năpusti deasupra 
craniului său, zdrobindu-l la jumătate din dimensiunea lui 
normală. Paula dădu drumul aerului din piept. Tweed privi 
carnagiul doar pentru un scurt moment, apoi conduse mai 
departe. 

— Nu ar trebui să vedem ce-i cu el? şopti Paula. 

— N-are rost. E mort de-a binelea. Aşa cum trebuia să 
sfârşim şi noi. 

— Poate că ar trebui să anunţăm poliţia, sugeră ea. 

— Nu trebuie! Noi trebuia să sfârşim aici în maşină, turtiţi 
ca nişte clătite. Să anunţăm poliţia ar însemna să întârziem 
câteva ore şi să dăm explicaţii nedorite. 

— De ce? întrebă ea ridicând vocea. 

— E evident că nu se vrea ca noi să ajungem la conacul 
Hengistbury. Totul a fost bine pus la punct. 

Paula simţi că Tweed nu dorea să continue acesta pistă. 
Cu tact, ea schimbă subiectul. 

— Hengistbury e un nume ciudat. 

— Provine de acum sute de ani. luţii din lutlanda au ajuns 
în insula Thanet. Sub comanda lui Hengist şi Horsa. Aceştia 
i-au răpus pe picţi, care migrau spre sud pentru a-i ucide pe 
localnici. Au părăsit insula Thanet şi au preluat porţiuni de 
pământ fertil. Era începutul formării poporului englez. Cel 
care a fondat conacul cunoştea bine istoria. ` 

Ajunseră în vârful unui alt deal. Tweed făcu o pauză. |n 
valea de dincolo de deal peisajul se schimba radical, în locul 
câmpurilor deschise li se arăta, cât vedeai cu ochii, o vastă 
întindere de copaci de culoare verde-închis. Brazii înalţi 
erau atât de apropiaţi încât păreau că formează o pătură 
imensă, doar crengile ivindu-se interpuse. Paula aproape 
că-şi pierdu răsuflarea. 

— Aceasta trebuie să fie Pădurea, marcată pe hartă. Pare 
să se întindă la nesfârşit. 

— Şi undeva în interior se află conacul. 

— Ei bine, te-am ghidat pe calea cea bună. 

Pe când ajunseră la baza dealului ea arată către un 
indicator vechi care marca direcţia în care se îndreptau ei. 
Hengistbury. Soarele, care încă lumina, dispăru. Acum 
conduceau printr-un tunel întunecat, străjuit de deasupra şi 
din ambele laturi de rânduri de brazi cu trunchiuri masive. 
Tweed puse farurile pe fază lungă. În curând apăru pe 
partea stângă un masiv zid de piatră, înalt de trei metri, 
care continua pe o distanţă lungă. Avea în vârf rotocoale de 

sârmă ghimpată. 

— Am ajuns la proprietatea doamnei Bella Main? întrebă 
Paula. 

— Cred că da. Cred că are zeci de hectare. 

Tocmai termină de vorbit şi farurile luminară nişte porţi 
de fier din zidul înalt până la cer. Tweed privi în oglinda 
retrovizoare, încetini şi apoi opri. Paula privi în urmă 
încruntată. 

— Maşina aceea ne urmăreşte de ceva timp. Am văzut-o 
şi mai devreme. 

— E Harry. A oprit în spatele nostru. lată-l că vine. 

Acest lucru se mai întâmplase în trecut atunci când 
Tweed sau Paula plecau singuri sau împreună. Un membru 
al echipei lor loiale îi urma în linişte. Înainte de incidentul cu 
plugul fuseseră şi alte tentative de asasinat asupra lui 
Tweed. Acesta îşi cobori geamul în vreme ce Harry se 
îndrepta către ei pe jos. 

— V-am pierdut pentru o vreme pe autostradă, remarcă 
Harry. Am fost blocat într-un ambuteiaj. Apoi m-am prins că 
o să urmaţi drumul spre sud-vest. Am... 

— Harry, ordonă Tweed, nu te da văzut. Strecoară-te la 
porţile acelea şi vezi dacă există vreo alee spre conac. 
Verifică şi poteca aceea din dreapta pe partea opusă 
porţilor. O să te rog să-ţi parchezi maşina încât să nu poată 
fi văzută, dar să poţi supraveghea conacul. 

Harry acţionă în grabă, mergând lipit de zid. Se puse în 
genunchi, se târî câţiva paşi şi trase cu ochiul. Îşi mişcă 
brusc capul spre dreapta pentru a arunca o privire către 
potecă. Apoi se întoarse în fugă la maşini. 

— Acum ce ai de gând? întrebă Paula. 

— Stai! 

Tweed se întoarse către Harry, înapoi la fereastră. 
Provincialul rânjea. 

— Floare la ureche. Aleea duce direct către Palatul 
Buckingham. Duc maşina în tufişurile de acolo, ocolesc şi 

vin pe poteca din spate. Care-i treaba? 

— Sper că mă voi afla în apropierea unei ferestre ca să 
pot să-ţi fac semn cu bricheta. Asta dacă părăseşte cineva 
conacul cu maşina în timp ce ne aflăm înăuntru. Dacă se 
întâmplă aşa, urmăreşte-i discret. 

— Intotdeauna sunt discret. Distracţie plăcută... A, e un 
interfon în stâlpul din apropiere. Să sperăm că te consideră 
de încredere şi te lasă să intri! 

Tweed intră în acţiune în vreme ce maşina lui Harry 
dispăru într-un tufiş des. Paula tremură. Era răcoare din 
pricina desişului de brazi. Ajungând în dreptul porţilor 
înalte, Tweed viră, gata să intre. 

— Uau! exclamă Paula. Acum înţeleg de ce a spus el 
Palatul Buckingham. 

O alee largă cu pietriş ducea preţ de o sută de metri 
direct dincolo de părculeţ, până la conac. Sediul Băncii Main 
Chance era o enormă casă veche construită în epoca 
elisabetană. Coşuri spiralate se zăreau pretutindeni pe 
acoperiş. La fiecare colţ, imensa întindere a conacului 
prezenta mici anexe, acoperişurile purtând, de asemenea, 
palisade de coşuri spiralate. Din multe dintre ele ieşea fum 
spre cerul liniştit. 

Tweed îşi deschisese portiera pentru a cobori şi a se 
apropia de interfon când vocea tăioasă a unui bărbat 
explodă din dispozitiv: 

— Domnule Tweed, domnişoară Grey, bine aţi venit la 
Hengistbury. 

Porţile se deschiseră către interior. Tweed porni încet 
înainte. In oglinda retrovizoare, văzu cum acestea se 
închideau deja în spatele lor. 

— Probabil că este cel mai rafinat exemplu de arhitectură 
elisabetană din Anglia, comentă el. 

— Minunat. Paula rămase aproape fără răsuflare. La fel şi 
parcul. 

Pe ambele laturi ale aleii se întindea un gazon tuns. La 

stânga lor o fântână arteziană ţâşnea înalt în aer, formând 
litera „H”. La dreapta lor pajiştea se îngusta, iar dincolo de 
ea brazi gigantici se iveau gata parcă să înghită parcul. 
Paula îi găsi siniştri. 

— Nimic nelalocul lui, sunt sigur, remarcă Tweed. 

— Nu fi atât de convins, răspunse Paula în şoaptă. 

Tweed parcă la baza unor scări de marmură care duceau 
către o terasă spațioasă ce se întindea pe toată lungimea 
conacului. Alte maşini erau parcate în apropiere, precum şi 
o limuzină neagră. Un şofer în uniformă, cu o expresie 
snoabă, stătea lângă ea şi îi ignoră pe nou-sosiţi. 

Ajungând pe terasă împreună cu Paula, Tweed remarcă 
faptul că toate ferestrele mici erau plumbuite. La capătul 
scărilor se află intrarea, două uşi grele de mahon. Uşa din 
stânga se deschise şi un bărbat înalt, arătos, în jur de 
treizeci de ani, ieşi vioi să-i întâmpine. Purta un costum 
negru elegant, cu pantalonii la dungă, cu jacheta 
ajungându-i până aproape de genunchi şi gulerul ridicat. 
Uniforma unui majordom. 

— Domnul Tweed şi domnişoara Grey, oaspeţii noştri 
bine-veniţi. Să vă conduc. Consideraţi-mă majordomul. 

Vocea avea acelaşi accent tăios care îi poftise prin 
interfon. 

— Nu este sigur de rolul lui? şopti Paula în glumă în timp 
ce urmau silueta băţoasă către interior. 

— Şşşt, o opri Tweed în vreme ce intrară într-un hol 
mare, pătrat, cu pardoseală de lemn. 

Pe trei dintre pereţi abia puteau distinge uşi de mahon 
închise. Majordomul îi conduse către uşa din dreapta şi se 
opri cu mâna pe clanţa uşii. 

— Eu sunt Snape, domnule. Sunteţi extrem de punctual. 
Doamna Bella Main vă transmite scuze. Vine imediat, unul 
dintre clienţii dumneaei importanţi a sosit neanunţat, spuse 

pe un ton dezaprobator. Îl va expedia imediat. Aceasta este 
biblioteca. 

Intrară într-o altă încăpere mare, cu pereţii acoperiţi de 
rafturi de cărţi îmbrăcate în piele aşezate ordonat. Intr-un 
şemineu cu arcadă lucea un foc cu lemne, iar Paula primi cu 
entuziasm căldura: ea deja găsea atmosfera conacului 
claustrofobă. Singura lumină provenea de la foc. Lumina de 
afară abia pătrundea prin ferestrele mici. 

Un bărbat înalt, probabil aproape de cincizeci de ani, se 
repezi să-i întâmpine. Purta un costum scump, bleumarin cu 
dungi; cămaşa era de un alb imaculat, iar cravata era 
Chanel. Din manşete i se iveau nişte butoni albi decoraţi cu 
aur. Zâmbea şi era ceva dominant la maxilarul său 
proeminent. 

— Eu sunt Marshall Main, director executiv al acestui 
stabiliment. Sunteţi cei mai interesanţi musafiri pe care i- 
am avut de mult timp. 

— De ce? întrebă Tweed în vreme ce Main le strânse 
mâna amândurora. 

— Cu ce vă putem servi? Cred că dispunem de aproape 
orice. 

— O cafea ar fi bună, răspunse Tweed. 

— Şi pentru mine, vă rog, adăugă Paula. 

— Cum o doriţi, domnule? întrebă Snape, postat în 
spatele lor drept precum o santinelă. 

— Amară ca păcatul. Şi Paula la fel. 

— Ei bine - izbucni Main râzând -, sunteţi la locul potrivit. 
Destule păcate pe aici. Poftiţi şi luaţi loc. 

Îi luă braţul Paulei şi îl strânse privind-o fix. Ei îi displăcu 
acest lucru. 

In vreme ce Snape plecă, închizând uşor uşa, Main îi 
conduse către o masă veche, înconjurată de patru fotolii, în 
apropierea focului. Paula urmărea o femeie aflată în 
cealaltă parte a bibliotecii. Ea stătea în spatele unui scaun 
cu spătar, ascultând în linişte. 

Avea în jur de patruzeci de ani, estimă Paula, şi era 
extrem de atractivă. Suplă, avea un păr negru lung şi 
frumos aranjat, care-i ajungea până la umeri. Sprâncenele 
ei erau groase, iar trăsăturile, perfect sculptate. Ochii ei 
erau mari, nasul era drept şi suficient de lung deasupra 
unei guri ferme şi a unei bărbii hotărâte. Îi zâmbi Paulei, 
care imediat îi răspunse cu un zâmbet. 

Main, căruia părea să nu-i scape nimic, se ridică rapid. 
Toate mişcările lui erau vioaie şi rapide. 

— O, Doamne! Am uitat bunele maniere. Lavinia, vino 
lângă noi! 

Strecură un fotoliu liber între Tweed şi Paula. 

— Ea este Lavinia, fiica mea. E lumina ochilor mei. 

Tweed consideră cuvintele ciudate în vreme ce Lavinia se 
aşeză lângă el. Ea zâmbi şi îşi privi lung tatăl. 

— Atâta vreme cât nu încerci să duci lucrurile prea 
departe. 

— De ce? îl întrebă Tweed din nou pe Main. 

— Ce? replică el nedumerit. 

— Domnul Tweed se referă la remarca ta că sunt cei mai 
interesanţi musafiri pe care i-am avut în ultimul timp. 
Probabil se întreabă dacă spui acest lucru tuturor celor care 
vin pe aici, îl tachină ea cu vocea sa plăcută. 

— Nimicuri şi baliverne! strigă el, pentru o clipă enervat. 

Întorcându-se către Tweed, el exageră din nou cu 
amabilităţile. 

— Deoarece sunteţi director adjunct al SIS - şi aţi adus-o 
cu dumneavoastră pe doamna cea mai de încredere. De 
asemenea, mi-am dat seama deja că amândoi aveţi o 
inteligenţă şi o capacitate de gândire extraordinare. 

— Bella îşi face întotdeauna temele înainte de a accepta 
să se întâlnească aici, spuse Lavinia. 

— Ea încearcă întotdeauna să mă contreze, spuse Main 
iritat. 

— Pur şi simplu îmi place acurateţea, îi spuse Lavinia. 

— Tocmai de aceea, le spuse Main, ea este contabil-şef. 

Snape apăru cu o tavă de argint cu cafeaua. Puse mici 
ştergare în faţa lui Tweed şi a Paulei şi turnă dintr-o 
cafetieră mare de argint. Serviciul de porțelan era Royal 
Doulton. Snape se uită la Lavinia. 

— Pentru mine nimic, îi spuse ea. 

Snape tocmai ieşise în linişte când camera explodă. Uşa 
fu deschisă larg, lovindu-se de peretele cu lambriuri. O 
tânără dădu buzna în bibliotecă. Era în jur de treizeci de 
ani, estimă Paula. Avea părul roşcat şi lung, o faţă drăguță, 
cu buze senzuale şi ochi verzi adânci. Lavinia se înclină spre 
Paula şi îi şopti. 

— Ne cerem scuze. E cam sălbatică. 

Paula se întoarse. Roşcata purta o bluză scurtă prinsă de 
umeri cu două bretele subţiri. Avea o siluetă frumoasă şi 
purta jeanşi strâmţi. Paula începu să compare ţinuta ei cu 
cea a Laviniei: ea purta o fustă maro până la genunchi, iar 
în sus avea o jachetă de catifea de culoare închisă, cu 
fermoarul închis pe jumătate. Pe dedesubt avea o bluză 
albă cu nasturii închişi până la gât. Mare diferenţă faţă de 
cea care tocmai dăduse buzna. 

Roşcata merse săgeată înainte şi îşi puse ambele mâini 
pe umerii lui Tweed. Zâmbea larg. Cu o voce plină, care 
trăda o educaţie aleasă, ea vorbi, cu mâinile aşezate în 
continuare pe umerii lui Tweed. 

— De vreme ce nimeni nu a avut politeţea de a mă invita 
la petrecere şi nimeni nu mă prezintă, mă voi prezenta 
singură. Eu sunt Crystal. 

Vocea ei, agresivă când sosise, era acum calmă şi lină. 

— Fiica managerului executiv. Nu acesta, spuse, 
privindu-l pe Marshal Main. Tatăl meu este Warner Chance. 
Cred că şi el coboară imediat. 

— la-ţi un scaun, Crystal, o invită Lavinia. Stai cu noi. 

— li voi arăta domnului Tweed Pike's Peak. E unic. Se 
aplecă şi îşi apropie gura de urechea lui Tweed. 

— Panorama se vede doar de sus. Se ajunge repede. 

Tweed se ridică. Era curios să vadă mai mult din conac şi 
bănui că singura sa şansa era să o însoţească pe Crystal. 

— Vă rog să mă scuzaţi. Se anunţă ceva interesant de 
văzut. 

O urmă până la uşă, care fusese închisă de Snape. 
Traversară holul după ce Crystal închise uşa bibliotecii în 
urma lor. La capătul holului ea deschise nişte uşi duble cu 
un gest amplu. 

— Într-adevăr, este extrem de impresionant, spuse cu 
vocea ei calmă. 

El fu nevoit să aprobe. La aproximativ zece metri înaintea 
lor, o magnifică scară largă, cu balustrade în stil elisabetan, 
urca până la primul etaj. Sus era un plafon şi acolo scara se 
bifurca înspre stânga şi înspre dreapta. Când ajunseră la 
plafon, Crystal îl conduse pe scările din partea dreaptă. 
Ajunseră la un plafon spaţios şi continuară pe un coridor în 
capătul căruia se zărea o fereastră. Ea se opri în dreptul 
unei uşi, scoase o cheie şi descuie. 

Tweed intră înaintea ei, apoi se opri. Se afla în interiorul 
unui dormitor cu un pat acoperit. În spatele său, auzi cum 
ea încuie uşa. Întorcându-se brusc, o descoperi aproape de 
el, rânjind. Vocea fu fermă în timp ce i se adresă. 

— Deci unde e panorama spre Pike's Peak? 

— Asta urmează mai târziu. 

Ea făcu două lucruri dintr-odată. Mâinile ei făcură să 
alunece bretelele peste umeri şi braţe. Piciorul ei alunecă 
între ale lui, iar coapsa o împinse în genunchii lui. 
Dezechilibrat, el căzu pe spate, pe pat, iar ea deasupra lui, 
cu o cadență de mitralieră: 

— Îmi plac bărbaţii maturi. Puştii n-au finețe! 

Sânii ei plini erau pe jumătate dezveliţi. Trăgea de 
hainele lui. El nu se prosti cu ea. Mâinile lui prinseră ferm 
umerii ei goi. Era puternică, dar el era şi mai puternic. Se 
ridică, o trase de mână, o trânti jos din pat şi se ridică şi el 

în picioare. O expresie de mirare străbătu pentru un 
moment chipul ei. Făcu un pas către Tweed, iar acesta o 
plesni puternic cu palma peste faţă. Ea clipi. 

— Mi-a plăcut, spuse ea. 

— Îmbracă-te cum trebuie. Şi repede! _ 

Se apropie de o oglindă şi îşi îndreptă hainele. In spatele 
său, ea îşi ridica bretelele la poziţia lor iniţială. El se 
întoarse. 

— Bluza stătea mai sus. Aranjează-ţi-o. . 

Se îndrepta către uşa, iar ea îl urmă. Intoarse cheia pe 
când ea alergă lângă el şi îşi puse uşor mâna pe braţul lui. 
Scutură din cap, apoi vorbi cu o voce calmă: 

— Lasă-mă să verific coridorul. Să mă asigur că Snoop nu 
dă târcoale. 

— Snoop?! 

— Snape. l-au greşit numele. El spionează tot timpul. 
Când lipsesc, îmi închid uşa şi iau cheia cu mine. Stai o 
secundă. 

După ce descuie uşa, se strecură tiptil afară. Se uită în 
ambele direcţii. Apoi se întoarse către el. 

— Drumul e liber. 

Ea continuă să vorbească în vreme ce încuie uşa. 

— Nu mă aştept să mă crezi, dar nu pentru reputaţia mea 
mă temeam. Ci pentru a ta. 

— Te cred, spuse el, nedorind să o provoace din nou. 

— Ar fi bine să vezi panorama rapid. Astfel vei avea 
despre ce să vorbeşti când te vei întoarce în bibliotecă. 

Aruncă o privire către ea în timp ce mergeau spre 
fereastră, la o distanţă de un metru unul faţă de celălalt. 
Era foarte calmă acum, o altă femeie faţă de ceea ce 
văzuse mai devreme în dormitor. Ajunseră la fereastră, iar 
el privi pătruns. 

Pădurea masivă se întindea pe aproape un kilometru de 
la marginea pe care o observase atunci când sosiră. Apoi se 


1 În engleză, snoop înseamnă „spion”. (n. tr.) 

oprea. Dincolo de aceasta se ivea un vârf conic de piatră 
goală. Îi aduse aminte lui Tweed de un Matterhorn în 
miniatură. Era atât de hipnotizat de spectacol încât rămase 
în admiraţie până când Crystal îl ciupi de braţ. 

— Poate că ar trebui să ne întoarcem jos acum. Dacă mai 
zăbovim, cârcotaşul de Marshal va începe să bănuiască 
ceva. Având în vedere felul /u; de a fi. 

— Ai dreptate. 

În vreme ce se îndreptau către scări, Crystal începu să 
vorbească pe acelaşi ton calm. 

— Se pare că acum mulţi ani un om pe nume Pike a fost 
proprietarul pământului pe care este ciudăţenia. Prin 
urmare, a devenit cunoscut sub numele de Pike's Peak. Cel 
mai bun hotel din Gladworth îi poartă numele. 

— Gladworth? 

Ea se aşeză pe o treaptă mochetată, iar Tweed lângă ea. 
Se întinse către spatele ei şi-i vâri bluza în pantaloni. 

— Mersi, spuse ea, n-ar fi arătat în regulă aşa. Acum, 
Gladworth. Mergi înapoi pe aleea noastră. Ajungi la porţi şi 
faci stânga. Primul loc în care ajungi este Gladworth, un sat 
foarte drăguţ. 

— Cred că ar trebui să ne întoarcem în bibliotecă, spuse 
Tweed, ridicându-se. _ 

Toţi erau acolo, adunaţi în jurul mesei vechi. In faţa lui 
Marshal, pe masă, se afla o sticlă de whisky. Acesta avea în 
mână un pahar pe jumătate plin şi bău restul în timp ce se 
aşezară cu toţii în jurul mesei. Paula îi zâmbi lui Crystal, 
care zâmbi şi ea. Tweed începu să vorbească. 

— Panorama a fost extraordinară. Magnifică şi 
neobişnuită - aceasta rocă dură ivindu-se deasupra 
copacilor. 

— Îi spuneam domnului Tweed povestea lui. Cum un om 
pe nume Pike... 

— Ea mereu îngână câte ceva. 

Insulta sosi din partea unui tânăr înalt şi bine făcut care 

tocmai intrase. În vârstă de douăzeci şi ceva de ani, el avea 
un păr deschis şi des şi o faţă lunguiaţă cu un rictus în 
colţul gurii. Era îmbrăcat neglijent, cu un pulover alb pe 
jumătate în afară şi pe jumătate înăuntrul jeanşilor săi largi. 
Pe comportamentul său scria fanfaron. Tweed o privi pe 
Lavinia şi remarcă pentru prima oară albastrul adânc al 
ochilor ei mari, albaştri ca Marea Mediterană pe timp de 
vară. Ea îşi ridică sprâncenele groase. 

— Adu-mi un scaun, Crystal, porunci tânărul. 

Crystal se ridică, puse mâinile în şold şi îl privi rânjind. 

— Atenţie toată lumea, spuse ea cu o voce aspră, faceţi 
cunoştinţă cu fratele meu, Leo. Cu doar şapte ani mai tânăr 
decât mine şi abia a ieşit din scutece. la-ţi singur scaun! se 
răsti ea, îndreptându-se către el. 

Acesta ridică mâna sa mare pentru a o lovi. Două mâini 
coborâră din spate pe umerii lui. Un bărbat între două 
vârste, mai scund decât Marshal, dar mai bine făcut, avea 
un păr deschis, faţă puternică şi un aer de stăpânire de 
sine. Din primul moment în care îl văzu, lui Tweed îi plăcu. 
Întorcându-l pe Leo către el, bărbatul vorbi încet, dar cu un 
aer de autoritate. 

— Acum te duci sus! Te schimbi în nişte haine decente! 
Vorbim noi mai târziu. 

Leo se îndreptă supus către uşă. Atunci când crezu că 
tatăl său nu se uită, se întoarse şi scoase limba la Crystal. 

— Înainte de a pleca, Leo, cere-ţi scuze surorii tale, spuse 
bărbatul bine făcut îndreptându-se către masă. 

— Îmi pare rău, Crystal. Cred că sunt prost dispus astăzi. 

Părăsi camera în vreme ce tatăl său era condus către 
scaun de fiica sa. Ea trase un alt scaun lângă el. Aşezat, 
tatăl ei îi zâmbi lui Tweed. 

— E o onoare să vă cunosc. Eu sunt Warner Chance, unul 
dintre directorii executivi. 

Tweed observă imediat diferenţa dintre cei doi bărbaţi. 
Marshal spusese directorul, în vreme ce Warner se prezentă 

drept unul dintre directori. | se confirmară caracterele lor 
opuse. Warner purta o frumoasă jachetă de piele, cravată la 
gât şi pantaloni albaştri. Marshal le oferi oaspeţilor săi un 
pahar de scotch, pe care Tweed îl refuză, apoi îşi umplu 
singur paharul. 

— Închin pentru sosirea în rândul nostru a domnului 
Tweed. 

— Ce minunat, spuse Crystal sprijinindu-se de umărul 
tatălui ei. Astfel vom avea pe cineva care să ne protejeze. 

Tweed nu spuse nimic, iar în acel moment apăru Snape, 
drept ca un soldat. Se opri. 

— Dacă nu deranjez... 

— Of, continuă omule, se răsti Marshal. 

— Domnule Tweed, spuse Snape politicos, şi domnişoară 
Grey, doamna Bella vă transmite scuze şi este gata să vă 
primească de îndată ce doriţi. 

Tweed, cu Paula de o parte şi cu Lavinia de cealaltă, 
traversă holul semiîntunecat, urmându-l pe Snape. Păreau 
să se îndrepte către un perete cu lambriuri. Snape se 
întoarse pentru a le vorbi peste umăr în vreme ce apăsă un 
buton invizibil din panou. 

Două secţiuni din panou se depărtară una de cealaltă, 
dezvăluind un ascensor pătrat de dimensiuni mari cu covor 
bej pe podea. Snape vorbi: 

— Doamna Bella are biroul la primul etaj, domnule. 

— Atunci de ce nu folosim scările? 

— Doamna Bella preferă ca invitaţii să folosească 
ascensorul. 

Pe când intrară înăuntru, Tweed cercetă covorul. Pe el 
erau dungi adânci ca şi cum trecuse ceva pe roţi. Remarcă, 
de asemenea, urme de aspirator folosit pentru a acoperi 
urmele. Snape apăsă al doilea buton de pe panoul de 
control. Sub el era un buton maro. Urcau încet şi lin când 
Tweed vorbi din nou: 

— La ce foloseşte butonul maro, atunci? 

— Pentru urgenţă, replică Snape brusc, cu o tentă de 
iritare. 

Ascensorul se opri, iar uşile se deschiseră. Păşiră într-un 
coridor lat care continua spre stânga lor, acolo unde se 
termina în faţa unui perete masiv cu lambriuri. O mochetă 
groasă bej acoperea podeaua coridorului de la un capăt la 
celălalt. Tweed observă din nou urmele de roţi imprimate 
adânc în mochetă, întrerupte de porţiuni în care se 

încercase înlăturarea lor cu aspiratorul. Snape îi conduse în 
dreapta pe o distanţă scurtă, deschise o uşă, apoi îi 
îndrumă într-o altă încăpere mare, ai cărei pereţi din 
ambele laturi aveau rafturi cu alte cărţi cu coperte de piele. 
Pe cel de-al treilea perete erau două tablouri vechi cu 
picturi în ulei, portretele a doi bărbaţi îmbrăcaţi în haine de 
epocă. 

— Ezra Main şi Pitt Chance, fondatorii dinastiei, explică 
Snape observând că Tweed îi privea. 

— Domnule Tweed, şopti Lavinia, nu trebuia să ajung atât 
de departe. Dacă ceea ce veţi discuta este confidenţial, mă 
întorc înapoi jos. 

— Aş dori să ne însoţiţi, răspunse Tweed, atingându-i 
braţul. 

— Doamna Bella îmi cere uneori să iau notițe, şopti ea 
din nou, strângându-şi caietul la subsuoară. 

— Doamnă Bella, anunţă Snape după ce deschise o uşă, 
oaspeţii dumneavoastră: domnul Tweed şi domnişoara 
Paula Grey. 

Se înclină şi părăsi încăperea închizând uşa. Biroul era 
lung, pereţii cu lambriuri, iar ferestrele cu vitralii, îşi dădu 
seama Tweed, aveau vedere direct către intrarea 
principală. Dar silueta din capătul încăperii îi captă atenţia 
pe măsură ce se îndrepta către ea. 

Bella Main, în vârstă de optzeci şi patru de ani, stătea la 
un birou Regency într-un scaun cu spătar înalt sculptat. 
Capul impunător şi gâtul ei fin se înălţau deasupra 
spătarului scaunului. Işi aminti că ea avea peste un metru şi 
optzeci de centimetri înălţime. 

Faţa ei cu trăsături romane se remarca oriunde. Părul 
grizonat era des, bine aranjat. Ochii ei bătrâni erau atenţi, 
nasul era ascuţit precum un cioc, avea gura fermă şi o 
bărbie frumoasă. Când se ridică să-i întâmpine, Paula 
remarcă faptul că purta un sacou de piele frumos croit cu o 
bluză albă şi pantaloni gri acoperindu-i picioarele lungi. 

Părul grizonat era tuns scurt, iar singurele bijuterii purtate 
erau nişte cercei cu perle şi o broşă cu inițialele MC din 
diamante mici, prinsă de sacou. Apropiindu-se cu paşi 
repezi pentru a-l întâmpina pe Tweed, ea îl îmbrăţişa preţ 
de câteva secunde. A 

— Mă bucur nespus că aţi venit să mă vedeţi. Imi cer 
scuze că v-am făcut să aşteptaţi. Un client care avea o 
problemă a dat buzna. l-am rezolvat problema şi a plecat 
fericit. 

Prezenţa ei domina încăperea fără nici o urmă de 
aroganță. li strânse mâna Paulei cu o priză impunătoare. li 
făcu semn Laviniei să se aşeze lângă ea la birou în vreme 
ce Tweed replică: 

— Am avut astfel ocazia să facem cunoştinţă cu aproape 
toată familia dumneavoastră. 

— Doar o parte a problemei, replică ea aşezându-se la 
birou, iar Lavinia pe un scaun lângă ea. Acum trebuie să am 
de-a face cu nemernicul de Calouste Doubenkian. Ştiu că 
treceţi direct la subiect şi la fel fac şi eu. 

Nimic nu-l putea surprinde mai mult pe Tweed, dar faţa 
sa nu exprima altă expresie decât de interes. Paula îşi 
strânse genunchii cu ambele mâini pentru a-şi ascunde 
şocul, pentru a păstra o expresie indiferentă. Bella se 
încruntă. _ 

— Să trecem peste acest lucru. În primul rând, Banca 
Main Chance este privată, aşa a fost dintotdeauna. Ne ferim 
de ideea de a fi cotaţi la bursă, deşi ne tot bat la cap, 
probabil din cauză că pur şi simplu este cea mai bogată 
bancă din Europa, probabil şi din lume. Fondată în 1912 de 
către socrii mei, Ezra Main şi Pitt Chance... 

— Mă scuzaţi, interveni Tweed, dar nu sunt cei din 
portretele de pe peretele din bibliotecă din afara biroului? 

— Aceia sunt cei doi bandiți. Ezra este cel din stânga. 

— Bandiţi? repeta Tweed. Din cunoştinţele mele de 
istorie ştiu că bărbaţii erau mai duri pe vremea aceea. Cele 

două războaie mondiale i-au îmblânzit pe cei mai mulţi 
bărbaţi. Acum ei păcălesc şi înşală în afaceri. 

— Câtă dreptate aveţi. 

Ea îşi aranja părul cu mâna. 

— Ei s-au gândit că mulţi dintre oamenii bogaţi din 
Europa doreau un loc sigur pentru a-şi ţine imensele lor 
sume de bani. Banca Main Chance pe care au înfiinţat-o 
oferea acel loc sigur. Şi a făcut acest lucru de atunci. Astăzi 
îţi trebuie minimum un milion pentru a te înscrie la banca 
noastră. In dolari, franci elveţieni şi lire sterline. Luăm zece 
la sută din primul depozit drept onorariul nostru. Ei sunt 
mulţumiţi pentru că ştiu că banii lor sunt în siguranță. 

— Acceptaţi pe oricine are aceşti bani? 

— Nu acceptăm! Serviciul meu de informaţii îi verifică 
mai întâi. Suntem atenţi la spălări de bani, fonduri teroriste, 
bani din spargeri. Pot să se arunce cu toţii în fântâna din 
faţă. Sistemul presupune mai mult decât atât, dar la 
început trebuie să ştiu dacă vă alăturaţi nouă definitiv. 
Drept administrator-şef cu puteri depline. Salariul ar fi de 
trei sute de mii la început. Ar creşte când aţi intra în 
drepturi permanent. 

— Nu aş fi crezut că vă gândeaţi la ceva de genul acesta. 

Făcu o pauză. 

— O iau ca pe un compliment generos, dar eu sunt fidel 
muncii pe care o fac. 

Se auzi un ciocănit la uşă, iar Snape intră cu încă o tavă 
de argint cu cafea şi pahare separate pentru apă. Aşeză o 
carafă mare de sticlă lângă Tweed. Toţi se uitau la Snape în 
vreme ce Tweed privi către covor în dreptul biroului. 
Şanţurile apăreau din nou, ca nişte urme de roţi; două 
rânduri, la aproximativ patruzeci şi cinci de centimetri 
depărtare. Soarele proiecta lumină pe covor, reflectându-se 
în fragmente mai mari sau mai mici care luceau ca aurul. 

După ce plecă Snape, Bella pocni din degete şi îşi verifică 
ceasul. Se întoarse către Lavinia şi îşi puse mâna pe fruntea 

ei înaltă. 

— Într-o zi am să îmbătrânesc. Ajută-mă să caut un plic 
maro lung în sertarul acela enervant. 

Capetele lor se înclinară în vreme ce se luptau să 
deschidă sertarul. Tweed îşi scoase batista din buzunarul de 
la piept şi, fără a fi observat de nimeni în afară de Paula, o 
înmuie în carafa de apă. Se aplecă, o întinse peste 
fragmentele aurii, apasă cu putere, o răsuci în sus şi apoi o 
introduse înapoi în buzunar. „Ce are de gând, oare?” se 
întrebă Paula. Bella şi Lavinia încă se luptau cu sertarul. 
Apoi acesta se deschise. 

— Ar trebui să pui să fie reparat, sugeră Lavinia. 

— Atunci n-aş mai şti dacă cotrobăie cineva. 

Bella ţinea în mână un plic maro lung, sigilat, în genul 
celor folosite de avocaţi. Îl ţinea în aşa fel încât Tweed nu 
putea vedea partea cu adresa. Partea pe care o putea 
vedea era sigilată cu ceară roşie. 

— Lavinia, spuse ea cu o voce neobişnuit de înceată, 
acum îi voi informa pe oaspeţii noştri în legătura cu treaba 
cu Doubenkian - despre care tu ştii totul. Vrei, te rog, să 
duci asta avocaţilor mei, Hamble, Goodworthy şi Ritcher de 
pe Threadneedle Street din oraş? la chitanţă de la ei. 

— O duc imediat. 

Se ridică şi ocoli biroul cu mâna întinsă către Tweed. 

— La revedere, domnule Tweed. Vă apreciez foarte mult. 

Se întoarse către Paula, care se pregăti pentru priza 
fermă a Laviniei. 

— La fel te apreciez şi pe tine, Paula. Te invidiez că 
lucrezi pentru un asemenea om remarcabil. 

Tweed remarcă faptul că plicul maro era vârât bine sub 
braţul ei astfel încât se putea vedea partea sigilată, nu şi 
adresa. El aşteptă doar o clipă înainte să acţioneze. 

Lavinia, mergând sprinten, părăsise biroul, iar Bella era 
tăcută, de parcă s-ar fi gândit cum să formuleze ceea ce 
avea să spună. Tweed se ridică. 

— Vă deranjează dacă fumez? 

— Te rog. Cred că o să fumez şi eu. 

întinzându-se spre o cutie argintie de pe birou, ea 
deschise capacul şi scoase o ţigară. O aprinse cu o bilă 
argintie, apăsând un buton. Tweed stătea acum într-un colţ 
întunecat de lângă fereastră. Soarele apusese. Privind în 
jos, o văzu pe Lavinia urcând într-un Saab. El privea direct 
spre aleea care ducea către porţile de la intrare şi se 
prefăcu că are probleme cu bricheta. Atunci când apăru o 
flacără mare, o scutură, stingând-o. Repetă figura de patru 
ori înainte de a-şi aprinde ţigara. Fu sigur că Harry, parcat 
pe poteca din partea opusă porţilor, îi văzuse semnalul. 
Privi cum porţile se deschiseră automat, iar Lavinia ieşi, 
virând la stânga - drumul către Gladworth, nu la dreapta, 
către Threadneedle Street din Londra, adresa pe care o 
rostise Bella răspicat. Se întoarse şi se aşeză pe scaun. 

— E timpul să trec direct la subiect, începu Bella. Domnul 
Calouste Doubenkian. Un miliardar şi un escroc. Deţine o 
mare parte din afacerile cu petrol din est, o oţelărie imensă 
şi mai multe bănci în Balcani. Toate obţinute prin metode 
dubioase, ca să nu spun mafiote. Pentru a obţine o bancă, a 
răpit-o pe soţia patronului, una dintre infracțiunile lui 
minore. Acum vrea să cumpere Main Chance. A oferit o 
sumă imensă, cam jumătate din cât valorăm. 

— Tipic pentru acest gen de oameni, observă Tweed. 
Oferi un preţ mic la început, apoi se tocmesc ca arabii în 
bazarul Mouski din Cairo. 

— Numele lui pare armenesc, remarcă Bella. 

— Da, dar mă îndoiesc că este numele lui adevărat. 
Poate proveni de oriunde din estul Bulgariei - Georgia, 
Daghestan, Tadjikistan, o ţară bogată în petrol. 

— Ştiţi câte ceva despre el, atunci? 

— Nu. Am auzit de el, ştiu că este periculos. Asta e tot. 
Nu mi-a ieşit în cale până acum. 

— Am pus să fie investigat de Medfords Security... 

— Sunt foarte buni, o asigură Paula. Am fost instruită de 
ei înainte să fiu la SIS. Cu cine aţi tratat? 

— Un director pe nume Matteson, care mi s-a părut 
inteligent. 

— A venit după ce am plecat eu, spuse Paula zâmbind. 

— Deci ce a descoperit? interveni Tweed. 

— Ei bine..., oftă Bella, a folosit cel mai bun om al lui din 
Europa, cineva pe nume de cod Louis din Paris. Sărmanul 
Louis a sfârşit în apartamentul său cu gâtul tăiat. II am pe 
conştiinţă. 

— Riscul meseriei. Aveţi o familie numeroasă în slujba 
dumneavoastră. l-am cunoscut jos. 

— Este o tradiţie ciudată care provine de demult. Toţi vor 
să lucreze pentru mine. Sunt toţi inteligenţi. Trebuie să fie o 
chestie genetică ce ţine de secole. Ei ştiu că nu ar primi 
nicăieri salariul pe care îl dau eu aici. Câţiva dintre ei au 
plecat pe cont propriu. 

— Care este schema de conducere? 

— Marshal Main şi Warner Chance sunt codirectori cu 
puteri egale. Am fost căsătorită cu tatăl lui Marshal, 
Charles, decedat. Ulterior m-am măritat cu Rupert Chance, 
dar acesta a murit într-un accident rutier. Deci Marshal şi 
Warner sunt fiii mei. 

— Ei îşi aleg clienţii? 

— In mod cert, nu! Eu fac acest lucru. Dacă sunt 
acceptabili, eu decid cine e mai potrivit să se ocupe de ei. 
Marshal e fermecător şi vioi, foarte extrovertit. Warner e 
mai tăcut şi mai calculat. 

— Ce v-a determinat să-l alegeţi pe Snape? 

— Bună întrebare. Înainte a fost secretar la Berkshire 
Blues, apoi transferat la Engineers. Printre altele, ştie să 
repare ascensorul când se strică. Are prestanţă când 
întimpină clienţii. 

— Dar în ceea ce priveşte paza? Când am sosit, porţile s- 
au deschis înainte ca eu să mă identific la interfon. 

— Ştiam că veniţi, spuse zâmbind. Nu-ţi scapă multe. V-a 
văzut plecând din Park Crescent, v-a făcut o fotografie după 
care s-a repezit înapoi pe motocicletă. 

— Ne-a fotografiat? se alarmă Tweed. Nu a fost depistat. 

— E deştept, chicoti ea. Omul Invizibil. Când aţi sosit, v-a 
urmărit cu binoclul de la conac... 

— El se ocupă de pază? 

— Nu. Lavinia, contabilul-şef, se ocupă. Ea este expert 
contabil. La fel şi Crystal, asistenta ei. Acum, domnule 
Tweed, aveţi o idee generală, deci vă pot convinge să veniţi 
să locuiţi aici drept administrator-şef, cu puteri depline? 

— Încă o dată, apreciez complimentul. 

Tweed se ridică în picioare. g 

— Sunt fidel funcției pe care o dețin acum. Imi pare rău. 

— Şi mie. 

Bella se ridică de la birou pentru a-i conduce la uşă. Arată 
către portretele celor doi bărbați care fondaseră banca. 

— Nu am suportat să-i văd holbându-se la mine în birou. 
Nu vă răzgândiţi în ceea ce priveşte oferta mea? Doamna 
Grandy a pregătit două apartamente... 

— Doamna Grandy? 

— Menajera noastră. Impertinentă, dar de ispravă. Am 
nevoie de dumneavoastră, domnule Tweed, să veniți să ne 
apăraţi comoara. 

ÎI îmbrăţişă pe Tweed, apoi se întoarse către Paula şi o 
îmbrăţişă şi pe ea. Când Snape sosi pentru a-i conduce la 
ascensor, Tweed se deplasă rapid câtre el, urmat 
îndeaproape de Paula. Când se deschiseră uşile glisante, 
Tweed porni împreună cu Paula către uşile deschise ale 
bibliotecii. Fură întâmpinați de către Leo care strigă 
puternic: 

— Te omor. 

Toată familia era acolo. Crystal stătu calmă în timp ce 
Leo se repezi spre ea fluturând un cuţit. Aceasta îi aplică un 
şut puternic în picior. El ţipă de durere şi căzu pe jos. Apăru 

Warner, îşi puse ambele mâini pe umerii lui în vreme ce 
acesta se ridica agale. Îl trimise în linişte pe Leo în camera 
lui. Leo şchiopată către ascensor. 

Îşi făcuseră un obicei să dea mâna cu toată lumea. Când 
ajunse lângă Snape, Tweed zâmbi în timp ce vorbi. 

— Mă tem că nu vom veni să apărăm comoara, aşa cum 
s-a exprimat doamna Bella. 

— V-a spus una ca asta! izbucni Snape. 

— Plecăm acum, îi spuse Tweed, ignorând izbucnirea 
stranie. 

Tweed porni pe alee. Porţile se deschiseseră, iar el viră la 
stânga într-un tunel de brazi. Era din nou frig. Avea să fie 
mereu frig. Paula îl privi fix. Expresia lui era de îngrijorare. 

Privea un bărbat de vârstă incertă, cu o înălţime medie şi 
bine făcut, îmbrăcat într-un costum elegant bleumarin. 
Avea ochelari cu ramă groasă pe nasul său puternic, 
deasupra unei guri ferme cu fălci bine conturate. Se 
schimbase recent, părându-i-se mai tânăr şi în formă bună. 

— Mergi în direcţia greşită, remarcă ea. Trebuia să facem 
dreapta după porţi, către Londra. 

— Nu eşti atentă ca de obicei. 

— Ce înseamnă asta? 

— Bella şi Lavinia s-au străduit să ascundă adresa de pe 
plicul acela, genul de plic care conţine un testament. 

— Tot nu înţeleg, protestă ea. 

— Hamble, Goodworthy şi Ritcher, avocaţi renumiţi cu 
birourile pe Threadneedle Street din Londra. Bella a ridicat 
vocea pentru a fi sigură că auzim. Am totuşi un avantaj faţă 
de tine, recunoscu el. Am văzut-o pe Lavinia când a plecat 
cu Saab-ul virând la stânga după poartă. 

— E drumul spre Gladworth... 

— Exact, continuă el pe acelaşi ton grav. l-am făcut semn 
lui Harry cu bricheta. Cred că a urmărit-o. Când dăm de el, 
ne va spune unde s-a dus Lavinia. 

— Aha, înţeleg. 

— Şi, pe deasupra, nu-mi place când se plănuieşte 
uciderea mea, mai ales când te am lângă mine în maşină. 

Atentatul asupra noastră a fost bine planificat. Analizează 
bine şi poţi să-ţi dai seama şi singură. 

— M-ai pierdut, mărturisi ea. 

— Gândeşte-te! se răsti el. Din momentul în care am 
părăsit Park Crescent. 

Ea se uită fix la el, uimită. Rareori se răstise la ea. Simţi 
că ascunde o mânie puternică. 


— Aici trebuie să fie Gladworth, spuse Paula în vreme ce 
ieşiră din tunelul flancat de brazi pe o stradă veche pavată 
cu piatră cubică. 

— Acum, să-l găsim pe Harry şi să vedem dacă Lavinia s- 
a îndreptat încoace. 

Tweed mergea foarte încet. Un indicator avertiza că 
limita de viteză este de 30 de kilometri pe oră. Paula îşi 
ţinea faţa lipită de geam. Căuta Ford-ul lui maro cu motor 
modificat. Pe ambele laturi ale străzilor din Gladworth erau 
aliniate case impozante ce păreau scumpe. Rezidenţii 
ocupau evident primele două etaje, care aveau toate 
ghivece la pervazuri, pline de flori de primăvară: şofran, 
narcise şi gălbenele. Parterele erau ocupate de magazine la 
care Paula nu se aştepta. Erau scumpe, ea remarcând 
Escada, unde o rochie costa o mică avere, apoi Aquascutum 
şi multe altele cu preţuri asemănătoare. 

— Sunt grămezi de bani pe aici pe undeva, observă ea. 

— Probabil în conace ascunse în Pădure, remarcă lapidar 
Tweed. Ceea ce trebuie noi să aflăm este dacă Harry e aici. 

— Un indicator arată către o parcare de pe o stradă 
lăturalnică. 

— Să verificăm acolo. Nu văd maşini parcate pe stradă. 

Paula îşi cobori geamul în vreme ce intrară pe o stradă 
îngustă încadrată de case de cărămidă gri. Parcarea era 
plină de maşini scumpe frumos aliniate. Văzu un 
Lamborghini şi se holbă la o Lagonda de colecţie. Tweed 
găsi un loc liber, se strecură abil şi opri motorul. Văzuse 

Saab-ul Laviniei. Numărul de înmatriculare era cel pe care îl 
memorase când o văzuse plecând de la conacul 
Hengistbury. 

— Acum, unde e Harry? exclamă ea. 

— Aici e iscoditorul bătrân, replică vocea de provincial a 
lui Harry, care stătea lângă geamul ei. Şi, continuă el către 
Tweed, dacă Saab-ul acela argintiu este cel pe care ai vrut 
să-l urmăresc, ai ajuns la locul potrivit. Fata care îl conduce 
m-a înnebunit. Dacă aş avea un rând de haine decente şi 
dacă aş fi mai educat... 

— Probabil că ar fi fascinată de tine, spuse Paula, rânjind. 
Mai ales când ai începe să-i spui glume de cartier. 

— Ce a făcut când a ajuns aici? mârâi Tweed. Unde se 
află acum? 

— Mai întâi - Harry îşi ciupi vârfurile degetelor lui groase 
- şi-a parcat maşina aici. Apoi, s-a întors ţintă la stradă şi a 
intrat la un birou de avocatură - Lowell, French şi Browne. 
Un loc mic cu o vitrină largă de pe strada principală. Un tip 
slab cu pince-nez stătea la birou. Ea i-a înmânat plicul maro 
pe care îl avea la ea. Pince-nez a scrijelit într-o cărticică, a 
rupt o foaie, i-a dat-o şi ea a plecat. 

— Chitanţa, spuse Tweed. 

— Apoi Pince-nez a dat un telefon, scurt. 

— Să-i spună Bellei că a ajuns cu bine, comentă Tweed. 
Acum ce urmează să facă? 

— Se va duce la Pike's Peak, probabil ca să ia prânzul, de 
vreme ce e acolo. Cel puţin aşa cred. Nu în sala de mese 
sau la bar. 

— Acel local şic cu ziduri albe şi portar? întrebă Paula. 

— Ai ghicit din prima. Bănuiesc că, cel mai bun local din 
oraş. 

Tweed se repezi afară din maşină, iar Paula îşi ridică 
geamul. Când îl ajunseră pe Harry, vocea lui Tweed deveni 
gravă, ca aceea a unui om care nu pierde vremea. Se uita 
la Harry. 

— Condu-ne discret. Vreau să zăresc Lowell, French şi 
Browne fără ca ei să observe. 

— Urmaţi-mă. Încet. Nimeni nu se grăbeşte în Gladworth. 
Nimeni în afară de bucăţica cu Saab-ul. Vom traversa în 
cealaltă parte a drumului principal. 

Nu era trafic deloc şi se strecurară după Harry. Printre 
puţinii pietoni erau femei îmbrăcate elegant care se uitau la 
vitrinele magazinelor. „Aici e mai bine decât în partea 
dinspre Piccadilly a lui Bond Street”, se gândi Paula. Harry 
se opri şi se întoarse. 

— În partea cealaltă a străzii. Vitrina aceea mare. 

Tweed se uită la vitrina de sticlă. Numele era 
inscripţionat cu litere arhaice. Lowell, French & Browne. 
Birou de avocatură. Nu stătea nimeni la biroul mare care 
putea fi zărit din stradă. Şi nici nu se vedea vreo persoană 
în incintă. Tweed se încruntă. 

— Nu vă duceţi la Pike's Peak la prânz, îi avertiză Harry. 
Ţinta ar putea fi în restaurant. a 

Tweed alese o ceainărie care servea prânzul. Il invitară 
pe Harry să li se alăture, dar el avea prânzul la pachet în 
maşină. Paula comandă ochiuri cu şuncă şi Tweed, la fel. El 
avea o privire pierdută, iar Paula stătea tăcută. 

— lartă-mă că nu sunt prea vorbăreţ, spuse el, dar am 
multe pe cap. 

Conduceau înapoi spre Londra prin tunelurile întunecate 
cu Harry la o jumătate de kilometru înaintea lor când Tweed 
începu să vorbească. 

— l-ai dat de cap? o întrebă el pe Paula. 

— Da. Cred că îmi amorţise creierul. Tentativa aceea de 
asasinat asupra noastră cu plugul a fost foarte bine 
organizată. În primul rând, probabil că ne-a urmărit cineva 
de când am plecat din Park Crescent. Apoi a folosit mobilul 
pentru a contacta un pilot care aştepta pe o pistă privată, 
descriind maşina şi probabil şi pe noi. Pilotul decolează şi 
verifică ruta spre conacul Hengistbury. Când ne-a văzut, 

pilotul i-a semnalizat cu o lumină şoferului plugului, care ne 
aştepta deja. 

— Foarte bine. Dar de unde ştia că ne îndreptam către 
Bella în dimineaţa aceasta? 

— N-am idee. 

— Gândeşte-te! spuse el zâmbind. Există un trădător în 
interiorul familiei Main Chance. Toţi ştiau că venim. Bella le- 
o fi spus, probabil acum câteva zile. Trădătorul l-a informat 
pe iscusitul organizator al atacului asupra noastră. 

— O, Doamne! Cred că ai dreptate. 

Ea se aplecă în faţă. 

— E un blocaj al poliţiei pe drum. Foarte aproape de locul 
în care s-a prăbuşit plugul. 

— Lasă-mă pe mine să discut, sugeră Tweed în timp ce 
opri, ţinând motorul pornit. 

Un poliţist în uniformă, afişând un aer de importanţă, se 
apropie încet de ei în vreme ce Tweed îşi cobori geamul. Se 
uită în maşină, iar Paula îl privi fix. Apoi i se adresa lui 
Tweed: 

— Veniţi de la Londra, domnule? 

— Mă îndrept către Londra din Gladworth. Este vreo 
problemă? 

— Sunt inspectorul Tetford din Leaminster. A avut loc un 
accident tragic. Mortal. Şoferul unui plug mare nu a 
observat o râpă şi a căzut în ea. Greutatea plugului 
respectiv l-a omorât. 

— Chiar aşa? spuse Tweed. 

— Dacă veniţi din Gladworth, îl cunoaşteţi cumva pe Jed 
Higgins? 

— Nu, nu-l cunosc. 

— Ciudată treabă. Plugul a fost furat din hambarul lui. 
Mai devreme fermierul primise un telefon prin care era 
anunţat că soţia lui fusese rănită într-un accident pe 
autostradă aproape de Londra. Deci se duce acolo şi află că 
nu avusese loc nici un accident. Se întoarce la fermă şi 

observă că i-a fost furat plugul. Îşi găseşte soţia teafără şi 
nevătămată, întoarsă de la cumpărături din Gladworth. 

— Cum spuneaţi, ciudată treabă. 

— Şi, domnule, nici unul dintre localnici nu a auzit 
vreodată de Jed Higgins. Nu vă mai rețin. 

Se ridică drept, salută, făcu semn cuiva şi bariera fu 
ridicată. Tweed merse înainte fără să arunce vreo privire 
spre câmpul unde fusese ridicat un cort de pânză deasupra 
plugului. 

— Ce crezi despre asta? întrebă Paula. 

— Nu-mi place deloc. Toată acţiunea a fost pusă la punct 
de un organizator iscusit. 

— Deci ne implicăm în cazul Băncii Main Chance? 

— Nu. 

— Ai pomenit de un trădător. Mă gândesc la Snape. El ne- 
a fotografiat astăzi de dimineaţă când am plecat din Park 
Crescent. 

— Sincronizarea nu corespunde. Ei - oricare ar fi aceştia - 
trebuiau să fi avut informaţiile mai din timp pentru a pune 
la punct o capcană atât de complexă. 

— Da, pare logic. Deci crezi că nu ne vom implica 
niciodată la Hengistbury? 

— Sigur nu. lţi explic de ce dacă vii cu mine acasă în 
Bexford în seara aceasta. 

— Desigur că voi veni. Dar mă întreb dacă am auzit 
pentru ultima oară de Hengistbury. 

Norfolk, The Wash. 


Cu treizeci şi şase de ore înainte ca Tweed şi Paula să 
plece spre Hengistbury, un bărbat pe nume Max stătea în 
întuneric pe faleza marelui dig care străjuia pustietatea 
cunoscută drept The Wash, protejând vasta întindere de 
iarbă de eroziunea Mării Nordului. Max aştepta ca vaporul 
cu aburi aflat la cinci kilometri distanţă să-i răspundă la 
semnal. 

Ţinea în mâna sa masivă o torţă puternică. Semnalizase 
o dată scurt, de două ori lung, o dată scurt. Îi era frig. Deşi 
avea un pardesiu gros cu guler din blană de castor, fular de 
lână, căciula pe cap şi mânuşi de condus, îngheţase în briza 
arctică aspră. Din fericire, marea era liniştită. VIP-ului care 
avea să vină la țărm îi displăcea marea agitată. 

Apoi briza scăzu şi în acel moment vaporul îi răspunse la 
semnal. Unul scurt, două lungi, unul scurt. Semnalul său 
anterior informase vaporul că era în siguranţă, că partea 
aceasta a zonei era părăsită. 

„Ce naiba, se gândi el, toată zona e pustie.” Singurele 
clădiri de acolo erau nişte biserici vechi, părăsite, 
împrăştiate pe câmpurile goale, construite în urmă cu 
secole de către negustorii de lână pe vremea când lâna 
aducea bani buni. Apoi economia s-a schimbat, iar preţul 
lânii a scăzut puternic. Baronii lânii au dispărut - la fel şi 
muncitorii lor, abandonând satele care se dărâmaseră de-a 
lungul vremii. Max îşi scutură torţa din nou când văzu 

apropiindu-se o barcă pneumatică mică. Acesta era singurul 
loc în care putea să-şi debarce importantul pasager. 

O platformă rudimentară fu proiectată în apă, iar Max 
semnaliză din nou pentru a ghida barca. Se mişca rapid, dar 
motorul său nu făcu aproape nici un zgomot în afara unui 
zumzet uşor. 

Max avea peste un metru optzeci, era solid, agil în 
mişcări. Fusese cel mai bun tăietor de lemne din Canada. 
Acolo omorâse pe unul dintre colegii lui care îi datora bani 
şi refuzase să plătească. După ce scosese cuțitul din 
cadavru, cu ajutorul unui fierăstrău electric făcuse să cadă 
un copac peste cadavru. Restul echipei lucra la distanţă, iar 
Max ştia că nimeni nu va fi interesat de trunchiul căzut. 

Max a plecat imediat la Vancouver şi a luat avionul spre 
Londra. A petrecut ceva timp în Cartierul de Est unde a 
învăţat să vorbească precum un provincial. Următoarea sa 
mutare a fost să-şi cumpere cu o parte din grămada de bani 
câştigaţi cele mai bune haine. 

A petrecut apoi un timp în cele mai bune hoteluri din 
Londra, observând atent cum vorbesc oamenii. Se 
autoeduca pentru a se integra în orice mediu. Avea o minte 
ageră astfel că, după puţin timp, a luat avionul spre Paris. 

S-a angajat ca agent de pază într-un club de noapte 
select de pe Champs-Élysées. Trăsăturile sale dure, dar 
frumos conturate şi părul aranjat atrăgeau femeile. Îi 
plăceau femeile, dar ca agent de pază evita să se implice. 
Acum vorbea deja fluent franceza. 

Intr-o noapte târziu, după închiderea clubului, intră într- 
un bar elegant care era gol, cel puţin aşa credea el, şi 
comandă o băutură. În mod normal era atent, scoțând euro 
dintr-un mic teanc din buzunar. De data aceasta, făcu o 
greşeală, îşi scoase portofelul burduşit de bani. Un bărbat 
gras apăru de nicăieri şi apucă portofelul. 

Max tinu de portofel şi smuci cu mâna stângă hoţul până 
la jumătatea barului unde alunecă şi căzu. Cu o expresie 

încrâncenată pe faţa sa grasă, hoţul sări în picioare scoțând 
un pistol automat din tocul de la brâu. Hoţul tintea când 
Max, care-şi ridicase mâinile, strigă în franceză: 

— In spatele tău! 

Grăsanul se uită în spate în vreme ce Max scoase cu 
mâna dreaptă un cuţit din buzunar. Lama lungă vâjâi prin 
aer şi penetră gâtul grăsanului. Căzu în faţă pe mâner şi 
cuțitul intră adânc în gâtul său cărnos. Rămase nemişcat. 

Max se întoarse, îşi luă paharul în mână şi îşi şterse 
amprentele cu ajutorul unei batiste. Moment în care patru 
figuri sinistre de indieni apărură în jurul lui. Max se gândea 
cum să trateze cu ei când unul din faţa lui ridică palmele 
ambelor mâini într-un gest de pace. 

— Şeful a fost impresionat de tine. Doreşte să îţi 
vorbească. In separeul acela.. 


Astfel ajunsese Max să îl cunoască şi să devină în cele din 
urmă adjunctul celui care păşea acum cu grijă pe mal din 
barca pneumatică ţinută atent aproape de țărm de către 
echipajul său. 

Calouste Doubenkian păşi încet către Max. Trăsăturile 
sale erau imposibil de distins pe când se furişă pe țărm. Era 
scund şi purta un pardesiu negru de astrahan care îi venea 
până sub genunchi, o căciulă rusească de blană care îi 
acoperea fruntea lată şi ochelari fumurii care îi ascundeau 
ochii. Nişte mânuşi de blană lungi îi mascau forma mâinilor. 
Pantofii săi cu talpă moale nu făcură nici un zgomot când se 
apropie de Max. Vocea lui era ca un zumzăit încet şi vorbi în 
engleză foarte domol, fapt care îl deranjase întotdeauna pe 
Max. 

— E sigur? întrebă el. 

— Era ultima oară când am verificat eu... 

— Atunci nu ar fi bine să verifici din nou? 

— Vă rog să aşteptaţi, domnule Doubenkian, spuse Max 
nervos. 

— Nu ţi-am mai spus să nu-mi rosteşti numele? 

— Îmi pare rău, domnule. Îmi pare foarte rău. 

— Vin cu tine să verifici. 

— Vă rog să-mi urmaţi paşii exact. E o mocirlă adâncă 
dincolo de pietrele din cărare. 

— Bună de ascuns cadavre, dragul meu Max. 

— O să vă conduc, deci, domnule. 

Luna, care apăruse dintre nori şi îi permisese lui Max să 
observe barca pneumatică apropiindu-se, îşi întinse lumina 
stranie peste câmpul vast din spatele digului. Liniştea era 
apăsătoare acum că zumzăitul motorului bărcii care se 
întorsese la vapor dispăruse. Liniştea îl deranja pe Calouste 
pe când păşea de la o piatră către următoarea insulă de 
siguranţă. Avea nervii tari, dar îi fură întinşi la maximum 
când văzu iarba verde-aprins plutind deasupra mocirlei 
mortale de pe ambele părţi ale cărării. 

— Ai aranjat totul ca să-l elimini pe Tweed înainte de a 
ajunge la Hengistbury? întrebă el calm. 

— În treizeci şi şase de ore va fi mort sigur, îl asigură Max 
vesel. Am acum o reţea în Marea Britanie. Tweed e pe ducă. 

Tăcu imediat ce se apropiară de drumul izolat unde erau 
parcate maşinile. O fată cu părul roşcat se ivi stând la 
marginea drumului. Purta un impermeabil şi jeanşi şi părea 
că îi aşteaptă. Carol Lynton se rătăcise după ce îşi vizitase 
prietenul la cabana acestuia. In vreme ce Max se opri, 
întrebându-se dacă ea auzise ce vorbiseră ei, Calouste îl 
ajunse din urmă. 

— Scapă de ea, şopti Calouste. Vocile răzbat în liniştea 
asta. 

— Doar nu vreţi să spuneţi... şopti Max. 

— Execută ordinul. Elimin-o. 

Max înghiţi în sec şi scrâşni din dinţi. Era o fată drăguță şi 
nu avea mai mult de optsprezece ani. Se apropie de el 
zâmbind. Încercă să zâmbească şi el, dar nu reuşi. Calouste 
îl înghionti de la spate. Max luă o gură de aer rece. 

Când fata ajunse lângă el, Max o prinse ferm de mijloc. 
Era mititică. Când încercă să deschidă gura pentru a ţipa, el 
o ridica deasupra capului, o întoarse cu capul în jos şi o 
aruncă frontal în mocirlă. | se păru că aude un bolborosit. 
Picioarele ei se zbătură disperat, apoi se făcură nevăzute. 
Câteva bule de noroi se iviră la suprafaţa mocirlei verzi. 
Apoi nimic. 

— Bârfe de fătucă de la sat, observă Calouste lapidar. 

Max privi spre nord unde, în lumina macabră a lunii, The 
Wash semăna cu un deşert trist şi dezolant. Max abia 
aştepta să părăsească zona. 

— Îmi pare rău că a trebuit să vă primim într-un loc ca 
acesta, comentă el, dar este unul dintre cele mai pustii din 
Marea Britanie. 

— N-are nimic, replică prompt Calouste, care crescuse 
într-o pustietate din Asia Centrală. Unde este maşina? 

— E puţin de mers pe drum de aici. M-am gândit că ar fi 
nepotrivit să le parchez prea aproape de cărare. lată-le. 

Păşind pe drum, Calouste privi uluit. O limuzină neagră, 
elegantă, stătea parcată la marginea drumului. Lângă ea se 
afla Ford-ul vechi al lui Max. Observând sosirea lor, un şofer 
în uniformă deschise portiera şi luă poziţia de drepţi. 

— Limuzina este pentru dumneavoastră, desigur, explică 
Max. Şoferul este unul dintre oamenii mei cei mai buni. A 
strangulat cel puţin un om. Il cheamă Grogan... 

— Idiotule! răcni Calouste apoplectic. Ţi-am mai spus, nu 
vreau să atrag atenţia asupra mea. Limuzina e închiriată? 

— O, da, spuse Max agitat. Este. 

— Măcar un lucru l-ai făcut bine. Debarasează-te de acest 
Grogan, mârâi Calouste. Spune-i să ducă maşina înapoi la 
firma de închirieri imediat. Dacă îl opreşte poliţia, să spună 
că trebuia să conducă un bancher, un anume domn Moran 
din Spalding, dar nu a nimerit adresa. Trebuie să acopăr eu 
toate variantele nenorocite! Voi merge cu tine, cu maşina 
ta. Mă duc la maşină. Dă-mi cheile imediat! Şi trimite 

limuzina aceea de aici toute suite. Mișcă, lua-te-ar naiba! 

Max se căută de chei în buzunare. In graba să le scăpă 
pe jos, se aplecă şi le luă. Fugi apoi spre limuzină, cu 
picioarele nesigure. Era speriat de moarte văzându-l pe 
Calouste într-o dispoziţie atât de proastă. 


— Către hotelul Green Dark din West Higham. Corect, 
domnule? întrebă el în timp ce porni cu Calouste în dreapta 
sa. 

— Corect. 

Max fu uşurat să vadă că era în toane mai bune. Nu 
bănuia că acesta se prefăcuse că e furios. Era o metodă pe 
care o folosea ocazional pentru a le arăta subordonaţilor 
cine este şeful. 

— Am fost mai devreme la hotelul Green Dark, spuse Max 
relaxat. Voiam să verific dacă ştiu ruta. Am trecut pe acolo. 
Nu părea să fie nimeni. Aţi rezervat un apartament acolo, 
domnule? 

— Sunt proprietarul hotelului, ce naiba. L-am cumpărat 
printr-o serie de companii mici şi am angajat oamenii mei 
acolo. Voi fi singurul oaspete. Când mergem acolo, ocoleşte 
King's Lynn. E un sediu de poliţie acolo. Nu cred că 
tărăncuța aceea de care ne-am debarasat a fost dată 
dispărută. Dar de ce să riscăm? 

— Sunteţi foarte atent, dacă-mi permiteţi. Vă gândiţi la 
toate. 

— Dacă nu o fac eu, atunci cine? Opreşte într-un loc 
liniştit înainte de a ajunge la hotel. Vreau să-mi schimb 
înfăţişarea. 

Nu-şi mai spuseră nimic şi nu întâlniră aproape deloc alte 
maşini. Nimeni nu ieşise afară pe un asemenea frig 
năprasnic. Când opriră în pustietate, Calouste cobori cu 
valiza pe care o ţinuse în braţe. Max se întoarse discret cu 
spatele. Când se întoarse la loc, avu un şoc. 

Abia îl mai recunoştea pe Calouste, care purta acum un 

pardesiu de tweed, un fular de lână tras până la bărbie, 
mânuşi de piele şi o pălărie lată, trasă cu grijă peste faţă. 
Singura similitudine era o pereche de ochelari de soare cu 
ramă aurie, diferiţi faţă de cei pe care îi purta când 
ajunsese la țărm. Echipamentul său precedent era 
împachetat cu grijă în valiză. Îi întinse lui Max o carte de 
vizită, păstrându-şi-o pe a sa în mână. 

— Când intrăm, mergem la recepţie fără să spunem 
nimic, doar dăm recepţionerului cartea ta de vizită. Eu voi fi 
în apartamentul trei de la primul etaj. Tu vei fi în 
apartamentul patru. Există o uşă între ele. In caz că apar 
probleme, foloseşte-ţi pumnii sau preaiubitul cuţit. Fără 
focuri de armă. Trecătorii pot auzi împuşcăturile. 

— Vă aşteptaţi să apară probleme? întrebă Max pe când 
se întoarseră la maşină. 

— Sigur că nu, băieţică, răspunse Calouste, vorbind acum 
cu acel accent britanic perfect. Dar am citit undeva că 
deviza cercetaşilor era: „Fii pregătit”. lată-ne. După aceea, 
ascunde maşina în garajul din spate. 

Hotelul cu nume straniu, Green Dark, era o clădire 
pătrată de dimensiuni mari, cu pereţii vopsiți în verde- 
deschis. În faţă avea un spaţiu verde întins, despărțit de o 
alee pietruită. lnăuntru, Calouste merse direct către 
recepţie şi îşi puse cartea de vizită lângă cea a lui Max. 

— Parsons, observ că ai omis o instrucţiune. Trebuie să 
faci exact cum îţi spun eu, te rog. Vreau ca afară să fie pus 
imediat semnul „Nu avem camere libere”. Voi servi masa în 
cameră peste o oră. Am un meniu în cameră? Excelent. Voi 
telefona să comand. Domnul Rogers aici de faţă îşi va 
aranja singur, la fel, să servească masa în cameră. 

— Am înţeles, domnule Pennington, îl asigură 
recepţionerul îmbrăcat elegant pe oaspetele său. Ne 
ocupăm de îndată. 

— Mai întâi semnul de afară, te rog. Imediat. 

— Aveam de gând să vă conduc către apartamentul 

dumneavoastră, domnule... 

— Nu este necesar, răspunse Calouste în aceeaşi 
manieră poruncitoare. 

— Deci dumneavoastră sunteţi domnul Pennington, şopti 
Max. lar eu sunt domnul Rogers... 

— Exact. Te rog să nu uiţi numele. Apartamentul tău este 
următorul. Doresc să nu fiu deranjat - am de verificat nişte 
documente. 

În apartamentul său, Calouste îşi aruncă valiza într-un 
dulap. Aşezat într-un fotoliu, puse un mobil foarte sofisticat 
pe masă. Dintr-un buzunar interior scoase mai multe foi de 
hârtie mari.  Desfăşurate, acestea erau planurile 
arhitecturale ale incintei conacului Hengistbury. Singura 
parte neindicată era labirintul de pivnițe de sub casă. 
Calouste nu ştia de existenţa lor. Fotocopiile planurilor 
fuseseră trimise către o adresă din Bruxelles prin poştă. 

Chiar şi mintea agilă a lui Calouste trebuia să se 
concentreze atent pentru a memora holurile, numeroasele 
apartamente, fiecare cuprinzând birou, salon de masă, 
două băi, două dormitoare mari, o bucătărie spațioasă şi o 
bibliotecă mică. 

Numele ocupanților fuseseră adăugate cu pix negru, 
scrise cu litere de tipar ciudate care, bănuia el, erau 
marcate mascat. Conacul Hengistbury era mai complex 
decât crezuse. Scoţându-şi ochelarii, se uită la telefonul 
mobil. Aveau să treacă cel puţin patruzeci şi opt de ore 
până să sune, anunțând finalizarea primei faze a planului 
său. 


Două zile mai târziu, la ora opt seara, mobilul suna. 
Calouste îl luă în mână. 

— Da, cine e la telefon? 

— Aici Orion. Veştile nu sunt bune. Nu sunt bune deloc... 

Vocea era ca de robot. Interlocutorul folosea un 
instrument care distorsiona vocea. Era imposibil de stabilit 

dacă era vocea unei femei sau a unui bărbat. 

— Ce naiba vrei să spui? întrebă Calouste. 

— Planul a dat greş. Tweed şi Paula Grey sunt teferi şi 
nevătămaţi. Înapoi la Londra, presupun. Teferi şi 
nevătămaţi... 

— Ai mai spus o dată! spuse el scrâşnind. 

Trânti mobilul. Trebuia să o ia din nou de la capăt, începu 
să înjure teribil în franceză. 

Când Tweed şi Paula sosiră de la Hengistbury, toţi 
angajaţii de bază erau adunaţi. Tweed îi privi lung pe toţi. 
Marler, înalt şi slab, trecut de treizeci de ani, ocupa locul 
său preferat. Stătea în picioare, sprijinindu-se de perete 
lângă Paula, care acum stătea la biroul ei în colţul depărtat 
de lângă ferestrele largi. El fuma o ţigară aşezată într-un 
lung filtru negru. 

Ca întotdeauna, era îmbrăcat elegant, iar părul său negru 
era îngrijit. Purta un costum bej frumos croit, cămaşă 
bleumarin şi cravată Chanel. Marler avea reputaţia de cel 
mai bun ţintaş din Europa cu puşca sa Armalite. Proaspăt 
bărbierită, faţa sa era frumoasă, atrăgând atenţia femeilor 
elegante când mergea pe oricare stradă din Londra. 

— În cazul în care crezi că am pierdut vremea, începu el 
cu vocea sa de tip educat, toţi am fost extrem de ocupati. 
Eu am fost în Cartierul de Est unde agenţii unui anume 
Calouste Doubenkian au recrutat cele mai rele personaje - 
tâlhari periculoşi şi criminali care nu au fost prinşi niciodată 
pentru faptele lor. M-am gândit să mentionez acest lucru 
având în vedere telefonul lui Philip Cardon, pe care mi l-a 
transmis Monica. 

— Ce?! îngână Paula. 

— Nu vorbesc suficient de clar? întrebă cinic Marler. 

— Vezi? strigă Paula către Tweed. 

— Harry, răspunse Tweed ca şi cum nu auzise ce fusese 
spus. Nu, vreau să spun tu, Pete, spuse către Pete Nield, un 
tip înalt de un metru optzeci şi de asemenea bine îmbrăcat, 

dar lipsit de tactul lui Marler. Tu ai un amic la unul dintre cei 
trei negustori de aur. Am ceva pentru tine. 

Paula se ridică în grabă pentru a i se alătura în vreme ce 
Pete îşi mângâie mustaţa lângă biroul lui Tweed. Om cu 
educaţie, colegul său era Harry Butler, care stătea cu 
picioarele încrucişate pe podea. Nici că se putea un 
contrast mai mare între cei doi. Harry purta un pardesiu 
ponosit şi pantaloni care apucaseră şi vremuri mai bune. 
Era indignat. 

— Am de două ori mai multe relaţii în lumea interlopă 
decât Pete, bombăni el. 

Tweed, absorbit, ignoră protestul. Aşezând o foaie de 
hârtie groasă pe birou, îşi scoase cu grijă batista din 
buzunarul de la piept şi vărsă conţinutul. Peter aprinse o 
veioză de birou. Granulele şi un fragment mai mare 
străluceau puternic în lumină. 

— Pete, spuse Tweed, e aur? 

— Ah, spuse Paula, deci asta făceai. Ai udat batista în 
carafa cu apă şi apoi ai presat-o pe covor în vreme ce Bella 
şi Lavinia se căzneau să deschidă sertarul acela enervant. 

— Ce crezi, Pete? întrebă Tweed ignorând întreruperile. 

Pete scosese din buzunar o lupă puternică. Analiză 
fiecare fragment preţ de câteva minute, zăbovind cel mai 
mult asupra bucății celei mai mari. 

— Trebuie să le duc amicului meu care este expert, 
spuse el în cele din urmă. Dar eu pun pariu că e aur. 

— Vreau să aflu cu cât timp în urmă a fost extras din 
mină. De asemenea, dacă se poate, şi de unde. 

— Ar trebui să fiu înapoi în mai puţin de două ore, spuse 
Pete, verificându-şi ceasul. Persoana mea de legătură 
lucrează după-amiaza şi seară. Doarme dimineaţa. 

În vreme ce vorbi, strânse foaia de hârtie de colţuri, apoi 
goli cu grijă conţinutul înapoi în batista lui Tweed. Răsucind- 
O uşor, scoase o batistă albă de-a sa pentru a realiza încă 
un înveliş protector. 

— În două ore sunt înapoi, promise el şi apoi plecă. 

— Nu-mi spune nimic, spuse Paula dojenitor. 

— Aşteaptă până când aflăm dacă am avut dreptate sau 
nu, replică Tweed. 

— Nu are rost să-l presezi pe Tweed, avertiză Harry de pe 
podea. Va vorbi doar când este pregătit. Ar trebui să ştii 
asta până acum. 

— Şi eu te iubesc, îi spuse ea zâmbind. 

Sună telefonul. Monica răspunse şi îi făcu semn lui Tweed 
care se întinse spre telefon, auzi vocea şi îi semnală Paulei 
să asculte de la telefonul ei. 

— Da, spuse el. Mai multe informaţii despre... 

— Am fost informat din surse sigure că Doubenkian este 
acum în Anglia. A ajuns acum câteva zile... 

— Unde? 

— N-am idee. 

— Ce rută a urmat? 

— Habar n-am. Ţinem legătura. Când pot. 

Legătura se întrerupse. Philip Cardon sfârşise convorbirea 
subit. Tweed ridică din sprâncene către Paula. Se gândi o 
clipă, apoi îi ceru Monicăi să îi facă legătura cu 
comandantul Buchanan. Deschise conversaţia raportându-i 
succint prietenului său, Roy, despre vizita pe care o făcuse 
împreună cu Paula la Hengistbury, omiţând orice amănunt 
legat de fragmentele de aur. 

— Imi pare rău, comentă Buchanan. Nu ştiam că te vrea 
ca bodyguard, din ceea ce înţeleg eu. Desigur că a trebuit 
să refuzi. Nu-mi place că vrea să te cumpere. Poate fi 
periculos. 

— Parcă nu ştiai nimic despre acest personaj. 

— Doar zvonuri, pe care se pare că le răspândeşte 
Doubenkian însuşi. 

— Ce zvonuri? 

— Printre altele, a vrut să cumpere o bancă privată din 
Viena. Proprietarul a refuzat. Ulterior, fiul său - în vârstă de 

optsprezece ani - a fost răpit. Preţul eliberării sale teafăr 
este vânzarea băncii. Proprietarul vinde, băiatul este 
înapoiat teafăr. Apoi un cumpărător misterios, ca şi în cazul 
Viena, primeşte o ofertă pentru banca sa privată din 
Grenoble. Proprietarul refuză, soţia sa este răpită. 
Proprietarul, care probabil că nu ţinea prea mult la soţia sa, 
o primeşte înapoi prin poştă, câte un picior, apoi un braţ şi 
restul din ea pe bucăţi. 

— Doubenkian pare cel mai sadic criminal de care am 
auzit vreodată... 

— Stai puţin. Sunt zvonuri. Nimic nu se leagă direct de 
Calouste Doubenkian. 

— Cumpărătorul poate fi depistat aflând unde ajung 
banii, insistă Tweed. 

— Departamentul criminalistic din Viena a încercat acest 
lucru. Banii au fost trecuţi prin mai multe companii private. 
Au ajuns în Vaduz, Liechtenstein. Ştii că e imposibil să 
verifici conturi în acel stat minuscul. 

— Doamna Bella Main spune că Doubenkian i-a telefonat 
personal. 

— Aceasta nu e o dovadă. Avem doar cuvântul ei ca 
probă. Nu este suficient pentru a dovedi că a fost el. 

— Nu ştie nimeni unde este baza lui? 

— Nu. 

— Dar Interpolul? continuă în vervă Tweed. Nu sunt deloc 
interesaţi? 

— Ceea ce îţi voi spune nu este o glumă. Ştii că la 
Interpol, la sediul lor discret din Lyon în Franţa, se folosesc 
foi negre pentru a afişa infractorii cei mai căutaţi, cu 
fotografiile lor şi datele pe care le mai au despre ei? Am 
întrebat odată un om de legătură din Lyon care este 
situaţia lui Calouste Doubenkian. Au o foaie neagră pe 
perete. Doar numele lui cu un semn de întrebare. Nimic 
altceva, o foaie goală. Fără fotografie. Nişte glumeţi au scris 
un cuvânt pe afiş: „Fantoma”. Probabil că are vreo cinci 

paşapoarte false perfecte. Toate pe nume diferite. 

— De ce semnul întrebării în dreptul numelui lui? 

— Deoarece numele lui adevărat poate fi oricare. Tweed 
- Buchanan deveni emfatic -, tot ceea ce ţi-am spus sunt 
Zvonuri. 

— Ei bine, acum ştii că nu mă duc la Hengistbury. 

— Cum ai putea? Cu poziţia pe care o deţii în prezent... 

Tweed termină convorbirea şi privi către Paula, care 
auzise fiecare cuvânt. Zâmbind, îşi deschise braţele într-un 
gest de împăcare. 

— Ce crezi despre asta? întrebă el. 

— Mi s-a părut foarte ciudat. 

— In ce sens? 

— Nu avem nici un indiciu despre cum arată Calouste, 
dar personajul lui se conturează. 

— În ce sens, pentru numele lui Dumnezeu? 

— In felul său diabolic el este foarte inteligent, un 
maestru al trasului de sfori fără a se expune personal. Pun 
pariu că nu stă în acelaşi loc mai mult timp. Şi mereu apare 
sub un nume fals. _ 

— Nu ne ajută cu mai nimic. In orice caz, el nu este 
problema noastră. 

Işi flutură mâna spre teancul de dosare de pe birou. 

— Treaba mea este să rezolv aceste rapoarte de la 
agenţii de peste hotare. Probabil că majoritatea trimit 
rapoarte neînsemnate doar pentru a arăta că sunt activi. Nu 
vreau să fiu deranjat când lucrez la ele. 

Robert Newman, un agent cheie al lui Tweed, stătea 
întins pe un fotoliu de lângă biroul acestuia. Cu o vastă 
experienţă, fusese odinioară cel mai renumit reporter 
internaţional din America şi din Europa. Articolele sale 
fuseseră reproduse integral în Washington Post, Der Spiegel 
din Germania şi multe alte ziare importante, inclusiv Daily 
Clarion din Londra. 

Inalt de un metru nouăzeci, bine făcut, în vârstă de 

patruzeci şi ceva de ani, figura sa puternică, arătoasă era 
deseori admirată de către femei atunci când mergea pe 
stradă. Se încruntă la auzul răspunsului lui Tweed. 

— Tweed, începu el hotărât, cred că ceea ce a spus Paula 
a fost foarte abil. Definirea personajului este jumătatea 
drumului către identificarea omului. Ascult-o. 

— Am cerut să nu mai fiu întrerupt, spuse Tweed încet. 
Nu ne interesează acest Doubenkian. Dar de vreme ce toţi 
vă gândiţi la el, puteţi să vă cercetaţi legăturile. Nu mergeţi 
la sud de râu. Criminalii şi spionii evită acea zonă nefastă. 
Se tem să nu fie deconspiraţi. 

— Mă duc la toaletă, spuse Paula şi părăsi biroul. 


În dimineaţa celei de-a treia zi de când primise vestea 
tulburătoare că Tweed şi Paula Grey sunt în viaţă şi probabil 
înapoi la Park Crescent, Calouste se decise să acţioneze. Nu 
stătea în acelaşi loc mai mult timp indiferent unde se afla. 

Petrecuse întreaga noapte în camera sa de hotel aşezat 
într-un fotoliu, bând ceaşcă după ceaşcă de cafea. Mintea 
sa ageră născocise singura soluţie pentru a-l elimina pe 
Tweed. Ştia că Tweed era formidabil. Luându-şi valiza, 
întotdeauna pregătită pentru o plecare în grabă, trase 
zăvorul uşii intercomunicante, deschise uşa şi i se adresă 
lui Max, care stătea la fereastră. 

— Plecăm. Când eşti gata? 

— Acum, domnule. Imediat. 

Aşezat lângă Max în Ford-ul vechi, începu să vorbească 
imediat ce se aflară la drum deschis. Soarele orbitor lumina 
direct prin parbriz. Calouste îşi cobori apărătoarea imediat 
după ce Max îşi luase aceeaşi măsură de precauţie. 

— Ne mutam, îl informă Calouste pe adjutantul său, la 
una dintre casele pe care le deţin lângă satul Leaminster la 
graniţa dintre Sussex şi Hampshire. Se află la cincisprezece 
kilometri de conacul Hengistbury şi de Pădure. 

Scoase o hartă pentru a i-o înmână lui Max, care dădu din 

cap. 

— Doar să-mi arătaţi. Unii dintre aceia care şi-au 
cumpărat case de vacanţă aici cred că nu e circulat şi 
conduc pe mijlocul drumului. Tinerei macho. 

Se uită pe harta pe care Doubenkian o ţinea îndreptată 
spre el. Degetul mic al şefului său indica Leaminster, iar 
Max dădu aprobator din cap. 

— Pot să urmez un drum ocolitor liniştit. Ajungem până la 
prânz. 

— Am rezolvat problema cu Tweed, spuse Calouste 
căznindu-se să împacheteze harta. Orice om are punctul 
său slab. Chiar şi un om de inteligenţa lui Tweed. Aceasta 
este pârghia pe care o vom folosi. La fel cum am reuşit în 
Viena. O vei atrage pe Paula Grey în afara sediului SIS, o vei 
prinde, apoi îi telefonezi lui Tweed. Îl informezi că o ai pe 
domnişoara Grey şi că va fi torturată preţ de trei ore după 
care va fi omorâtă dacă nu vine într-o oră să o salveze. 
Înainte să-i telefonezi începi tortura, apoi o pui la telefon 
pentru ca el să o poată auzi ţipând. 

În timp ce-şi explica planul, Calouste încă încerca să 
împăturească harta. Nu putu astfel să observe expresia 
crispată ce apăru pe faţa lui Max. 

În biroul din Park Crescent se aflau doar Monica, Tweed şi 
Paula când, după-amiaza târziu, sună telefonul. Monica îi 
făcu semn Paulei. 

— E pentru tine. Un domn Evelyn-Ashton. O voce 
sofisticată... 

— Da? spuse Paula. 

— Domnişoara Paula Grey? 

— La telefon. Cine sunteţi? 

— Evelyn-Ashton. Nu mă cunoaşteţi, dar am informaţii 
pentru dumneavoastră în legătură cu un anume domn de 
origine armeană. 

Vocea avea un pronunţat accent britanic, era ternă şi 
superioară fără să epateze. Paula îşi aruncă privirea asupra 
lui Tweed care era cufundat în dosarele sale. 

— Ei bine, spuneţi-mi, replică Paula. 

— Nu la telefon. Prea periculos. Ne putem întâlni? 

— Unde? Şi când? 

— Acum. La hotelul Duke's Head. În Mayfair, pe Tiverton 
Street. Sunt înalt, bine făcut şi port un costum cu un 
trandafir artificial gri la butonieră. Părul şaten, fără barbă. 
Sunteţi dispusă? 

— Voi fi acolo în cincisprezece minute, aproximativ. 

— Eu voi bea şampanie. Cu măsură... 

Paula vorbise încet, ştiind că lui Tweed nu îi plac 
întâlnirile în secret. Se ridică şi îmbrăcă haina de piele, 
verificând totodată dacă pistolul Walther se află în 
buzunarul de la şold. Când se aplecă să îşi tragă ghetele de 

la glezne verifică dacă pistolul Beretta vârât în tocul de la 
picior se află ferm pe poziţie. 

— Cine era? întrebă Tweed fără să ridice privirea. 

— O firmă care îmi modifică o rochie... 

Pe când conducea către Mayfair, mii de gânduri îi veneau 
în minte Paulei. Era posibil ca acest străin pe care avea să-l 
întâlnească să deţină într-adevăr informaţii despre Calouste 
Doubenkian? În cazuri precedente ea avusese parte de un 
noroc ivit când se aştepta mai puţin. 


În barul bine dotat de la Duke's Head, Max îşi aştepta 
deja musafirul. El ajungea întotdeauna mai devreme la 
întâlniri. Avea astfel timp să verifice împrejurimile. Barul era 
spaţios şi dreptunghiular, partea îngustă reprezentând 
faţada. 

El era singurul client la acea oră şi se aşezase lângă uşă. 
Lângă el se aflau o frapieră cu o sticlă de şampanie la 
gheaţă şi două pahare pregătite. Ţinea ascunsă în mâna sa 
uriaşa o capsulă fără gust pentru băutura ei. Avea să o facă 
subit să se simtă adormită. 

Mintea lui Max era în fierbere. La hotelul Green Dark, nu 
reuşise să închidă un ochi în nopţile petrecute acolo. In 
mintea să se furişa amintirea acelei fete pe care o aruncase 
în mocirlă. Îşi imaginase scena oribilă cu ea deschizând 
înfruntarea gura să strige. lIngerând acea mocirlă 
scârboasă, apoi înecându-se cu ea. Lui Max îi fusese rău şi 
încă se resimțea. 

Se întâmplase totul atât de repede. Obişnuit să execute 
orice ordin al lui Doubenkian, acţionase din reflex. Prinsese 
victima, o ridicase şi o azvârlise. lar stăpânul lui se referise 
nepăsător la ea drept o „ţărăncuţă”. Max putea să omoare 
un bărbat şi apoi să mănânce fără probleme o masă 
copioasă. Ceea ce îi propusese Doubenkian pentru Paula 
Grey îl dezgustase. 

Pe când se apropia de Duke's Head, Paula, care îşi 
parcase maşina într-un spaţiu liber la mică distanţă, 
remarcă un Ford ponosit parcat aproape de hotel. Observă, 
de asemenea, cum şoferul o priveşte în oglinda 
retrovizoare. Acesta se uită rapid în altă parte. Stătea 
încordat la volan, „un nord african, se gândi ea, în haine de 
londonez”. Mai remarcă două lucruri. Pe bancheta din spate 
era un covor mare, iar în vreme ce el stătea nemişcat, 
motorul era pornit. Aparatul de taxat arăta că se afla acolo 
de zece minute. 

Ea intră în bar, iar bărbatul cu sacou alb din spatele 
tejghelei lungi îi zâmbi şi spuse: „Bună ziua”. 

La o masă de lângă intrare un bărbat se ridică şi veni să 
o însoţească la masa lui. Inalt, arătos şi bine făcut, era 
îmbrăcat într-un costum gri, cu cămaşă albă şi cravată 
clasică. Zâmbetul lui era voios, dar ea simţi o tentă 
dubioasă la el. 

— Eu sunt Evelyn-Ashton, începu el. Vă sunt recunoscător 
că aţi binevoit să-mi oferiţi timpul dumneavoastră. 

— Nu am mult timp la dispoziţie, îl avertiză ea în vreme 
ce el îi trăgea scaunul. 

— O, nu face nimic, o asigură el în timp ce se furişă pe 
scaunul din faţa ei cu o agilitate neobişnuită. Ceea ce am 
de spus nu are cum să dureze o săptămână. Puţină 
şampanie să ne relaxăm? Când eram tânăr, aveam obiceiul 
de a strecura o sticlă în căminul de la şcoala. Da, într- 
adevăr. 

— Aş prefera o cafea, mulţumesc. 

Barmanul se mutase discret în cealaltă latură a tejghelei 
pentru a le oferi intimitate. Max se întoarse către el şi 
comandă: 

— Fii bun, o cafea cu tot ce trebuie pentru oaspetele 
meu. 

Paula ştia deja că ceva e în neregulă. Cu mult timp în 
urmă avusese un prieten care vorbea cu accent britanic 


59 


clasic, din ghearele căruia scăpase şi descoperise curând că 
îl urăşte. Acest aşa-numit Evelyn-Ashton nu vorbea corect 
cu accent britanic. Apropiat, dar nu suficient. Când se 
întoarse cu spatele să vorbească cu barmanul, ea îşi aruncă 
batista pe jos. Aplecându-se pentru a o ridica, scoase 
pistolul Beretta din toc şi îl ţinu în mâna dreaptă ascuns sub 
faţa de masă, cu ţeava îndreptată către picioarele gazdei 
sale. 

Max era şocat. În faţa sa se afla o femeie foarte 
frumoasă, având în jur de treizeci de ani după estimările lui, 
cu un zâmbet captivant. De cum apăruse, el se decise că 
nu poate face asta. Tortură? Oribil. În nici un caz. 

După ce sosi cafeaua, în mintea lui se produse o ruptură. 
Trebuia să o avertizeze. Şi mai ales după ce se întâmplase 
la The Wash. Ea simţi ceva ciudat în comportamentul lui şi 
se înclină spre el. 

— E ceva în neregulă, s-a întâmplat ceva? 

El deschise gura, înghiţi, apoi izbucni, uitând să mai 
vorbească cu accent britanic. 

— Domnişoară Grey. Nu aţi aflat de la mine. Dar am fost 
angajat - o să vă şocheze - să vă răpesc, să vă droghez cu 
şampanie, să mă prefac că vă e rău, să vă duc în Ford-ul de 
afară şi să vă ascund în covorul de pe bancheta din spate. 
Respiră adânc. Apoi să vă torturez într-un loc secret şi să îl 
pun pe Tweed să asculte la telefon cum ţipaţi pentru a-l 
atrage în capcană. Nu pot să vă fac acest lucru. Vă rog să 
plecaţi acum. Barmanul ştie o cale de ieşire prin spate. Nu 
folosiţi intrarea principală. 

— Deci, spuse Paula calm, care este numele armeanului? 

— Nu cunosc nici un armean. 

Cu o voce crispată, el se întoarse să cheme barmanul. Ea 
profită de ocazie şi îşi vâri pistolul Beretta în tocul de la 
gamba, sub pantaloni. 

Max explică problema barmanului în şoaptă, dar ea auzi 
fiecare cuvânt. 

— Soţul acestei domnişoare încântătoare vine spre noi. 
Vrei să o conduci spre ieşirea din spate de care mi-ai spus 
mai devreme? 

Ea îşi puse mâna pe umărul lui lat în timp ce se ridica 
pentru a-l urma pe barman. 

— Ar fi mai bine să părăseşti ţara imediat. Să începi o 
viaţă nouă. 

Ea era încă atentă să nu fie o capcană mai complexă 
când barmanul o conduse către o uşă ascunsă din spate. 

— Unde duce? întrebă ea. Şi ai putea să verifici să nu fie 
vreo maşină sau persoană afară? 

— Nu e nimic, răspunse el întorcându-se de afară. Nu e 
loc de maşină. Nu e nimeni afară. Faceţi stânga, mergeţi 
drept înainte pe alee până când daţi de o alee şi mai mică. 
Aceea va duce direct spre Tiverton Street, suficient de 
departe de Duke's Head. 

— Mulţumesc mult. 

— Mult noroc. 

Era ceva inclus în meseria lui. Paula nu era prima femeie 
pe care o furişase afară exact la timp. 

Paula avea pistolul Walther în mână, mascat de poşetă în 
vreme ce păşea în grabă pe piatra cubică. „Slavă Domnului 
pentru pantofii mei silenţioşi”, se gândi ea. Găsi aleea mai 
îngustă şi ieşi pe Tiverton Street, aproape de locul în care 
era parcat Porsche-ul ei. 

Privi scurt către locul în care era parcat Ford-ul maro. 
Dispăruse. Realiză apoi că umblase cu grijă pe piatra cubică 
pentru a nu-şi luxa glezna. Auzi un zgomot cunoscut, o 
încrucişare între un zumzet şi un fluierat. Se întoarse. Era 
Marler. 

— Am pândit, spuse el zâmbind. Pari cam încordată. 

— Am plecat la cumpărături cu Porsche-ul meu. 

— Să te ajut? 

— Da, te rog. Frigiderul e gol. 

Când pleca de la bar, Max încerca să rezolve o problemă. 
Taz, marocanul care se afla la volanul Ford-ului, văzuse o 
poză cu Paula Grey, deci aproape sigur o recunoscuse 
intrând în bar. Dacă ar fi fost interogat de Doubenkian, Max 
ştia că viaţa lui nu mai valorează doi bani. Taz era o 
achiziţie recentă în armata de oameni pe care Doubenkian 
o adunase în diferite ţări europene şi acum în Marea 
Britanie. În opinia lui Max, noul recrut era de slabă calitate, 
dar putea îndeplini sarcini uşoare. 

Când deschise portiera din stânga şoferului, Max zări 
soluţia problemei. Taz, tolănit la volan, ţinea în ambele 
mâini o hârtiuţă albă, din care făcuse cu mare grijă un fel 
de pai. O ţinea la una din nări în vreme ce priza puternic un 
praf alb. Transferă paiul de hârtie către cealaltă nară şi 
aspiră din nou adânc. 

Era atât de absorbit de îndeletnicirea sa încât nu îl 
observă pe Max decât când acesta se afla deja pe scaun, 
lângă el. Max îşi umezi degetul, îl înmuie în praful rămas pe 
hârtie şi gustă. Exact cum bănuise. Cocaină. 

— Am nevoie... ca să treacă... timpul, spuse Taz cu un 
zâmbet prostesc. 

Se bâlbâia. 

— Conduc eu, spuse Max răspicat. Deci dă-te jos din 
maşina, ocoleşte şi vino în locul meu! _ 

Taz consumase mult. Se chinuia să deschidă uşa. In acest 
timp, Max luă hârtia din mâinile sale, o împături cu grijă 
păstrând rămăşiţele de cocaină înăuntru, apoi o vâri în 
buzunarul lateral al portierei. 

Privea dispreţuitor cum marocanul se folosea de ambele 
mâini pentru a se sprijini de maşină încercând să ajungă în 
partea cealaltă. Când acesta se trânti pe scaunul din 
dreapta, Max îşi pierdu răbdarea. 

— Centura de siguranţă, se răsti el. 

Fu nevoit să îi prindă el centura lui Taz. Apoi porni la 
drum, planul conturându-se în detaliu în mintea sa. Urmă 

un drum ocolitor către Cambridge Circus, prin Shaftesbury 
Avenue. Era oră de vârf, dar părea surprinzător de liber. Era 
în apropiere de Piccadilly Circus când zări motivul. Drum în 
lucru. Autobuzele cu etaj aveau prioritate, două 
îndreptându-se către el. Se strecură într-un spaţiu liber de 
pe partea dreaptă, eliberat de un motociclist. 

— Am o altă sarcină de îndeplinit singur, îi spuse lui Taz. 
Tu coboară aici. Mergi câţiva metri pe trotuar, apoi 
traversezi şi ajungi la staţia de metrou, minţi el. lei trenul 
până la pensiunea din New Malden. Ambele camere sunt 
plătite, pentru următoarele două zile. Mişcă-te, omule... 

Fu nevoit să-i desfacă centura lui Taz, apoi să deschidă 
portiera de pe partea acestuia. Taz reuşi să coboare în 
stradă şi închise uşa în urma sa. Max îşi aprinse o ţigară 
urmărindu-l pe Taz împleticindu-se. Cele două autobuze din 
urmă depăşiseră Ford-ul, dar venea încă unul. 

Taz cobori de pe trotuar pentru a traversa fără să se 
asigure. Autobuzul, având calea liberă înainte, mergea cu 
şaizeci de kilometri pe oră pentru a ajunge la staţia 
următoare la timp. Il lovi pe Taz - şoferul încercând disperat 
să frâneze, dar prea târziu. Autobuzul îl izbi pe Taz, îl trânti 
la pământ şi trecu peste trupul lui cu o roată. Autobuzul 
dădu înapoi, o roată fiind plină de sânge. 

Max îşi ţinuse motorul pornit. Văzu un om ţâşnind din 
autobuz, se aplecă să-i verifice pulsul arterial, apoi se ridică 
dând din cap. Max semnaliză, intră pe drum şi trecu încet 
pe lângă mulţimea şocată îndreptându-se către rond. 

In urmă cu o oră, în faţa Paulei Grey, tremurase în sinea 
lui gândindu-se la ce trebuia să facă. Acum era rece ca 
gheaţa şi îi era foarte foame. 

„Cred că voi merge la Cafe Royal şi voi comanda o cină 
completă, îşi spuse el. Cel puţin sunt îmbrăcat pentru un 
asemenea local.” 

— Frumoasă maşină, remarca Marler în vreme ce Paula 
conducea către magazine. Mă gândesc să îmi iau şi eu un 
Porsche. 

— Costă o avere, după cum probabil ai ghicit, răspunse 
ea. Eu am un salariu consistent, după cum ştii, dar am 
economisit luni de zile pentru a strânge banii. 

— Dacă îmi spuneai, făceam jumătate cu tine, glumi 
Marler. Problema ar fi fost care dintre noi ar fi mers în 
portbagaj dacă mai luăm un pasager. Cred că tu ai fi 
încăput mai bine decât mine. 

Ea râse şi se simţi mult mai bine. Marler, simțind 
tensiunea în care se afla ea când se întâlniseră, vorbea mai 
mult ca de obicei. Continuă să glumească, imitând perfect 
vocile celorlalţi membri ai echipei din Park Crescent. 

Ea continuă să râdă şi în cele din urmă protestă în glumă: 

— Dacă nu încetezi, pierd controlul asupra acestei 
bijuterii. 

— Aceasta era ideea. Apoi trec eu la volan. 

Parcă într-un spaţiu de lângă noul magazin alimentar, iar 
Marler sări din maşină pentru a alimenta aparatul de taxat 
înainte ca ea să ajungă la el. Apoi luă un cărucior şi îi făcu 
semn să meargă înainte. 

— In Cartierul de Est ajutorului i se spune „băiete”. 

— Ei bine, băiete, eu fac cumpărăturile rapid, deci mişcă- 
te înainte. 

— Şi sunt cu zece ani mai tânăr decât tine... 

Ea luă în grabă alimente de pe rafturi şi din 

compartimentele frigiderelor. În curând imensul cărucior se 
umplu până la vârf. Se îndreptă către casă în timp ce Marler 
se uita fix. Un bărbat în uniformă albă ridica alimentele în 
timp ce ele erau verificate, apoi le împacheta în câteva 
pungi de hârtie maro. Apoi întrebă care este maşina lor şi 
împinse uriaşa cantitate până în faţa Porsche-ului şi le 
aşeză cu grijă în portbagaj. Marler se caută în buzunar 
pentru un bacşiş generos. Angajatul dădu din cap. 

— Mulţumesc, domnule, dar nu avem voie să primim 
bacşiş. Suntem plătiţi bine dacă suntem rapizi. Scuzaţi-mă, 
văd alt client la ieşire. 

— Ultima dată am văzut aşa ceva în California, comentă 
Marler în vreme ce se instală pe locul de lângă şofer. 

— E un nou magazin alimentar american, cu metode 
americane. 

Imediat porni din parcare, cu viteza maximă admisă. Se 
strecură printr-un loc liber din trafic. Un şofer din altă 
maşină ţipă la ea, dar îl ignoră. 

— Te întorci în California? întrebă ea. 

— Nu cred. E plin de blonde cu picioare incredibil de lungi 
şi fără un neuron în creier. 

Ajungând, în cele din urmă, înapoi la Park Crescent, Paula 
parcă Porsche-ul în curtea din spatele clădirii. Acum era 
deja pe înserat şi fură însoţiţi pe scări de către Pete Nield, 
care ţinea strâns în mână un săculeţ de catifea neagră. 

Toată echipa se afla în birou. Harry stătea în poziţia lui 
obişnuită, cu picioarele încrucişate pe podea. Dezasambla 
un pistol Walther, punând elementele pe o tavă de plastic. 
Tweed făcu semn către biroul său liber. 

— Am rezolvat toate rapoartele. Monica a dus 
răspunsurile în clădirea Departamentului de comunicaţii, 
aflată puţin mai încolo. A, iată-l pe domnul Pete Nield. Ţi-a 
luat ceva timp, nu că ar conta dacă ai răspunsurile la 
întrebările mele legate de aur. 

— Vei fi fascinat. A trebuit să aştept până când omul meu 

de legătură, care a fost foarte surprins, a dus obiectele la 
un alt specialist. 

La auzul cuvântului „aur”, toţi se adunară în faţa biroului 
lui Tweed. Harry scoase o bucată mare de catifea neagră şi 
goli conţinutul săculeţului. Cu luminile din birou aprinse, 
fragmentele mici şi bucata mai mare sclipeau. 

— De la Rand, din Africa de Sud. 

Harry făcu o pauză. 

— Extrase acum peste o sută de ani. Fără urmă de 
îndoială. 

— Sunt uimit, spuse Tweed încet. 


Înainte ca Paula să prepare cina acasă la Tweed pe 
Bexford Street, ei căraseră enorma încărcătură din Porsche 
până la primul etaj. Tweed era nedumerit. 

— De ce avem nevoie de toate astea? 

— Deoarece ambele frigidere americane mari ale tale 
sunt goale. E esenţial să îţi reîntregeşti proviziile. 

— Ne-am putea deschide propriul supermarket, o tachină 
el. 

— Gătesc. Ţi-ar plăcea o supă de ciuperci, cotlete de 
miel, cartofi, plus legume combinate, urmate de o tartă de 
lămâie pe care am preparat-o în Fulham Road? 

— Imi lasă gura apă... 

După ce avansase cu gătitul, ea intră în camera de zi 
pentru a pregăti masa, dar găsi totul deja aranjat. Fuseseră 
umplute şi două pahare de vin. Gustă dintr-unul cu plăcere. 
Aruncă un ochi peste umărul lui Tweed la cartea pe care 
acesta o citea. The Official History of Gold Bullion. 

Mâncară în linişte, cum făceau de obicei. Abia când se 
aflau tolăniţi confortabil pe canapea, Paula îi spuse lui 
Tweed despre ciudata întâlnire cu Evelyn-Ashton. El părea 
tulburat aşa că ea schimbă subiectul. 

— Ce părere ai despre conacul Hengistbury şi locuitorii 

lui? 

— Părea ca fiind cea mai luxoasă închisoare din lume. 
Toţi acei oameni care trăiesc sub acelaşi acoperiş. Am 
simţit ură şi poate o atmosferă malefică. Totul ţinut sub 
control de remarcabila Bella. 

— Dar Marshal Main? 

— Şarmant. Niciodată nu mi-a plăcut genul acesta, 
probabil pentru că e o calitate care îmi lipseşte... 

— Am observat că femeile de toate vârstele te privesc 
iscoditor. Altceva despre Marshal? 

— Un afemeiat - şi lipsit de tact când se plictiseşte de 
una. In spatele fanfaronadei de băiat bine educat simt un 
om fără scrupule. 

— Şi Crystal? întrebă ea, păstrând o expresie neutră. 

— M-a dus la ea în dormitor, spunând că panorama se 
vede cel mai bine de acolo. Apoi a încercat să mă seducă. E 
puternică, dar am reuşit să o resping. 

— Şi a fost furioasă, feroce chiar? 

— Ciudat, nu a fost. A fost calmă, perfect controlată. M-a 
dus pe coridor să îmi arate Pike's Peak. Un munte extrem 
de neobişnuit - mă rog, un deal uriaş. De formă conică la 
vârf. Fatade golaşe. Nu creşte nimic pe el. În mod cert, nu 
aş încerca să mă caţăr pe el, nici pentru o mie de lire. 

— Lavinia? 

— Ei bine... 

Tweed făcu o pauză. 

— Cu siguranţă cea mai inteligentă şi mai controlată 
persoană de acolo, cu excepţia Bellei. Trebuie să recunosc 
că nu prea am reuşit să o citesc. Uitându-mă fix în acei ochi 
albaştri enormi nu am putut să văd ce se ascunde în 
spatele lor. Voinţă de fier. 

— Şi foarte atrăgătoare, sugeră Paula. Deşteaptă? E 
expert contabil. Unul dintre cei mai buni. 

— La fel e şi Crystal, iar ea este mai tânără, remarcă el. 

— Dar celălalt director, Warner Chance, tatăl lui Leo şi al 

lui Crystal? E atât de tăcut. 

— Din nou, excluzând-o pe Bella, probabil cea mai 
puternică şi mai de ispravă figură din întreaga adunare. 
Bănuiesc că el îl dispreţuieşte în sinea lui pe Marshal. 

— Două întâmplări îmi vin mereu în minte, mărturisi 
Paula. Nu am înţeles ultimele cuvinte ale Bellei - „să vii să 
aperi comoara noastră”. 

— Am remarcat formularea aceea. 

— Dar când ai citat-o pe Bella jos, Snape a fost contrariat. 
Aproape că a strigat isteric: „V-a spus una ca asta!” Extrem 
de ciudat, m-am gândit. 

— Şi eu. 

— Ce înseamnă toate acestea? întrebă Paula. 

— N-am nici o idee. Locul acela este ca o bombă cu ceas 
pe cale de a exploda. 

— Ei bine, noi nu o să fim acolo dacă se întâmplă. Dar 
Snape? 

— Ceva ciudat la el. L-am sunat pe un prieten de la MoD! 
cât timp ai fost tu plecată. A fost detaşat în Bosnia, a fost 
acuzat că a împuşcat pe la spate doi musulmani 
neînarmaţi. Singurul martor a fost discreditat, iar Snape a 
fost exonerat. La scurt timp după aceea, s-a transferat 
voluntar la maşinişti. S-o fi simţit căzut în dizgrație. De un 
lucru sunt sigur - ştie mai mult despre ce se întâmplă acolo 
decât oricare. 

— Şi treaba aceea ciudată în legătură cu aurul, continuă 
ea. 

— Voi şti mai multe despre aceasta după ce mă voi fi 
consultat cu Bob Newman. Până la urmă, el e reporter, sau 
cel puţin a fost înainte să ni se alăture. 

Tweed îşi ascunse căscatul şi Paula îşi dădu seama că îl 
întrebase prea multe. Se ridică să strângă masa, iar Tweed 
insistă să o ajute. Când ajunseseră acasă, el îşi scosese 
sacoul şi cravata pentru a se simţi mai confortabil. 

— E timpul să dormim, îi spuse ea după ce terminară de 
strâns. 

— Aşa cred, aprobă el, înăbuşindu-şi încă un căscat. Când 
ai ocazia, aş vrea să desenezi un portret-robot al domnului 
Evelyn-Ashton, cu care te-ai întâlnit la Duke's Head. Ai 
urmat cursuri de arte plastice la seral odată. 

— Îl fac de îndată dimineaţă, cât încă îl am proaspăt în 
minte. 


Chinuindu-se să se dezbrace, Tweed se trânti în pat. 
Imediat ce capul său atinse perna, adormi rapid. 

Paula era agitată. Episodul stresant cu Evelyn-Ashton îi 
tot venea în minte. Îi vedea faţa perfect, cu ciudata 
schimbare de atitudine înainte de a mărturisi de ce se află 
de fapt acolo. Se furişă în birou. Lua din sertar o foaie de 
hârtie de desen şi nişte bucăţi de cărbune de scris. Se 
aşeză la un birou şi începu. Lucră ferm şi schiţa fu gata în 
jumătate de oră. Se ridică şi o studie în lumina lămpii de 
birou. 

— Te-am nimerit, domnule Evelyn-Ashton, murmură ea. 
Din prima. 

În acel moment, auzi o maşină furişându-se pe stradă. 
Despărţi cu grijă perdelele pentru a privi. Era oprit un Ford 
maro. Văzu cum şoferul iese în grabă, apoi îşi arcuieşte 
mâna precum un jucător de oină care aruncă o minge. In 
lumina felinarului din stradă, ea văzu clar faţa. Domnul 
Evelyn-Ashton. Auzi zgomotul de geam spart, iar obiectul 
pătrunse în dormitorul lui Tweed. 

Fugi către uşă. Tweed, care se trezise subit, se dăduse 
deja jos din pat. Îşi aprinsese automat veioza de lângă pat. 
În lumina ei văzu un obiect pe covor de forma unui con 
mare de brad. O grenadă. 

„Du-te înapoi în sufragerie, fir-ar să fie!” 

Ea rămase încremenită. Îngheţase de teamă pentru viaţa 
lui Tweed. El se repezi înainte, se aplecă, luă obiectul şi îl 

aruncă pe fereastră. Amândoi aşteptară explozia. Liniştea 
nu fu întreruptă decât de scrâşnitul roţilor Ford-ului 
demarând pe stradă. 

— Îl sun pe Harry, spuse Tweed. El e expertul genist. 

— Ce s-a întâmplat de fapt? întrebă Paula. 

— Ne va spune Harry. După aceea mă îmbrac. Nu voi 
dormi în noaptea asta. 

— Nici eu. 

Ea luă o mătură şi un făraş în vreme ce Tweed telefona. 
Mătură cioburile, inclusiv bucăţile mici. 

Când intră în bucătărie, Tweed, complet îmbrăcat, 
prepara pâine prăjită, ouă fierte, suc de portocale şi cafea 
pentru un mic dejun timpuriu. 

În timpul mesei auziră camioneta lui Harry sosind. Paula 
se ridică şi se repezi la fereastră. Tweed o urmă cu paşi 
calmi. Privind afară, văzură camioneta parcată, iar Harry, 
ţinând o cutie de metal într-o mână şi o lanternă puternică 
în cealaltă, se îndrepta către obiectul de pe stradă. 

ÎI ridică după ce îl luminase cu lanterna, îl duse la ureche, 
îl scutură şi îl puse în interiorul cutiei de metal. Paula nu 
contenea să se minuneze de stăpânirea de sine a lui Harry 
în asemenea situaţii. Acesta privi în sus şi îi văzu cu ochii 
aţintiţi asupra lui, după care se duse la uşa din faţa, pe care 
Paula tocmai se repezise să o deschidă. Tweed o urmă cu 
mersul lui calculat. 

— 'Neaţa, oameni buni, îi salută Harry. Grenadă? A fost 
una oarbă. Nu avea gaură pentru cui. Doar pentru speriat. 
Ne vedem mai târziu... 

— Au ştiut prin ce fereastră să o arunce, comentă Tweed. 
Ştiu prea multe, concluzionă el în timp ce urcară înapoi la 
primul etaj. 

— Am văzut cine a aruncat obiectul, îi spuse Paula, 
arătându-i schiţa. L-am văzut. Evelyn-Ashton. lată-l. 

— Când ajungem la Park Crescent, să faci fotocopii 
pentru toţi membrii echipei ca să ştie pe cine să caute. 

Bomba cu ceas de la Hengistbury, intuita de Tweed, 
explodase la câteva minute de la sosirea lor la Park 
Crescent. 

Paula abia îşi făcu timp să obţină fotocopiile schiţei sale 
cu Evelyn-Ashton şi apoi să le distribuie fiecărui membru al 
echipei. Tweed le explicase pe scurt situaţia lui Evelyn- 
Ashton. 

— Am mari îndoieli că acesta este numele lui real... 

— Comandantul Roy Buchanan doreşte să vă vadă 
urgent, interveni Monica după ce răspunse la telefon. 

— La telefon, vrei să spui? 

— Nu, tocmai a ajuns, aşteaptă jos. 

— Spune-i să urce. 

Paula se ridică de la biroul ei din colţ. Marler, sprijinit de 
perete, era lângă ea când privi pe fereastră. O maşina de 
poliţie neidentificată era parcată jos. În spatele ei se afla un 
Rolls Royce strălucitor. 

— Rolls-ul acela îi aparţine profesorului  Saafeld, 
criminalist eminent, şopti ea. Nu-mi place asta deloc. 

Comandantul Buchanan intra în birou. Înalt şi slăbănog, 
având în jur de patruzeci de ani, el era un vechi prieten al 
lui Tweed. Paula se aştepta să fie îmbrăcat în uniforma de 
comandant al echipei antitero. El purta însă un costum 
elegant gri. De obicei, expresia lui era amiabilă, dar acum 
avea o grimasă întipărită pe faţă. 

Evită fotoliul, luă un scaun cu spătar şi îl puse în faţa 
biroului lui Tweed, încrucişându-şi braţele. 

— Aduc veşti neplăcute, avertiză el punându-şi servieta 
lângă scaun. 

— Spune atunci, rosti Tweed calm. 

— Doamna Bella Main a fost ucisă în biroul ei de la 
conacul Hengistbury. Metoda folosită e ciudată şi cu totul 
oribilă. 


Asupra biroului se lăsă o linişte adâncă. Toţi se uitau fix 
la Tweed. Fusese informat de-a lungul timpului despre 
numeroase evenimente tragice şi de fiecare dată expresia 
lui fusese impasibilă. Nu şi de data aceasta. 

Rămase nemişcat, aproape ca o statuie. Chipul îi trăda 
diferitele trăiri interioare. Ceva similar suferinţei. Furiei. O 
privire distantă ca şi cum ar fi retrăit discuţia cu Bella, o 
femeie pe care o admirase şi o plăcuse. O admirase pentru 
caracterul ei, pentru inteligenţa ei. Optzeci şi patru de ani. 
Crezuse că va trăi o sută de ani. 

— Era atât de nobilă, spuse Paula foarte încet, atât de 
amabilă. 

— Nobilă! Acesta este cuvântul potrivit pentru ea, aprobă 
Tweed, din nou prezent. Criminalul trebuie găsit indiferent 
cât va dura şi indiferent de riscurile implicate. 

— Tocmai voiam să te rog, începu Buchanan, să preiei 
comanda investigaţiei cazului. 

— O preiau, spuse Tweed rapid. 

— L-am adus pe profesorul Saafeld cu mine. Se află jos în 
camera de aşteptare. 

— De ce naiba l-aţi lăsat în celula aceea? 

— A fost ideea lui, nu a mea, spuse Buchanan rapid. A 
considerat că trebuie să te anunţ înainte. A cunoscut-o pe 
Bella. A primit un telefon de la ea în care i-a vorbit despre 
tine după ce ai plecat. Te plăcea foarte mult - adică avea o 
mare admiraţie pentru tine. Acum, continuă el repede, 
deschizând servieta şi scoțând nişte documente, în acest 
caz, tu ai puteri depline, chiar şi o autorizaţie a acestui fapt, 
semnată de către adjunctul comisarului-şef, împreună cu un 
mandat de percheziţie pentru întreg conacul Hengistbury şi 
domeniul său de o sută douăzeci de hectare numit Pădurea 

- sau mai exact marea porţiune a sa care aparţine de 
conac. 

Tweed examină hârtiile groase pe care i le pusese pe 
birou Buchanan. Semnătura adjunctului comisarului-şef se 
vedea la baza ambelor documente. 

— De asemenea, adăugă Buchanan, ai susţinerea deplină 
a ministrului de interne. 

— Care poate fi unul dintre deponenţii Bellei, spuse 
Tweed zâmbind, revenit acum la starea lui normală de 
stăpânire de sine. 

— Nu ştiu. 

— Toate aceste susţineri îmi indică un amestec politic. 

— Ei bine... spuse Buchanan ezitând. Anumiți miniştri 
sunt îngrijoraţi acum că Banca Main Chance poate fi 
cumpărată de către un om enorm de bogat şi fără scrupule 
care se poate folosi apoi de faptul că deţine această 
puternică instituţie pentru a licita cu succes pentru una 
dintre băncile naţionale. Lucru care i-ar aduce practic 
controlul asupra ţării. 

— Este britanic? 

— Nu. 

— E originar din Est? 

— Da, spuse Buchanan crispat. 

— Care este numele lui? 

— Nu pot să dezvălui acest lucru. 

Dispoziţia lui Buchanan deveni mai relaxată. 

— Ca ajutor îl vei avea pe inspectorul-şef Hammer. 

— Intotdeauna păstrezi ce e mai bun la final, nu-i aşa? 

Paula suspină, se întoarse către Newman, care o 
consolase când fuseseră anunţate veştile despre Bella. 

— Bătrânul Hammerhead?, mârâi ea în şoaptă. 

— Am puţini detectivi cu vechime disponibili, spuse 
Buchanan, întorcându-se să îndrepte amical un deget către 
Paula. Şi el ştie foarte clar că este asistentul tău, continuă 

el, întorcându-se din nou către Tweed. 

— El când se duce la Hengistbury? întrebă Tweed. 

— S-a dus acolo înaintea ta cu trei fotografi, doi experţi în 
amprente şi alţi tehnicieni. 

— Atunci ar fi bine să mergem acolo imediat. Pete, tu 
rămâi în urmă pentru moment. Directorul meu, Howard, se 
întoarce din concediu mâine. Explică-i totul detaliat şi 
spune-i că îi telefonez imediat ce am ocazia. 

— Am înţeles, domnule, răspunse Nield lapidar. 

— Tu comanzi aici pentru moment, adăugă Tweed. 

Se duse spre locul în care stătea Paula cu două valize, o 
luă pe a sa şi cobori în grabă către camera de aşteptare cu 
Roy Buchanan şi restul echipei în urma sa. Deschise uşa şi îl 
găsi pe profesorul Saafeld aşezat confortabil pe un scaun, 
cu picioarele sprijinite pe un altul, citind o carte. 

— Mi se pare într-adevăr oribil, începu Tweed, să vă las 
într-un loc ca acesta în vreme ce comandantul Buchanan 
m-a informat despre... 

— M-am delectat cu cartea de succes a lui Robert 
Newman, Kruger: The Computer That Failed. 

Se ridică. 

— Acela este domnul Newman, din spatele 
dumneavoastră? Ei bine, domnule Newman, probabil că 
sunteţi cel puţin milionar din drepturi de autor. Meritaţi să 
fiţi. Aceasta este a treia lectură a capodoperei 
dumneavoastră. Milionar cel puţin. 

— Am ceva pus deoparte, spuse Newman zâmbind în 
vreme ce îşi strângeau mâinile. 

— Voi doi puteţi să vorbiţi mai târziu, spuse ferm Tweed. 
Bănuiesc că nu cunoaşteţi itinerariul complicat către 
Hengistbury, îi spuse profesorului. M-am gândit că nu. Deci 
voi merge înainte cu Paula în Porsche-ul ei roşu. Ne urmăriţi 
cu Rolls-ul. Bob, tu rămâi în spatele Rolls-ului, aducând 
echipa în Merţul tău. Acum plecăm. 

În timp ce părăseau Park Crescent cu Rolls-ul în urma lor, 

Tweed dădu un avertisment: 
— Paula, Saafeld conduce Rolls-ul său cu o viteză 
constantă, cum trebuie. Deci sincronizează-ţi viteza cu a lui. 
— M-am gândit deja la acest aspect, îl repezi ea. Dacă 
vrei, poţi să conduci tu acest bolid. Acum mă întreb ce 
oroare vom vedea la Hengistbury. 

— L-am sunat pe Snape înainte de a pleca, spuse Paula. 

Abia oprise Porsche-ul când porţile înalte din fier forjat se 
deschiseră spre interior. Porni încet pe alee cu Rolls-ul în 
urmă şi Mercedes-ul lui Newman încheind coloana. 

— Am sentimentul ciudat că mă aflu într-un vis, remarcă 
ea. Bănuiesc că din cauză că am mai fost aici atât de 
recent. 

Parcă în faţa scărilor care duceau la terasă şi cobori 
sprinten din maşină spre locul în care Saafeld ţâşnise 
sprinten cu servieta sa în mână. De înălţime medie şi având 
în jur de cincizeci şi cinci de ani, criminalistul avea părul 
des şi alb şi faţa proaspăt bărbierită. Sub fruntea sa frumos 
conturată se iveau sprâncenele groase şi albe, dar ochii lui 
gri-albaştri pătrunzători erau cei care atrăgeau atenţia. 
Nasul său era lung deasupra unei guri ferme şi mari, iar 
maxilarul avea o tentă agresivă, deşi el era cel mai paşnic 
om cu excepţia cazurilor în care avea de-a face cu 
netrebnici. 

Urcară hotărât pe scări, iar Snape se afla acolo pentru a-i 
întâmpina. Rânji scurt, iar când intrară, Marshal Main, 
purtând un costum negru cu cravată neagră, întinse mâna, 
zâmbind protocolar. Tweed observă în gând că nici unul din 
cei doi bărbaţi nu părea afectat câtuşi de puţin. 

Tweed făcu scurt prezentările. În acel moment apăru 
inspectorul-şef Hammer, cu o siluetă mai masivă decât îşi 
amintea Paula. Trăsăturile lui agresive păreau chiar şi mai 
dominante. 

— Vă voi conduce unde se află ea, domnule profesor, 
îngână el. 

— Cadavrul a fost atins de cineva? întrebă Saafeld. 

— Bineînţeles că nu, domnule, spuse Hammer cu o tentă 
de indignare. 

— Sunteţi absolut sigur de asta? replică brusc Saafeld. 

— E meseria mea... domnule, spuse Hammer flegmatic. 
Pe aici. 

— AŞ prefera ca domnul Tweed să mă conducă sus. Pe 
scări, la primul etaj? 

Era evident că Saafeld îl antipatizase imediat pe 
inspectorul-şef. Fapt care era neobişnuit, remarcă Tweed, 
de vreme ce profesorul îşi arăta rareori reacţia faţa de 
cineva. Îl conduse de-a lungul holului. Lângă scări, aşezată 
într-un scaun cu spătar, se afla Lavinia. 

Purta o rochie neagră, peste o bluză albă cu guler cu 
volane. „Perfect, se gândi Tweed, nu a exagerat cu doliul.” 
Îi zâmbi şi doar atât. 

Saafeld se deplasă rapid, lângă Tweed, în vreme ce Paula 
îi urmă. Când intrară în biblioteca de lângă birou 
descoperiră că acolo se aflau patru paramedici în halate 
albe. Saafeld gesticulă către ei. 

— Am chemat această echipă din Leaminster, care este 
mai aproape de conac, îi explică el lui Tweed. Ei ştiu drumul 
spre clinica mea din Holland Park, dar îi voi conduce cu 
Rolls-ul meu. 

Mai erau şi patru poliţişti în uniformă. Doi dintre ei aveau 
nişte camere foto mari atârnate de gât, iar un al treilea 
ţinea în mână o servietă. „Unul dintre experţii în 
amprente”, presupuse Paula. În acel moment uşa biroului fu 
deschisă din interior şi sergentul Warden, asistentul 
personal al lui Buchanan, se ivi în încăpere. Paula fu 
surprinsă. Nu îl văzuse de mult timp. Buchanan se mişcase 
foarte rapid să aducă deja această echipă tehnică acolo. La 
fel şi Saafeld, aranjând ca paramedicii să vină din 

Leaminster. 

Warden, îmbrăcat într-un costum elegant, avea ca de 
obicei o expresie din care nu se putea citi nimic şi stătea 
foarte ţeapăn. | se adresă lui Tweed. 

— De când am sosit, nimeni în afară de mine nu a intrat 
în birou. Să vă conduc în birou, domnule. 

— Dacă îmi permiteţi o sugestie, spuse Saafeld cu 
blândeţe, privind către Paula, ar fi mai bine dacă eu şi 
Tweed intrăm primii. 

— les să te chem într-un minut, îi spuse Tweed rapid 
Paulei. 


Paula nu se simţi deranjată să stea singură în cameră cu 
atâţia bărbaţi necunoscuţi. Simţi nevoia să spună ceva. 
Unul dintre fotografi privea cu jind. 

— Nu avem deseori plăcerea de a ne afla în compania 
unei doamne atât de provocatoare, spuse el rânjind. 

— George, interveni colegul său fotograf, curăţă-ţi naibii 
gura cu un dezinfectant puternic. 

Paula dădu aprobator din cap către acesta, fără să îl 
privească pe cel indiscret. Uşa biroului se deschise, iar 
Tweed apăru. li făcu semn. 

— Mulţumesc mult, îi spuse ea celui care îl dojenise pe 
colegul său fotograf. 

— Tu decizi dacă vrei să intri sau nu, îi spuse Tweed 
coborând vocea. 

— Intru, spuse ea ferm. 

El închise uşa în urma ei. Sergentul Warden stătea lângă 
un perete cu lambriuri. Saafeld aştepta în spatele scaunului 
Bellei. Paula inspiră adânc în linişte. Bella încă se afla 
aşezată pe scaunul ei, cu capul ei magnific căzut în faţă. 
Hainele îi erau pline de sânge şi avea un ştreang înfiorător 
la gât, un ştreang din sârmă ghimpată. Partea gâtului ei 
încă vizibilă era tăiată, având o rană adâncă şi sângerândă. 
Era una dintre cele mai înfiorătoare scene pe care le văzuse 

Paula vreodată. 

Când intrase în birou, Paula avea ambele mâini vârâte în 
buzunarele pardesiului, iar acum îi erau încleştate. Expresia 
ei era calmă, iar Saafeld o privi atent înainte de a vorbi. 

— Pentru a înţelege cum s-a procedat trebuie să veniţi în 
spatele scaunului. 

Se îndreptă încet înainte, cu Tweed în urma ei. Ajungând 
lângă Saafeld, observă că ambele capete ale sârmei 
ghimpate aveau mici mânere de lemn. Mânerele fuseseră 
împreunate şi răsucite pentru a strânge laţul. 

— Cred că înţeleg cum s-a procedat, spuse ea, uşurată că 
vocea sa sună normal. 

— Ucigaşul a stat în spatele acestui scaun şi i-a pus 
colierul peste cap, pe gât, apoi a apucat de mânere şi a 
strâns capetele împreună după cum vedeţi. 

Vorbi ca şi cum ar fi explicat o lecţie de anatomie unor 
studenţi. Ea dădu din cap în timp ce studie ceafa plină de 
sânge. Saafeld adăugă un comentariu care nu îi era 
caracteristic: 

— Una dintre cele mai terifiante metode de omor pe care 
le-am întâlnit până acum. 

— Nu înţeleg cum criminalul a adus ceea ce tu numeşti 
colier în birou fără ca Bella să îl vadă. Şi oricine a făcut asta 
trebuie să fi fost cineva pe care ea îl cunoştea bine şi în 
care avea încredere. 

Îi veni un gând. 

— Bineînţeles că putea fi adus ascuns în ceva precum o 
servietă. 

II privi pe Tweed, care nu spunea nimic, ascultând-o cu o 
expresie de admiraţie. El dădu aprobator din cap. 

— Dar atunci, continuă Paula, criminalul a trebuit să stea 
aşezat în spatele ei pentru a-i pune colierul peste cap. 

Ea fu mulţumită să vadă că părul scurt şi cărunt al Bellei 
era nederanjat. Măcar îi mai rămăsese puţina demnitate. 

— Tunsoarea ei scurtă l-a ajutat pe criminal - colierul a 

coborât uşor către gâtul ei. Credeţi că a durat mult? întrebă 
ea. 

— Foarte puţin, dacă criminalul avea mâini puternice şi 
îndemânatice. Mă îndoiesc că a perceput ce se petrece din 
moment ce carotida este distrusă. 

Paula realiză că mâinile ei nu mai erau încleştate. Şi le 
scoase din buzunare şi se uită atent spre covor în timp ce 
ocoli biroul pentru a ajunge lângă Tweed. 

— Urmele ca de cărucior pe care le-am văzut când am 
fost aici au dispărut, remarcă ea. 

— Am observat şi eu asta, spuse Tweed. Cineva a dat cu 
aspiratorul. Voi afla cine a făcut acest lucru şi când. 

— Dacă aţi văzut tot ce voiaţi să vedeţi, spuse Saafeld 
ferm, aş vrea ca fotograful să facă pozele. Paramedicii pot 
să intre. Am nevoie de un cearşaf ca să o acopăr. Vreau să 
fie mişcată cât mai puţin posibil, ceea ce înseamnă să o 
luaţi cu tot cu scaun. Nu va fi uşor de cărat pe scările 
acelea. 

— Exista un ascensor, îi spuse Paula. Urcă din holul 
principal şi opreşte exact în partea opusă uşii de la 
bibliotecă. 

— Ne va uşura mult situaţia. 

Tweed şi Paula îl urmară pe Saafeld către biblioteca unde 
acesta dădu instrucţiuni precise. Tweed o urmă pe Paula 
până la plafon. Ea se aplecă şi o văzu pe Lavinia stând în 
picioare în timp ce vorbea cu Newman. Strigă către ea: 

— Lavinia, ai putea să îi spui lui Snape să aducă 
ascensorul la etajul acesta? Snape să stea între uşi până 
când o scot afară pe bunica ta, te rog. 

— Ca şi făcut, răspunse Lavinia cu o voce formală. 

— Şi acum? întrebă Paula în timp ce coborau scările. 

— Voi începe să interoghez oamenii imediat. Cum se 
simte Lavinia? îl întrebă el pe Newman în vreme ce nepoata 
apăru în celălalt capăt al holului cu Snape pe urme. 

— E devastată, normal. Am întrebat-o despre drumurile 

ei la Londra pentru a o face să se gândească la altceva. Se 
pare că ne înţelegem destul de bine. 

— Continuaţi să vorbiţi. Poate că nu o să se mai 
gândească... 

Se îndreptă împreună cu Paula spre camera de zi de jos. 
Când intrară, acolo se afla doar Marshal Main, păşind 
mărunt de colo-colo în hainele lui de doliu. Un pahar de 
şampanie, folosit deja, era aşezat pe o masă rotundă, cu o 
sticlă aflată într-o frapieră cu gheaţă. „O băutură 
neobişnuită pentru a fi servită în aceste circumstanţe”, se 
gândi Tweed. Începu interogatoriul fără formalităţi. 


— Domnule Main, cine a descoperit cadavrul? 

— Nu pierdem prea mult timp, nu-i aşa, spuse Marshal 
zâmbind în vreme ce îi pofti pe scaune în jurul mesei 
rotunde şi se cufundă într-un fotoliu, cu paharul de 
şampanie în mână, cu picioarele desfăcute şi încrucişate la 
glezne. Serviţi ceva, continuă el. Şampania poate părea un 
pic ciudată, dar Bella ar fi fost de acord. Ea nu era genul 
care să facă mare caz în situaţii de urgenţă. Sau mai bine 
cafea? 

— Da, vă rog. Şi pentru Paula, de asemenea, bănuiesc. 

— Aduc o cafetieră, se auzi o voce dinspre uşă. 

Tweed se întoarse şi o văzu pe Lavinia stând în uşă cu o 
faţă serioasă, apoi o închise. 

— Amară ca păcatul, dacă îmi aduc bine aminte de 
ultima oară când aţi fost aici. Ei bine, păcatul capital a fost 
comis acum, remarcă el vesel, ridicând paharul către Paula. 

— Cine a descoperit cadavrul? repetă Tweed pe un ton 
mai grav. E 

— Păi, se face că eu l-am descoperit. In jur de ora opt 
seara, Bella a folosit interfonul pentru a-mi cere să-i aduc 
sus nişte conturi la ora zece fix. 

— În ce aţi dus conturile? întrebă Tweed. 

— În ce? În dosarul acela albastru de pe biroul de acolo. 

Conturile sunt încă înăuntru. 

— Ce aţi văzut când aţi intrat în birou? 

— Mi-a cam întors stomacul pe dos, trebuie să recunosc. 
Avea veioza de birou aprinsă astfel că lumina cădea direct 
pe ea. Am ştiut imediat că se întâmplase ceva îngrozitor. 
Am văzut nenorocirea aceea în jurul gâtului ei şi sângele 
curgând din ea... 

— Sunteţi sigur că sângele picura? întrebă Tweed 
aplecându-se deasupra mesei. E important deoarece ne 
ajută să stabilim ora la care a fost comisă crima. Nu putea 
să fi trecut mult timp de când crima fusese comisă până 
când aţi ajuns acolo. La ce oră aţi intrat în birou? 

— V-am spus, la zece fix. li plăcea ca oamenii să fie 
punctuali. Chiar m-am uitat la ceas înainte să bat la uşa 
biroului. Zece fix. La secundă. 

In acel moment apăru Lavinia cu o tavă de argint şi 
cafetiera cu toate cele necesare frumos aranjate. Tweed o 
privi fix. 

— Cine a descoperit cadavrul? 

— Marshal, tatăl meu. 

Ea îl privi lung ca şi cum ar fi fost surprinsă că nu le-a 
spus deja. Lui Tweed i se păru ciudat că ea s-a referit la 
tatăl ei cu numele mic. Zâmbi şi îi mulţumi pentru cafea. Ea 
părăsi încăperea, închizând uşa în urma ei. 

— Mă verificaţi, ei? spuse Marshal critic. 

— Asta e meseria mea. Mă voi ocupa ulterior şi de restul 
familiei şi trebuie să ştiu dacă spun adevărul. 

Schimbă imediat subiectul, iar Paula zâmbi, ştiind că era 
o tehnică pe care o folosea pentru a-i face pe suspecți să se 
piardă. 

— Bella era, din câte am înţeles, preşedintele Băncii Main 
Chance, deci cine o controlează acum? 

Marshal se îndreptă. 

— Ei bine, eu sunt directorul executiv. 

— Codirector executiv, îl corectă Tweed. Mai este şi 

Warner Chance. Trebuie să ştiu, spuse el apăsat, cine preia 
controlul din punct de vedere legal. 

— Ei bine... Marshal îşi aranja părul. După ce am sunat la 
Yard şi, în cele din urmă, am luat legătura cu comandantul 
Buchanan pentru a relata cele întâmplate, am sunat atunci 
imediat la avocaţii Bellei, Hamble, Goodworthy şi Richter 
din Threadneedle Street, pentru a-i ruga să trimită 
testamentul ei aici. Îmi va parveni prin curier mâine- 
dimineaţă. Atunci vom şti ce a stabilit ea pentru 
eventualitatea decesului său. Vă convine? 

— Va trebui să văd testamentul înaintea celorlalţi. 

— Cum aşa? Faţa lui Marshal deveni roşie. Va avea 
numele meu pe el. 

— Şi probabil pe al lui Warner Chance. Poate că trebuie 
să vă reamintesc că eu conduc această investigaţie. 

— Şi? se răsti Marshal indignat. 

— Testamentul mă poate conduce către aflarea 
criminalului Bellei Main. 

— Nu e suficient! strigă Marshal. Am dreptul să citesc 
ceea ce îmi este adresat. Ceva ce am avut isteţimea să cer. 

— Nu pierdeţi deloc timpul, nu-i aşa? spuse Tweed calm. 

— Ce înseamnă asta, fir-ar să fie? 

— Inseamnă că la o scurtă perioadă de timp după ce aţi 
aflat că mama dumneavoastră a fost omorâtă brutal, aţi 
fost extrem de nerăbdător să aflaţi cine o moşteneşte. 
Acest lucru mă îngrijorează, completă el rânjind. 

— Nu aveţi autoritatea, protestă Marshal. 

Tweed scoase documentul pe care i-l dăduse Buchanan. 
l-I înmână lui Marshal. Paula, privindu-l cum citeşte, văzu că 
îi tremura mâinile. Apoi Marshal i-l dădu înapoi lui Tweed. 

— Sunteţi o mare pacoste. Semnată de către comisarul- 
şef adjunct. 

— Deci, când soseşte curierul îmi veţi da plicul 
nedesfăcut. 

— Sunt obosit. Marshal se ridică. Cred că am să servesc 

masa în apartamentul meu. 

— Sunteţi căsătorit? spuse Tweed brusc. 

Paula îşi ascunse iar un zâmbet. Tweed îl derutase din 
nou. Marshal se opri, apoi se întoarse pe scaunul său. 

— Desigur că am fost. Lavinia este fiica mea. 

— Folosiţi timpul trecut, continua Tweed necruţător. Şi ce 
s-a întâmplat cu ea? Trebuie să aflu totul despre 
dumneavoastră. 

— Nu văd de ce ar conta acest lucru. Dar dacă insistaţi. 
Soţia mea a murit într-un accident de circulaţie când 
Lavinia avea optsprezece ani. Asta a fost acum şaisprezece 
ani. Lavinia a fost devastată. 

— Cum presupun că aţi fost şi dumneavoastră. 

— O, se mai întâmplă, spuse Marshal nepăsător. lţi trece. 

Uşa se deschise şi Lavinia apăru cu un şorţ prins peste 
rochia ei neagră. Aşteptă până când nu mai vorbi nimeni. 

— Prânzul va fi servit în sufragerie în zece minute. Îmi 
pare rău că nu v-am consultat. Cred că din cauza celor 
întâmplate. l-am spus domnului Newman. 

Marshal sari în picioare, evident bucuros de oportunitatea 
de a scăpa de Tweed. Se repezi către Lavinia. 

— Eu voi mânca în apartamentul meu. 

— Domnule Main, îl strigă Tweed. Aţi auzit vreodată de 
Calouste Doubenkian? 

— Pare unul dintre străinii aceia pe care îi tot primim în 
Dover. Nu am auzit niciodată de cineva cu numele acesta. 


— Ce crezi? întrebă Paula, vorbind în şoapta deşi uşa era 
închisă şi erau acum singuri. Deseori persoana care 
descoperă cadavrul se dovedeşte a fi criminalul. 

— E un mit. Pe când eram la Yard am pus pe cineva să 
calculeze statistica crimelor la care criminalul nu a fost cel 
care a descoperit cadavrul. Sunt mult mai numeroase decât 
cele menţionate de tine. Mi s-a părut mie sau Marshal a fost 
surprins când l-am întrebat de Doubenkian? 

Mobilul lui Doubenkian bâzâi. Se uită la Max şi răspunse 
cu precauţie. 

— Dunfield, director de vânzări, la telefon... 

Vocea care i se adresa era din nou complet distorsionată. 
Foloseau un fel de dispozitiv: era imposibil de stabilit dacă 
era un bărbat sau o femeie, lucru care îl enerva. 

— Bella Main a murit. 

— Bun. Cum s-a întâmplat? 

— De asemenea, Tweed a ajuns la Hengistbury împreună 
cu Paula Grey. l-a adus cu el pe Robert Newman, Harry 
Butler şi pe un anume Marler. 

— Newman ai spus? întrebă Doubenkian. 

Înjură. Se pierduse legătura cu informatorul sau. Era 
deranjat şi căută cu privirea un ciocan în interiorul cabanei. 
Ştiind ce vrea, Max îi dădu un ciocan pe care îl ținea 
întotdeauna pentru astfel de ocazii. 

Merseseră cu Max la volan de la cea de-a doua bază din 
Norfolk în ziua aceea. Se aflau acum ascunşi într-o cabană 
izolată, proprietatea lui Doubenkian, situată departe de 
Leaminster şi la douăzeci de kilometri de conacul 
Hengistbury, exact la marginea Pădurii. Max se aştepta ca 
în curând să pornească la drum. 

El privi cum Doubenkian, aflat cu spatele la el, îşi scoase 
ochelarii de soare şi îi înlocui cu o pereche de ochelari de 
protecţie. Apoi zdrobi mobilul pe masa din lemn. 
Schimbându-şi ochelarii, el se întoarse către Max. 

— Nu mergeţi prea departe? sugeră Max. Odată ce aţi 

folosit un telefon mobil, distrugeţi cartela SIM, apoi alegeţi 
una nouă. 

— Raportul privind Hengistbury este bun - şi rău. Ştii că 
Bella Main controla Banca Main Chance. Ea a făcut greşeala 
să refuze să mi-o vândă. Acum e moartă. 

— Omorâtă? întrebă Max. 

— informatorul meu anonim nu a precizat. Acum trebuie 
să aşteptam să vedem cine moşteneşte. 

— Cine poate fi? 

— Fie Marshal Main, fie Warner Chance. 

— Şi presupunând că oricine va fi refuză să vândă? 

Doubenkian zâmbi, un zâmbet îngrozitor de sadic. 

— Atunci vom folosi metoda Viena. Ţii minte banca al 
cărei proprietar refuza iniţial să vândă? Apoi i-am răpit 
copilul şi a fost de acord imediat să vândă - fără să anunţe 
poliţia. 

— Tot nu văd cum aţi rezolva situaţia. 

— Simplu, dragul meu Max. Dacă e vorba de Marshal, o 
răpim pe fiica lui, Lavinia. Dacă e vorba de Warner Chance, 
îl răpim fie pe fiul său, Leo, fie pe fiica sa, Crystal. Oricare 
din ei ar fi, îi spunem părintelui că mâna dreaptă a copilului 
lui, tăiată de la încheietură, îi va fi trimisă prin poştă, 
împachetată cu grijă, desigur. Trebuie să fim civilizaţi. 

Rânji. 

— Nu pot să fac genul acesta de lucruri, spuse Max cu 
fermitate. 

— Tu chiar eşti slab de înger. Asta mă îngrijorează uneori. 
Atunci o să-l chem pe Jacques, măcelarul francez din Paris. 
Pentru el nu contează dacă taie carne vie sau moartă. 

Max, revoltat, schimbă subiectul. 

— Tot nu înţeleg de ce, odată folosit, distrugeţi mobilul şi 
folosiţi unul nou. 

— Datorită amenințării terorismului, Departamentul 
britanic de comunicaţii, GCHQ, monitorizează acum apeluri 
la întâmplare. Un singur apel înregistrat nu le trezeşte 

suspiciuni. Mai mult de unul i-ar putea alerta. Astfel că 
folosesc un număr nou de fiecare dată. Informatorul meu 
are lista cu numerele următoare. Motiv pentru care nu ne 
temem niciodată de un interogatoriu dur la Scotland Yard. 

Max luă o mătură şi un făraş şi începu să adune 
fragmentele din telefonul mobil zdrobit. Fu oprit din 
activitate de următorul ordin al lui Doubenkian. 

— Următoarea ta sarcină este să-l omori pe Robert 
Newman, care stă la Hengistbury. 

— De ce pe Newman? E un reporter de ştiri 
internaţionale. Nu văd rostul, protestă Max. 

— Tocmai de aceea eu sunt unde sunt, iar tu eşti unde 
eşti, spuse Calouste printre dinţi. El este acum unul dintre 
membrii cheie ai lui Tweed, dar din când în când mai scrie 
câte un articol important. Este publicat peste tot în lume. 
Imediat ce va afla că eu sunt implicat va scrie încă un 
articol senzaţional - şi atunci planul meu de a controla 
Marea Britanie prin intermediul capturării principalelor 
centre financiare va eşua. Îl vreau mort. Preferabil în urma 
unui aparent accident. Dar, oricum te descurci, mort să fie. 
Stă la Hengistbury. 

— Mă voi duce acolo de dimineaţă. 

— Nu te gândeşti să escaladezi muntele, Bob? îl tachină 
Paula. 

Era în dimineaţa următoare, după micul dejun. Newman 
se afla la capătul coridorului dincolo de apartamentul de la 
etajul doi pe care îl primise, cu Paula lângă el, în vreme ce 
Lavinia stătea cu braţele încrucişate pe piept, de cealaltă 
parte a sa. 

— Bob a urcat muntele Eiger din Elveţia pentru a-şi întări 
muşchii, explică Paula. Vă vine să credeţi? 

— Pike's Peak nu o fi ca muntele Eiger, comentă Lavinia, 
dar a adus moartea a trei oameni care au încercat să 
ajungă sus. Se pare că există doar o parte aşa-zis sigură 
pentru escaladare. Se poate vedea de aici că este ca un con 
neted uriaş. Nu creşte nimic pe el. Roca este casantă şi nu 
poţi să baţi pitoane pentru a prinde frânghia de siguranţă 
de ele. Se pare că nu e chiar atât de rău, primii treizeci de 
metri. Deasupra este o capcană a morţii. 

— Sună ca o provocare, replică Newman rânjind. 

— Aceasta este atitudinea care omoară oameni, îl 
avertiză Lavinia. 

— Cu un binoclu bun, insistă Newman, vârful ar fi un loc 
perfect pentru a cerceta Pădurea, să văd dacă se întâmplă 
ceva suspect. 

— Ce poţi să le faci acestor oameni? remarcă Lavinia 
oftând. 

Se întoarse pentru a-l studia pe Newman. „Are vreo 
patruzeci şi ceva de ani”, estimă ea. Îi plăcu părul lui 

îngrijit, capul puternic, cu trăsături frumoase şi ochii lui 
căprui care deseori aveau o expresie de nedumerire. Umerii 
lui erau laţi, iar corpul bine clădit. Totul la el exprima putere 
şi determinare. Îl plăcea. 

— Se poate vedea din Gladworth? întrebă Paula, sperând 
ca răspunsul să fie negativ. Eu şi Bob ne ducem în oraş într- 
o misiune pentru Tweed. 

— De acolo se vede cel mai bine, explică Lavinia. Mergeţi 
pe Pegworth Lane, peste drum de hotelul Pike's Peak, unde 
puteţi servi cel mai bun prânz. Conul se iveşte exact 
deasupra lui. Am făcut ceva alpinism în Alpii din Italia dar 
nu o să mă vedeţi încercând să escaladez Pike's Peak. 

— Scuzaţi-mă puţin, spuse Paula. Vreau să mă duc să 
verific ceva cu Tweed... 

Rămas singur cu Lavinia, Newman profită de ocazie să 
vorbească cu ea. O găsea extrem de atrăgătoare. Ochii ei 
albaştri mari şi misterioşi păreau să-l înghită atunci când îi 
privea fix. 

— Nu te plictiseşti uneori încuiată în acest conac mare? 
sugeră el zâmbind. 

— Câteodată, replică vocea ei atrăgătoare. 

— Atunci de ce nu vii la mine în South Ken? Am putea ieşi 
în oraş. Sau cel puţin să luăm cina, să zicem la Savoy. 

— Am fost acolo, spuse ea, fixându-l în continuare. 

— Ei bine, atunci ce zici de Ivy? propuse el zâmbind larg. 

— Prefer la Savoy, răspunse ea. 

— Oriunde îţi place ţie în Londra. Poftim cartea mea de 
vizită. Dacă lipsesc, nu e pentru mult timp. Am robot 
telefonic, insistă el. 

— Deci las un mesaj. „Sunt eu. Sunt la Savoy”, îl tachină 
ea. 

— În fine, uite cartea mea de vizită... 

— Am mâinile lipicioase de când am curăţat în bucătărie. 
Zâmbetul ei era viclean. Pune-mi-o în buzunarul de la piept. 

Fără să ezite, el o vâri în buzunar. Dispoziţia de flirt a 

Laviniei dispăru subit imediat ce auzi zgomotul ghetelor 
Paulei care reveni în încăpere. 

— Văzusem bine, îi spuse ea lui Newman. Deşi e mai bine 
să verifici. Lavinia pare pregătită pentru treburi 
gospodăreşti. Ar fi mai bine să mergem, Bob. 

Ea îi zâmbi scurt Laviniei, a cărei faţă nu exprima acum 
nimic. 


— Mergem cu Merţul meu, spuse Newman ferm în vreme 
ce coborau treptele de la terasă. Mai bine decât să zburăm 
nebuneşte în Porsche-ul acela macho. 

— Să ştii că sunt membră a Clubului Auto, îl repezi ea. 
Am observat că te interesează mai mult decât amical 
fermecătoarea Lavinia. Ştiam că ai acasă o prietenă, Roma. 

— Devine ceva serios, aşa că mă retrag rapid. Nu am 
văzut ambulanţa cum a luat-o pe biata Bella. 

— Lavinia, cu simţul ei practic, le-a spus să parcheze în 
spatele conacului. La fel şi maşinilor de poliţie care au adus 
acea echipă de tehnicieni de la Londra. Spunea că e uimitor 
cum localnicii au aflat veştile şi s-au adunat la poartă ca la 
urs. 

Newman tocmai pornise motorul când se deschise 
portiera din spate. Cineva intră şi trânti uşa. Era Crystal. Era 
prea târziu pentru a se gândi să o dea afară: porţile, 
probabil acţionate de către Snape, se deschideau deja. 

— Ce minunat! strigă Crystal aplecându-se spre ei. 
Evadarea de la Belmarsh! spuse cu vocea ei normală, 
veselă şi cristalină. 

Paula se întoarse către ea. Părul lui Crystal, roşu-aprins, 
era frumos pieptănat. Era îmbrăcată cu o tunică închisă cu 
fermoar până la gâtul ei lung şi pantaloni de călărie vârâţi 
în cizme de echitație. Gura largă, cu buze cărnoase, stătea 
deschisă, lăsând descoperiţi dinţii ei mici şi ascuţiţi. Se 
strâmbă la Paula înainte de a vorbi. 

— Se pare că ne îndreptăm spre Gladworth. Aşa e? Ce 

bine. Am o mulţime de cumpărături de făcut. De ce mergeţi 
acolo? întrebă ea, aşezându-se comod pe banchetă. 

„Fătuca nu stă o clipă locului”, se gândi Paula. 

— Şi noi mergem la Gladworth pentru nişte cumpărături, 
răspunse Paula. 

— O să dorm până ajungem acolo, spuse Crystal. 

Newman închise geamul ce îi separa de partea din spate 
a maşinii. Geamul era izolant fonic. 

O clipă mai târziu apăru din urma lor un poştaş pe 
motocicletă. Încetini în dreptul geamului lui Newman, iar 
Newman opri Merţul. 

— Îmi cer scuze că vă deranjez, începu curierul. Caut 
conacul Hengistbury. Mă puteţi ajuta? 

— Aţi trecut de el, îi spuse Newman. Intoarceţi şi mergeţi 
înapoi cam cinci kilometri. Căutaţi nişte porţi de fier înalte 
în dreapta dumneavoastră. Va trebui să sunaţi la interfon. 

— Mulţumesc mult, domnule. 

— El aduce testamentul, şopti Paula în timp ce porniră 
din nou la drum. 

— Pierdem artificiile. Ai vreo idee cine moşteneşte? 

— Habar n-am. Bella era o femeie şireată. 

— Cred că va fi coadă pe terasă când ajunge, zise 
Newman gânditor. 

— Lavinia va prelua comanda. Se va asigura că ajunge la 
Tweed mai întâi. El a vorbit deja cu ea. 

— Atâţia bani. Atâta lăcomie, spuse Newman cu acelaşi 
aer meditativ. 

— Aşa e lumea. 

— Şi toţi au salarii foarte mari, sunt sigur, remarcă 
Newman. 

— Oamenii vor întotdeauna mai mult, şi mai mult. 

— Eu nu vreau, protestă el. Cartea aceea mi-a oferit tot 
ce am nevoie. 

— Ar trebui să fi pus într-un muzeu. Omul care nu vrea 
mai mult. E motivul pentru care eşti atât de mulţumit. Am 

observat. 

— Ai observat că nu prea am auzit nimic de la Warner 
Chance? 

— Alt om mulţumit. Stai puţin. Poate că mă înşel amarnic. 

— De ce? întrebă Newman. 

Nu primi nici un răspuns. leşiră dintr-odată din tunelul 
întunecat format de brazii masivi aflaţi pe ambele lături şi 
de ramurile dese de deasupra, înspre satul Gladworth. 
Soarele strălucea, iar câţiva cumpărători se plimbau pe 
trotuar. 

Un Ford albastru se îndrepta încet înspre ei. Şoferul avea 
o pălărie de vânător trasă pe frunte şi era îmbrăcat în haine 
de ţară, care îl ajutau să se integreze în atmosfera unui 
oraş de provincie. Max opri lângă bordură şi privi Merţul, 
aşteptând. 


Răbdător, el observa. Newman parcase în faţa unui 
magazin de feronerie. În vitrină era agăţat un afiş. 
„Echipament pentru escaladări pentru vacanţa 
dumneavoastră în Elveţia.” Îl zări pe Newman intrând în 
magazin, recunoscându-l cu uşurinţă din pozele pe care le 
văzuse în ziar atunci când vreun articol de-al său fusese 
publicat în Le Monde când se afla la Paris. Acum câteva zile, 
îi făcuse o poză pe ascuns când plecase din Park Crescent. 

Fu surprins să o vadă pe Paula Grey alături de Newman. 
Îşi aminti întâlnirea cu ea din barul din Mayfair. Nu avea 
idee cine era cel de-al treilea pasager. Era o fată extrem de 
atractivă, cu păr lung, roşcat, dar pe Max îl interesa 
Newman. Victima venise la el. 


În magazin Newman cumpără un sac de pânză cu o 
chingă de pus pe umăr. Incepu să adune pitoane, doi pioleţi 
mici, puternici, şi o pereche de pantofi de căţărare. 

— De ce ai nevoie de tot acest echipament? întrebă 
Paula. Doar nu ai de gând să escaladezi într-adevăr Pike's 

Peak? 

— l-am aruncat o privire când am trecut pe Pegworth 
Lane. Vreau să încerc. 

— Nu fi prost, se răsti ea. 

Enervată, Paula trecu la raionul de cosmetice şi cumpără 
un flacon cu apă de toaletă. Crystal se uită peste umărul ei 
să vadă ce cumpără. O adiere fină de Chanel ajunse la 
nările Paulei. In timp ce ea căuta în poşetă, Crystal se 
îndepărtă, iar Newman o însoţi. Scoase o hârtie de desen 
împăturită, schiţa făcută de ea bărbatului care o atrăsese în 
barul din Mayfair. l-o arătă lui Newman. 

— Dacă îl întâlnim, îl vom recunoaşte. 

— Eu da. Am studiat fotocopia pe care mi-ai dat-o... 

Il urmă ezitant pe Newman în timp ce el traversă High 
Street. În spatele lor se auzeau zgomote de paşi repezi. 
Crystal venea cu ei. Nu erau pietoni nicăieri în Gladworth 
acum. Merseră pe Pegworth Lane, o străduţă îngustă 
pavată cu piatră cubică, flancată în ambele laturi de case 
de cărămidă vechi. Nimeni în jur. Paula simţi că liniştea 
deplină o calcă pe nervi. 

Dincolo de Pegworth Lane se afla o alee şi mai îngustă, 
încadrată de rânduri de copaci şi de tufişuri. Înainte se 
zărea latura abruptă a lui Pike's Peak. Paula o luă înainte, 
apoi strigă spre ei: 

— Aceasta pare latura mai dificilă pe care de obicei nu 
îndrăzneşti să o escaladezi. 

Crystal o depăşi în grabă. Deschise rucsacul lui Newman 
şi luă un piolet şi câteva pitoane. 

— Am făcut căţărări mai dificile decât aceasta în Italia, 
striga ea. 

Agilă, se căţără o bună bucată de circa 20 de metri. Apoi 
introduse un piron şi îl lovi cu pioletul. Newman se repezise 
să i se alăture. Crystal bătu mai departe cu pioletul. Stânca 
în care se străduia ea să bată pitonul se fărâmă. Pitonul 
căzu la bază. 

— Nu e bine, strigă Crystal în jos. Se sfarmă ca sticla. 

Apoi îşi pierdu priza şi căzu rostogolindu-se. Newman 
avea mâinile întinse şi picioarele pregătite. O prinse ferm 
de mijloc şi o puse jos. 

— Nu e bine, spuse ea cu răsuflarea tăiată. Cel puţin am 
încercat. 

— Ne întoarcem în Gladworth acum, spuse Paula 
prinzând-o pe Crystal de braţ. 

Rămas singur, Newman ocoli către partea uşoară. Se opri 
când văzu că un bărbat bine făcut, care îşi împinse pe spate 
pălăria de vânător, ţine îndreptat spre el un pistol Luger de 
7,65 milimetri. Capacitatea încărcătorului de opt gloanţe. 
Glonţul ricoşă de pe suprafaţa unei roci înguste în 
momentul în care Newman se piti în spatele peretelui 
abrupt. Îşi duse mâna către pistolul Smith & Wesson, dar 
realiză că în grabă îl uitase în toc într-un dulap încuiat din 
apartamentul său. 

— la-o înainte, soldat, strigă Max pe un ton arogant. 

— Nu ai ajunge niciodată în vârf, lăudărosule, ripostă 
Newman. 

Îl recunoscuse imediat pe Max din schiţa Paulei şi conta 
pe bravada la care asistase. Auzi cum asasinul se caţără pe 
latura uşoară, îndreptându-se către vârf. Newman inspiră 
adânc, îşi aruncă rucsacul şi începu să escaladeze căutând 
prize rezistente pentru mâini şi picioare. 

El putea de obicei să depisteze roca sfărâmicioasă, 
pentru a o evita. Roca era mai dură şi mai bine fixată decât 
se aşteptase. Trebuia să ajungă în vârf înaintea ucigaşului, 
care urca panta mai uşoară. Dar Newman cucerise muntele 
Eiger, iar acest lucru îi dădea vigilenţă şi încredere. 

„Nu privi în jos!” îşi tot spunea el. 

Nu privi nici în sus, în timp ce escalada în zigzag conul 
neted. Se simţea deja frigul, lucru care îi indica faptul că 
luase altitudine. Testa sistematic fiecare priză a mâinii, 
fiecare pas, înainte de a se avânta. O mişcare greşită şi ştia 


95 


că se afla suficient de sus ca o eventuală căzătura să îl 
omoare. Lucrul îngrijorător era că nu ştia cât avansase 
adversarul său. 

— Bob, aproape ai ajuns..., se auzi vocea Paulei, cu un 
ecou prelung: dar mesajul ei era clar. 

El se afla mai sus, mai aproape de vârf decât duşmanul 
său. Paula, adusă înapoi de focul de armă, se repezise către 
baza lui Pike's Peak. Înconjurându-l, ea văzuse cât de sus 
ajunsese ucigaşul, apoi ocoli din nou pentru a-l găsi pe 
Newman. 

Acest gând trimise un flux de energie prin el. Crescu 
ritmul căţărării, testând în continuare cu grijă fiecare pas. 
Urcă mai rapid. Când privi în sus, avu un şoc - era aproape 
în vârf. 

Dintr-odată, având ambele mâini prinse de marginea 
stâncii, ridică privirea. Vârful era o platformă plată, de circa 
douăzeci de metri diametru. Se ridică peste margine pe 
platformă. Ar fi dat orice să poată să se întindă acolo şi să- 
şi tragă răsuflarea. 

Dar se târî la treizeci de centimetri de margine, 
ascultând. La un moment dat, îl auzi pe ucigaş opintindu-se 
mai jos. Rezistă tentaţiei de a se uita. Nu avea nici o armă 
pentru a se apăra. Ucigaşul putea să aibă la el pistolul 
Luger. Privi în jur pe platou căutând o piatră bună de 
aruncat. Nu erau pietre desprinse. 

Apoi observă că platoul era acoperit cu praf de rocă. 
Ridică o grămadă cu ambele mâini. Când termină, apărură 
nişte mâini aproape de locul în care se afla el, prinse de 
margine. Apoi mâna stânga dispăru pentru moment, 
ucigaşul ţinându-se doar cu mâna dreaptă şi, probabil, în 
picioare. Mâna reapăru. [Ţinând pistolul Luger. Ţeava 
tremura haotic. Ucigaşul încerca să facă două lucruri 
deodată cu mâna dreaptă, să se ţină de margine şi să 
îndrepte arma. Cu o mişcare greoaie de ridicare, criminalul 
apăru şi mai mult la vedere, cu faţa sa asudată, imaginea 

de pe schiţa Paulei. Newman, care se apropiase, reacţionă. 

Aruncă praf, ţintind spre ochi. Un nor de praf învălui faţa 
celuilalt. Panicat, ucigaşul desprinse mâna dreaptă pentru 
a-şi apăra ochii. Apoi pierdu complet controlul. Corpul său 
începu să se prăbuşească. Privind peste margine, Newman 
zări trupul cum plonjează, se răsuceşte în aer, apoi cade pe 
pământ. Rămase complet nemişcat. 


Paula văzuse corpul căzând şi se retrăsese rapid pentru a 
nu fi lovită de acesta. Apoi alergă înainte către locul în care 
ucigaşul stătea fără a da semne de viaţă. Se aplecă spre el. 
Îi curgea sânge din ceafă, din spate, din picioarele 
contorsionate. Îi examină pulsul de la carotidă. Era încă în 
viaţa. 

Deschise un ochi, se uită fix la ea cu o expresie de 
uimire. Deschise gura. Nu ieşi nimic. O deschise din nou. 

— Tu... vocea lui era sfârşită şi fu nevoită să se apropie 
mai mult pentru a auzi ce încearcă să spună. Fru... moasă 
privelişte... pentru un om... să vadă ultima oară... 

— Nu încerca să vorbeşti, spuse ea. Poate scapi cu viaţă. 

— Nu de data... asta. Trebuie să te... previn. Calouste... 

— Ce-i cu Calouste? spuse ea încet. 

— Găsiţi-l pe nenorocit... la cabana Heather... trei... 
treizeci de kilometri... în partea aceasta.... în Leaminster... 
pune la cale... să vă omoare pe toţi... 

Ochiul rămas deschis se închise şi el îşi pierdu şi ultimele 
puteri. Din nou ea îi verifică pulsul. Nimic. Murise. 

Auzi zgomote slabe dinspre Newman care cobora pe 
partea uşoară. Nu îndrăznea să îl privească cum coboară. 
Avea prea clară în minte imaginea ucigaşului căzând. Stătu 
pe loc, rugându-se ca Crystal să fi rămas la cumpărături în 
Gladworth. Era atât de uluită, încât nici nu auzi paşii lui 
Newman. Tresări când el o cuprinse în braţe. 

— Linişteşte-te, spuse el încet. S-a terminat. 

— Nu s-a terminat, izbucni ea întorcându-se. 

Îi comunică sumar ceea ce îi spusese ucigaşul acum 
mort. 

— În cazul acesta ar fi mai bine să ne întoarcem la Tweed 
şi să-l informăm. Ai grijă să nu calci în spate. 

Ea privi în jos. La câţiva metri de ei era o crevasă lată de 
circa un metru, aparent extrem de adâncă. Paula nu o 
observase deoarece pământul avea peste tot acelaşi 
colorit. Se uită la Newman. 

— Poate fi o mare problemă. 

— Cu siguranţă, dacă ar fi prin preajmă inspectorul acela, 
Tetworth, sau care o fi numele lui - polițistul care v-a oprit 
pe tine şi pe Tweed acolo unde şoferul plugului a încercat 
să vă omoare. Du-te înapoi în sat, găseşte-o pe Crystal şi 
aşteaptă-mă în maşină. Trebuie să iau pitonul şi pioletul pe 
care le-a scăpat Crystal. 

— Ei bine, cu cât Tweed află mai repede de Calouste, că 
este în zonă şi unde anume se află... 

— Deci ce mai aştepţi? Du-te şi caut-o pe Crystal. ` 

El aşteptă până când ea dispăru de tot pe potecă. Işi 
puse o pereche de mânuşi, se aplecă, evitând sângele, luă 
cadavrul şi îl rostogoli până la marginea crevasei. Il împinse 
şi ascultă dacă loveşte fundul prăpastiei. Nici un sunet. 
Pistolul Luger al ucigaşului se afla la câţiva metri. Il împinse 
cu piciorul peste marginea prăpastiei. Păru că trecură 
minute până când se auzi clinchetul de metal lovind piatra. 
Crevasa era înfricoşător de adâncă. 

Ridică de jos pioletul şi pitonul lui Crystal şi le vâri în 
rucsacul său. Privi atent în jur. Nu era nici o urmă că cineva 
ar fi fost acolo. Se repezi înapoi la maşină, acolo unde Paula 
aştepta în picioare. 

— Crystal trebuie să sosească imediat. A cumpărat 
jumătate din magazinul de haine... 

— Inainte să sosească, ai grijă: nimeni nu a escaladat 
Pike's Peak. Nu mi-a plăcut cum arată. 

— Am înţeles. lat-o pe Crystal, încărcată de sacoşe. Apoi 

şopti: Mă întreb ce o fi în testament? 

Când ajunseră la conacul Hengistbury porţile se 
deschiseră şi înaintară pe aleea pietruită. Tweed se afla pe 
terasă de unul singur, păşind încet în lumina soarelui, cu o 
privire concentrată pe chipul lui tineresc. 

Paula sări din maşină imediat ce maşina opri şi alergă pe 
scări. Crystal, coborând şi ea, refuză propunerea lui 
Newman de a o ajuta cu sacoşele. Strângându-le bine în 
mâini, tocmai trecea pe lângă Tweed când acesta strigă 
către ea: 

— Văd că ai cumpărat jumătate din Gladworth... 

— Sunt banii mei, îl repezi ea, deranjată de observaţia lui 
şi dispăru în casă. 

— Pot să te întreb ce era în testament? întrebă Paula în 
vreme ce Newman li se alătura. 

— Poţi. Am citit testamentul, aşa cum spuneam că am să 
fac. Mare parte din familie a fost prezentă - Marshal, 
Warner, Lavinia (a trebuit să o rog să ni se alăture), apoi fiul 
lui Warner, Leo. A fost un testament scurt şi simplu. 
Controlul băncii a fost împărţit cincizeci la sută lui Marshal, 
cincizeci la sută lui Warner şi era o bonificaţie de o sută de 
mii de lire pentru doamna Grandy, îngrijitoarea. 

— Cum au reacţionat? 

— Marshal era furios, a ieşit supărat după ce a ţipatcă nu 
o să meargă niciodată. Warner a fost tăcut, remarcând că o 
să funcţioneze şi că el crede că e tipic pentru bunul-simţ al 
Bellei. Leo a fost revoltat, a strigat: „De ce naiba primeşte 
atâţia bani poponarul ăla bătrân?” Warner i-a spus să-şi 

ceară scuze, dar Leo nu a ţinut cont şi a ieşit în trombă 
după Marshal. l-am comunicat doamnei Grandy personal şi 
a părut mirată, apoi a spus că e foarte generos. Acum ştii 
totul. 

— Bella a fost foarte şireată. Avem informaţii urgente 
pentru tine. 

li explică rapid experienţa de la Pike's Peak şi ce-i 
spusese ucigaşul înainte de a muri. 

— Sunt încă uimită, continuă ea, că acela care a fost 
trimis să mă răpească în Mayfair, să mă tortureze şi 
probabil să mă omoare, m-a prevenit a doua oară când era 
pe moarte. Şi mi-a spus unde se afla Calouste. 

— Incă un exemplu al complexităţii naturii umane, 
observă Tweed. Mulţi dintre oamenii pe care i-am întâlnit 
au acest amestec de decenţă şi de răutate. 

Tonul lui se schimbă, devenind poruncitor. 

— Acum, acţionând de astăzi, cum spunea Winston 
Churchill. Trebuie să încercăm imediat să-l vânăm pe 
Calouste. Vom folosi efective sporite. Bine înarmaţi. Tu o să 
vii, desigur, Bob. Harry Butler îi ajută pe poliţişti să 
cerceteze această vastă locuinţă, la fel şi Marler, care 
cercetează Pădurea. Bine înarmaţi, repetă el. 

Tweed deschise calea înăuntru spre conac, moment în 
care Newman recunoscu că îşi uitase revolverul lui Smith & 
Wesson calibrul 38 şi muniţia încuiate în apartament. 
Tweed ridică mâna înainte de a intra cu toţii în hol. 

— Povestea e că am primit un pont că ucigaşul Bellei se 
ascunde în Gladworth. 

Tweed alergă pe culoarul unde se afla apartamentul lui 
Crystal, moment în care îl văzu pe inspectorul-şef Hammer 
ieşind cu o privire încruntată. 

— Durează o săptămână să cercetezi această magaoaie, 
mormăi el, apoi mărşălui pe coridor şi dispăru într-un alt 
apartament. 

Tweed îl zări pe sergentul Warden urcând pe scări. Se 

apropie de el şi vorbi în şoaptă. 

— Imi poţi face un serviciu discret? 

— De aceea am fost trimis aici, domnule. 

— Află ce apartament a cercetat inspectorul-şef şi repetă 
operaţiunea. E băiat bun, dar are tendinţa să grăbească 
lucrurile. 

— li voi spune că Buchanan mi-a zis că vrea să cercetăm 
peste tot de două ori. Ce bine că avem mandatul acela. 
Domnul Marshal Main aproape turbează din cauza a ceea 
ce el numeşte invadare. 


Echipa lui Tweed se reuni pe terasă. Marler, îmbrăcat în 
costum de camuflaj, ţinea o geantă de golf cu fermoarul 
tras. Paula se uită fix la ea, iar el îi observă privirea. Îi 
zâmbi. 

— Conţinutul obişnuit în geantă. Puşca mea Armalite 
preferată cu lunetă şi muniţie de rezervă, inclusiv câteva 
gloanţe explozibile. 

Harry Butler era aproape cocoşat de o geantă de piele 
plină. Ea ridică din sprânceană şi-l întrebă pentru ce se 
pregătea. 

— M-ai văzut vorbind cu Tweed pe hol. Vorbea de un 
posibil asediu la acea cabană Heather. Nu crede că acest 
Calouste va ceda aşa uşor - plus că este sigur că are o 
armată de oameni înarmaţi în ţară. Deci, Paula, mă întrebi 
ce am? Grenade, atât explozibile cât şi fumigene. Un 
lansator de rachete pe care pot să-l asamblez în treizeci de 
secunde. De asemenea, o armă automată care trage şase 
sute de focuri pe minut. Cred că sunt pregătit. 

— Echipat pentru un mic război, comentă ea. 

Newman ieşi, mulţumit acum că simţea un Smith & 
Wesson în toc. Mai devreme, Harry se dusese în spatele 
conacului şi adusese Ford-ul lui maro, parcându-l în spatele 
Mercedes-ului lui Newman. Se întorsese apoi din nou pentru 
a lua un Audi negru. 

— Prea multe maşini, remarcă Tweed. O putem folosi pe 
a mea... 

— Poate că a fost reperată, explică Harry. Conduci 
convoiul în Audi, Newman urmează cu Merţul lui, iar eu vin 
ultimul cu Ford-ul meu. Lăsându-ţi maşina parcată aici dai 
impresia posibililor spioni că încă te afli aici. Şi Audi-ul este 
blindat, cu geamuri antiglont. 

— Bine gândit, aprobă Tweed. Dar dacă localizăm cabana 
Heather, flutur această batistă roşie pe fereastră. Când fac 
acest lucru, Newman şi cu Harry rămân în urmă şi 
parchează unde se află. Un convoi ar putea să îl alerteze pe 
Calouste. Flutur batista a doua oară atunci când suntem 
gata să luăm cu asalt baza lui Calouste. Acum ne trebuie 
cineva care să deschidă porţile. 

— Lavinia va face acest lucru, spuse Marler molcom. 
Snape a dispărut. 

La sugestia lui Tweed, Paula se aşeză lângă Marler, care 
era la volanul Audi-ului. Tweed alese să se aşeze singur în 
spate. Voia să se concentreze asupra complexităţilor 
acestui caz ciudat. 

Porţile se deschiseră înainte ca ei să ajungă la ele. Tweed 
îi spuse lui Newman să vireze la stânga spre Gladworth. 

— Crezi că acolo se ascunde Calouste? întrebă Paula. 

— Nu, nu cred. Dar cabana Heather trebuie să fie la 
cincisprezece sau poate douăzeci de kilometri de 
Hengistbury. Suficient de departe pentru a evita să fie 
văzut şi suficient de aproape de conac pentru a reacţiona la 
eventualele evenimente. 

— A, am spus că Snape a dispărut, începu Marler, am 
încercat să găsesc cabana lui în Pădure. Nu am reuşit. Când 
mă întorceam, mi s-a părut că l-am văzut la marginea 
Pădurii supraveghind aleea. Părea că vorbeşte la telefon. M- 
am dus spre locul în care îl văzusem, dar nu era nimeni 
acolo. Poate o fi fost o iluzie optică. 

— Când trecem de Gladworth, ordonă Tweed din nou, 

căutaţi un drum lăturalnic sau o potecă ce duce spre 
dreapta. 

— De ce nu stânga? întrebă Paula. 

— Deoarece conform hărţii pe care mi-ai dat-o, dincolo 
de Gladworth, partea stângă este acoperită de Pădure. Nu 
există cale de ieşire. Pe partea dreaptă e teren deschis... 

— Marler, spuse Paula ezitant, ce faci în timpul tău liber? 

— Îmi pilotez avionul, îl îngrijesc. Sau mă antrenez la tir. 
Mă menţine în formă maximă. 

— Prietene, ceva? îndrăzni ea. 

— Ei bine, îmi plac femeile. Deseori când sunt prin oraş 
femeile îmi zâmbesc. Unele chiar mai tinere decât mine. 
Dar pare să fie un fel de barieră între mine şi femei. Lor le 
place să fie distrate. Eu nu ştiu niciodată ce să spun. 
Caraghios. F 

Paula avu un şoc. Il cunoştea pe Marler de mult timp, dar 
abia acum a realizat cum este el într-adevăr. Marler era 
timid. În privința femeilor. 

— Fiți atenți la drum - la drumurile spre dreapta, mârâi 
Tweed din spate. 

— Of, nu fi aşa de scorțos, se răsti Paula. Marler este 
atent mereu, pentru numele lui Dumnezeu. 

Tweed învățase că sunt momente în care e mai bine să 
nu răspundă. Un moment mai târziu, Marler încetini şi viră 
către dreapta pe o străduţă încadrată de un gard viu. 
Dincolo de gardul viu se întindeau dealuri înverzite. Nu mai 
erau brazi. Şi nici case. 

Marler îşi coborâse apărătoarea de soare. Soarele orbitor 
strălucea prin parbriz. După o porţiune de şerpuiri ale 
şoselei, Marler îl informă pe Tweed că au mers douăzeci de 
kilometri. 

— Mergi în continuare, ordonă Tweed. 

— E o casă albă din cărămizi la marginea drumului, strigă 
Paula. 

Marler încetini. Tweed scoase batista fluturând-o pentru a 

avertiza maşinile din spate să oprească. Paula se aplecă 
înainte în vreme ce Marler trecu încet prin dreptul casei. Ea 
scutură din cap şi îi spuse lui Marler să meargă în 
continuare. 

— Nu e bine, spuse ea. Am văzut semnul. Dogwood este 
numele ciudat al acelui loc. 

— De asemenea, este prea aproape de drum, comentă 
Tweed. Calouste ar alege un loc ceva mai departe de drum, 
sunt sigur de asta. 

Merseră încă doi kilometri fără să zărească vreo altă 
casă. Paula se aplecă repede înainte, privind către stânga. li 
spuse lui Marler să meargă încet. Tweed îşi scoase batista, 
coborând geamul. 

— Cabana Heather! strigă triumfător Paula. Am văzut pe 
indicator... 


— Un loc dificil de atacat, concluzionă Tweed după ce îl 
studie prin binoclul său din buzunar. Terenul este deschis 
până la casă. 

Audi-ul era parcat ascuns la câţiva metri în spate. 
Newman reacţionase la semnalul lui Tweed. Merţul său era 
parcat în afara razei vizuale a țintei, iar Ford-ul lui Harry era 
parcat în spatele lui. Paula împrumută binoclul. Cabana 
Heather era o colibă mare cu două etaje, cu acoperiş de 
trestie şi ferestre deschise la ambele etaje, cu pereţii 
vopsiți în alb. 

Marler apucă sacul de golf de la picioarele lor. Deschise 
fermoarul, scoase puşca Armalite şi îi puse cu grijă luneta. 
Cobori şi ţinti spre o piatră de lângă drum, ajustă un buton, 
apoi ţinti din nou. 

— Mă duc în cealaltă parte a gardului şi mă furişez pe 
lângă cabană. Poate există o uşă prin spate pe unde s-ar 
putea strecura afară. 

— Vin cu tine, spuse Paula ţinând pistolul Walther în 
mâna dreaptă. 

Harry, cu geanta grea în spate, se strecurase deja în 
dreptul gardului de la intrare, urmat de Newman. Scoase 
două grenade mari din geantă, ţinând câte una în ambele 
mâini. Rânji. 

— Grenade lacrimogene. Una pe fereastra deschisă de la 
parter, cealaltă prin fereastra de la etaj, pe aceeaşi parte. 
Intru pe fereastra din dreapta. 

— Vin cu tine, spuse Newman. 

— Voi supraveghea uşa principală, hotărî Tweed. Ar 
putea ieşi pe aici. 

Grenadele pătrunseră, explodând în spaţiul ţintă. Harry 
se repezi înainte şi se aruncă înăuntru pe fereastra din 
dreapta. Un bărbat slăbăânog cu expresie de răufăcător, 
îmbrăcat cu o pereche de jeanşi şi o jachetă, dintre care 
nici una nu-i venea bine, apăru derutat în faţa holului cu o 
mitralieră în mână. Încercă să ţintească. 

— In spatele tău, strigă Harry. 

Din instinct, slăbănogul cu mitralieră se uită în urmă. Nu 
era nimeni în spatele său. Dispăru pe holul îngust şi alergă 
prin uşa din dos. Işi revenise de la gazele lacrimogene 
inhalate. O văzu pe Paula stând lângă gard şi îşi roti 
mitraliera încercând să o nimerească. Două focuri izbucniră 
din pistolul ei Walther. Primul glonţ îl lovi în frunte, iar al 
doilea în piept. Acesta căzu pe peretele cabanei, apoi 
alunecă în jos, într-o grămadă inertă. 

— Te-ai descurcat bine, spuse Marler. Mi-a alunecat 
puşca de pe umăr. Îmi pierd îndemânarea. 

Paula alergă în faţă şi se opri să verifice pulsul bărbatului 
împuşcat. Scutură apoi din cap, ridicându-se. Tweed tocmai 
apăruse ocolind prin partea dreaptă a cabanei. 

— E mort, strigă Paula. După trăsături pare francez. 

Işi puse o mânuşă şi scotoci în buzunarul lui de la 
pantaloni, scoțând un pachet de ţigări aproape gol. 

— Gauloise, strigă ea. Era francez. 

Capul lui Newman se ivi printr-o fereastră de la etaj. 

— Totul e în regulă acolo jos? A, văd că da. Eu şi Harry 
am cercetat totul la etaj şi la parter. Nu e nimeni aici. Ce e 
cu motocicleta aceea sprijinită de perete? 

— Vehiculul de fugă de care nu va mai avea nevoie, 
răspunse Marler arătând către cadavru. 

— Bucătăria e un adevărat dezastru, raportă Newman. 

Tweed intră rapid în casă prin intrarea din spate, urmat 
de Paula. Pătrunseră în bucătărie. Brusc, o pală de vânt 
zbură şerveţelele murdare pe fereastră. Masa era pregătită 
pentru trei persoane. Farfuriile aveau resturi de mâncare, 
două de ouă cu şuncă, cealaltă cu nişte cârnaţi cu aspect 
neplăcut. Ceştile erau pe jumătate pline cu cafea. Paula se 
folosi de o mânuşă chirurgicală pentru a ridica să 
examineze o bucată mare de hârtie de împachetat. Avea 
imprimat numele unei măcelării din Paris. 

— Din nou Franţa, spuse ea. Deci ce s-a întâmplat aici? 

— Calouste a fost avertizat că venim de către 
informatorul lui, spuse Tweed încruntat. A lăsat un băiat în 
urmă să strângă, cel mort de afară. 

— Va fi dificil de capturat, evidenţie Paula. 

— Sau de ucis, spuse Tweed. Din câte mi-a spus 
Buchanan despre acţiunile sale, cele mai puţin cunoscute, 
din Franţa şi din Austria, aceasta ar fi probabil cea mai 
bună soluţie. Este unul dintre cei mai necruţători şi mai 
aprigi criminali pe care i-am întâlnit vreodată. Intre timp 
cercetăm locul acesta cap-coadă. E clar că a plecat în mare 
grabă, ceea ce înseamnă că e posibil să fi lăsat indicii. 

Newman şi Tweed dispărură pentru a cerceta la etaj în 
vreme ce Butler şi Marler verificară la parter. Paula rămase 
în bucătărie. Goli farfuriile de resturile de mâncare în coşul 
de gunoi de afară, de lângă uşa din spate, apoi închise 
fereastra şi începu o percheziţie sistematică. 

Sub aragaz găsi o bucată de hârtie mototolită. Purtând în 
continuare mânuşile chirurgicale, curăţă o parte a mesei şi 
întinse cu grijă bucata de hârtie. Era perforată într-o parte, 

ceea ce indica faptul că fusese ruptă dintr-un caiet. Un 
singur cuvânt era scris pe ea cu pix negru: 

„Sheebka”. 

„Sună turcesc”, se gândi ea. leşi apoi afară pentru a 
culege şerveţelele zburate prin fereastra deschisă. Sub 
gardul lateral, zări o bucată mare de hârtie colorată. O luă 
înăuntru şi o întinse pe masă. Privea o pagină dintr-un atlas 
geografic. Era o secţiune a vestului ţării cu un cerc negru 
marcat în jurul ținutului Cornwall. În acel moment se 
întoarse Tweed, urmat de Newman, Marler şi Butler. 

— Cum mă aşteptam, nimic în toată casa, îi spuse Tweed. 

— Te înşeli, îl contrazise Paula. Priveşte aceste două 
lucruri. 

Se strânseră toţi în jurul mesei pentru a privi 
descoperirile ei. Tweed luă foaia de caiet cu ajutorul 
mânuşii chirurgicale. 

— Sheebka? Nu înseamnă nimic. Cornwall încercuit poate 
fi important. O suprafaţă dificil de cercetat, dar nu acum. 

— Atunci ce urmează? dori să afle Paula. 

— E un eşec, spuse Harry, care li se alăturase. Cum naiba 
a ştiut Calouste că sosim? 

— Bună întrebare, aprobă Tweed. Se confirmă faptul că 
are un spion infiltrat la Hengistbury. Comunică cu el prin 
telefon mobil. Singurul răspuns. 

— Cine poate fi, atunci? 

— N-am idee. 

— Ţi-am spus că mi s-a părut că Snape, pândind la 
marginea pădurii, v-a văzut plecând. Nu sunt sigur că era 
Snape, spuse Marler. 

— Dar cum a putut auzi că ne îndreptăm încoace, întrebă 
Tweed, dacă pândea din pădure? 

— Nu ar fi putut, confirmă Marler. Mă duc să îl ajut pe 
Newman să curețe mizeria de afară. Mută cadavrul acelui 
francez, iar eu curăţ sângele de pe pereţii pe care i-a mânijit 
când a alunecat. 

— Mă gândeam la asta, comentă Tweed. Apoi ne 
întoarcem toţi la Hengistbury. 

Zece minute mai târziu apărură ambii bărbaţi. Newman 
explică faptul că a ascuns cadavrul sub gardul lateral, iar 
Marler raportă că peretele cabanei e ca şi nou. 

— Adică, adăugă el, la fel cum era când am ajuns aici. 

Tweed tocmai se instalase pe scaunul din dreapta 
şoferului din Mercedes, cu Marler la volan, când remarcă, 
privind lung către cabana Heather: 

— Mă întreb ce s-o fi întâmplat aici înainte ca noi să 
ajungem la faţa locului... 


Cu aproximativ două ore mai devreme, Calouste stătea la 
volanul maşinii sale, parcate dincolo de cabana Heather, 
având vedere clară asupra drumului dinspre Gladworth. li 
aştepta pe doi dintre angajaţii săi francezi. Se afla, de 
asemenea, în poziţia de a demara imediat dacă sosea cine 
nu trebuie. Nu purta ochelarii lui de soare. 

Apăru un Renault, care opri în faţa cabanei. Cobori un 
bărbat. Calouste îşi opri motorul, care funcţionase gata de o 
demarare în trombă. Se îndreptă înapoi către cabană. 
Picioarele lui, încălţate cu pantofi negrii cu talpă moale, se 
mişcau rapid şi se deplasa păşind ciudat. lnălţimea lui 
redusă era compensată de lăţimea umerilor puternici şi de 
braţele mari şi agile. Purta o pălărie teşită de culoare 
închisă şi un costum scump. Dacă era văzut de vreun 
localnic, ar fi fost cu siguranţă considerat un om de afaceri 
de la Londra. 

Le-a spus special angajaţilor săi că ajunge mai târziu 
pentru a le testa punctualitatea. Se apropie de cei doi 
bărbaţi de pe iarbă în timp ce aceştia descuiau poarta 
principală. 

În ciuda faptului că se apropiase, desigur, tiptil, Jacques 
se întoarse ţinând în mâna dreaptă un cuţit înfricoşător cu 
lama lată. 

— Jacques, începu Calouste, vorbind în engleză, Pierre a 
adus o motocicletă? Bine. Atunci să o parcheze în spatele 
cabanei. Apoi să pregătească rapid micul dejun pentru noi. 
Şuncă şi ouă pentru mine şi pentru tine, Jacques. Pentru el 
presupun că va dori cârnaţii din pachetul acela unsuros pe 
care îl ţine în braţe. În ambalaj franțuzesc, văd, o 
nesăbuinţă din partea lui. Trebuie să distrugă ambalajul 
înainte de a pleca. S-ar putea să nu mai stăm mult aici. 

Slăbănogul Pierre, cu faţa alungită de răufăcător, 
înţelegea engleza, dar era o tehnică a lui Calouste să ţină 
un om la respect dându-i ordine prin intermediul altei 
persoane. 

— Foarte bine, domnule, răspunse Jacques. 

Folosi limba franceză pentru a repeta ordinele către 
Pierre, adăugând: 

— Mişcă-te, derbedeu leneş. Mai întâi motocicleta jos din 
remorcă şi parcată în spate, iar apoi încearcă să pregăteşti 
un mic dejun decent. 

In timp ce intrară cei doi, Calouste păşind primul în 
incintă, acesta se gândi că Jacques era marele lui câştig. El 
avea o măcelărie în Paris, fiind măcelar de profesie. 

Jacques era, în opinia lui Calouste, o persoană de 
încredere. Magazinul lui era preferat de mulţi dintre 
membrii clasei înalte pariziene. În mod normal servitorii iau 
cele necesare, dar deseori doamna casei venea personal. 
Unele doamne veneau să ia carne şi să flirteze cu el. Putea 
fi amiabil şi glumeţ, iar faţa sa dură putea adopta un 
zâmbet cald. 

Jacques, bine îmbrăcat de obicei, frecventase baruri şi 
restaurante unde observase cum vorbeşte înalta clasă. În 
curând vorbea şi el ca aceştia. 

Odată, în calitate de oaspete la o petrecere de senatori, îi 
distrase pe toţi cu poveştile pe care le-a spus. La o 
petrecere a riscat, bazându-se pe cantitatea de alcool pe 
care o consumase: 

— Nimic nu-mi face mai mare plăcere decât să tai carne, 
spusese el rânjind. Fie că este carne de animal sau de om. 

Bărbaţii izbucniseră în râs. Femeile zâmbiseră la auzul 
glumei. Reţinut. 

Calouste, care auzise de el, stătea ascuns într-un bar 
dubios la o masă dintr-un separeu când s-a întâmplat 
incidentul cheie. Jacques fusese prins într-un scandal cu un 
bărbat de două ori mai mare decât el. Acesta îl insultase, 
iar apoi se apropiase de el ţinând un pistol în mână. Îl lovise 
apoi puternic peste faţă cu patul armei. Jacques scosese 
iute un cuţit şi îl vârâse în pieptul matahalei. Rănit mortal, 
acesta se clătinase şi apoi căzuse, timp în care toată lumea 
din restaurant fugise. Calouste, purtând ochelarii săi de 
soare, îl ajunsese pe Jacques. 

— Dacă lucrezi pentru mine, te plătesc cu cincizeci de mii 
de dolari pe an. Dacă eşti dispus să lichidezi pe oricine îmi 
stă în cale, te plătesc cu douăzeci de mii de dolari pe 
omor... 

Aşa începuse totul, îşi aminti Calouste în timp ce înfuleca 
micul dejun. 

Instinctul îi dictase că ar fi mai înţelept să plece curând. 
Nu primise nici o veste de la Max pe mobil, iar acesta 
trebuia să-i raporteze regulat. Probabil se întâmplase ceva. 
În acel moment sună telefonul mobil. 

— Da? rosti prompt Calouste. 

— Aici Orion. Cu circa o jumătate de oră în urmă, Tweed 
şi o trupă numeroasă au plecat spre Gladworth. 

— De ce nu m-ai prevenit mai devreme? răcni Calouste. 

— Aceasta a fost prima ocazie de a te suna. 

Legătura începu să se întrerupă. 

— Marshal Main are o a doua casă la Sheebka. 

— Unde? 

Calouste scrijeli numele pe o pagină din caietul său. 

— Sheebka. De ce nu m-asculţi? Seacove, în Cornwall... 

Convorbirea fu întreruptă. Calouste nu se sinchisi să scrie 

Seacove. Rupse hârtia din caiet, o mototoli şi o aruncă pe 
masă. Era atât de ocupat încât nu observă că vântul o suflă 
pe jos. Pierre, care tocmai intrase, nu o văzu nici el, lovind- 
o cu piciorul spre aragaz. 

Calouste luă atlasul geografic pe care îl adusese. 
Deschizându-l la Cornwall, îl încercui cu pixul şi rupse 
pagina. Era singurul semn de panică pe care îl arătase până 
acum. Se repezi către camera sa pentru a-şi lua valiza gata 
pregătită. Vântul care bătu dintr-odată ridică harta în aer şi 
o zbură pe fereastră. 

— Pierre pierde micul dejun pentru că i-am spus să 
rămână în urmă să strângă, raportă Jacques. 

— Toţi am mâncat doar jumătate din micul dejun. 

— Ce să-i spun, insistă Jacques, dacă Tweed ajunge 
înainte ca el să termine? 

— Spune-i să fugă cu motocicleta pe câmpul din spate, 
pentru numele lui Dumnezeu. Noi doi plecăm acum. 

Calouste se grăbea atât de mult să scape încât apucă 
atlasul geografic. Uită că rupsese harta cu Cornwall. 

Fugi prin grădina din faţă, apoi pe drum până în locul în 
care îşi parcase maşina. În acest timp, Jacques se afla deja 
în spate în maşina lui. Ajunseră la o bifurcaţie cu cinci rute 
posibile. „Şi acum, încotro?” îşi spuse Calouste. Apoi văzu 
un indicator, West Country. Cornwall era undeva pe acolo. 
Viră în direcţia aceea. 

Tweed avu un şoc când cobori din maşina parcată acum 
la baza scărilor care duceau la intrarea de la conacul 
Hengistbury. Postat în capătul scărilor, cu brațele 
încrucişate şi cu o expresie triumfătoare pe faţa sa urâtă, 
era inspectorul-şef Hammer. Abia aştepta ca Tweed, 
împreună cu Paula, Marler şi Newman în spatele lui, să 
ajungă pe terasă. 

— Puteţi să plecaţi cu toţii acasă acum, se lăudă el. Am 
rezolvat cazul. Criminalul este Crystal Chance. Am prins-o 
în fapt. 

— Fii mai concret, îi ceru Tweed. 

— Veniţi cu mine, atunci, comandă Hammer. 

Îi conduse pe scările largi, mergând legănat. Ajunseră la 
apartamentul lui Crystal. Uşa era închisă. La intrare stătea 
sergentul Warden. 

— Am lăsat un alt poliţist debutant 
anunţă Hammer. 

„Poliţist debutant?” Tweed îl privi pe Warden, care ridică 
din sprâncene. Warden era considerat un poliţist extrem de 
experimentat. 

Hammer deschise uşile cu un gest larg şi intră în 
apartament. Erau în dormitor. Crystal era aşezată pe pat, 
ochii ei verzi strălucind de furie în timp ce-şi pieptăna părul. 
Un poliţist în uniformă stătea pe un scaun cu faţa către pat. 
Hammer i se adresă. 

— Ei bine, Parrish, s-a mişcat din pat de când am plecat 
eu? Pentru a merge la baie, de exemplu - sau ar trebui să 

năuntru cu ea, 


113 


spun toaletă în aceste cercuri înalte? 

— | se spune toaletă în majoritatea locurilor acum, se 
răsti Crystal către el. 

— Nu vorbeam cu tine, îi spuse Hammer. Ei, Parrish? 

— De când aţi plecat a rămas acolo unde se află acum... 
domnule, adăugă el după o scurtă pauză. 

— Atunci, şterge-o. Alătură-te celorlalţi la percheziţie. 
Deşi este o risipă de efective după ce am descoperit eu. 

— Deci ce ai descoperit? întrebă Tweed când Parrish 
părăsi camera. 

Cu un alt gest amplu Hammer deschise uşile duble ale 
unei garderobe prevăzute cu mânere sferice nichelate. 

— Stai! ordonă Tweed. Ai purtat mânuşi când ai deschis 
prima oară aceste uşi? Nu eşti sigur? Ceea ce înseamnă că 
nu ai purtat. Deci va fi inutil să verificăm amprentele. Ale 
tale le-au mânijit pe cele iniţiale. 

— Nu a purtat mânuşi tot timpul în care s-a aflat aici, 
spuse Crystal cu răutate. 

— Nu a vorbit nimeni cu tine - începu Hammer, privind-o 
aprig. 

— Concentrează-te, ordonă Tweed. După ce ai deschis 
aceste uşi, ce ai făcut? 

— M-am aplecat şi am îndepărtat grămada de lucruri şi 
am aruncat-o în stânga. Hei, presto! Priveşte asta. 

Tweed se aşeză pe vine. Văzu două coliere de sârmă cu 
ghimpi înfricoşători. Îi părură a fi replici ale colierului teribil 
care îi sfâşiase gâtul Bellei. Fiecare avea mânere de lemn 
care ajutau la strângerea sârmei. Se uită în stânga, acolo 
unde se afla grămada de lucruri care se presupunea că ar fi 
ascuns colierele. Bluza din vârf era sfâşiată, iar bucăţi din 
ea erau prinse pe sârma unuia din coliere. 

— Inspector-şef, spuse el pentru a-l potoli pe ofiţer, te 
cam grăbeai când ai cercetat această garderobă. 

— Cred şi eu că s-a grăbit, ţipă Crystal. Sunt din mătase 
naturală bluzele acelea. Le-am cumpărat la reduceri de la 

Harvey Nick, dar tot costă o avere. Îl voi da în judecată pe 
poliţist. 

— Din celula de detenţie? rânji Hammer în timp ce se 
ridică împreună cu Tweed. 

— Inspector-şef, spuse Tweed sobru, cred că e timpul să 
te alături celorlalţi şi să ajuţi la percheziţie. Acum! Te rog. 

Crystal se linişti imediat ce Hammer plecă. Spuse cu 
convingere: 

— Nu e evident că cineva a pus acolo acele obiecte 
înfricoşătoare? Hammer a ordonat ca toate uşile 
apartamentelor să rămână descuiate. Lucram la nişte 
conturi în biblioteca de la etaj când Hammer m-a chemat 
înapoi aici. Putea intra oricine. 

— E o posibilitate, aprobă Tweed. 

— Vreau să-ţi zic ceva, spuse ea, coborându-şi vocea. 

— Ai prefera să nu mă aflu aici? întrebă Paula. 

— Nu, vreau să auzi şi tu. E despre sora mea vitregă, 
Lavinia. O urăsc, dar nu de aceea am să vă spun despre 
scandalul secret despre care nimeni nu vă va mai spune. 

— Deseori surorile nu se înţeleg, comenta Paula. Se pare 
că este şi cazul tău şi al Laviniei. 

— Lavinia este contabilul-şef. Eu sunt doar asistenta ei. 
Amândouă suntem experţi contabili şi aş putea face treaba 
ei la fel de bine. 

Îşi îndepărtă o buclă din părul roşcat de pe faţă, iar Paula 
o studie. Părea perfect calmă, perfect normală. Probabil mai 
bine decât Tweed, Paula putea înţelege furia ei când 
Hammer rupsese şi distrusese bluzele ei noi de mătase. 

— Poate, sugeră ea, am putea să ne întâlnim toţi trei în 
biblioteca de la parter şi vă voi spune acolo ceea ce ştiu. 
Cred că poliţiştii s-ar putea întoarce să cerceteze. 

Tweed ştia că sergentul Warden va verifica în curând 
percheziţia lui Hammer. Deschise uşa. În celălalt capăt al 
coridorului, Marler şi Newman se uitau la Pike's Peak. Piscul 
era acum acoperit de nori. Se apropie de ei. 

— Bob, îi spuse el lui Newman, am o sarcină anevoioasă 
pentru tine. Cred că acele coliere cumplite - au mai fost 
găsite două în camera lui Crystal - au fost făcute dintr-o 
bucată de sârmă luată din vârful zidului care protejează 
acest domeniu uriaş. Snape probabil că are o scară 
telescopică cu care ai putea ajunge în vârf. Poţi să verifici 
tot zidul? 

— Snape are o cabană în Pădure, spuse Marler. Te 
însoțesc. Cunosc drumul către cabana lui deja... 


Tweed şi Paula ajunseră în bibliotecă şi o găsiră pe 
Lavinia singură. Ea îi salută vesel, luându-l peste picior pe 
Newman. 

— Ei bine, ai escaladat Pike's Peak? Îmi închipui că abia 
poţi rezista tentaţiei. 

Newman râse. 

— Am aruncat o privire în sus şi am decis că vreau să mai 
trăiesc. 

— Atunci ar trebui să vizitezi ascunzătoarea lui Marshal 
din Seacove în Cornwall. 

„Seacove? Sheebka”, murmură Tweed. Ciudatul nume pe 
care îl scrijelise Calouste pe hârtia mototolită găsită sub 
aragaz la cabana Heather. Confirmată, de asemenea, de 
pagina din atlas cu ţinutul Cornwall înconjurat pe care o 
găsiseră. 

— Ce se află în Seacove? întrebă Newman. 

— Nimic! râse Lavinia din nou. E foarte mic şi primitiv. El, 
şi anume Marshal, are cel mai uimitor iaht de lux de mici 
dimensiuni. Conceput de Marco Shepherd, designerul 
neortodox de ambarcaţiuni. 

În acel moment apăru Marler la uşă. Venea în urma lui 
Newman, care respira greu. 

— Trebuie să plec. Am treabă. Mă gândesc să escaladez 
Pike's Peak. 

— Trebuie să mă scuzaţi şi pe mine, spuse Lavinia. Etala 

zâmbetul ei fermecător. Am o mulţime de conturi de 
verificat care nu suportă amânare. 

După ce amândoi plecară, Tweed şi Paula se aşezară la 
masa rotundă. În câteva minute, Crystal se strecură în 
bibliotecă ţinând strâns un caiet. Işi dădu ochii peste cap. 

— Biblioteca este de obicei liberă dimineaţa. Astăzi a fost 
ca în gară. M-am ascuns în capătul scărilor până când au 
plecat toţi. Acesta este un mare secret. E vorba despre 
vărul meu. 

— Ce vrei să spui? întrebă Tweed nedumerit. 

— Nu mă întrerupe, altfel pierd firul. Înainte ca Lavinia să 
se nască, Marshal şi soţia lui au încercat să facă un copil. 
Am aflat aceste lucruri de la aşa-zisa mea mătuşă pe patul 
de moarte. Cu mult timp în urmă, Marshal îşi făcea de cap 
cu toate femeile atrăgătoare care îi ieşeau în cale. O idilă a 
durat luni de zile, iar femeia a rămas însărcinată. Marshal i- 
a spus soţiei lui, care îşi dorea cu disperare un copil. Restul 
îl puteţi ghici, dar aş prefera să auziţi totul de la ea. Cred că 
Marshal a plătit-o cu sume mari de bani pentru a păstra 
tăcerea. 

— Şantaj, izbucni Tweed. 

— Cu siguranță. Am găsit un caiet secret. O plăteşte pe 
mama adevărată cu douăzeci de mii de lire pe lună de 
multă vreme. 

— Doamne Dumnezeule, spuse Tweed. Asta Înseamnă 
aproape un sfert de milion pe an. 

— Aşa este, aprobă Crystal. Dar, la fel ca Warner, tatăl 
meu, el este foarte bogat. Numele femeii este Mandy 
Carlyle. Locuiește în Dodd's End din Baron's Walk, un sat de 
pe partea aceasta dinspre Tunbridge Wells. Mergeţi să o 
vedeți? 

— Cu cât mai repede, cu atât mai bine. lar tu vei veni cu 
mine, Paula. 

Luă foaia cu adresa pe care Crystal o rupsese din caiet. 

— Lavinia ştie că această femeie este adevărata ei 

mamă? întrebă Paula. 

— Nu cred. Totul a fost făcut foarte discret. 

— E timpul să plecăm înspre Dodd's End, hotărî Tweed, 
ridicându-se. Dacă întreabă cineva unde am plecat, spuneţi 
că sunt într-o scurtă vizită la Londra. 

Tocmai se urcau în Audi, când Tweed se răzgândi. leşi din 
maşină, iar Paula îl urmă. Tweed îi explica în timp ce urcau 
scările: 

— Mi-am dat seama că am intervievat mai toată familia 
înaintea unui interogatoriu ulterior mai dur. Am omis o 
singură persoană, pe fiul lui Warner, Leo. 

Când ajunseră în capătul scărilor, îl zăriră pe sergentul 
Warden părăsind unul dintre apartamente. Tocmai 
închisese uşa. 

— Ai idee care este apartamentul lui Leo Chance? întrebă 
Tweed. 

— E aici. 

Warden arată către apartamentul pe care tocmai îl 
percheziţionase. 

— Nimic incriminator. Leo este un tip ciudat. 

Tweed ciocăni la uşă, apoi intrară, Paula în spatele lui 
Tweed. Leo, îmbrăcat în jeanşi şi tricou şi cu părul lui moale 
pieptănat, stătea într-un scaun împletit cu o grămadă de foi 
scrise la maşină aşezate pe o tablă de desen. Rânji către ei. 

— Deja a fost unul de-ai voştri aici. Acum am parte de 
mahări. Luaţi loc. 

Se uită politicos la Paula. 

— Vreţi să beţi o cola? Vreunul din voi? Nu? E OK din 
partea mea. 

— Leo, începu Tweed vorbind încet, după ce luară loc pe 
fotolii, ai putea să-mi spui, te rog, unde te aflai în noaptea 
în care Bella a fost omorâtă? 

— O noapte de neuitat. Eram unde mă aflu şi acum, 
verificam nişte bilanţuri. Înainte să mă întrebi, nu se afla 
nimeni cu mine. Deci nu am alibi. 

— Între orele şapte şi zece seara. 

— Acelaşi răspuns. 

Leo îşi puse mâinile la ceafă. Era musculos, remarcă 
Paula. 

— Încă o dată, nu am alibi, oameni buni. 

Leo n-avea astâmpăr. Strânse picioarele lui lungi şi slabe, 
apucă o chitară de pe pat şi începu să fredoneze o melodie 
cunoscută de acum câţiva ani, pe care Paula o recunoscu. 

Apoi se ridică, zdrăngănind în continuare la instrument şi 
începu să danseze, smucind chitara în sus şi în jos. Părea 
absorbit de ceea ce făcea. 

— Te-aş ruga, spuse Tweed, să stai jos şi să cânţi la 
chitară după ce plecăm noi. 

— Sunt excentric. Toată lumea de la Hengistbury crede 
acest lucru. Ce îmi pasă mie? Odată am fost internat cu 
forţa într-o clinică. 

În timp ce vorbea se opri din dans. Aruncă chitara pe pat 
şi se aşeză din nou pe scaunul împletit. Îşi puse un picior 
peste celălalt şi începu să-l legene în sus şi în jos. „Nu 
poate sta locului o secundă”, se gândi Paula. Leo îşi lipi 
palmele, cu degetele întrepătrunse. 

— De ce ai fost internat la clinică? întrebă Tweed. 

— Se credea că sunt diliu. Cel puţin Marshal credea asta. 
M-a dus într-un loc dintr-o casă dincolo de Gladworth. La 
nişte „ciclişti acrobaţi”, vorba lui Churchill. Adică psihiatri. 
Un domn Kahn, un negrotei. Celălalt, domnul Weatherby, 
alb. Am îndrugat multe tâmpenii ca să îi derutez. 

— Tatăl tău te-a dus acolo? 

— Nu e/! Marshal m-a dus. Tatăl meu era în America cu 
afaceri. Când s-a întors şi a aflat ce se întâmplase, a 
explodat de furie, i-a dat un pumn lui Marshal. Nu ştiam că 
tata poate lovi pe cineva. S-a suit în maşină, a venit la 

clinică şi m-a luat acasă - după ce le-a spus celor doi că 
sunt nişte prefăcuţi. La scurt timp după aceea, clinica s-a 
închis. Weatherby şi Kahn au dispărut în străinătate, în 
lumea largă. Se zvonea că au fost prinşi cu manevre fiscale. 
l-ai audiat şi pe ceilalţi? întrebă el dintr-odată. 

— Pe unii dintre ei, răspunse Tweed precaut. 

— Deci tot ce ai auzit sunt o grămadă de minciuni. Toţi 
sunt nişte mincinoşi. Pun pariu că nimeni nu ţi-a spus de 
uşa din dos lăsată deschisă în noaptea în care a fost 
omorâtă Bella. 

— Spune-mi tu, te rog. 

— Doamna Grandy, minunata noastră bucătăreasă şi 
menajeră, are sarcina de a o verifica ultima. In acea noapte 
nu puteam să dorm. Mi-era sete, astfel că m-am dus în 
bucătărie să-mi fac un ceai. Am aprins lumina şi am văzut 
că uşa era deschisă pe jumătate. La două dimineaţa. Am 
închis-o şi apoi am încuiat-o, mi-am făcut ceaiul şi l-am 
adus aici. 

— Era cineva prin preajmă? întrebă Paula. 

— Nu, dulceaţă, nici o persoană. Deşi mi s-a părut că aud 
uşa de la biblioteca de la etaj închizându-se. Scârţâie. Mi- 
am zis că mi s-a părut. 

— Ai fost foarte cooperant, spuse Tweed ridicându-se să 
plece. 

Pe faţa lui Leo apăru un rânjet care dispăru rapid. 


— Urmează bucătăria şi doamna Grandy, spuse Tweed 
încruntat pe când coborau scările. Altcineva pe care am 
omis. 

— Cum ţi s-a părut Leo? întrebă Paula. Sunt sigură că nu 
e diliu. Părea foarte lucid. 

— Nu mi-a plăcut rânjetul de pe faţa lui de la sfârşit. 
Sugera că „am scăpat ieftin”. 

În capătul scărilor o întâlniră pe Lavinia. Ca de obicei, era 
bine îmbrăcată. Astăzi purta o bluză albastră cu pliuri, un 

pulover cu guler şi pantofi lucioşi. Părul ei negru şi bogat 
arăta de parcă fusese aranjat la un coafor din Mayfair. 

— Am aflat veşti tulburătoare, spuse Tweed. Cum 
ajungem în bucătărie? 

— Vă voi arăta. 

Snape se afla în hol, iar Lavinia nu mai spuse nimic. 
Aşteptă până se aflau pe un coridor strâmt care dădea 
înspre o scară îngustă folosită de servitori. O menajeră 
tânără se afla în trecere. Lavinia o opri, îi aranjă boneta, 
zâmbi şi îşi continuă drumul pe coridor. 

Ajungând în dreptul unei uşi masive, o deschise şi îi 
conduse în bucătărie, o cameră întinsă, dreptunghiulară. 
Aici, curăţenia şi sârguinţa compensau lipsa lambriurilor de 
pe pereţi. Pereţii erau din piatră, la fel şi podeaua 
imaculată. Echipamentul era foarte modern, incluzând două 
frigidere uriaşe. 

La celălalt capăt se afla o masă de lemn unde o femeie 
solidă la vreo cincizeci de ani tăia carne. Îi ignoră pe intruşi. 
Lavinia vorbi cu o voce clară şi cu o tentă autoritară. 

— Îmi cer scuze că vă întrerup din lucru, doamnă Grandy, 
dar dumnealor sunt de la poliţie. Director adjunct, adică şef 
al SIS, şi asistenta lui, Paula Grey. 

Doamna Grandy, o femeie cu faţă dură şi dezagreabilă, 
cu păr cărunt, o gură strânsă, nas curbat agresiv şi ochi 
negri ostili, se întoarse. Se uită către Lavinia. Ridică satârul 
de carne, iar Paula crezu că avea să taie carne în 
continuare. În loc să facă acest lucru, ea roti satârul în jos 
cu o mişcare feroce şi îl înfipse în masă. Se vedeau alte 
urme în lemn unde mai făcuse această operaţiune. 

Stând cu mâinile în şold, se uită dispreţuitor la Paula, îşi 
mută privirea către Tweed, apoi către Lavinia. 

— Cum, Doamne iartă-mă, vrei să îmi termin treaba cu 
toate aceste întreruperi? L-am izgonit deja pe un inspector- 
şef bădăran cu satârul meu de carne. 

— Puteaţi fi arestată, se răsti Paula. 

— Arestată, spui? A fugit speriat ca un iepure. 

— Doamnă Grandy, spuse ferm Tweed, mă aflu aici 
pentru a afla cine a omorât-o pe doamna Bella Main. Imi 
veţi răspunde la toate întrebările pe care vi le pun. De 
exemplu, unde vă aflaţi în noaptea crimei între orele şapte 
şi zece seara. _ 

— Mă acuzaţi de crimă? mârâi ea. Imi pun avocatul pe 
tine. Aşa am să fac. 

— Doar răspundeţi la întrebare. Numai dacă nu simţiţi 
nevoia unui avocat dintr-un motiv anume. 

— Doamna Grandy, interveni Lavinia calm, toată lumea 
din această casă a trebuit să răspundă la aceste întrebări, 
inclusiv domnul Marshal şi domnul Warner. 

„Warner nu încă”, se gândi Tweed, dar tăcu. 

— Intre orele şapte şi zece seara, vă rog? repetă el. 

— Bine. 

Doamna Grandy se îndreptă din mijloc. 

— Am servit cina în bibliotecă în seara aceea, la şase 
seara. Au preferat acolo, nu în camera de zi - Dumnezeu 
ştie de ce. Restul serii m-am aflat aici, am mâncat, apoi m- 
am pregătit pentru ziua următoare. 

— A intrat cineva aici în timp ce preparaţi? 

— Ştiu că nu au voie. Doamna Grandy privi printre gene. 
Că nu au voie să mă deranjeze când muncesc. 

— Absolut nimeni nu a intrat aici în acea seară? insistă el. 

— Tocmai ţi-am spus asta, nu? 

— Doamnă Grandy, înţeleg că una dintre îndatoririle 
dumneavoastră este să vă asiguraţi că uşa din spate de 
acolo este încuiată în fiecare noapte. Aţi făcut acest lucru în 
seara în care a fost omorâtă doamna Bella Main? 

— Bineînţeles că da. 

— De fapt şi eu verific în mod normal, spuse Lavinia. În 
noaptea aceea era ocupată cu un sufleu, astfel că am lăsat- 
o pe ea să verifice uşa. 

— Un sufleu? se încruntă Paula. Acesta trebuie făcut nu 

cu mult înainte de a fi servit. 

— Oho! Avem un expert în gătit! spuse doamna Grandy 
cu un aer arogant. Eu mănânc la fel ca şi angajatorii mei. 
Warner se asigură de acest lucru. Deci mi-era foame şi 
aveam poftă de un sufleu. Prima oară nu-mi iese, deci 
trebuie să o iau de la început. Era unsprezece şi jumătate 
când m-am simţit mai bine după ce am mâncat din al 
doilea. Eram deja puţin obosită. 

— Un membru al familiei mi-a spus că atunci când a 
coborât aici la ora două dimineaţa, uşa era deschisă. 

Nimeni nu îl întrebă pe Tweed care dintre membrii 
familiei îi spusese acest lucru, deşi el se aştepta la această 
întrebare. Se îndreptă împreună cu Paula către uşa acum 
întredeschisă. Avea o încuietoare obişnuită, iar uşa în sine 
era făcută din lemn simplu. Găsise punctul slab al 
sistemului de siguranţă de la Hengistbury. 

O deschise larg şi ieşi împreună cu Paula şi Lavinia în 
urma sa. Era o cărare îngustă prin iarbă pe lângă zidurile 
amenințătoare ale Pădurii. Tweed întrebă încotro duce 
cărarea. 

— Către cabana lui Snape, îi spuse Lavinia. Dar e mai 
bine să vin cu voi. Vă puteţi rătăci uşor. 

— Mulţumesc, dar nu acum. Trebuie să facem o vizită 
poliţiei din Gladworth pentru a-i pune la curent. Deci nu ai 
avut nici o ocazie să verifici dacă uşa era încuiată în 
noaptea crimei? 

— Nu. Trecusem printr-o mulţime de conturi şi eram 
foarte obosită. Când am auzit că doamna Grandy încă se 
afla în bucătărie, nu am mai vrut să provoc o ceartă. O 
scăpare din partea mea. 

— Nu poţi fi responsabilă cu toate, spuse Tweed 
zâmbind. Acum chiar trebuie să ajungem în Gladworth 
înainte ca inspectorul acela să apară aici... 

La baza scărilor Tweed şi Paula se întâlniră cu sergentul 
Warden. Le făcu semn să îl urmeze pe terasă. 

— M-am gândit că ar trebui să vă spun, domnule, că la 
scurt timp după ce aţi intrat în camera lui Leo, am văzut pe 
cineva care asculta la uşă. Părea că era acolo de ceva 
vreme. 

— Femeie sau bărbat? întrebă Tweed. 

— Greu de spus sigur. Cred că era un bărbat. Am văzut 
doar o umbră. Apoi inspectorul-şef m-a chemat să-l ajut la 
percheziţie. Mă aplecasem peste balustrada de la etaj. Nu 
era un loc bun pentru a vedea clar. 

— Cine crezi că ar fi putut fi? întrebă Paula după ce 
Warden îi părăsi, dispărând în bibliotecă. 

— N-am nici o idee. Se perindă mulţi oameni pe aici. 

Aproape fuseră doborâţi de către Snape la ieşire, acesta 
intrând în grabă de pe terasă. Îşi ceru scuze părând nervos. 

— Mii de scuze. Am atâta treabă şi sunt în întârziere. Nu 
vreau să îl am pe domnul Marshal pe cap. 

Vorbi peste umăr grăbindu-se către scări. 

Coborâră rapid şi suiră în Mercedes-ul lui Newman parcat 
acolo. Audi-ul lor se afla probabil în spatele casei. Tweed 
introduse cheia în contact - o primise de la Newman înainte 
ca acesta să plece în explorarea zidurilor împreună cu 
Marler. Prinse cheia strâns în mână pentru a o întoarce în 
contact. 

Calouste condusese doar câţiva kilometri pe drumul 
înspre West Country când opri într-un popas. Jacques îl privi 
fix. 

— S-a întâmplat ceva? 

— Gândeşte ca duşmanul. 

— Nu înţeleg. 

— N-ai cum, rânji Calouste şi se întoarse pentru a-l privi 
pe Jacques. 

Acesta era un lucru care îi displăcuse dintotdeauna lui 
Jacques şi îl enerva. Două lentile întunecate îl priveau fix, 
fără ochi. 

— Tocmai m-am răzgândit. 

— Deci ce facem acum? întrebă Jacques dezorientat. 

— Dacă Tweed cu echipa sa, despre care am fost 
informat că au părăsit conacul, îndreptându-se spre 
Gladworth, a localizat cabana Heather, nu va găsi pe nimeni 
acolo. Deci, decizia lui logică e de a se întoarce la 
Hengistbury. 

— Şi dacă se întoarce? 

— Tu ai lucrat cu explozibili. Ce ai pus în portbagajul 
maşinii? 

— Un rucsac cu mâncare şi un termos cu cafea. Bomba 
se află în geanta de piele de pe podea din spatele nostru. 

— Ce?! strigă Calouste. Am condus cu o bombă la mai 
puţin de un metru de noi? Eşti nebun de-a binelea! 

— Calmează-te, replică Jacques. Bomba nu este activată. 
Poţi să treci peste un dâmb mare şi nu se întâmplă nimic. 

Aşa că pune deoparte cuțitul acela până nu mă enervez. 

In furia sa, Calouste scosese un stilet cu lamă subţire. 
Calouste ascunse arma şi păru din nou într-o dispoziţie 
bună. Il bătu pe Jacques pe genunchiul masiv. 

— Spune-mi, te rog, este genul de bombă pe care o pui la 
o maşină? 

— Exact. 

— Mă întorc la sensul giratoriu care dă spre mai multe 
rute. Tu iei bomba cu tine. Lui Tweed îi place să se 
deplaseze în Mercedes. De la rond mergi pe jos până la 
cabana Heather. Verifică să vezi dacă sunt semne că Tweed 
a fost acolo. Pierre s-ar fi ascuns, cunoscându-l. Uită-te pe 
hartă. Vezi dacă terenul din partea opusă cabanei este 
suficient de drept ca să iei motocicleta lui Pierre pentru a 
traversa câmpul până la Hengistbury. Cred că o să găseşti 
Mercedes-ul parcat în faţa conacului. Pune-i bomba. S-ar 
putea să întâmpini greutăţi traversând câmpul deschis. 

— Nici o problemă. Am un halat alb pe care îl voi purta. 
La ora aceasta oamenii rareori se uită pe geam. Deci, dacă 
se uită, vor vedea pe cineva cu un halat de mecanic. Un 
mecanic. 

Când ajunseră la rond, el se dădu jos din maşină. 
Calouste îl strigă. 

— Cum ai de gând să treci peste zidul acela înalt... 

— Tu fă-ţi treaba ta, eu o fac naibii pe a mea. Vorbeşti 
prea mult. 

Jacques era singurul membru al numeroasei echipe de 
oameni plătiţi care, când era provocat, îi spunea şefului său 
să se ducă la naiba. 


Jacques se apropiase de cabana Heather cu grijă. Alesese 
aceeaşi rută pe care sosise Marler mai devreme, mergând 
pe lângă gard. Nu era nici o maşină pe drum. Găsi cadavrul 
lui Pierre, ascuns sub gard. Nu îi părea rău: în opinia lui, 
Pierre fusese inutil. Dar fu uşurat când văzu că motocicleta 

lui Pierre încă se afla sprijinită de perete. 

Nu pierdu deloc timpul. Geanta de piele care conţinea 
bomba, câteva fire care aveau să fie fixate mai târziu, o 
frânghie lungă cu cârlig la un capăt, toate fură adăugate cu 
grijă în portbagajul cu bomba. In cele din urmă, un halat 
împachetat cu grijă. Porni motorul şi o luă printr-o 
deschizătură din gardul viu. 

Terenul era perfect, dealuri întinse cu iarbă proaspătă. 
Din vârful unui deal neobişnuit de înalt zări vârfurile 
coşurilor în stil elisabetan ale conacului, vizibile cu puţin 
peste „baricada” Pădurii. Se îndreptă către ele. 

Lăsă motocicleta ascunsă în tufişuri şi se strecură pe 
poteca pe care aşteptase Harry Butler semnalul de la 
bricheta lui Tweed. leşind cu geanta pe umăr, verifică 
ferestrele conacului cu binoclul. Nu se vedea nimeni. 

Cu funia în mână, se îndreptă rapid spre locul în care 
Pădurea de lângă conac îl acoperea. Işi puse halatul alb şi 
aruncă frânghia către vârful zidului. Cârligul se agăţă 
imediat. Se căţără pe frânghie şi scoase un cleşte cu care 
tăie sârma ghimpată. 

Cocoţat în vârful zidului, el trase în sus frânghia, întoarse 
cârligul şi aruncă frânghia în partea cealaltă. Avea să iasă 
prin acelaşi loc prin care intrase. Cobori pe frânghie şi 
merse cu avânt prin spaţiul liber până la baza terasei. Fu 
încântat să vadă Mercedes-ul gol parcat lângă terasă. 

O alee asfaltată ar fi prins bine. Se trânti pe aleea 
acoperită cu prund pe partea maşinii opusă celei dinspre 
terasă. Îşi desfăcu larg picioarele şi se strecură sub maşină. 
Firele fuseseră deja legate. Auzi clinchetul magnetic când 
se prinseră pe maşină. Porni un comutator. Bomba era 
activă. Imediat ce avea să fie pornit motorul, maşina şi 
pasagerii ei vor fi fost aruncaţi în aer. 

Reuşi cu greu să iasă de sub maşină, împrăştiind o 
mulţime de pietricele. Se întoarse prin acelaşi loc pe unde 
intrase. Se aşeză în tufişurile de pe poteca pe care 

aşteptase. Lui Jacques îi plăcea să vadă rezultatele muncii 
sale minuţioase. 

Tweed şi Paula coborâră scările şi urcară în Mercedes-ul 
parcat al lui Newman. 

— Stai! Nu porni maşina, pentru numele lui Dumnezeu! 
Coboară din nenorocirea aia imediat! 

Avertismentul lui Harry Butler ajunse clar şi răspicat prin 
geamul deschis din dreptul Paulei. Ea se uită fix la Tweed. 

— Să faci exact ce ţi-a spus Harry, îi porunci Tweed. 

— Ar trebui să scoatem cheia din contact? 

— Nu! Nu atinge nimic! Doar coboară naibii din maşină! 

Se întâlniră cu Harry, care coborâse în fugă pe scări 
aducând cu el geanta de scule. Paula, nedumerită, întrebă: 

— De ce? Ce s-a întâmplat? 

— Asta s-a întâmplat. 

Harry arătă către zona în care pietricelele erau 
împrăştiate, în latura din plan depărtat a maşinii. Aproape 
că reuşi să distingă forma unui om în modul în care erau 
împrăştiate. 

— A umblat cineva sub Merţ, spuse Harry. Am observat 
pietricelele răvăşite de la o fereastră de la primul etaj, v-am 
văzut pe voi când intraţi în maşină, mi-am luat trusa de 
scule şi am coborât într-o suflare... 

Se opri, gâfâind. 

— Şi acum? întrebă Tweed. 

— Voi amândoi intraţi în casă, până în capătul holului. 
Opriţi pe oricine vrea să iasă pe terasă cât timp eu verific 
sub maşină. Nu ieşiţi până când nu mă întorc eu înăuntru. 
Ceva îngrozitor s-a întâmplat. Intraţi în casă şi rămâneţi 
acolo. 

— Ai grijă, Harry, spuse Paula în timp ce porniră spre 
scări. 

— Grijă e meseria mea, îi spuse el rânjind. 

Ultima oară înainte de a intra, îl zăriră pe Harry întins pe 
pământ, cu lanterna în mână şi un cleşte în cealaltă în timp 

ce îşi împingea corpul masiv sub maşină. 

Aşteptau în capătul holului când apăru Lavinia, cu un 
teanc de hârtii sub braţ. Ridică ochii spre tavan. 

— Marshal vrea întotdeauna ca totul să fie făcut pe loc. 
Mă duc în sufragerie unde e linişte şi pace. 

Dispăru pe un coridor îngust către bucătărie. Tweed, 
îngrijorat, îşi verifică ceasul, întrebându-se cât timp îi mai 
trebuie lui Harry şi dacă e în pericol. 

Cincisprezece minute mai târziu, Harry apăru la intrare. 
Ţinea o cutie de metal care se aflase probabil în geanta lui. 
Se apropie de ei. 

— E în regulă acum, spuse el vesel. Puteţi să conduceţi 
până la Singapore dacă aveţi chef. 

— A fost ceva? întrebă Tweed. 

— Doar asta, spuse el după ce privi atent terasa goală. 

Tweed şi Paula se uitară în cutia de metal. Conţinea o 
cutie neagră subţire cu un mănunchi de fire tăiate. Paula 
ghici imediat. 

— E o bombă. 

— Daţi-i doamnei banii! O versiune foarte sofisticată, 
întorci cheia în contact - sau o scoţi odată introdusă - şi 
Merţul explodează, devenind fier vechi. E complet 
dezactivată acum. O voi dezasambla. 

— Cum Dumnezeu a putut cineva să intre şi să pună 
asta? întrebă Paula. 

— Cu tupeu şi nerv, răspunse Harry. S-a zis cu siguranţa 
la Hengistbury. Călătorie plăcută, încheie el vesel. 

Jacques, ghemuit în tufele de la marginea potecii, era 
nedumerit. Aşteptase cu nerăbdare să vadă Mercedes-ul 
sărind în aer. Poate chiar ridicat câţiva metri înainte de a se 
zdrobi de pământ, o sferă de foc învăluind pasagerii. 

In loc de asta, cu vederea înceţoşată, distingea activitate. 
Scoase binoclul din buzunar, dar îl scăpă. Nu putu să Îi 
găsească în tufiş. Înjură. Ce se întâmpla? 

Fire răbdătoare, aşteptă pentru o perioadă de timp cei 
se păru lungă. Apoi, spre uimirea lui, porţile se deschiseră. 
Mercedes-ul înainta pe alee. La poartă vâra la stânga, spre 
Londra. 

Jacques era dărâmat. Fusese o bomba defectă? Nu, era 
cu neputinţă. Doar era specialist în bombe. Începu să se 
retragă cu grijă pe unde venise. lIncălecând şaua 
motocicletei, demară cu viteză mare, străbătând în salturi 
coama dealului. 

li va spune lui Calouste adevărul. Era mai sigur. Ştia că 
Max obişnuia să mintă pentru a ascunde un eşec. Acum, cu 
siguranţă, rezistentul, dar prea blândul Max era mort. 
Calouste urmă din nou drumul către West County. 

— Tweed e mort, spuse Calouste printre dinţi. 

Era o afirmaţie, o aşteptare. 

— Nu, nu este, spuse Jacques ferm. Dintr-un motiv 
oarecare bomba pe care am pus-o sub maşina lui nu a 
explodat. Nu era o bombă defectă... 

— Ce! strigă Calouste. Trebuie să fie. Îl vreau mort, deci 
te înşeli. 

— Mă tem că nu. L-am zărit conducând spre Londra. Eu... 

— Nu se poate, urlă Calouste din nou în timp ce se 
îndrepta către popasul în care opriseră mai devreme. 

Deschise portiera larg, cu stiletul în mână. Jacques 
strânse mânerul cuţitului său cu lamă lată. Calouste sari din 
maşină şi începu să încercuiască maşina cu mersul lui 
legănat. 

— Tweed trebuie să moară! scrâşni el. Tweed a fost cel 
care i-a spus Bellei să nu îmi vândă banca mie. 

— Credeam că Bella a fost omorâtă înainte ca Tweed să 
meargă la Hengistbury, replică neinspirat Jacques prin 
fereastra întredeschisă. 

— Tweed are un punct slab, continuă Calouste furios. 

Înjunghia în aer cu stiletul său forme imaginare ale lui 
Tweed. 

— Vagaboanda aia cu care umblă mereu, cea care nu a 
venit la întâlnirea cu Max în Mayfair. Se opri. Cel puţin aşa 
mi-a spus Max. 

începu să valseze, împungând aerul cu stiletul. 

— Deci, continuă el, o răpim... 

— Apoi ce facem? îngână Jacques, ştiind că Doubenkian 
nu asculta nimic din ce spunea el. 

— Îi luăm amprentele pe zece cartonaşe diferite, strigă 
Calouste de pe câmpul de floarea-soarelui pe care 
ajunsese, tăind pălăria florilor cu stiletul său ascuţit brici. 

Jacques se cufundă în scaunul său. Nu îl văzuse niciodată 
pe Doubenkian astfel. Ochii lui verzi luceau de furie. 
Jacques nu ştia că, mereu viclean, Calouste purta lentile de 
contact. 

— Când avem amprentele ei, trimitem o poză marcată cu 
o cruce pe degetul ei arătător drept... 

— De ce? întrebă Jacques bănuind răspunsul. 

— Tu eşti măcelar. Îi tai degetul arătător drept şi i-l 
trimitem lui Tweed prin poştă. Pentru a preveni alte 
mutilări, Tweed renunţă la caz şi demisionează din funcţia 

de director adjunct al SIS, ţipă Calouste. 

— Şi dacă refuză? strigă Jacques. 

Ce îl călca pe nervii altfel de oţel ai lui Jacques era faptul 
că Doubenkian continua să taie pălăriile de floarea-soarelui 
în timp ce dansa neîncetat. Lui Jacques îi ajunsese. Strigă 
întrebarea pe fereastră. 

— Şi dacă Tweed tot refuza cererile tale? 

— Continuăm să tăiem părţi din corpul fetei. Adică după 
ce trimitem fotografii ale ei cu părţile vizate marcate cu o 
cruce. 

Tulburător era faptul că faţa lui Calouste părea să se fi 
schimbat. Maxilarul lui era îndreptat într-o parte, ceea ce 
făcea ca gura să i se schimonosească în cel mai malefic 
zâmbet pe care îl văzuse Jacques vreodată. 

Jacques hotărî să reacționeze. Se prefăcu că se uită în 
oglinda retrovizoare, apoi strigă din toate puterile: 

— Mi se pare că văd o maşină apropiindu-se dinspre 
vârful dealului din spatele nostru. Cu sirenele în funcţiune. 

Calouste fugi la locul lui, la volan. Avusese loc cea mai 
radicală transformare. Faţa lui, cu numai câteva momente 
în urma întruchiparea diavolului, era acum normală. Privi în 
oglinda retrovizoare, dar nu văzu nici urmă de maşină în 
spate. Stiletul dispăruse. Scoase din buzunar un plic pe care 
i-l dădu lui Jacques. 

— Apreciez atât de mult ajutorul tău încât iată un mic 
cadou. lnăuntru vei găsi douăzeci de mii de lire în bancnote 
elveţiene. Acum pornim la drum. Către Seacove. 

Avu loc un incident bizar pe când Tweed conducea pe 
drumul întortocheat dinspre Hengistbury, încă sub cortina 
întunecată de brazi. Un Rolls-Royce se strecură pe lângă ei 
într-o curbă. La volan era Marshal. Claxonă şi opri la 
marginea drumului, apoi le făcu semn să oprească. Tweed 
opri lângă el, coborând geamul în vreme ce Marshal îl 
deschidea pe al său. Marshal ţinea în mână un telefon 
mobil. 

— Tweed, strigă el entuziast, am avut o idee splendidă. 
Urmaţi-mă şi vă voi duce pe amândoi la Seacove, 
ascunzătoarea mea din Cornwall. E un loc foarte retras şi aş 
dori să vă arăt şi superbul meu iaht de lux. Cu design foarte 
avangardist, continuă el. Creat de către Shepherd, cel mai 
nonconformist designer din lume. Poţi să întorci maşina în 
spaţiul dintre tufişuri imediat după curba din spatele meu... 

Înainte ca Tweed să răspundă, Marshal forma un număr 
pe telefonul lui mobil. 

— Ar putea fi distractiv, şopti Paula. Şi cred că ar trebui 
să vedem locul. Am putea să mergem la Dodd's End să ne 
întâlnim cu doamna Carlyle mâine. 

În timp ce Tweed ezita, Marshal vorbea tare la mobil. 
Puteau auzi chiar şi vocea de la celălalt capăt. 

— Tu eşti, Lavinia? Bun. Mă gândesc să-i iau pe Tweed şi 
pe Paula la Seacove acum. Unde? Seacove. 

— Ai spus că îi duci pe Tweed şi Paula la Seacove? 
întrebă ea. 

— Nu e o idee bună, se auzi vocea lui Warner. Acesta 

probabil se afla aproape de ea. 

— Va fi frig astăzi, continuă el. 

Tweed începu să dea din cap, dar Marshal era atât de 
captivat încât nici nu observă. 

— Doamna Grandy, striga vocea Laviniei, avem două 
persoane mai puţin la cină. Marshal îi duce pe Tweed şi pe 
Paula la Seacove. Da, am spus Seacove. 

Tweed îi atrase în cele din urmă atenţia lui Marshal prin 
fereastra deschisă. Fluturase mâna în sus şi în jos. 

— Ne-ar face plăcere, Marshal, dar altădată, te rog. Avem 
o întâlnire importantă la Londra! 

Marshal aruncă mobilul pe scaunul din spate. Pe faţa lui 
se citea dezamăgirea, apoi adoptă un zâmbet captivant. 

— Rămâne stabilit. Vă urez să aveţi succes. 

— Îmi pare rău dacă eşti dezamăgită, spuse Tweed 
înainte de a porni, dar cred că trebuie să o interogăm pe 
doamna Carlyle imediat - ceea ce ne-a spus Crystal ar 
putea influenţa cazul. 


— Nu am idee unde este Dodd's End, spuse Tweed ceva 
mai târziu, aşa că e o idee bună să mă ghidezi. E o rută 
destul de complexă de când ajungem în Kent. 

— Nu-ţi face griji, îl asigură Paula. 

Un minut mai târziu ea arătă către un indicator vechi din 
lemn, numele abia distingându-se: „Dodd's End”. Tweed 
privi fix către ceea ce urma înainte pe un deal mic. 

— Acesta este locul? 

— Doar un sătuc. Se pare că acela care l-a creat acum 
circa treizeci de ani prefera stilul Tudor. 

Erau nouă case, cu spaţii largi între ele. Toate aveau 
două acoperişuri triunghiulare cu ferestre de mansardă, cu 
grinzi albe de lemn suprapuse pe pereţii zugrăviți în alb, şi 
toate aveau peluze îngrijite. Nu părea să fie nimeni prin 
preajmă. Tweed avu impresia că fuseseră abandonate 
odată cu sosirea unei molime. In depărtare, în vârful 

dealului, se afla o casă cu faţa spre drum. 

— Toate au numere şi nu nume. Deci care dintre ele este 
Baron's Walk? se plânse Tweed. 

— Am văzut o femeie trăgând cu ochiul la noi din spatele 
unei perdele, îi spuse Paula. In casa de pe stânga de care 
aproape ai trecut. Haide să o întrebăm pe ea... 

Uşa de intrare a casei avea un ciocănel strălucitor, cu 
care Tweed fu nevoit să bată de câteva ori înainte de a se 
deschide uşa. Apăru o femeie sfrijită cu o expresie 
dizgraţioasă. 

— Da? spuse ea scurt, ţinând mâinile în sân. 

— Căutăm Baron's Walk, o doamnă Carlyle, spuse Tweed. 

— Acum o căutaţi? spuse femeia arogant. Atunci de ce se 
află şi fata cu dumneavoastră? 

— Mă scuzati, nu înţeleg. 

— Ei bine, distinsa doamna Mandy Carlyle primeşte de 
obicei doar musafiri bărbaţi singuri. Ea nu vorbeşte cu nici 
unul dintre noi, dar oricum, nici noi nu am vorbi cu ea. O 
fixă pe Paula. Poate că a început să primească şi câte un 
voyeur care să privească prestaţia. 

Pe când închidea uşa, se uită în afară încă o dată, 
spunând cu venin: 

— Casa aceea mare din vârful dealului. Sunteţi 
dezgustători. 

Cu aceste ultime cuvinte, trânti uşa. 

Tweed ridică din umeri. 

— Îmi pare rău pentru ce s-a întâmplat, spuse el pe când 
se întorceau la maşină. 

— N-ai de ce. Probabil că ea însăşi este cel mai mare 
voyeur din Kent. 

Când ajunseră la casa cea mare, descoperiră că singura 
cale de acces era o alee de beton care ducea către un 
garaj. Paula auzi uşa automată închizându-se în spatele lor 
şi apucă strâns mânerul pistolului ei Walther. 

Se deschise o uşă laterală şi se aprinseră luminile. O 

femeie înaltă de circa patruzeci de ani stătea în pragul uşii. 
Părul ei lung era blond-închis, iar puloverul scurt contura o 
siluetă frumoasă. Faţa ei era atractivă, dar prezenţa semne 
de oboseală. 

— Cine naiba sunteţi? îi întâmpina ea. 

Tweed şi Paula coborâră din maşină şi îi arătară actele lor 
de identitate. Îndrăzneala de mai devreme a femeii dispăru. 

— Ei bine..., îşi drese ea glasul. 

— Investigăm asasinarea doamnei Bella Main, spuse ferm 
Tweed. Ştiu că aţi avut o relaţie cu unul dintre membrii 
familiei. 

— Cred că ar trebui să mergem în camera de oaspeţi. 

Îi conduse pe o scară cu un covor scump, galben cu 
dungi grena. Scump, dar de prost gust. Intrară într-o 
cameră de zi spațioasă din partea din faţa a casei. 
Perdelele din tafta groasă erau trase pe jumătate. 
Mobilierul era alcătuit din două canapele mari şi lungi, pe 
care erau aşezate perne, de asemenea, grena. 

— Vă rog să luaţi loc, le spuse ea. Eu voi servi un brandy, 
băutura mea preferată. Dar voi? 

Amândoi refuzară, se aşezară în fotolii alăturate în vreme 
ce femeia turnă o cantitate apreciabilă de brandy într-un 
pahar. Era pe cale să se aşeze pe una din canapele, când 
Tweed arătă către un fotoliu apropiat de ei. 

— Este un interogatoriu. Vă rog, fiţi bună şi luaţi loc 
acolo. Mulţumesc. Acum, relaţia dumneavoastră cu Marshal 
Main. Mi s-a spus că aţi rămas însărcinată şi aţi născut un 
copil. Este adevărat? 

— Deci Marshal nu şi-a ţinut gura. Mare folos îi va 
aduce... 

— Deci este adevărat? E vorba despre un caz de crimă. 

— Da, este adevărat. Vă voi spune cum s-a întâmplat. 
Apoi o voi suna pe Lavinia, o aduc aici şi dau la iveală toată 
povestea. 

— Dacă faceţi un lucru nemilos ca acesta, veţi fi acuzată 

de şantaj. Judecătorii urăsc această infracţiune şi dau 
sentinţe grele. Marshal v-a plătit douăzeci de mii de lire pe 
lună. Asta înseamnă un sfert de milion pe an. Fără taxe. 
Deci s-a adunat Dumnezeu ştie cât de-a lungul anilor. 

Tweed ştia că merge pe un teren nesigur. Spera din tot 
sufletul că Crystal să fi spus adevărul şi să fi văzut 
retragerile lunare din caietul secret al lui Marshal. 

Doamna Carlyle stătuse până acum dreaptă pe fotoliu. 
Dintr-odată se lăsă pe spate, cu o expresie de perplexitate 
pe chip, vărsă brandy din paharul din care băuse, după care 
îl puse în grabă pe masă cu mâna tremurândă. Tweed se 
simţi uşurat. O considerase drept o nucă tare de la început. 

— Vă voi spune, spuse doamna Carlyle cu o voce 
răvăşită, dacă îmi promiteţi că uitaţi de acuzaţiile de şantaj. 

— Nu vă promit nimic, spuse Tweed neînduioşat. Spuneţi 
povestea dumneavoastră. Tot adevărul. 

— La vremea aceea, cu ani în urmă, doctorul îi spusese 
fostei soţii a lui Marshal că nu mai poate avea copilul pe 
care şi-l dorea cu disperare. Nu voiau să adopte. Doamna 
Main era îngrijorată de ceea ce ar putea primi. Când i-a 
spus despre aventura cu mine, că eram însărcinată, ea a 
fost de acord să îl ia în secret drept copilul ei. Eu nu am 
vrut asta. Am avut camere separate la o clinică aranjată. 
Nu mai există acum. Când copilul s-a născut, a fost adus 
doamnei Main. Ea l-a iubit. L-a costat pe Marshal o avere, 
dar are o grămadă. Certificatul de naştere a fost falsificat 
cumva. Doamna Main a ajuns înapoi la Hengistbury şi toată 
lumea a fost fericită. Când Lavinia avea patru ani, mama ei 
a murit într-un accident de circulaţie. M-am simţit uşurată. 

— Am simţit deja ce persoană plină de compasiune 
sunteţi, spuse Tweed. De ce v-aţi simţit uşurată? 

— Evident, mi-am dat seama. Eram îngrijorată că nu 
cumva când Lavinia creşte să nu se dea de gol în faţa ei. Şi 
cum aţi aflat de mine? 

— A avut loc o crimă, în caz că aţi uitat. Conacul este 

percheziţionat din colţ în colţ. Am găsit un sertar ascuns, cu 
carnetul de cecuri secret al lui Marshal şi un jurnal cu 
adresa dumneavoastră, născoci Tweed. 

— Îi veţi spune lui Marshal? spuse ea agitată. 

— Nu, nu ar avea sens. Dare o condiţie. 

— Care? întrebă ea. g 

— Aşezaţi-vă şi scrieţi-i o scrisoare lui Marshal. li spuneţi 
că nu trebuie să vă mai trimită nimic - vreodată. Aţi 
cunoscut un bărbat bogat. Şi promiteţi să nu dezvăluiţi 
niciodată ceea ce s-a întâmplat cu ani în urmă. Voi şti dacă 
aţi trimis scrisoarea. Cercetez toată corespondenţa înainte 
de a o înmâna destinatarilor. 

— Voi face acest lucru imediat după ce plecaţi, spuse ea 
în grabă. 

— Şi nu uitaţi de pedeapsa pentru şantaj, spuse Tweed 
ferm, ridicându-se. O mişcare greşită şi voi fi mai aspru 
decât dumneavoastră, dacă e posibil... 


— Curioasa se uită de după perdea, remarcă Paula când 
trecură pe lângă casa unde o întrebaseră pe femeie care e 
drumul către Baron's Walk. 

Era bucuroasă că părăseau Dodd's End şi în curând 
conduceau pe drumul dinspre sătuc, cu câmp deschis pe 
ambele părţi. Avea fereastra deschisă şi se bucura de aerul 
proaspăt. 

— Un lucru mă nedumereşte legat de moartea bietei 
Bella, spuse ea. Cum a reuşit cineva să ajungă în spatele 
scaunului pentru a-i pune acea armă oribilă la gât? E 
aproape de colţul unui perete cu lambriuri. 

— Şi pe mine mă nedumereşte acest lucru. 

— Şi, continuă ea pe când se apropiau de conac, cu 
pâlcul de brazi siniştri coborând asupra lor, îi tot întrebi pe 
suspecți unde se aflau în acea noapte între orele şapte şi 
zece seara. Dar ştim că Bella l-a chemat pe Marshal la opt 
seara să vină la ea la zece seara. Asta dacă chiar aşa a 

făcut 

— Aşa a făcut. Am fost în biroul ei şi m-am jucat cu 
interfonul. E foarte sofisticat. Poţi să asculţi ce a spus ea şi 
răspunsul lui. Mai mult decât atât, înregistrează ora exactă 
la care s-a întâmplat. A sunat la opt seara. Adaug o oră, 
spunând şapte seara, pentru a afla unde era fiecare mai 
devreme în acea seară. 

— Ştii toate trucurile, nu-i aşa? 

— Sunt sigur că până acum mi-au scăpat mai multe 
şmecherii. Am ajuns, porţile se deschid. 


Cu ceva timp în urmă, pe când Tweed şi Paula se 
apropiau de Dodd's End, Calouste şi Jacques conduceau 
către vest. Zăreau înaintea lor culmile Dorset. Jacques 
aştepta cu nerăbdare să vadă marea. Sună mobilul. 
Calouste răspunse: 

— Da? 

— Aici Orion. Se aude mai bine acum. 

— Dă-i drumul şi spune de ce m-ai sunat. 

— Tweed şi Paula s-au îndreptat către Seacove în 
Mercedes. 

— Eşti sigur? Vrei să spui astăzi? Acum? 

— Dacă m-ai lăsa să termin. Se duceau cu Marshal 
Main... 

— Marshal era în Mercedes cu ei? 

— În curând va trebui să închid, aşa că taci din gură! 
Marshal era în Rolls. Tweed părea că s-a răzgândit. Astfel că 
pleacă la Londra. Sunt sigur că se va întoarce la 
Hengistbury în seara aceasta. Poate mai devreme. 

Legătura se întrerupse. Calouste ura modul în care 
informatorul său termina convorbirea. Fusese aceeaşi voce 
distorsionată. Femeie sau bărbat? Calouste nu avea nici o 
idee. 

Ajungând la un sens giratoriu, Calouste ocoli şi se 
întoarse pe unde venise. Jacques îl privi, dar îşi ţinu gura. 


140 


Era încă şocat de comportamentul ieşit din comun al lui 
Calouste care dansase ca un demon pe câmpul de floarea- 
soarelui. 

— Tweed se întoarce la Hengistbury în seara aceasta, 
spuse Calouste cu un ton malefic. Ai puşca în portbagaj? 

— Da, oam. 

— Nu se va aştepta la un atentat asupra vieţii lui aşa de 
curând. Il vei împuşca mortal. Am o cabană lângă conac. 
Aceea va fi baza ta. Eşti cel mai bun ţintaş din toată 
Europa. 

— Nu chiar, recunoscu Jacques, cel mai bun este un 
membru al echipei lui Tweed. Unul pe nume Marler. 

Tweed tocmai trecuse de porţi, când o motocicletă apăru 
în spatele lor. Trecu în viteză pe lângă Mercedes, aruncând 
pietricele în aer. Paula se aplecă înainte. 

— Puşti idiot. Stai puţin - e Leo. 

— Echipat cu o geacă nouă şi căciulă de lână. 

— Se poate să ne fi urmărit? Am auzit o motocicletă când 
am intrat prima oară în Dodd's End. Şi sunt sigură că am 
auzit acelaşi sunet de două ori la întoarcere. 

— E plin de lucruri de genul acesta, replica Tweed. 

Leo încetini aproape de terasă şi se întoarse pentru a le 
face cu mâna, apoi dispăru cu vehiculul său în spatele 
conacului. Prima persoană pe care o întâlniră la intrarea în 
hol fu Lavinia, îmbrăcată cu o tunică elegantă şi pantaloni 
de echitație băgaţi în nişte cizme lungi. 

— Tu ne-ai deschis poarta, spuse Paula. Mulţumesc. 

— Cu plăcere. Aţi luat prânzul? M-am gândit că nu. l-am 
spus doamnei Grandy să ţină mâncarea la cald. Am 
presupus că vă veţi întoarce repede. Mercedesul acela 
fuge, nu glumă - mai ales pe autostradă. 

— Din fericire, spuse Tweed. Tipul cu care am fost să ne 
întâlnim locuieşte la marginea Londrei, astfel că am scăpat 
de trafic. 

— Am uitat să vă spun ceva şi trebuia s-o fac mai din 
timp. E vorba despre biroul Bellei. Există o intrare secretă. 
După masa de prânz vă voi arăta. 

— Masa va întârzia jumătate de oră, se auzi strigând 
vocea răguşită a doamnei Grandy, care apăruse dintr- 

odată. Dacă credeţi că mâncarea încălzită ţine atât de mult, 
atunci ştiţi tot atât de puţin despre bucătărie pe cât 
credeam. 

— Putem merge în birou acum, spuse Lavinia în şoaptă. 
Ridică vocea când apăru Snape. Poţi să le iei hainele şi să le 
pui în cuier, te rog. 

Îi conduse pe scări şi apoi de-a lungul unui coridor îngust 
cu pereţi cu lambriuri, trecând de intrarea în bibliotecă. 
Restul coridorului părea că nu duce nicăieri. Era blocat de 
un perete masiv. Numele băncii era scris cu litere din metal 
ieşite în relief: Banca Main Chance. 

— Literele sunt un cod. Vrei să-ţi încerci norocul? o 
întrebă pe Paula. 

— Ea a urmat un curs de descifrat coduri, spuse Tweed, 
când lucra la Medfords Security, înainte de a veni la mine. 

— Va fi simplu, spuse Paula. 

Apasă „M” de la Main, apoi „a” din acelaşi cuvânt. Făcu o 
pauză, apoi apăsă pe „n” şi „e” de la Chance. Nu se 
întâmplă nimic. 

— Bună încercare, spuse Lavinia, acum fii atentă la mine. 

Lavinia apăsă pe „M” de la Main. Trecu la cel de-al doilea 
cuvânt, apasă pe „a”, apoi pe „41” şi pe ultimul „e”. 
Formase „MANE” dar în altă ordine. Panoul masiv alunecă 
într-o parte şi se zări capătul biroului şi spaţiul din spatele 
scaunului înalt al Bellei. 

— Nimeriseşi codul corect, MANE, spuse Lavinia 
zâmbindu-i Paulei. 

— Deci aşa s-a procedat, spuse Tweed, aşezându-se în 
spatele scaunului. 

Paula şi Lavinia îl urmară, apoi intrară mai departe în 
birou. 

— Locul acesta îmi dă fiori după tot ce s-a întâmplat, 
remarcă Lavinia. 

— Şi mie, aprobă Paula. 

Tweed stătu nemişcat, încercând să reconstituie crima în 

locul în care se întâmplase. Auzi peretele glisant 
închizându-se, apoi se întoarse să-l privească. Avea acelaşi 
scris ca şi pe partea cealaltă. 

— Acelaşi cod îl deschide din partea aceasta, afirmă 
Lavinia. Când Bella chema pe cineva la o discuţie discretă, 
oricine era, ştia să folosească acea uşă. 

Tweed plecă din spatele scaunului, merse în celălalt 
capăt al biroului şi se aşeză pe un scaun lângă Lavinia. 

— Cine mai ştie codul de acces al uşii? 

— Ar fi Marshal. 

li numără pe degetele ei subţiri. 

— Apoi Warner, desigur. Plus Crystal - şi sunt sigură că şi 
Leo îl ştie. Odată, în grabă, nu am verificat coridorul înainte 
de a forma codul. Am privit apoi în urmă şi l-am văzut pe 
Leo spionând de după colţ. Are o vedere remarcabilă. Şi 
Snape, desigur. 

— O gamă largă de suspecți. 

— N-aţi vrea să mergem în bibliotecă? sugeră Lavinia 
ridicându-se. Nu-mi place încăperea aceasta... 

Apoi toţi trei se aşezară pe fotolii aflate faţă în faţă. 
Lavinia se aşeză în faţa lui Tweed, studiindu-l - acesta 
găsind tulburători ochii ei mari şi albaştri. 

— Ai vrut dintotdeauna să lucrezi aici ca şi contabil? o 
întrebă el. 

— Nu, nu am vrut. Râse, un sunet plăcut. Odată ce am 
luat examenele şi ştiam că puteam sta aici dacă voiam, m- 
am hotărât să explorez lumea reală. Acum să nu râdeţi, 
spuse ea cu un zâmbet cuceritor, am devenit actriţă, jucând 
în teatre mici în circuitul din nord. Condiţiile erau cumplite, 
camere micuţe, iar mâncarea era oribilă. 

— Ce roluri ai jucat? 

— Shakespeare. Am jucat în Regele Lear şi le-am 
interpretat pe toate cele trei fiice ale lui succesiv. Chiar aşa, 
spuse ea chicotind. 

— Care a fost preferata ta? Goneril sau Regan, una din 

cele două fiice rele? 

— Absolut deloc, deşi am făcut faţă rolurilor. Nu, favorita 
mea era Cordelia, sora pe care o exploatau atât de crud. 
Apoi, nu ştiu de ce, compania a făcut turnee în Europa. |n 
Danemarca publicul mă huiduia când o jucam pe Goneril 
sau Regan, dar aplaudau când o jucam pe Cordelia. 

— Apoi ai venit aici? întrebă Tweed. 

— Nu încă. M-am dus la Medfords Security. Privi către 
Paula. Şi tu ai fost acolo, nu-i aşa? Am fost instruită să 
deschid uşi complicate, să urmăresc suspecți fără să fiu 
văzută, să-mi schimb hainele la anumite intervale, să am 
grijă de felul în care merg. 

— Şi eu am făcut asta, interveni Paula. Aceasta mi s-a 
părut cea mai dificilă parte din curs. 

— Şi mie la fel, aprobă Lavinia. Cred că nu am fost prea 
bună la asta. 

— Deci actoria nu ţi s-a potrivit? o întrebă Tweed pe 
Lavinia. 

— Călătoriile în străinătate au fost interesante. Atâtea 
tari diferite. Dar nu-mi plăceau unii dintre colegii mei actori. 
Să spunem doar că erau ciudaţi. Se aplecă spre Tweed. Și 
după perioada de la Medfords m-am întors aici. E atât de 
liniştitor după infernul traficului din Londra şi al pietonilor 
trăncănind la telefoanele lor mobile şi ciocnindu-se de tine. 
Puse o mână pe genunchiul lui Tweed. Deci acum ai aflat 
biografia Laviniei. 

— Mulţumesc, spuse el zâmbind. Mi se pare fascinantă. 

— Fascinantă? Eu sau biografia? întrebă ea cu un zâmbet 
îndrăzneţ luându-şi mâna de pe genunchiul lui. 

— Amândouă, desigur, răspunse el galant. 

Lavinia se uită la ceas, apoi se ridică, cu silueta dreaptă. 

— Dacă mergem jos acum să luăm prânzul, ar trebui să 
ajungem înainte ca doamna Grandy să folosească goarna. 

— Goarna? se miră Paula pe când părăseau biblioteca, 
ajungând în capătul scărilor principale. 

— Aşa îi spun eu modului în care anunţă ea când este 
gata masa. 

Când ajunseră în biblioteca principală, doamna Grandy îşi 
făcu apariţia cu o expresie sumbră pe faţa. Marshal dădu 
buzna în urma lor, urmat de Marler şi de Newman. Doamna 
Grandy se aşeză în uşă, cu mâinile în sân. 

— E bine când unii oameni vin la timp. Aproape. lar 
bărbaţii au întârziat. Şi nu-mi place când mi se spune târziu 
să prepar pentru încă doi. 

Îşi îndreptă degetul ei arătător îndesat către Marler şi 
Newman. Marshal o luă la rost. 

— În loc să bolboroseşti ca un babuin, de care îmi aduci 
aminte când mă uit la tine, fă-ţi treaba pentru care eşti 
plătită prea bine şi serveşte mâncarea, care sper că este 
comestibilă. 

Marler se aşeză la masa aranjată între Paula şi Lavinia. 
Când Lavinia începu să vorbească cu Marler, Newman se 
înclină şi îi şopti Paulei: 

— Am descoperit ceva. Mai târziu... 

— Mă duc să fac o plimbare pe pajiştea din faţă cât mai 
este soare, anunţa Tweed, privind peste umăr la sfârşitul 
mesei. 

Işi anunţase această intenţie şi înainte de masă, iar acum 
repetase aceleaşi cuvinte. Prânzul durase mult timp, toată 
lumea vorbind şi glumind, o reacţie nervoasă la moartea 
recentă a Bellei. Tweed observase că Marler se înţelegea 
bine cu Lavinia, auzind râsete scurte din direcţia lor. 

Singura excepţie fusese Paula, care îl studiase pe 
Warner. Capul lui ca sculptat în piatră se concentrase 
asupra mâncării şi nu spusese o vorbă. li amintea de ceva, 
apoi îşi dădu seama de ce anume. 

In timpul unei vacanțe de vară, pe când se afla la 
Medfords, ea plecase în America. Din New York, mersese în 
Rapid City din Dakota de Sud. Avusese parte de o privelişte 
spectaculoasă a  monumentului!, celebra imagine a 
stâncilor gigantice cu chipurile sculptate ale celor patru 
preşedinţi: George Washington, Jefferson, Teddy Roosevelt, 
iar pe celălalt? nu şi-l putea aminti. Warner îi amintea de 
aceste chipuri. Era preocupat de ceva - sau aştepta ceva. 

— Vă rog să mă scuzaţi, spuse Tweed ridicându-se, mă 
duc să fac plimbarea. 

Intrase în hol când simţi pe cineva în spatele lui. Marler, 
cu geanta lui de golf desfăcută. 

— Vin cu tine, îngână Marler. Fără discuţie. 


1 Mount Rushmore National Memorial. 


2 Abraham Lincoln. 

Coborâră treptele, cu Tweed câţiva paşi înaintea escortei 
lui. Soarele strălucea din nou; acum era în spatele 
conacului, luminând direct către Pădure, dincolo de porţile 
închise. Tweed jubila aflându-se afară, simțind pajiştea sub 
picioare. Făcu o pauză pentru a absorbi toată liniştea. 


În spatele tufelor din partea opusă a drumului, Jacques îşi 
potrivi luneta puştii. Aşteptase câteva ore în speranţa că 
ţinta va apărea. Acum îl avea pe Tweed în obiectiv. Singurul 
lucru care îl deranja era soarele care lumina înspre el. 
Tweed stătea nemişcat, cu mâinile în buzunarele jachetei 
sale rustice. Jacques inspiră adânc înainte de a apăsa pe 
trăgaci. 


— Chiar este o zi minunată, spuse Tweed entuziasmat. 
Aproape că te face să uiţi de ce te afli aici... 

Marler, în dreapta sa, se uita peste tot, aşa cum o făcea 
deseori. Vederea lui periferică prinse reflexia scurtă a 
luminii soarelui în ceva dincolo de porţi. Cu braţul stâng îl 
apucă pe Tweed de mijloc şi îl trânti violent la pământ, cu 
faţa în jos, Marler însuşi întinzându-se lângă el. 

Glonţul trecu deasupra trupului culcat al lui Tweed, 
făcând un zgomot ascuţit teribil. 

— Nu te mişca, porunci Marler. Stai jos! 

În câteva secunde îşi scosese puşca sa Armalite, cu 
luneta ataşată. Ştia unde se află ţintaşul. Nu numai că 
văzuse strălucirea soarelui reflectat de luneta lui, văzuse şi 
focul de pe ţeavă. 

Ţinti rapid printre barele porţii, către tufişuri. Aşteptă 
câteva secunde, apoi trase din nou în aceeaşi zonă. Sări în 
picioare şi se avântă înainte cu viteza unei antilope, 
strigând peste umăr către Tweed: 

— Fugi către conac... în zigzag... deschide porţile! 

Pentru moment, Jacques fu în stare de şoc. Primul glonţ 
trecuse la câţiva centimetri de capul său. Al doilea îi 

atinsese vârful părului dintr-o parte a capului. lar acum îl 
recunoscuse pe cel care trăsese din nişte fotografii făcute 
echipei de la SIS ieşind din Park Crescent. „O, Doamne! 
Marler.” 

— Pleacă naibii de aici, murmură el. 

Imediat se târî prin tufişuri, ignorând zgârieturile de pe 
faţă. Când ajunse pe câmp, se sui pe motocicletă. Porni din 
prima încercare, urcând pe o pantă lină în sus către vârful 
unui deal. Privind în urmă, fu îngrozit să vadă porțile 
deschizându-se. Înjură şi mări viteza la maximum. 

Marler traversă drumul şi se avântă prin tufişuri cât de 
repede putu. leşind în câmp, el văzu motociclistul 
îndreptându-se în viteză spre vârful dealului şi îşi fixă arma 
pe umăr. Reîncărcase deja. Il avu în vizor pe asasin fugind. 
Avea degetul pe trăgaci, când nu mai zări nimic prin lunetă. 
Ţinta coborâse pe panta de dincolo de deal. 

Marler se sprijini de trunchiul unui copac uriaş şi râse. 

— Data viitoare va fi ultima dată pentru tine, spuse el. 


Cu puţin timp în urmă, Tweed şi Paula alergaseră pe scări 
şi intraseră în hol. Lavinia stătea acolo. 

— Deschide porţile repede, strigă Tweed. 

Lavinia nu irosi timpul întrebând de ce. Apasă cu degetul 
arătător un buton ascuns în perete. Tweed se întoarse. Prin 
uşa deschisă văzu porţile deschizându-se şi pe Marler lângă 
ele. 

— Vă distraţi? întrebă Lavinia zâmbind ironic. 

— Un exerciţiu, răspunse Tweed. Aveam nevoie de 
exerciţiu. Acum trebuie să-l văd pe Newman urgent. 

— S-a dus la cabana lui Snape din pădure. Mai bine vă 
conduc eu acolo. Vă puteţi pierde cu uşurinţă. 

Traversară un coridor şi intrară în bucătărie. Doamna 
Grandy tocmai stinsese aragazul. |i privi fix. 

— Văd că uşa din spate este deschisă, îi spuse Lavinia. 
Trebuie să fie închisă şi încuiată tot... 

— O, chiar aşa? 

Doamna Grandy îşi puse mâinile în sân. 

— Deseori trebuie să duc gunoiul afară. Vrei să... 

— Numai atunci când nu te afli în bucătărie. 

leşiră înainte ca bucătăreasa să răspundă. La stânga lor, 
în spatele conacului era un teren de tenis de ciment. 
Marshal, părând nervos, tocmai terminase un meci cu 
Crystal, care jubila, cu racheta pusă pe părul ei roşcat. 

— Am câştigat, strigă ea. 

— Nu ai câştigat, se răsti Marshal. Ai trişat! 

— Nu trişez niciodată, ştii prea bine. Doar că nu suporţi 
să pierzi la nimic. Pariuri, dezbateri, tu trebuie să fii primul 
întotdeauna. 

— Vin cu voi, le spuse Marshal Laviniei şi Paulei. Orice 
numai să scap de vrăjitoarea asta. 

Paula era bucuroasă că Lavinia îi conducea. Din când în 
când, din potecă se formau bifurcaţii care duceau în 
pădurea întunecată. Pe jos erau grămezi de ace de brad 
care ajungeau cel puţin până la glezne. Paula îşi dădu 
seama că nu puteai auzi pe cineva venind. Chiar şi Marshal, 
tropăind cu tenişii lui, nu făcea nici un zgomot. 

După o cotitură, Paula zări cabana lui Snape, o 
construcţie bine clădită, cu două etaje, făcută din scânduri 
groase. Newman stătea în pragul uşii. Paula simţi că se află 
cineva în spatele ei. Era Marler. 

— De unde ai apărut? întrebă ea. 

— Sunt fantoma care bântuie prin pădure, mai ales după 
lăsarea întunericului. 

— Incetează, tresări Paula. Mi se pare terifiantă pădurea 
aceasta. 

— Asta fac eu, continuă Marler, mă strecor prin pădure 
noaptea, pândind ca un lup. 

— Opreşte-te! Îl lovi uşor peste faţă. Îmi stârneşti viziuni 
de care mai bine mă lipsesc. 

— Imi pare rău, răspunse el rapid, strângându-i braţul. 

Era doar o glumă - una de prost gust. E mai bine acum? 

— Desigur. 

Il sărută rapid acolo unde îl lovise. 

— E vina mea. Din nu ştiu ce motiv sunt tensionată, ca şi 
cum ceva este pe cale să se întâmple. 

— Întrerup o ceartă între îndrăgostiţi? întrebă Marshal, 
care apăru de nicăieri. Rânjea sugestiv. Ar fi mai bine să 
urmaţi împreună poteca aceea care duce direct în pădure. 

— Dacă crezi că eşti amuzant, ei bine, nu eşti deloc, îl 
mustră aspru Marler stând în faţa Paulei, aproape de 
Marshal. De ce nu te duci în sat să-ţi iei o gură nespurcată? 

— Hei! strigă Newman din uşa cabanei. Veniţi înăuntru. Şi 
tu, Marler. 

Paula se îndreptă sprinten către uşa cabanei. Newman o 
pofti zâmbind. Se aştepta la un interior rustic şi primitiv, 
însă camera era mochetată de la un cap la celălalt cu 
mochetă gri, iar mobilierul era confortabil, cu câteva fotolii 
impecabil de curate şi o masă perfect lustruită. Lângă unul 
dintre pereţi era o vitrină cu două uşi cu geamuri mici. In 
spatele geamului se afla o colecţie de puşti şi carabine. 

Snape, îmbrăcat cu pantaloni de catifea reiată şi un 
pulover cu dungi albastre, stătea rezemat de perete, cu un 
zâmbet încrezător. 

— Nu e rău pentru un majordom, Paula, nu crezi? 

Ea nu avu timp să răspundă. Marler cercetă camera şi se 
îndreptă către vitrina cu arme. Răsuci cheia în broască, 
deschise ambele uşi, se uită fix la arme pentru un moment, 
apoi arătă către una dintre ele. 

— Mă scuzaţi, spuse el. 

Toate armele erau prinse cu cleme. Marler scoase clema 
de la arma pe care o indicase, o luă cu grijă şi se întoarse, 
cu ţeava îndreptată spre tavan. 

— O Winchester din oţel, spuse el. 

— O puşcă de vânătoare, replică Snape. 

— Ştiu că e o puşcă de vânătoare, spuse Marler rece. E 

încărcată? 

— Ar putea fi, spuse Snape iritat. Da, mi se pare că este. 

— lar siguranţa nu este pusă. Aşa se întâmplă 
accidentele. Presupun că ai permis pentru ea cât şi pentru 
restul armelor din arsenalul tău. Ai? Acest lucru nu te-ar 
salva dacă vine vreun inspector să verifice armele 
personale. Aşa funcţionează, le spuse el celor prezenţi după 
ce descărcă arma şi puse cartuşele într-o scrumieră 
adâncă. 

Marshal, care stătea lângă Newman, era neobişnuit de 
tăcut. Îl privea atent pe Marler, care pusese mai înainte 
piedica. 

— Mai întâi, începu Marler, ridicaţi piedica, apoi încărcaţi 
arma, lucru care durează o secundă. Acum sunteţi gata să 
deschideţi focul. Apăsaţi pe trăgaci, armaţi din nou, apoi 
sunteţi gata să trageţi încă o dată, şi încă o dată. 

În cabana se simţea o tensiune. Paula încercă să o 
înlăture. Se uită către Snape. 

— La ce o foloseşti? 

— Ah! spuse acesta zâmbind sadic. Văd câţiva iepuri 
grupaţi în vârful unui deal, păscând. Ţintesc o dată, trag. 
Apăs pe trăgaci şi dintr-un foc al acelei arme spulber tot 
grupul. Nici nu trebuie să curăţ deranjul. Vulpile vin seara şi 
mănâncă resturile. 

— Un masacru, spuse Marler cu acelaşi ton rece. 

— Aici te afli la ţară, protestă Snape. 

— Atunci aleg oraşul la orice oră, se răsti Paula fără să se 
uite la Snape. 

Se întoarse şi îl descoperi pe Tweed postat în spatele ei. 
Nu putu să-i desluşească expresia feţei. Lângă el se afla 
Lavinia. Expresia ei era sumbră, cu buzele ţuguiate. 

Întorcându-se din nou, Paula observă că Marler îşi pusese 
mânuşi şi îşi curăța amprentele de pe armă cu ajutorul unei 
batiste. O aşeză cu grijă la locul ei, deschise un sertar mic 
şi puse cartuşele înăuntru alături de cele deja existente. 

Încuie rastelul şi îi aruncă cheia lui Snape, care nu reuşi să 
o prindă. Când se aplecă să o ia, îl privi cu venin pe Marler. 

— Tweed, Paula, Marler, strigă Newman din uşă. Haideţi 
să facem o plimbare... 

— Mă întorc la conac, le spuse Lavinia. Dumnezeu ştie ce 
se întâmplă acolo. 

— Am chef de nişte jocuri de noroc, hotărî Marshal, apoi 
se întoarse pe unde sosise. 

— Jocuri de noroc? o întrebă Paula pe Lavinia care încă se 
afla lângă ea. 

— Nu o să permit asta, spuse Lavinia. Apoi şopti: A sosit 
altă echipă tehnică de la Londra devreme în dimineaţa 
aceasta. Era şi un fotograf care a făcut o mulţime de 
fotografii acelor coliere oribile găsite în camera lui Crystal. 
Apoi le-au luat, împachetate cu grijă, şi bluzele ei, de 
asemenea. Sunt foarte sigură că i le-a pus cineva special 
acolo, dar cine? 

— Vii cu noi sau nu? se auzi vocea lui Newman strigând 
din locul unde poteca făcea o cotitură. Te va interesa. 


Cu Marler în frunte şi Tweed în urma lor, Newman şi 
Paula apucară pe un drum ocolitor prin Pădure. Paula intui 
că se îndreptau spre drumul principal - şi către zid. Avea 
dreptate. Pădurea se termină subit. Dincolo se află câmpul 
deschis şi zidul înalt. O scară telescopică, complet 
desfăcută, era proptită de zid. Newman făcu cu mâna către 
locul respectiv şi se uită către Paula. 

— Hopa sus. 

Ea urcă sprinten pe scară. De-a lungul acestei porţiuni a 
zidului, sârma ghimpată fusese ruptă. Ambele capete erau 
secţionate. Dincolo de drum, Pădurea era o barieră 
întunecată. Ea cobori rapid. 

— Cineva a tăiat sârma pentru a face colierele acelea 
terifiante, spuse ea. 

— Ai ghicit din prima. 

El se aplecă să ridice o cutie gri de metal şi deschise 
capacul. Cutia era goală, dar interiorul era plin de 
zgârieturi. Newman gesticulă către ea. 

— Am găsit asta într-un mic şopron de lângă cabana lui 
Snape. Am împrumutat-o fără să îi cerem permisiunea. Nu 
era acolo la vremea respectivă. 

— Deci, spuse Paula gânditoare, criminalul avea cleşti de 
metal. În primul rând pentru a-şi procura materialul brut, 
apoi pentru a realiza acele coliere îngrozitoare. Dar de unde 
a făcut rost de mânerele de lemn? 

— Nu putem şti, spuse Marler. 


Când se întoarseră la conac, auziră forfotă în biblioteca 
principală. Conduşi de Newman, Tweed şi Paula intrară pe 
uşa din spate, ignorând privirea amenințătoare a doamnei 
Grandy. 

In bibliotecă se afla o masă lungă acoperită cu catifea 
verde. Intr-o parte se găsea o ruletă, Lavinia stând în faţa 
celor trei jucători pe post de crupier. 

Cei trei jucători din faţa ei erau Crystal, Marshal şi 
Warner. Crystal avea câteva jetoane în faţa ei pentru a 
continua să joace, Marshal - un teanc considerabil, iar 
Warner, cea mai mare grămadă. 

Aşezat lângă Paula şi Marler, Tweed ignoră situaţia 
jocului. Invăţase de mult că feţele trebuie privite pentru că 
ele îţi pot da indicii privind caracterul oamenilor. 

Jocul a continuat o perioadă, nimeni neriscând prea mult. 
Apoi atmosfera se schimbă, devenind tensionată, Crystal 
mizând tot ce avea pe negru. leşi roşu când bila se opri în 
nişa de pe ruletă. 

— Joc prostesc, izbucni ea. 

— Bineînţeles că este prostesc, spuse Lavinia. E şi mai 
rău când joacă bancheri. Nu ar trebui să le fie permis. 

— Nu începe din nou cu asta, strigă Marshal. 

— Voi continua să spun asta până când te opreşti pentru 

totdeauna. Nu e bine. 

— Nu-mi spune tu mie ce este bine. Tu eşti amatoare în 
toate, se răsti Marshal. 

Îşi împinse toată grămada să de jetoane înainte. 

— Totul pe roşu. 

Exact înainte ca Lavinia să pună ruleta în mişcare, 
Warner îşi împinse grămada sa înainte. 

— Totul pe negru, spuse el încet. 

Roata se învârti, părând că durează o veşnicie până să 
încetinească, apoi aproape se opri. Bila trecu peste roşu, 
apoi sări şi se aşeză pe negru. Lavinia transferă jetoanele 
lui Marshal în grămada lui Warner. 

— Ne trebuie aer proaspăt aici! ţipă Marshal. 

Lavinia se îndreptă rapid către fereastră şi o deschise 
larg. Fu urmată de către Marshal care apucă ruleta şi o 
aruncă pe fereastră. Auziră cu toţii cum aceasta se 
zdrobeşte de terasă. 

— Joc de copii, strigă Marshal ieşind furtunos din 
încăpere. 

Warner rămase aşezat. Nu se clintise şi nici nu schiţase 
vreun gest în timpul jocului, darămite să fi spus ceva. Acum 
se întorsese, iar privirea lui se întâlni cu cea a Paulei. Se 
priviră reciproc. Capul mare ca de piatră a lui Warner o fixă 
pe Paula, cu un zâmbet straniu. Era pentru prima oară când 
Paula îl vedea zâmbind de când se afla acolo. „Are un 
zâmbet ciudat”, se gândi ea, în vreme ce vocea lui gravă 
murmură: 

— Învingătorul ia totul!. 


1 „The Winner Takes It All”, celebră melodie a grupului ABBA (Björn 
Ulvaeus & Benny Andersson), lansată în 21 iulie 1980. 

— Astăzi mergem la Seacove, în Cornwall. 

Tweed aşteptase pe coridor ca Paula să iasă din 
apartamentul ei. După expresia feței ei, îşi dădu seama că 
o luase prin surprindere. 

— De ce facem asta? Bănuiesc că din acest motiv mi-ai 
spus să fiu pregătită pentru micul dejun la şapte şi 
jumătate. Dar de ce mergem până acolo? 

Tweed îi explică. Cu o zi în urmă, după ce azvârlise ruleta 
şi apoi plecase furtunos, Marshal îl invitase pe Tweed să îl 
urmeze în biblioteca mai mică de lângă biroul Bellei. 

Marshal îşi revenise şi era în dispoziţia lui exuberantă. ÎI 
rugase pe Tweed, împreună cu Paula, să îl însoţească într-o 
excursie până la Seacove. Tweed acceptase imediat. 

— De ce? întrebă din nou Paula. 

— Deoarece trebuie să îl văd pe Marshal - cum e el, 
departe de acest conac unde atmosfera devine 
claustrofobă. 

— Am nevoie de ceva călduros de îmbrăcat dacă mergem 
acolo, nu-i aşa? întrebă ea după ce văzu pardesiul gros de 
pe braţul lui. 

— Aşa te-aş sfătui. Eu cobor acum. Ne vedem la micul 
dejun. 


După masă, Tweed stătea lângă Audi împreună cu Paula, 
în spatele conacului. Ea îi prinse mâna şi i-o strânse. 

— Te superi dacă o să conduc eu? 

— Voiam să-ţi sugerez să faci asta... 

Ocoliră conacul şi întâlniră Rolls-ul parcat, cu Marshal la 
volan, Snape ţinând deschisă o portieră laterală. 

Paula parcă în spatele Rolls-ului, uşa şoferului se 
deschise brusc şi Marshal se îndreptă furtunos către 
fereastra deschisă din dreptul Paulei. O privi aprig în timp 
ce-i vorbi. 

— De ce naiba crezi că ţine Snape portiera din spate 
deschisă? 

— N-am idee, răspunse ea zâmbind. 

— Deoarece, se răsti el, trebuia să mergi cu mine. Nu e 
Rolls-ul suficient de bun pentru tine? Ce s-a întâmplat cu 
Merţul ponosit? A sucombat în cele din urmă? 

— E maşina lui Newman şi o foloseşte el astăzi, spuse ea 
zâmbind din nou. Şi prefer transportul autonom. Şi Tweed la 
fel. 

— Dacă nu mă urmaţi îndeaproape, nu veţi ajunge 
acolo... 

— Te-ai descurcat bine, spuse Tweed încet în timp ce 
porniră. 

Porţile se deschiseră în vreme ce Rolls-ul se îndrepta 
către ele. Tweed privi în urmă şi o văzu pe Lavinia în pragul 
uşii. Deschisese uşile şi făcea cu mâna. Tweed îi răspunse 
la salut. 

Conducând pe drumul îngust către Gladworth, Paula 
menţinu distanţa faţă de Rolls, care înainta cu viteză, cu 
farurile pe fază lungă, cu claxonul sunând întruna. 

— Nu îl voi pierde, îi promise ea lui Tweed, dar am nevoie 
de spaţiu. lar dacă loveşte ceva, am timp să evit. 

— De bun-simţ. 

Rolls-ul trecu glonţ pe strada principală din Gladworth, iar 
un pieton fu nevoit să sară din faţa maşinii. Marshal îi strigă 
ceva Paulei, apoi Gladworth rămase în urmă. 

— Lavinia mi-a spus, remarcă Paula, că o echipă tehnică 
a fotografiat garderoba lui Crystal şi a luat acele coliere 
infernale. O vor aresta? 

— Nici o şansă. Nu sunt destule probe. Amprentele ei nu 
erau nici pe coliere, nici pe clanţă. 

— Duce undeva acest caz? Avem vreun suspect clar? 

— Nu prea. Paula, te superi dacă dorm puţin? 

— Voi fi tăcută ca un şoarece. 

Tweed se relaxă, îşi încrucişă palmele şi închise ochii. 
Paula ştia că nu dormea, de fapt: profita de ocazie să 
cearnă toate informaţiile pe care le adunase până acum, 
retrăind discuţiile pe care le purtase la Hengistbury, 
căutând ceva ciudat, o neconcordanţă. 

Parcurseseră o bucată bună de drum. Rolls-ul mergea în 
forţă; Paula se menţinu în limitele legale de viteză, dar nu-l 
pierdu nici un moment pe Marshal. Se distra pe când 
parcurgeau comitat după comitat. Peisajul se schimba 
încontinuu. Dealuri întinse, câmpii vaste, livezi aşezate în 
vârful dealurilor. Soarele continua să strălucească. 

Parcurseseră o bună bucată de drum când vremea se 
schimbă radical. Soarele dispăru. Sufla un vânt năprasnic şi 
nori ameninţători acoperiră cerul. Tweed deschise ochii, în 
vreme ce conduceau pe o bucată întinsă de drum, Marshal 
semnaliză şi opri la marginea drumului. Paula cobori 
geamul după ce mai devreme îl închisese când începuse să 
sufle vântul. Opri Audi-ul paralel cu Rolls-ul, în dreptul 
geamului Rolls-ului coborât de Marshal. 

— Nu-i aşa că e minunat? strigă el răspicat. 

— Ce anume? întrebă Paula. 

— Vremea furtunoasă! Exact ceea ce ne trebuie pentru a 
demonstra ce poate face Star Sprite pe marea agitată. 

— Mă bucur că e mulţumit cineva, spuse ea retoric. 

— Veniţi amândoi cu mine la bordul ei. O să vă placă. 

— Nu, nu venim, spuse ferm Tweed. Urăsc marea, iar 
Paula va sta cu mine pe terra firmat. 

— Pămpălăi! strigă Marshal. 

Ţinuse motorul pornit şi demară fără veste. Paula se uită 


1 Termen latin care înseamnă „pământ uscat/ferm/solid”. 

la Tweed, apoi porni la drum, fixându-l pe Marshal în 
depărtare. In curând se deplasau pe drumuri înguste, cu 
povârnişuri abrupte înălțându-se deasupra lor. „Comitatul 
Devon, se gândi ea. Cumplit teren de parcurs cu maşina.” II 
lăsară în urmă în scurt timp şi ajunseră într-un ţinut destul 
de diferit. Tweed se îndreptă pentru a vedea mai bine. 

— Cornwall, spuse el. 

inspre țărm, şiruri strânse de piscuri sălbatice se 
întindeau pe kilometri întregi. Nu creştea nimic. Era un 
pustiu sălbatic şi inaccesibil. Apoi înspre nord, zări marea 
nu departe în jos, un tumult furios de valuri uriaşe 
rostogolindu-se din ce în ce mai mari până ce loveau ţărmul 
într-o serie de tunete explozive. 

Coborau pe un drum anevoios către mare şi aproape 
ajunseseră când Rolls-ul trase pe un promontoriu. Maşina 
se opri, Marshal cobori şi îşi deschise larg braţele într-un 
gest teatral. 

— Paradis! strigă el în vuietul vântului când Paula opri 
Audi-ul şi i se alăturară, Tweed luptându-se cu pardesiul. 

— E un fel de a-i spune, comenta Paula. Ce e acolo? 

Arată spre o zonă întinsă şi plană dintr-o depresiune 
largă cu un şopron în apropiere. Exista un indicator de vânt, 
întins paralel cu solul. 

— Un aerodrom privat. Nu e prea utilizat, slavă Domnului. 
Am încercat să îl închid, dar responsabilii din consiliul local 
au refuzat. Urmaţi-mă pe cărarea aceasta şi fiţi atenţi pe 
unde păşiţi. 

Ajunseră la un loc cu câţiva metri deasupra plajei cu 
pietre şi Paula privi lung. Pe trei niveluri diferite, dar 
construite aproape suprapus, erau şiruri de colibe din piatră 
albă. Dedesubt, se auzea bubuitura unui alt val uriaş. 

— Acesta, anunţă Marshal, este Seacove. 

— Asta e tot? întrebă Tweed franc. 

— Ascunzătoarea mea este la nivelul cel mai de sus, 
amenajată în interior fără a se ţine cont de cheltuieli. 

Între cabana lui Marshal şi următoarea era un spaţiu gol 
uriaş. Acesta continua în jos printre colibele de la nivelurile 
inferioare, apoi devenea mai abrupt către plajă. 

— La ce serveşte lucrul acela ca o rampă? întrebă Tweed. 

— Vei vedea, spuse Marshal jubilând. 

În timp ce Marshal îi conducea către o uşă din spate a 
cabanei lui, Paulei i se păru că aude un zgomot slab de 
avion, apoi un val masiv se zdrobi şi ea simţi stropi pe faţă. 
Odată ajunşi dincolo de uşa descuiată de Marshal, Paula 
aproape rămase cu gura căscată. Interiorul era amenajat 
luxos, pereţii fiind vopsiți într-o nuanţă plăcută de albastru 
şi tablouri erau atârnate din loc în loc. Masa mare era veche 
(presupuse ea), la fel şi scaunele sculptate şi o masă de 
scris. Prezenţa fotoliilor sugera că era, de asemenea, şi o 
cameră de zi. Tweed se îndreptă către două portrete ale 
unor bărbaţi îmbrăcaţi ciudat, pe care le examină atent. Se 
uită către Marshal. 

— Portrete ale bunicului tău şi ale partenerului său, Pitt şi 
Ezra? 

— Ai nimerit din prima. 

Paula tresări când se auzi o izbitură puternică în 
geamurile dinspre mare. Apa valului aluneca în jos pe 
geam. 

— Nu se poate sparge geamul? întrebă ea. 

— Nu se prea poate, draga mea. Geam blindat. 

— Te-ai descurcat de minune cu transformarea. 

— Nu eu. Lavinia s-a ocupat de asta. 

Luase o cutie greoaie emailată din portbagajul Rolls-ului 
şi o cărase înăuntru. Căuta din priviri un loc unde să o pună, 
iar Tweed apucă mânerul pentru a-l ajuta. Era foarte grea. 
Marshal era mai puternic decât crezuse el. Marshal preluă 
toată greutatea şi aruncă cutia pe un pervaz. 

— Frigorifică. Prânzul pentru mai târziu. Preparat de 
Lavinia. Nu am încredere în ce ne-ar fi băgat doamna 
Grandy. Acum, vom admira priveliştea, apoi vă voi arăta 

Star Sprite. 

Tweed şi Paula priviră pe fereastră şi se minunară de ce 
văzură. Zăreau acoperişurile din ţiglă ale celor două rânduri 
de cabane de mai jos. Apoi urma plaja cu pietre, pe 
jumătate acoperită de spuma valurilor. 

În depărtare se zărea un mic golf. leşirea lui îngustă către 
ocean era parţial închisă de câte un promontoriu de fiecare 
parte, care făcea ca deschiderea să pară foarte strânsă. 
Marshal stătea între ei, purtând acum o şapcă albastră. 
Arată spre dreapta lor. O fortăreață gigantică din granit cu 
piloni ascuţiţi se afla pe țărm ca şi cum ar fi păzit golful. 

— Aceea este Pindle Rock, explică Marshal. Avea odată 
un vârf sau un obelisc proeminent. A fost doborât de o 
furtună puternică. E mai bine să te fereşti - şi mai este un 
pericol. Trebuie să ai grijă când navighezi şi când se 
întoarce. Mă refer la un curent subacvatic de semidistanţă. 

— Ştiu că aici este Seacove, spuse Tweed, dar unde ne 
aflăm pe coastă? 

— Acesta - Marshal cuprinse cu braţul secţiunea 
dinaintea ieşirii spre ocean - este Golful Oyster!. Deoarece 
are forma unei stridii. Pescarii ocupau înainte aceste colibe, 
dar peştele a dispărut astfel că le-am cumpărat colibele pe 
mai nimic. Surferii erau o pacoste, până când au murit trei 
în aceeaşi zi. 

— Cred şi eu, spuse Paula. 

Ea privea fascinată, dar şi îngrozită către ocean. Se 
pornise furtuna. Valuri ca nişte munţi mobili se formau 
apropiindu-se de Golful Oyster. Era un adevărat prăpăd. 

— Barca e pe aici, spuse Marshal, conducându-i către o 
uşă în capătul din dreapta al cabanei. Intrară într-un şopron 
imens, cu pereţi de metal. Paula privi nemişcată. Aşezat pe 
o structură asemănătoare unei şine, stătea ceea ce părea 
un vas de croazieră în miniatură. Marshal le dădu lui Tweed 
şi Paulei pelerine galbene cu glugă. In acelaşi timp, apăsase 

probabil un buton. Uriaşa uşă de sticlă dinspre mare se 
ridică; vântul se domolise temporar, astfel că era o linişte 
sinistră. 

— Veţi avea nevoie de acestea, altfel vă veţi uda leoarcă, 
insistă Marshal, ţinând în mână pelerinele. 

Vântul se înteţi din nou. 

— Nu mergem pe iahtul tău! strigă Tweed. Vorbesc 
serios! 

— Marinari de apă dulce! exclamă Marshal arogant. 

Paulei i se păru că aude slab sunetul unui avion 
decolând, apoi decise că fusese zgomotul motorului iahtului 
pe care îl pornise Marshal. Mândru, acesta explică cum 
funcţionează ambarcaţiunea. 

— Priviţi la marginea calei aici. Vedeţi acea manetă mare 
dreaptă de pe punte? Trag în jos şi se lansează. Calele din 
faţă, atât de la babord, cât şi de la tribord se apropie una 
de cealaltă până când părăsim baraca, apoi se deschid 
automat de îndată ce ne vom afla dincolo de rampă. 

— De îndată ce te vei afla, îl corectă Tweed. 

— Ambarcaţiunea este revoluţionară. E formată din două 
bărci. Dacă partea din spate loveşte o altă navă, Sprite se 
desparte imediat. Jumătatea din faţă are propriul motor şi 
este complet autonomă. De aceea puntea este foarte în 
faţă. 

— Sună ingenios, observă Tweed. 

— Îmi trebuie un val foarte mare care să vină dinspre 
plajă pentru ca Sprite să fie purtată pe creasta lui pe rampă 
în jos. Cred că se apropie ce îmi trebuie mie... 

Aruncase cele două pelerine pe jos cu dispreţ, o 
îmbrăcase pe a sa, fără să îşi pună gluga, şi îşi aranjă 
şapca. Paula privi către mare şi văzu apropiindu-se valul la 
care se referise Marshal. Pe când urca la bord şi se aplecă 
să tragă maneta de pornire, el strigă: 

— Poarta se va închide automat imediat ce am plecat. 
Cel mai bine puteţi vedea de la fereastra din camera de zi. 


162 


Serviţi-vă cu mâncare. 

Ajunseră la fereastra din camera de zi la timp pentru a 
vedea nava Sprite ieşind din baracă. Se mişcă încet înainte 
pe o secţiune dreaptă a rampei şi întâlni valul uriaş în 
vreme ce cobora cu viteză pe porţiunea înclinată. Alunecă 
pe creasta valului şi plonjă în Golful Oyster. 

Paula deschise capacul cutiei emailate, cu un ochi aţintit 
pe fereastră. Cum se aştepta din partea Laviniei, totul era 
împachetat cu grijă. Îl strigă pe Tweed. 

— Sandvici cu pui sau cu şuncă? 

— Ambele. 

Aduse şi două pahare de hârtie decorate cu un model 
floral şi un termos cu cafea. Avu un şoc când privi pe 
fereastră. Puntea unde stătea Marshal avea un geam în 
spate astfel că putu să îl vadă aplecându-se peste timonă. 
Şocul ei fu cauzat de direcţia pe care o lua Sprite, 
îndreptându-se către Pindle Rock. 

— Se va lovi de Pindle, spuse ea încordată. 

— Nu, nu se va lovi, răspunse Tweed cu mâncarea în 
gură. Virează spre vest pentru a ocoli curentul subacvatic. 

Asta făcea. Sprite schimbase cursul, apoi înaintă prin 
mijlocul Golfului Oyster, îndreptându-se către ieşirea spre 
ocean. Golful era un tumult de valuri mari care se succedau 
încontinuu. Sprite reuşi să treacă cu bine fiecare val şi 
apăru pentru moment înainte de a urca următorul gigant. 

— Are sânge. Sânge pentru orice, aş zice, adaugă el 
gânditor. 

— E nebun! izbucni Paula. Nebun de legat. Uite ce îl 
aşteaptă, presupunând că trece de ieşirea din golf. 

Tweed fu nevoit să recunoască în sinea lui că era o 
perspectivă terifiantă. Nori de furtună apăruseră subit 
dinspre vest. Marea reacţiona violent. Valuri cât munţii 
ridicau apele formând vârtejuri. Se va întoarce Marshal din 
drum? Tweed scoase un binoclu din buzunarul hainei. Ca şi 
Paula, îşi pusese pardesiul deoarece era frig în cabană. 

— Nesăbuitul se va lovi de promontoriul din dreapta, 
spuse Paula. 

Privind prin lentile, Tweed observă că Marshal îşi 
îndreptase timona. Nava Sprite trecu de ieşire cu suficient 
spaţiu de ambele părţi. Apoi se aruncă în apele învolburate. 
Paula nu mai putea privi. 

Se duse către cutia emailată pentru a treia oară, luă încă 
două farfurii şi două bucăţi de prăjitură Dundee bine 
împachetată în hârtie cerată, reumplu paharele cu cafea, 
apoi le duse către locul în care stătea Tweed. El îi mulţumi 
fără să-şi ia ochii dinspre ocean. Paula se simţi nevoită să 
privească. 

Nava Sprite era azvârlită precum o cochilie de scoică, dar 
acum se înălța pe crestele valurilor. Apoi se îndreptă către 
coastă şi se furişă prin ieşirea din Golful Oyster. Trecând la 
distanţă de Pindle Rock, urca pe creasta unui val care se 
apropia. Paula auzi poarta şopronului ridicându-se. 

— Cum face asta? întrebă Paula. 

— Probabil că are o telecomandă puternică - genul de 
chestie pe care o foloseşti pentru a deschide o uşă de garaj 
acționată electric din afară. Dă-i răgaz să-şi schimbe 
hainele ude. 

Priviră cum, pe creasta valului, nava Sprite urca rampa 
către şopron. Poarta se închise. Paula lua nişte schiţe de pe 
masă. 

— E mult mai mică decât pare, dar partea din faţa are 
două apartamente pentru oaspeţi, cu dormitoare, camere 
de zi şi bai. La fel şi în partea din spatele podului. Chiar 
crezi că se poate scinda în două în caz de accident? 

— Aşa cred. Când a coborât pe rampă, am observat în 
spatele punţii o bandă metalică lată care ţinea de la babord 
la tribord. De acolo, bănuiesc, se poate desprinde. Şi avea o 
a doua cârmă prevăzută exact sub punte... 

Se opri din discuţie când Marshal, îmbrăcat în hainele 
sale de campanie, intră în grabă, trântind uşa în urma sa. 

Avea faţa roşie, iar ochii îi străluceau de satisfacţie. 

— Cam agitat oceanul, dar Sprite a făcut faţă, ca 
întotdeauna. Lavinia se va supăra că nu a fost de faţă. 

— lese cu tine ca pasager pe o mare ca asta? întrebă 
Tweed surprins. 

— Mai mult decât atât. Controlează drăcia mai bine decât 
mine. Deci presupun că trebuie să aibă ceva talent, se 
lăudă el pe un ton stins. 

— Am primit un mesaj urgent care mă cheamă înapoi, 
spuse Tweed în grabă. Sper că nu te superi că te vei 
întoarce de unul singur. Am văzut demonstraţia, pentru 
care îţi mulţumim. 

— Adică mă întorc mai târziu, după ce mănânc? 

— i-am lăsat destul de mâncare, interveni Paula văzând 
încruntarea de pe faţa sa. Mulţumesc pentru experienţa 
memorabilă. 

— Atunci mai bine vă luaţi tălpăşiţa, se răsti el. Ceilalţi 
oaspeţi vin şi pleacă odată cu mine. 


— Ce mesaj? întrebă Paula când se aflau deja departe de 
Seacove. 

— Am inventat. Nu suportam gândul de a ne întoarce în 
urma Rolls-ului lui Marshal. Şi ce ambarcaţiune ciudată, 
Sprite. 

— N-aş merge cu ea pentru nimic în lume, spuse Paula. Şi 
telefonul meu mobil tot la tine se află. De ce nu îţi iei şi tu 
unul? 

— Pentru că îmi displac, dar am nevoie de el momentan. 

— ii minte când Marshal vorbea la mobil şi era dat atât 
de tare încât se auzeau şi el, şi persoana de la celălalt 
capăt? Cum se face asta? 

— Avea volumul dat la maximum. Dar de ce? Să arate ce 
important e el. Cred că îmi amintesc drumul de întoarcere. 

— Nu cred că poţi. De aceea consult harta. Te îndrum 
eu... 

Izbucni furtuna. Ploaia căzu atât de puternic, încât Tweed 
abia mai vedea prin parbriz chiar şi cu ştergătoarele 
funcţionând la viteză maximă. Ploaia bombardă acoperişul 
şi se opri la fel de subit cum începuse. Uşor, uşor se 
întuneca. 

Când ajunseră la tunelul prin Pădure, era deja noapte şi 
Tweed avea farurile pe fază lungă. Paulei nu-i plăcea 
atmosfera nici cu farurile pornite. Se simţi uşurată când se 
deschiseră porţile de la Hengistbury după o scurtă 
aşteptare. 

— Din nou linişte, şopti ea. 

Nu după mult timp regretă că făcuse această remarcă. 

Urcând scările către terasă, observară că toate luminile 
din faţa conacului erau aprinse. Leo stătea în pragul uşii din 
stânga. Părul lui blond era răvăşit şi purta obişnuiţii săi 
jeanşi şi tricou. Avea un rânjet amuzat pe faţă. 

— Eu v-am deschis porţile, spuse el mândru în vreme ce 
îl urmau în holul luminat obscur. 

— Nu ai voie, strigă Snape, stând la baza scărilor. Numai 
eu am voie şi Lavinia. Nu tu... 

— Şi tu nu eşti decât un amărât de majordom, ţipă Leo 
către el, care dispare ore întregi, aşa că lasă-ne. 

In vreme ce Snape urcă furios înapoi pe scări, Tweed 
observă că doamna Grandy stătea lângă intrarea 
coridorului care ducea către bucătărie. 

— Aţi ajuns prea târziu pentru cină, spuse ea cu un 
zâmbet obraznic. A fost servită la ora şase. Aceasta este 
seara mea liberă în care îmi vizitez sora din Gladworth. Tot 
ce pot să fac pentru voi este plăcinta păstorului şi una 
dintre chestiile cu fructe ale Laviniei. Sunt gata în jumătate 
de oră. Servite în sufragerie. 

— Sună delicios, răspunse Tweed zâmbind. Dar Marshal? 

— Am încercat să-l prind la telefon. Nici un răspuns. Deci 
va trebui să-şi facă singur... 

După ce ea dispăru, Leo îl prinse de braţ pe Tweed şi îl 
conduse către bibliotecă. 

— Am ceva să-ţi spun. Cineva cu care va trebui să te vezi 
urgent. 

— Nu închizi porţile de la intrare? îi sugeră Paula. 

Leo închise uşa dinspre hol imediat ce intrară. 

— Le-am închis când veneaţi încoace pe alee, nu? 

Tweed şi Paula intrară în bibliotecă şi se aşezară pe fotolii 
la masa rotundă. Leo, plin de entuziasm, se apropie în 
grabă după ce agaţă în cuier hainele pe care le luase de la 
ei. Inchise cu grijă uşa. 

— Vă deranjează dacă ne aşezam în partea cealaltă? le 
ceru el. Astfel, dacă Snape ascultă la uşă, nu va auzi nimic. 

Se ridicară, se îndreptară către o masă pătrată din partea 
cealaltă şi se aşezară pe nişte scaune sculptate tapiţate, cu 
perne pe şezut. Leo se aşeză pe al treilea scaun, cu 
picioarele lui lungi în continuă mişcare, bătând din când în 
când din palme. „Nu poate şi el să stea locului vreodată un 
minut?” se întrebă Paula. 

— Unde e toată lumea? întrebă Tweed. 

— Au servit cina rapid, aşa au făcut. Apoi s-au dus sus, la 
apartamentele lor. Lavinia avea un teanc de documente şi a 
spus că nu vrea să fie deranjată. Domnul Warner ţinea o 
servietă mare şi mi-a spus că sub nici o formă să nu fie 
deranjat. 

— Deci ce voiai să ne spui? spuse Tweed nerăbdător. 

— Presupun că nu aţi auzit vreodată de doamna Mandy 
Carlyle? 

Amândoi fură şocaţi. Tweed reuşi să-şi păstreze expresia 
neclintită. Paula strânse din dinţi. 

— Cine este? întrebă Tweed. 

— Mai bine mergeţi la ea şi veţi afla singuri. lată adresa 
ei. Scoase o hârtie împăturită din buzunarul de la spate, o 
îndreptă şi o împinse pe masă astfel ca amândoi să o poată 
citi. Cuvintele erau scrise caligrafic. „Baron's Walk, Dodd's 
End.” 

— Tu ai fost acolo? întrebă Tweed. 

— Eu nu. E până în Tunbridge Wells. 

— Cine ţi-a spus toate acestea? 

— Nu pot să vă spun. E secret... 

— Crezi tu? 

Pumnul lui Tweed izbi masa. Îl făcu pe Leo să sară de pe 
scaun, apoi se aşeza din nou. 

— Investighez moartea violentă a bunicii tale. Deci îmi 
vei spune imediat! 

— Ei bine - mâinile neastâmpărate ale lui Leo făceau o 
varietate de mişcări -, dacă promiţi să nu spui nimănui... 

— Gata. Te trimit la Scodand Yard. 

— O, Doamne, nu acolo. A fost Crystal. 

— De unde a obţinut sora ta informaţiile? 

— Nu ştiu. Şi dacă nu mă crezi, poţi să mă trimiţi naibii la 
Scotland Yard-ul tău. 

— În regulă. Tweed se linişti. Acum o vom chema pe 
Crystal să stăm de vorbă. 

— Nu e aici. A plecat după cină să îi facă o vizită unui 
prieten din Gladworth sau poate din afara satului. Şi, înainte 
să mă întrebi, nu-i cunosc numele! şi nu ştiu unde 
locuieşte! Se calmă. Ea e foarte secretoasă când e vorba de 
viaţa ei personală. 

— Îţi dai seama, Leo, că această conversaţie este absolut 
confidențială? Nici o vorbă lui Crystal. 

— M-ar omori dacă i-aş spune. Credeam că vă sunt de 
ajutor spunându-vă ce ştiu. 

— Ne-ai fost. Deci, nici o vorbă lui Crystal... 

— V-am spus. M-ar omori. N-aţi văzut-o când o apucă 
într-adevăr nebunia. Aş dori să mă duc sus în camera mea 
să dorm. Sunt epuizat. 

— Bună idee. Du-te şi dormi. 

După ce plecă, Tweed se uită la Paula, care îl privi şi ea 
în timp ce i se adresă. 

— Doamna Carlyle - sau doamna Mandy Carlyle cum a 
spus el. Ce zici de asta? 

— Aruncă o lumină nouă asupra întregii situaţii. 

Tweed îşi verifică ceasul. 

— Doamne Dumnezeule, e opt şi jumătate seara. Cum a 

zburat vremea? 

— Conducând cu atenţie de la Seacove, care e departe. 
Şi e nouă şi jumătate seara. Ţi-a rămas ceasul în urmă. Nici 
urmă de masa noastră. Doamna Grandy a plecat furtunos 
fără să se deranjeze să ne hrănească. Oricum, nu-mi e 
foame. 

— Deci unde este Marshal? Trebuia să fi ajuns cel târziu 
acum o oră. Ciudat. 

Mobilul începu să sune. Răspunse. Ascultă şi făcu foarte 
puţine comentarii, privind-o din când în când pe Paula. 

— De fapt, am chestionat-o, spuse el la un moment dat. 
Da, am chestionat-o recent. Îţi spun mai târziu despre asta. 
Vreau să plec acum. 

Întrerupse convorbirea, apoi stătu cu privirea spre tavan 
preţ de un minut. Apoi o privi pe Paula. 

— Era Roy Buchanan. Crezi că poţi suporta să conduci 
jumătate de comitat? Nu prea mult. 

— S-a întâmplat ceva? 

— Poţi spune asta. Doamna Mandy Carlyle a fost ucisă. 
Aceeaşi metodă folosită la Bella. Profesorul Saafeld e în 
drum spre Dodd's End. 

— Asta chiar e ciudat, spuse Paula ridicându-se. După ce 
ne-a spus Leo. Atât de curând. 

— La asta mă gândeam şi eu. 

Când Tweed parcă Audi-ul la câţiva metri de intrarea în 
Dodd's End, asistară la o scenă dramatică. Baron's Walk era 
inundată de lumini: trei maşini de poliţie, cu luminile 
albastre rotindu-se, erau parcate lângă grădina din faţă, 
poliţişti în uniformă cu lanterne puternice cercetau grădina, 
iar toate ferestrele aveau perdelele trase, dar luminile erau 
aprinse în spatele lor. 

— E ca la circ, comentă Paula. 

— E inspectorul-şef Hammer, îi spuse Tweed. A primit un 
telefon mai devreme, înainte să ajungem noi. Buchanan a 
vorbit cu el şi Hammer a descins aici şi a stârnit o revoluţie. 

— E tare redus la minte, spuse Paula. 

— Ce-i drept, el e bun la cazuri simple, unde se găseşte 
arma crimei cu amprente, iar soţul victimei a fugit de 
acasă. Dar nu e prea eficient când vine vorba de „citirea” 
personalităţii şi a caracterului. 

— Şi Hengistbury ţine în totalitate de personalitate şi de 
caracter. 

— Cred că vom lăsa maşina aici şi mergem pe jos prin 
partea din stânga unde se află felinarul aprins. Cel de pe 
partea opusă nu funcţionează. 

Trecură prin faţa casei unde o chestionaseră pe femeia 
care îi urmărise de după perdea în vizita lor anterioară. 
Numărul 3. Aceasta stătea în pragul uşii deschise vorbind 
cu o vecină îmbrăcată în halat de casă. În faţa celorlalte 
case alţi vecini mai mult sau mai puţin îmbrăcaţi stăteau de 
vorbă, privind din când în când către Baron's Walk. 

— Strigoi, comentă Paula. 

— Probabil că nu au parte de prea multă distracţie izolaţi 
în acest cătun. 

— Asta numeşti distracţie? se răsti Paula. 

— Ei da, în sensul macabru... 

Tweed şi Paula îşi arătară legitimaţiile unui agent care 
ridică panglica poliţiei pentru ca ei să treacă aplecaţi pe sub 
ea Tweed se îndreptă către aleea lată care ducea către 
garajul deschis, pe unde intraseră la prima lor vizită. 
Ajunseră în garaj şi fură întâmpinați de silueta masivă a lui 
Hammer îmbrăcat într-un costum şifonat, care se îndreptă 
rapid către ei de pe uşa pe jumătate deschisă. 

— Eu răspund aici, mârâi el. Nu aceea este intrarea. 

— Nu tu comanzi aici, îi spuse Tweed calm. Eu comand. 
Cunosc intrarea prin garaj. 

— Eu comand în cazul acesta, mârâi Hammer pentru a fi 
auzit de toţi poliţiştii din jur. Nu are neapărat legătură cu... 

— Taci din gură! izbucni Tweed. Şi sub nici o formă nu vei 
menţiona numele Hengistbury, ordonă el coborând vocea. 
Nicidecum nu este sigur că cele două cazuri sunt în 
legătură. 

— Ei bine, urcă pe scări în spate pentru a o vedea. 

— Aceea este maşina ei? întrebă Tweed, dând din cap 
către un BMW de culoare galben-deschis parcat în garaj. 

— Da. 

Tweed ajunsese deja la jumătatea drumului pe scări, 
când Hammer încercă să-i taie calea Paulei. Ea reacţionă 
întinzând o mână şi îl împinse înapoi zâmbind. 

— La capătul scărilor faceţi dreapta pe coridor, strigă 
Hammer. Ultima uşă pe stânga. Se află în camera de zi... 

Tweed se opri la intrare. Era şi mai rău decât ceea ce 
văzuse în biroul Bellei. Mandy era căzută pe un fotoliu, cu 
picioarele larg depărtate, chiloţii ei grena fiind aruncaţi pe 
podea. În jurul gâtului avea un laţ cu ţepi. Adică ceea ce 
rămăsese din gâtul ei, care nu era acum nimic mai mult 

decât o rană adâncă, cu o bluză îmbibată cu sânge 
dedesubt. Capul îi era căzut pe spătarul scaunului, cu părul 
răvăşit. Aplecat asupra ei stătea profesorul Saafeld, care 
ridică privirea când îl auzi pe Tweed. 

— A violat-o, anunţă Hammer. S-a distrat pe cinste, 
spuse el cu o tentă lascivă în vocea sa răguşită. 

Paula se întoarse furioasă. Hammer stătea la doar un 
metru de ea când aceasta izbucni: 

— Dacă acesta este cel mai decent comentariu pe care îl 
poţi face, du-te şi caută baia ca să-ţi speli gura spurcată cu 
dezinfectant. 

— Tu... Hammer paşi în spate. Tu... 

Rămas fără cuvinte, ieşi din cameră tropăind cu 
picioarele lui îndesate. 

— Mă îndoiesc că a fost violată, spuse Saafeld. E ceva 
ciudat la tot acest scenariu. Colierul, probabil aşezat pe 
gâtul ei prin spate, este o replică a celui folosit la uciderea 
Bellei. Bănuiesc că doamna Carlyle era cel puţin ameţită de 
băutură la momentul respectiv. Toate le vom examina la 
morgă. Când sosesc paramedicii, vreau să fie luată în 
Holland Park cu tot cu scaun. Le va fi greu, dar aşa trebuie. 

— Ştiu că nu vei dori să te pronunţi acum, începu Tweed, 
dar îmi poţi da o idee despre când a fost comisă crima? 

Saafeld îşi ţuguie buzele lui groase. Paula îşi aminti din 
cazurile anterioare că cel mai renumit legist din Marea 
Britanie nu exprima niciodată vreo reacţie. O echipă de 
oameni apăru la uşă, unul dintre ei având o cameră de 
fotografiat. Sosise echipa tehnică. 

— Te rog să faci multe fotografii, spuse Saafeld, 
adresându-se tânărului tehnician cu camera. De deasupra, 
de dedesubt, mai multe ca de obicei cu cadavrul, în special 
din faţă şi, de asemenea, mai multe cu scaunul din diferite 
unghiuri. Mă duc înapoi acum, îi spuse lui Tweed scoţându- 
şi mânuşile chirurgicale. 

— Nu ţi-am văzut Rolls-ul când am venit, remarcă Tweed. 

— L-am parcat în spate, păzit de un agent. Hoţi nu sunt 
numai la Londra, mai mulţi sunt în zone ca aceasta. Tot nu 
înţeleg cum suporţi să lucrezi pentru Tweed, spuse el 
amical către Paula, sărutând-o pe obraz şi apoi plecând. 

Se întoarse apoi imediat. Saafeld gesticulă către Tweed şi 
Paula să-l urmeze afară. La mică distanţă câţiva poliţişti 
obosiţi cercetau în continuare grădina cu lanternele. 

— Nu ţi-am spus cu aproximaţie când s-a comis crima. 
Între opt şi zece seara, discutabil... 

Plecă în grabă, ţinând în mână geanta, înspre spatele 
casei unde era parcată maşina lui. Imediat ce plecă, apăru 
Hammer. 

— Nu te-am întrebat o chestiune vitală, spuse Tweed 
amiabil. Cine a anunţat crima? 

— O doamnă, Denise Sealle. De la numărul 3, pe partea 
dreaptă a drumului. Criminalul a lăsat lumina aprinsă în 
camera de zi. A tras perdelele, dar a lăsat o deschizătură 
largă - în partea opusă de unde stătea întinsă victima. Când 
terminăm tot ce putem face aici, mă voi întoarce la 
Hengistbury. 

Îşi adresă remarcile lui Tweed şi nu privi nici o clipă către 
Paula. 

Merseră pe trotuarul din dreapta şi nu găsiră pe nimeni 
afară la numărul 3. Tweed acţionă soneria, ţinând degetul 
pe buton. Uşa se deschise larg şi femeia pe care o 
întrebaseră drumul către Baron's Walk îi privea fix. 

Purta o rochie lungă de catifea neagră. În jurul taliei sale 
pline avea prinsă o curea aurie. 

— larăşi voi, se răsti ea. Chem poliţia. 

— Ei sunt la uşa dumneavoastră, doamna Sealle, spuse 
Tweed, arătându-i legitimaţia. Vă răpim câteva minute din 
timpul dumneavoastră. 

— Trebuia să-mi spuneţi de la început. Cred că mai bine 
aţi intra înăuntru. Nu am cu ce va servi. 

Fură poftiţi într-o cameră de zi cu mobilier banal: scaune 

de lemn cu spătar, două canapele cu model floral. Un foc cu 
lemne pocnea în peretele dinspre stradă. Doamna Sealle îşi 
aprinse o ţigaretă şi aşteptă. 

— Cum aţi aflat că doamna Carlyle a fost omorâtă? 
întrebă Tweed. 

— Ei bine, am văzut-o. Luminile erau aprinse în camera 
de zi. Era o despărţitură mare între draperii. 

— Era întuneric, insistă Tweed, iar casa dumneavoastră 
nu este aproape de a ei. 

— Am văzut-o de la etaj, apoi am coborât să mă uit de la 
fereastra aceea. 

Tweed şi Paula se ridicară şi se îndreptară către 
fereastră. El se încruntă, apoi se întoarse să o privească pe 
doamna Sealle, care fuma nervos. 

— Tot ce văd este o imagine înceţoşată. 

— Folosiţi asta atunci. 

Scoase un binoclu de sub o pernă de pe canapea. Paula 
zâmbi în sinea ei. Doamna Sealle probabil că ştia tot ce se 
întâmpla în cel mai mic detaliu. Tweed reglă binoclul. O 
văzu pe doamna Carlyle, aşezată pe scaun, cu picioarele 
depărtate, gâtul distrus şi bluza pătată de sânge. 

— Mulţumesc, spuse el înapoind binoclul şi aşezându-se 
din nou pe canapea împreună cu Paula. Aţi observat vreun 
străin mergând către Baron's Walk, să zicem între orele 
şapte şi zece seara? 

— Da, am văzut. Primul a venit pe motocicletă. Am auzit- 
o şi probabil că a lăsat-o în urmă când s-a apropiat. Apoi 
acest bărbat a mers repede pe trotuar şi a dispărut când a 
ajuns la Baron's Walk. 

— Faceţi o descriere, vă rog. 

— Purta o şapcă cu cozoroc, una normală, şi jeanşi. 

— l-aţi văzut faţa? 

— Înfăţişare malefică, cu nas şi maxilar ascuţite. Cred că 
era în jur de şapte seara. Mult mai târziu a sosit şi cel de-al 
doilea bărbat. 

— Sunteţi o bună observatoare. Cum l-aţi descrie pe cel 
de-al doilea bărbat? 

— Fistichiu. Înalt, subţire. Pardesiu lung, negru, cu o 
pălărie trasă peste faţă. 

— Pe la ce oră să fi fost asta - când a apărut cel de-al 
doilea bărbat? 

— Pe la opt seara, aş spune. 

— Sunteţi sigură de descrierile dumneavoastră? insistă 
Tweed. 

— Ei bine, presupun că bărbatul de la opt seara ar fi 
putut fi de înălţime medie şi oarecum îndesat. 

— Doamnă Sealle... Tweed se ridică. Felinarul de pe 
partea opusă a străzii nu a funcţionat deloc în seara 
aceasta. Deci cum aţi putut vedea cum arată cei doi 
vizitatori? E întuneric beznă acolo. 

— Aha, înţeleg. Mă faceţi mincinoasă? 

Tweed nu spuse nimic în timp ce se îndrepta către uşă 
împreună cu Paula. Doamna Sealle o deschisese deja. Pe 
când înaintau pe alee către trotuar, ea strigă: 

— Şi nu va mai deranjaţi să vă arătaţi naibii pe aici! 


Pe drumul înapoi către Hengistbury, în Audi domni 
liniştea pentru o perioadă îndelungată. Tweed se concentră 
să conducă pe un drum dificil de ţară cu curbe strâmte, iar 
Paula stătea nemişcată. 

— Doamna Sealle ar fi inutilă ca martoră, spuse ea în 
cele din urmă. Are un nume potrivit - doamna Sea-alle!. 
Problema e că nu prea vede. 

— Singură informaţie pe care ne putem baza, comentă 
Tweed, este că vizitatorul de mai devreme avea o şapcă cu 
cozoroc şi că acela de mai târziu purta o pălărie teşită. Nu 
cred că a inventat aceste două lucruri. Şi Domnul Pălărie a 
ajuns mult mai târziu. 

— Lucru care nu ne spune nimic. 


1 Sea-all, pronunţat ca see all - „vede tot” (n. tr.) 

— Poate... 

Păru să dureze o veşnicie până când Tweed conduse cu 
viteză redusă Audi-ul prin Pădure. Porţile se deschiseră larg 
la câteva secunde după se ajunseră. Rolls-ul lui Marshal era 
parcat la baza scărilor către terasă, Tweed parcă în spatele 
său, întrebându-se dacă Marshal mergea să viziteze pe 
cineva la această oră târzie. 

Lavinia îi întâmpină în cadrul uşii şi Tweed îşi dădu 
seama că ea le deschisese porţile. Era îmbrăcată cu o fustă 
scurtă albastră şi un pulover cu guler polo, strâns pe corp. 

— Mulţumesc, spuse Tweed, zâmbind şi el. Unde este 
toată lumea? 

— Am servit cina devreme, la şase, astfel ca doamna 
Grandy să-şi viziteze sora din Gladworth. Din câte ştiu eu, 
toţi s-au retras în apartamentele lor, ca şi mine, şi se află 
acolo de atunci. Am coborât să iau actele din dosarul acesta 
şi atunci v-am auzit venind. Zâmbi cald. Recunosc sunetul 
maşinii voastre. Trebuie să-mi continui treaba... 

După ce ea le luă jachetele, intrară în bibliotecă, 
aşteptându-se să fie goală. Marshal se ridică de pe scaun, 
purtând acum un costum elegant. Îi salută cu amabilitate. 

— Aţi fost prin oraş voi doi? Eu m-am întors de vreo două 
ore... 

— Nu! Nu e adevărat! 

Crystal stătuse pe un fotoliu adânc în celălalt capăt al 
bibliotecii, mascată de spătarul înalt al acestuia. Se apropie 
dansând, cu o expresie rebelă pe faţă. 

— Marshal s-a întors abia acum zece minute, dacă nu mai 
puţin. 

— Dacă nu te poţi abţine să minţi, striga Marshal, atunci 
tacă-ţi gura aceea proastă, copil idiot! 

Crystal era aproape de el acum. El ridică mâna şi o trase 
înapoi pentru a o lovi puternic. Dacă lovitura ar fi ajuns-o, 
ar fi aruncat-o în partea cealaltă a camerei. Tweed îi prinse 
ferm mâna ridicată. 

— Marshal. În primul rând, ea nu este un copil, e o tânără 
domnişoară. În al doilea rând, nu poţi să loveşti femeile, 
indiferent de vârsta lor. 

Marshal, cu faţa schimonosită de furie, îşi împinse cotul 
cu putere în coastele lui Tweed. Aceasta fu intenţia lui, dar 
Tweed se feri, îşi strânse pumnul şi îşi lovi adversarul cu 
jumătate din forţa lui. Dacă şi-ar fi folosit toată puterea, i-ar 
fi rupt falca. Marshal căzu pe perete şi alunecă în jos pe 
podea. Îşi şterse cu o batistă sângele care îi apăruse la 
gură. Ridicându-se, el zâmbi provocator către Tweed şi 
Paula. 

— Toţi avem momentele noastre de dispută, dar ne trece 
repede. Mă duc să parchez Rolls-ul în spate, apoi am de 
gând să închid un ochi. Vă urez somn uşor amândurora... 

— Ai văzut privirea aceea din ochii lui înainte de a se 
ridica în picioare? şopti Paula. Ca Dr. Jekyll şi Mr. Hyde. 

— Mulţumesc, spuse Crystal alergând către Tweed şi 
sărutându-l. Apărătorul meu. 

Expresia feţei ei se schimbă. 

— Şi s-a întors acum mai puţin de zece minute. Noapte 
bună şi somn uşor. 

Apoi dispăru, închizând uşa foarte încet. Paula se cufundă 
într-un fotoliu, iar Tweed i se alătură pe un scaun din faţa 
ei. 

— Ei bine, spuse Paula, a fost ceva interesant. 

— lar Crystal a spus adevărul, spuse Tweed. Când am 
ajuns, am pipăit capota Rolls-ului şi era foarte caldă. 
Marshal chiar s-a întors de curând. 

— A avut la dispoziţie câteva ore să se întoarcă din 
Seacove, spuse Paula gânditoare. Apoi să conducă spre altă 
destinaţie, să spunem până la Dodd's End. 

Tweed tocmai voia să sugereze că ar fi mai bine să 
meargă la culcare când sună telefonul mobil. Pe când 
asculta şi spunea foarte puţine, Bob Newman intră în 
bibliotecă şi se aplecă să o îmbrăţişeze pe Paula. Apoi se 

aşeză pe un fotoliu aproape de ei. 

Tweed avu o expresie sumbră când termină convorbirea. 
Rămase meditând, apoi vorbi: 

— Era Buchanan. Au acum date certe privind modul de 
operare al lui Calouste. Strategia lui, dacă vreţi. 

— Ei bine, zi-ne, spuse Paula nerăbdătoare. 

— Dacă elaborează un plan, şi cred că se află aici, stă 
deoparte. Dar dacă nu-i reuşeşte, devine agresiv. 

— Ce înseamnă asta? întrebă Newman. 

— E probabil să se apropie mai mult de locul acţiunii. 
Pentru a supraveghea personal, cred. 

— Ce ne spune acest lucru? dori să ştie Paula, 
îndepărtându-şi o buclă de păr de pe faţă. Despre ce-i aici, 
vreau să spun. 

— Ştim că se află aici, continuă Tweed. Sunt sigur că 
aproape l-am încolţit la cabana Heather. Am presupus 
greşit că s-a îndepărtat de Hengistbury... 

— Vedem asta, interveni Newman. Ce ne spune? 

— Va fi frustrat. Şi mai este şi focul tras asupra mea în 
faţa conacului. 

— Treci la subiect, îl rugă Paula. 

— E înspăimântător. Strategia lui obişnuită îl va aduce 
mai aproape de ţinta lui. Eu. Probabil că este aproape, 
foarte aproape de Hengistbury în acest moment. 

— O, Doamne! exclamă Paula. 

— În cazul acesta, spuse Newman vesel, trebuie să ne 
gândim că aşteaptă să acţioneze şi are baza undeva în 
apropiere. Poate chiar foarte aproape. 

— Nu există nici un loc care să se potrivească descrierii, 
contestă Tweed. 

— Ba da, este, spuse Newman grav. Poate că sunt 
singurul care a observat... 

Se întrerupse când Marler intră în încăpere, cu casca de 
pilot în mână. Paula îi trimise o bezea, apoi i se adresă: 

— Unde ai fost toată ziua? 

— Oh, replica Newman, s-a distrat. A zburat deasupra 
Angliei de Est şi apoi deasupra Fensului. 

— N-a fost rea vremea, îi spuse Marler, şi am intrat să vă 
spun noapte bună. Mă duc şi eu să închid un ochi. 

— Şi Harry unde e? întrebă Paula după ce acesta plecă. 

— Harry, îi spuse Newman, a inspectat Pădurea toată 
ziua. Şi-a luat prânzul la pachet. E convins că pericolul va 
veni din Pădure. 

— Şi acum, interveni Tweed iritat, sper că Bob poate 
continua cu ce avea de spus. 

— Am luat maşina lui Harry astăzi şi am condus încet 
spre Gladworth pentru a-mi cumpăra un pachet de ţigări. La 
mică distanţă de aici zidul înalt al Bellei se îndepărtează de 
drum. Dincolo, Pădurea domneşte din nou. Nu departe se 
află un drum nepavat către o casă veche numita Cabana 
Vânătorilor. Casa este ca o cabană. 

— Îmi amintesc că am văzut-o, confirmă Paula. Arată 
foarte dărăpănată. 

— Şi, continuă Newman, după ce l-am auzit pe Tweed 
spunând că tactica lui Calouste când un plan nu merge bine 
este de a se apropia de ţintă... 

— Pare puţin probabil, comentă Paula ridicându-se, timp 
în care Tweed se ridică şi el. E timpul să dormim, anunţă 
ea. 

— Voi mai sta treaz puţin, spuse Newman. Sunt foarte 
agitat. 

Tweed o urmă pe Paula pe scări, la câţiva paşi în spatele 
ei. Ea se afla la câţiva metri în faţă când el tuşi scurt pentru 
a-şi drege glasul. Uşa pe lângă care trecea se deschise, iar 
Lavinia stătea la intrare. Purta tot puloverul alb cu guler 
polo şi fustă scurtă. Stătea cu picioarele goale şi mâinile 
încrucişate. 

— Am recunoscut acel tuşit ocazional, spuse ea cu un 
zâmbet ademenitor. 

El se simţi tulburat de apariţia ei, cu acei ochi albaştri 

adânci. Simţi o dorinţa puternică de a o urma înăuntru. 

— Imi placi, spuse ea cu o voce lină. Şi cred că şitu mă 
placi pe mine. 

— Te găsesc interesantă într-adevăr, recunoscu el. 

— Atunci putem să bem ceva împreună. Cafea sau ceva 
mai puternic. 

El avea ambele mâini în buzunarele hainei şi realiză 
imediat că erau strâns încleştate. Privind de-a lungul 
coridorului, o zări pe Paula care încă stătea în faţa uşii ei, 
cu cheia apartamentului în mână. Lavinia observa privirea. 
Se aplecă în afara uşii. 

— Bună, Paula. Ai avut o zi grea? Aş spune că Tweed a 
avut. Abia poate să-şi mai ţină ochii deschişi. Zâmbi. 
Odihniţi-vă bine amândoi. 

Îi zâmbi lui Tweed, apoi închise uşa. 

Tweed o urmă pe Paula în apartamentul ei, pe care îl 
deschisese până când ajunse el acolo. Ea rânji aşezându-se 
pe un fotoliu. Scoase o sticlă de vin şi două pahare, pe care 
le umplu, apoi le aşeză pe masă. Ciocniră paharele şi băură. 

— Ce e aşa de amuzant? o întrebă Tweed. Zâmbeşti cu 
gura până la urechi. 

— Te urmăreşte. Te place. Am auzit când a spus asta. O 
înţeleg. Are în jur de treizeci de ani şi îi plac bărbaţii mai în 
vârstă. E, de asemenea, foarte inteligentă şi consideră 
bărbaţii tineri nişte copii mai mari. 

— Ei bine, nu s-a întâmplat absolut nimic. 

— O găseşti interesantă, îl tachină ea. 

El se ridica şi lovi masa cu palmele, cu o expresie sobră. 

— Ea este o suspectă în două cazuri de crime oribile, 
alături de o serie de alţi indivizi. Dacă ar fi vinovată, aş 
prezenta dovezile imediat. Aş face-o, ştiind că judecătorul 
ar trimite-o la închisoare pe viaţă fără posibilitatea eliberării 
condiţionate. E datoria mea. Eu sunt poliţist de formaţie. 

— Ştiu că eşti. 

Işi puse o mână pe umărul lui. 

— E unul dintre zecile de motive pentru care te plac eu. 

— Mă duc la culcare, domnule, îi spuse Snape lui 
Newman când intră în bibliotecă. 

— Nu, nu te duci. Vreau să stai treaz până când mă 
întorc. Ca să îmi poţi deschide porţile când ies şi apoi când 
mă întorc. 

— O plimbare? La ora aceasta din noapte? 

— Asta am spus. Deci pune-te pe treabă şi deschide 
porţile... 

Newman se îndreptă către ieşirea de pe peluză. Dacă ar 
fi mers pe pietricelele de pe drum, ar fi putut fi auzit de 
cineva. Când ajunse la drum, o luă spre stânga către 
Gladworth. Mersul pe sub pătura de crengi de brad de 
deasupra era o experienţă halucinantă. Era atât de linişte şi 
nimic nu mişca. Nici vântul. Doar liniştea sinistră. 

Când ajunse la locul în care zidul de la Hengistbury se 
despărţea de drum, încetini. Se deplasa cu foarte mare 
atenţie când ajunse la poteca ce ducea către Cabana 
Vânătorilor. Poteca era acoperită până la nivelul gleznelor 
cu ace de brad. Ascultă. Nu se auzea nici un sunet dinspre 
cabană şi nu erau lumini la ferestre. Era prea multă linişte. 

Acum, vederea lui nocturnă funcţiona bine. Cabana se 
afla la circa zece metri de drum, pe partea dreaptă. Era 
foarte veche, cum spusese Paula, construită cu mulţi ani în 
urmă, din cărămidă gri; era înaltă de un etaj şi avea un 
acoperiş abrupt, cu hornuri pătrate mari. Intrarea era 
străjuită de o verandă lungă cu acoperiş de piatră. „Prea 
multă linişte”, îşi spuse Newman din nou. Deşi avea toate 

semnele că nu este locuită. 

Cu pistolul Smith & Wesson pregătit, el înaintă pe potecă, 
pantofii săi cu talpă moale nefăcând nici un zgomot când se 
cufundau în covorul de ace de brad. | se păru că vede 
mişcare în spatele coşului celui mai mare, se opri, aşteptă 
cu privirea în sus. Nimic. 

Apoi observă o încrengătură complexă de fire de 
transmisie radio legate de coş. Era primul semn că locul 
acesta nu era deloc ceea ce părea. 


În interiorul Cabanei Vânătorilor un buton de alarmă cu 
lumină roşie se aprinse intermitent când Newman paşi pe 
senzorul din covorul de ace de brad. Doi indivizi din 
bucătărie se priviră reciproc. 

Unul din ei era îmbrăcat într-o jachetă de catifea şi 
pantaloni de stofă. Purta o pălărie evreiască pe cap şi 
ochelari cu rama aurie pe vârful naşului său gros, deasupra 
unor buze cărnoase. Avea o înfăţişare de profesor. 

Tovarăşul lui, Jacques, arata complet diferit. Mai înalt şi 
bine făcut, avea mâini uriaşe. Scoase un cuţit înfricoşător 
cu lama lată din teaca de la picior. Făcu un gest de tăiere a 
gâtului şi arătă către ieşire. 

Profesorul se încruntă, dădu din cap, indică mai întâi 
câtre coş şi mimă fotografierea. Jacques dădu din cap, apoi 
îndepărtă o placă de tablă de la baza coşului. Işi aplecă 
uşor capul şi se căţără pe scara care ducea în sus pe coş 
către acoperiş. 

Profesorul se aplecă, îndepărtă un covor greoi de pe 
podea, îşi vâri degetele într-un mâner, trase şi deschise larg 
o trapă, apoi cobori nişte trepte de piatră către pivniţă. 
Jacques avea să-l urmeze pe aceeaşi rută. Căldura dinspre 
pivniţă adie în sus. 

Pivniţa era finisata luxos. Podeaua era mochetată în 
întregime. Căldura provenea de la un foc cu lemne pe care 
Profesorul îl stinse rapid. Apoi se aşeză liniştit pe canapea şi 

începu să studieze o carte veche numită Armele din Evul 
Mediu. 

jacques îl fotografie pe intrus îndreptându-se către 
verandă cu camera lui fără bliţ. Cobori înăuntru pe scara 
din coş, închise uşa de piatră ingenios construită, cobori pe 
scară, se întoarse în bucătărie, apoi puse la loc cu grijă 
placa de tablă de culoarea cărămizii. 

Singura lui problemă reală era să închidă trapa după ce 
făcuse câţiva paşi în jos către pivniţă. Covorul masiv din 
bucătărie avea o bandă adezivă puternică pe dos. Odată ce 
rezolvă acest lucru, trase trapa în poziţia ei iniţială şi cobori 
în pivniţă. Mâinile lui mari erau transpirate; se aşeză lângă 
Profesor, care citea calm cartea. Fără să se uite la Jacques, 
el scoase o batistă albastră mare din buzunar şi i-o dădu. 
Jacques îşi şterse mâinile cu ea. 

Jacques scoase din buzunarul de la haină un mic aparat 
de fotografiat şi extrase poza pe care o făcuse din spatele 
coşului. Profesorul cumpăra mereu tot ce e mai bun - 
aparatul funcţiona fără bliţ şi totuşi făcea poze clare pe 
întuneric. li dădu fotografia Profesorului care o examina 
privind peste pince-nez. Pe faţa lui nu se înregistra nici o 
reacţie. 

Lua o agendă de pe o masă alăturată, scrise cu grijă 
ceva, apoi i-o dădu lui Jacques, privindu-l atent în timp ce 
acesta citea scrisul. 

„Robert Newman. Membru cheie al echipei lui Tweed.” 
Jacques se repezi înainte, cu cuțitul masiv în mână. 
Profesorul întinse o mână. Cu o forţă surprinzătoare îl 
împinse pe Jacques înapoi în scaun. Apoi duse degetele 
aceleiaşi mâini la buze. „Nici o vorbă”, indică gestul lui. 
Continuă să citească din carte. 


Un nivel mai sus, Newman cerceta fiecare cameră. Când 
intră în cel de-al doilea dormitor întâlni aceeaşi atmosferă. 
Patul era făcut, dar cearşafurile erau mucegăite. Şi peste 

tot unde intra, trecea prin pânze de păianjen atârnând de 
tavan. Părea chiar mai frig în cabană decât afară. 

Intră în ultima cameră rămasă de verificat, bucătăria. 
Alte pânze de păianjen şi din nou toate suprafeţele erau 
acoperite de praf. Nici un miros de mâncare nu mai fusese 
simţit, poate de ani de zile. Apoi se opri, se încruntă. Doar i 
se părea lui sau se simţea o adiere slabă de căldură? 

Îşi scoase o mânuşă şi tinu mâna goală deasupra 
aragazului. Nimic. Deci de ce simţise el căldură? Îşi roti raza 
lanternei prin încăpere. Spre deosebire de celelalte camere, 
podeaua de aici era acoperită cu folii de plastic în loc de 
piatră. 

„Logic, se gândi el, aceasta fiind bucătăria.” Roti raza 
lanternei şi văzu un covor gros în mijlocul podelei. Se 
aplecă şi pipăi colţul, care era ridicat. Se încruntă. Era 
lipicios, ca şi cum ar fi fost acoperit cu un strat de adeziv. 

Rulă încet covorul într-o parte, dezvelind podeaua de 
dedesubt. Într-o parte, folia de plastic nu se potrivea 
perfect. Era o despărţitură adâncă şi îngustă. Vâri cu grijă o 
mână înăuntru şi simţi un mâner, dar rezistă impulsului de 
a ridica. Cu mare grijă puse la loc covorul peste întreaga 
suprafaţă. 

Se ridică în picioare având o expresie încruntată. Era o 
pivniţă jos. Dacă fusese deschisă recent, acest lucru explica 
de ce simţise căldură doar în bucătărie. Pe când el examina 
cabana aparent nelocuită, cineva se ascundea dedesubt. 
Poate mai multe persoane. Îi dădu un sentiment sinistru. 

Se întoarse în linişte la uşa din faţă. Era prevăzută cu o 
încuietoare, cea mai complicată de pe piaţă. Când intrase, 
folosise şperaclul sofisticat care îi fusese furnizat de către 
Harry. O deschisese cu uşurinţă. 

Acum, aflându-se pe veranda lungă, închise uşa, care 
avea balamale bine unse. Instrumentul lui Harry o încuie în 
linişte. leşi tiptil de pe verandă, cu pistolul Smith & Wesson 
la îndemână şi ascultă. 

Apoi avu grijă să se întoarcă pe potecă prin mijlocul 
acesteia, exact aşa cum sosise, picioarele afundându-i-se 
din nou în covorul de ace de brad. Se afla aproape de ieşire 
când simţi ceva tare sub picior. Se aplecă după o scurtă 
privire aruncată înapoi către cabana. Cu mânuşa pe mâna, 
înlătură o grămadă de ace de brad şi o găsi. 

O placă lată de metal părea să acopere poteca, având un 
şanţ adânc pe mijloc prevăzut cu un cablu. Cine se afla în 
cabană fusese prevenit de prezenţa lui de greutatea 
piciorului presând asupra cablului de semnalizare. Probabil 
că se aprinsese o lumină roşie undeva în cabană. 

Avu grijă să măture la loc acele de brad peste ce 
descoperise. Apoi începu lunga şi anevoioasă călătorie prin 
noaptea geroasă către conac. Utiliză interfonul, Snape 
răspunzând imediat şi deschizând porţile. 

Newman îi mulţumi acestuia pentru că aşteptase atât de 
târziu, îi dădu un bacşiş generos, apoi urcă scara, care păru 
mai lungă decât de obicei. Se opri în dreptul uşii 
apartamentului lui Tweed, ridică mâna pentru a ciocăni, 
apoi se hotărî să nu-l deranjeze. 

Merse către apartamentul său. Odată ajuns înăuntru, se 
forţă să facă un duş, se strecură în pijamale şi se trânti în 
aşternuturi. Imediat ce capul îi ajunse pe pernă, căzu într- 
un somn adânc. Lumina de pe noptieră rămase aprinsă 
toată noaptea. 

După micul dejun din dimineaţa următoare, Newman îi 
povesti lui Tweed vizita sa la Cabana Vânătorilor. Marler, 
Harry şi Paula erau, de asemenea, prezenţi. Când termină, 
reacţia lui Tweed îl surprinse. 

— In primul rând, ai făcut o treabă foarte bună, ai lucrat 
bine, Bob. Şi felul în care te-ai descurcat a fost perfect. 
Pentru moment nu ne apropiem de acel loc. Dacă trecem 
cu maşina pe lângă el, nimeni nici măcar să nu se uite în 
direcţia aceea. 

— Nu înţeleg, protestă Newman. L-am putea avea pe 
Calouste în mână. 

— Sper să fie aşa. Deci nu vreau să ne scape, cum a 
făcut la Cabana Heather. Va avea un plan de fugă. Am 
ajuns să ştiu cum gândeşte Calouste. S-a apropiat de mine 
după ce a eşuat să mă omoare de două ori. 

— Cred că ai dreptate, spuse Paula. 

Erau adunaţi în biblioteca mare de la parter. Înainte de a- 
i permite lui Newman să raporteze, Tweed verificase fiecare 
fotoliu din încăpere pentru a se asigura că nu sunt ascunşi 
Leo sau Crystal, ascultând. 

Câţiva dintre ei se ridicau să plece când sună mobilul lui 
Tweed. Făcu un gest indicându-le să aştepte. Era Monica, 
telefonând din Park Crescent. Tweed ascultă, vorbi puţin, 
apoi îi mulţumi pentru telefon. Nimic din expresia lui nu 
indica faptul că discuţia ar fi fost importantă. 

— Apropiaţi-vă, ordonă el. Voi vorbi foarte încet. Veşti 
tulburătoare: Monica a primit un telefon de la Philip Cardon 

de pe Continent. Foarte scurt. Citez ce a spus el: „Prietenul 
nostru a ordonat ca elita lui de adjutanţi francezi să vină 
aici urgent. Probabil ei se află deja în Anglia”. Sfârşitul 
mesajului. 

— Nu înţeleg, spuse Harry. 

— Philip ne avertizează că Doubenkian a adus aici elita 
de asasini francezi. Am omis ceva. Sunt şase sau şapte; 
Calouste nu face lucrurile pe jumătate. 

— Vor veni prin Pădure să ne atace aici, avertiză Marler. 
Frontul de apropiere firesc. Şi spre deosebire de noi, vor 
folosi armele lor preferate - cuţitele. Deci sugerez ca echipa 
să meargă în Pădure, împrăştiată, acum. 

— Te voi îndruma, se oferi Harry. Probabil cunosc zona 
mai bine decât oricare dintre voi. 

— Stai o clipă, interveni Tweed. E o problemă. Cadavrele. 
Atât papiţoii de la Ministerul de Interne, cât şi cei de la 
Externe joacă şah diplomatic cu Parisul. Francezii aşteaptă 
un motiv să ne mânjească. Deşi avem de-a face cu 
criminali, Parisul ar putea să zbiere că sunt masacrați 
cetăţeni francezi. 

— Am eu soluţia, interveni Harry. Am descoperit o veche 
carieră de piatră, cu marginile prăbugşite, în partea cealaltă 
a Pădurii. Cadavre. Are rost să spun mai multe? 

— Nu, spuse Tweed. 

În timp ce echipa lui se îndreptă energic către uşă, strigă: 

— Fiţi atenţi - veţi avea de-a face cu profesionişti. 

— Credeam că şi noi suntem profesionişti, îi răspunse 
Harry în vreme ce plecă închizând uşa. 

— Lucrurile se  încing, îi spuse Tweed Paulei când 
rămaseră singuri. Ritmul se accelerează. Dar am mai 
întâlnit aşa ceva. 

— Nu îmi place ideea ca echipa noastră să rătăcească 
prin Pădure, spuse ea. 

— Dar nu se vor rătăci dacă vor fi ghidaţi de Harry. 

Câteva minute mai târziu, uşa se deschise încet şi Leo îşi 

strecură capul înăuntru. În spatele lui apăru şi capul lui 
Crystal. 

— Mai e cineva aici? şopti el. Bun. Avem să-ţi spunem un 
secret important. 

„Nu încă unul”, se gândi Paula. Cel despre doamna 
Carlyle fusese destul de rău, dar important. 

Împreună cu Tweed şi Paula, cei doi se adunară în jurul 
mesei. Crystal, părând entuziasmată, îşi dădu părul de pe 
faţă în vreme ce Leo părea hotărât. 

— Aţi auzit că mama noastră a murit într-un accident de 
maşină, începu Leo. Eu aveam unsprezece ani, iar Crystal, 
opt. Mama conducea singura către casă pe un drum pe care 
îl cunoştea bine. Se întorcea din Midhurst şi urca pe un deal 
abrupt cu o curbă în vârf, Hook Corner. Este la mare 
înălţime, având o prăpastie de o sută de metri într-o parte 
şi un mare semn de avertizare. Hook Corner este o curbă 
periculoasă astfel că ea a condus încet, sunt sigur, cum 
făcea întotdeauna. Mă urmăriţi? 

— Da, spuse Tweed, cu mâinile la bărbie, aşteptând ca 
Crystal să intervină, lucru pe care ea nu-l făcu. 

— După ce treci de Hook Corner, continuă Leo, ajungi la 
un coborâş abrupt, astfel că frânezi. Maşina mamei a trecut 
peste margine şi a sfârşit la o sută de metri în jos, făcută 
zob. Poliţia, sub comanda inspectorului Trafford... 

— Tetford? întrebă Tweed. Cel care încă mai este în 
funcţie în Leaminster. 

— El e. Tetford. E aici de o veşnicie. Tetford a înregistrat 
aşa-zisul accident al mamei drept încă un accident într-o 
curbă periculoasă. Nu a fost. Se umblase la sistemul de 
frânare. Când mama a apăsat frâna, aceasta nu a 
funcţionat. A fost crimă. 

— Mama a fost omorâtă, spuse Crystal. Tetford a 
muşamalizat totul. 

— De unde ştii că s-a umblat la sistemul de frânare? 
întrebă Tweed, aplecându-se în faţă. 

— Leo este mecanic, spuse Crystal. A lucrat pentru un 
atelier odată şi era atât de priceput încât i-au oferit o 
slujbă. Poate demonta o maşină în bucăţi şi apoi să o 
asambleze la loc perfect. Poate face o demonstraţie pe 
Audi-ul tău. 

— Nu, mulţumesc, spuse Tweed ferm. Când ai coborât să 
examinezi maşina accidentată? 

— A doua zi după ce oamenii lui au făcut o cercetare 
superficială. 

— Şi i-ai prezentat descoperirile tale lui Tetford? 

— | le-am prezentat. Faţa lui Leo se înroşi. Mi-a spus că 
am doar doisprezece ani - mi-a şi greşit vârsta - şi m-a 
prevenit să nu răspândesc poveşti prosteşti sau o să am 
probleme mari. 

— Şi ai mai spus asta cuiva de atunci? 

— Doar lui Crystal, şi ea nu a spus nimănui. 

— Cu siguranţă i-ai spus lui Warner, tatăl tău. 

— Ştiam că nu voia să discute cu nimeni despre treaba 
asta. Nu a mai vorbit despre asta de atunci. Îţi spun acum 
ca să ştii tot ce ar putea fi legat de investigația ta. 

— Să rămână aşa. Şi îţi sunt recunoscător că mi-ai spus. 

Se ridicară amândoi şi părăsiră biblioteca împreună. 
Tweed o privi pe Paula, care avea o expresie foarte 
serioasă. 

— Ce crezi despre asta? 

— Ar putea da o nouă dimensiune cazului. Îl cred pe Leo. 
L-am văzut meşterind la motocicletă, dezasamblând-o apoi 
făcând-o la loc. 

Se opri din vorbit când uşa se deschise şi Marshal intră în 
încăpere, cu obişnuita lui atitudine exuberantă. Purta 
pantaloni de călărie, vârâţi în nişte cizme din piele lungi şi 
strălucitoare şi o tunică galbenă. În mâna dreaptă ţinea un 
bici, pe care îl plesni de cizme. 

— 'Neaţa, domnilor detectivi. E timpul să rezolvaţi cazul. 

Tweed nu se amuză. ÎI privi dur pe Marshal înainte de a 
vorbi. 

— Nu este un subiect uşor de tratat când propria mamă a 
fost ucisă cu brutalitate. Şi suntem mai aproape de 
rezolvarea cazului decât când am sosit. Intenţionezi să 
călăreşti? 

— Chiar mă gândesc să fac o plimbare prin pădure. 
Lavinia deseori călăreşte pe traseul amenajat dincolo de 
terenurile de tenis, care are obstacole dificile. Ea zboară 
peste ele. Eu nu pot să o privesc. Dar în dimineaţa aceasta 
mă voi afla pe cel de-al doilea cal al meu, Whiskers. Un cal 
lent deci sigur pentru a te duce în pădure. 

— În acest caz, domnule Main, vă sugerez să vă amânaţi 
plimbarea şi să rămâneţi în apartamentul dumneavoastră în 
dimineaţa aceasta. 

— Pentru ce naibii? Nu poţi să-mi ordoni mie ce să fac! 

— Unii membri ai echipei mele se află în Pădure 
împuşcând iepuri pentru a-l ajuta pe Snape. Există pericolul 
că înmulţirea populaţiei de prieteni de-ai noştri cu blăniţă 
să producă o invazie. 

— N-am văzut nici o blestemăţie dintr-asta pe peluză. 

— Şi nu vreţi ca ei să invadeze peluza, să sape un labirint 
de vizuini. De asemenea, continuă Tweed amiabil, nu aş 
vrea ca unul dintre suspecţii mei să fie împuşcat. 

— Eu sunt suspect? întrebă Marshal cu faţa schimonosită 
de furie. 

— Toată lumea din acest conac este până când vom avea 
toate dovezile pe care le adun în fiecare ceas. 

— A, ei bine... 

Marshal se opri, nesigur. 

— Am o grămadă de conturi de verificat în apartamentul 
meu. Dacă îmi spuneai mai devreme, nu m-aş fi schimbat în 
costumaţia asta. 

După această replică de despărţire, părăsi biblioteca, 
trântind uşa în urma lui. Imediat după aceea Snape apăru 

cu un telefon pe care îl vâri într-o priză din perete. 
— Vă caută un domn, profesorul Heathstone. A cerut cu 
dumneavoastră personal. A spus că e urgent. 


— Alo, aici Tweed. 

— Bună dimineaţa, domnule Tweed, voi fi concis. Eu sunt 
un comerciant de cărţi rare. 

— Eu nu am treabă cu aşa ceva. 

Vocea era ascuţită, ca aceea a unui om bătrân, răguşită 
şi pronunţând fiecare cuvânt încet. Ca şi cum trebuia să îşi 
amintească ce voia să spună. 

— A, continuă vocea, un om impulsiv. Nu e ceea ce mă 
aşteptam. Am o informaţie importantă pentru 
dumneavoastră. Am o cameră la hotelul Pike's Peak din 
Gladworth. Aţi putea ajunge aici în, să zicem, cincisprezece 
minute? 

— Nu, nu pot. Va trebui să aflu mai multe despre această 
informaţie presupus importantă înainte de a mă deplasa 
către dumneavoastră. 

— Foarte bine. Mă aflam de curând într-un anticariat din 
Paris când, vârâtă printre nişte vechituri, am găsit o ediţie 
originală a lui Ulise, de autorul irlandez!. Aveţi idee cu cât 
ar putea fi vândută la o licitaţie în Londra? 

— Nu. Şi dacă nu treceţi la subiect rapid, închid. 

— Răbdare, domnule Tweed. Doar câteva clipe. lnăuntru 
era o hârtie cu nişte nume tipărite pe ea, o foaie nouă. 
Preciza numele membrilor unei organizaţii numite Cercul 
Roşu. Preşedintele, se pare, este cineva pe nume Calouste 
şi nu mai ştiu cum. 

Urmă un moment de linişte. Lui Tweed i se păru că aude 
o respiraţie grea pe fir. 

— Ajung la hotelul dumneavoastră în jumătate de oră, 
spuse Tweed în momentul în care Harry intră în bibliotecă. 

— Vă va costa, domnule Tweed. Eu sunt un om de 

afaceri. 

— Întotdeauna costă. Ce este, Harry? întrebă Tweed 
închizând telefonul, iar Marler îi urmă în bibliotecă. 

— Credeam că ţi-am spus că suntem cu toţii gata de 
plecare la intrarea din spate. 

— Ai ajuns la momentul oportun. Schimbare de planuri. 

Newman intră în vreme ce Tweed începea să le spună 
despre telefonul misterios, relatând fiecare cuvânt din 
memorie şi spunând că se va întâlni cu acest profesor 
Heathstone la hotelul Pike's Peak. Paula interveni spunând 
că va merge cu el. 

Marler întocmi imediat un plan detaliat, amintindu-i lui 
Tweed de avertismentul lui Philip Cordon că şase sau şapte 
ucigaşi francezi sosiseră. El consideră că Philip, ca de 
obicei, exagerase numărul lor pentru a-l pune în alertă 
maximă pe Tweed. Le spuse lui Harry şi lui Newman cum 
trebuie să reacționeze. 

— Parcarea de la hotel este punctul periculos, deci 
trebuie să ajungem mai întâi acolo. 

— Sper că ai dreptate, îi spuse Paula lui Marler, ar putea 
fi foarte periculos pentru Tweed. 

— Nu am avut eu dreptate întotdeauna? spuse Marler 
zâmbind şi punându-şi mâna în jurul taliei ei, liniştind-o. 

— Păi, să mă gândesc, îl tachină ea. 

— Şi înainte de a pleca, continuă Marler în timp ce Tweed 
aştepta nerăbdător la uşă. 

— Ce mai e acum? se răsti Tweed. 

— Vreau ca toţi să-i daţi cătuşele lui Harry. Va avea 
nevoie de cât mai multe. 

— Această întâlnire de la hotel e o capcană, spuse Paula, 
aşezată lângă Tweed, care conducea Audi-ul prin tunelul ce 
ducea către Gladworth. Nu-mi place deloc. 

— Bineînţeles că este o capcană, replică Tweed., 

— O capcană pentru tine, insistă ea, deci de ce te 
îndrepţi spre ea? 

— Pentru că o capcană poate fi răsturnată, eliminându-i 
pe cei care o întind. 

— Dacă spui tu. 

Dispoziţia ei era înrăutăţită de schimbarea de vreme. 
Soarele dispăruse. Ea avu senzaţia că, deşi cu farurile 
aprinse, conduceau spre pierzanie. 

La mică distanţă în urma lor, Newman conducea 
Mercedes-ul său. Drept pasageri îi avea în spate pe Marler 
şi pe Harry. Harry scosese din geanta lui de scule o armă cu 
ţeava lungă şi subţire, pe care i-o dădu lui Marler. li dădu, 
de asemenea, un încărcător mare de metal perforat la 
intervale egale, plus câteva cartuşe. 

— Un Colt american, spuse Marler. Nu se prea găsesc, 
chiar şi în State. 

— Un prieten al meu, aflat în vizită în New York, a fost 
ameninţat cu aşa ceva într-un bar. I l-a luat americanului. 
Amicul nu ştia că nu poţi să ameninţi un provincial. Partea 
mai scurtă cu interior filetat este... 

— Un amortizor, spuse Marler. Problema e că aşa ceva 
poate bloca arma. 

— De acord. Dar poţi să mai tragi două focuri, poate trei 


195 


înainte de a avea probleme. 

— Crezi că pot, dacă va fi nevoie, să o folosesc... 

— Pentru a băga în sperieţi un inamic. 

— Ar putea fi de folos. Multam. 

Neliniştea lui Marler, mascată cu grijă, era că vor ajunge 
în parcarea hotelului după ucigaşii francezi. Acest lucru ar fi 
conferit duşmanului un avantaj uriaş. 


Marler nu avea de unde să ştie că acesta era şi motivul 
de îngrijorare al Paulei. Calouste avea reputaţia unui 
organizator strălucit. Îşi aminti că ei încă nu ştiau dacă 
bărbatul care îl sunase pe Tweed era într-adevăr profesorul 
Heathstone. 

Paula dădu ordinul de cum intrară în Gladworth, care era 
liniştit, ca de obicei. Cercetă din priviri strada căutând 
maşini parcate. Nici una. 

— Parchează maşina la câţiva metri de intrarea parcării 
hotelului. 

— De ce? întrebă Tweed. 

— Să faci cum îţi spun. 

Parcă unde sugerase ea. Spre groaza lui, Paula, cu 
pistolul Browning scos din tocul de la picior, ieşi rapid din 
maşină şi se îndreptă sprinten către parcare. Alesese 
această armă deoarece era mai uşor de ascuns, ţinută 
aproape, într-o parte. 

Merse încet, cu o ţigară neaprinsă între buze, ca o simplă 
localnică aflată în căutarea prietenului ei. Parcarea era 
pustie. Se întoarse la intrare, făcându-i semn lui Tweed, 
care duse maşina înăuntru. Arătă către un loc lângă zidul 
hotelului şi răsuci mâna indicându-i să intre cu spatele 
pentru a fi gata de o demarare în trombă. 

Mercedes-ul, condus de Newman, oprise la intrarea în 
Gladworth. El observase mişcările Paulei şi ştia că nu este 
nici un pericol. Încă. 

Tweed ieşi din parcare împreună cu Paula, apoi intrară în 
holul recepţiei spaţioase pe lângă un palmier veştejit dintr- 
un ghiveci, către biroul de recepţie. Fata din spatele 
biroului îl întâmpină cu un zâmbet ospitalier. 

— Dacă judec după parcarea voastră, nu aveţi prea mulţi 
oaspeţi, remarcă el. 

— Doar unul. Din cauza perioadei din an. Veniţi în iunie şi 
veţi vedea că dăm pe dinafară de lume. O mulţime de 
alpinişti nebuni, dornici să escaladeze Pike's Peak. 

Apoi îşi duse mâna la gură. 

— O, am spus ce nu trebuia? 

— Cu siguranţă, nu. Singurul munte pe care doresc să-l 
escaladez este Canary Wharf! din Londra. Cu liftul. Am 
venit cu programare pentru a ne întâlni cu profesorul 
Heathstone. 

— Se află în cel mai bun apartament al nostru, camera 
14, primul etaj. Oftă. Sărmanul om e în scaun cu rotile. 

— Nu l-am mai întâlnit până acum. Scaun cu rotile? 

— Le-a luat managerului şi portarului mult efort pentru a- 
| urca pe scări în acel scaun cu rotile. Să îi telefonez şi să-l 
anunţ că sosiți? 

— Nu, mulţumesc. Ştie că sosim, dar am vrea să-i facem 
o surpriză. li place asta. 

Camera 14 era la jumătatea unui coridor lat. Uşa avea 
vizor, de care Tweed se ţinu la distanţă mare când apăsă 
pe butonul soneriei. 

Nu se întâmplă nimic preţ de câteva minute, apoi uşa se 
deschise cu lanţul pus. O faţă bătrână se ivi, dădu din cap, 
îndepărtă lanţul, apoi deschise uşa. Profesorul Heathstone 
zâmbi şi manevră manetele până când ajunse în viteză în 


1 În Canary Wharf se găsesc primele trei dintre cele mai înalte clădiri 
din întreaga Anglie. Peste 90.000 de persoane lucrează în clădirile din 
acest district, în care se află birourile centrale ale multor companii şi 
organizaţii internaţionale, precum Barclays, Citigroup, Clifford 
Chance, Credit Suisse, HSBC, KPMG, MetLife, Skadden, State Street 
și Thomson Reuters. 

spatele unui birou mare. Le făcu semn lui Tweed şi Paulei 
să ia loc pe două scaune confortabile cu spătar îndreptate 
către el. Tweed făcu prezentările. 

_ — Sunteţi foarte prompt, domnule, răspunse Heathstone. 
Imi place acest lucru. Şi mi-aţi înveselit ziua aducând-o pe 
minunata dumneavoastră asistentă, domnişoara Grey. 

Reuşi cu greu să facă o plecăciune către ea. 

— Au un bar bine aprovizionat jos. Cu ce vă pot trata? 

Oaspeţii îi mulţumiră amândoi şi refuzară oferta. Paula 

era crispată şi în consecinţă foarte alertă. Se aplecă să-şi 
aranjeze jeanşii la glezna stângă, verificând dacă pistolul ei 
Browning se putea scoate uşor. 
_ Profesorul Heathstone nu era ceea ce se aşteptaseră ei. 
In primul rând, era vorba de scaunul cu rotile. Apoi pielea 
lui era foarte încreţită, ca a unui crocodil. Ochii lui căprui îi 
priveau din spatele unor ochelari cu ramă aurie. Tweed 
observă că vocea lui era mai puternică, accentul ca al unui 
şcolar britanic de demult. Poate că reuşea mai greu să 
vorbească la telefon. 

— Acum, domnule, continuă Heathstone, eu sunt un om 
de afaceri şi faptul că dumneavoastră aţi venit la mine 
sugerează că documentul are valoare pentru 
dumneavoastră. Sper că nu vă deranjează să-mi plătiţi un 
comision. In bani gheaţă, desigur. Să zicem două sute de 
lire. 

— Sunt mulţi bani, remarcă Tweed. 

— Vă asigur, domnule, că am plătit cu mult mai mult 
pentru prima ediţie a lui Ulise în interiorul căreia am găsit 
acest document. Desigur că îl pot vinde pe o sumă de trei 
ori mai mare. Proprietarul anticariatului nu avea idee de 
valoarea ei reală, mustăci el. 

— Va voi plăti comisionul după ce voi fi examinat 
documentul. Făcu o pauză. Ce este această organizaţie 
numită Cercul Roşu? 

— Chiar nu am nici o idee. Şi nici nu-mi pasă, domnule. 

Tweed dădu din cap. Într-o conversaţie recentă cu 
Buchanan i se spusese că poliţia franceză descoperise de 
curând că era numele secret al organizaţiei de pe întreg 
continentul a lui Calouste. 

— Inţeleg că timpul dumneavoastră este preţios, spuse 
Heathstone  punându-şi ambele mâini pe  manetele 
scaunului cu rotile. 

Fereastra din spatele său avea vedere către parcare, 
aflată prea departe pentru ca Tweed sau Paula să o poată 
zări. Auziră zgomotul unei maşini intrând. Aproape imediat 
sosi o a doua maşină. 

Heathstone roti cu dibăcie scaunul, mutându-l astfel încât 
să poată vedea pe fereastră. Chicoti, roti scaunul înapoi şi 
chicoti din nou, apoi vorbi. 

— Receptie de nuntă. Aceasta va fi cea mai frumoasă zi 
din viaţa lor. Acum, să trecem la afaceri. Comisionul vă 
convine, domnule? 

— După ce voi fi văzut documentul. 

Cu mare abilitate, Heathstone manevră scaunul în viteză 
prin cameră câtre o uşă care evident făcea legătura cu 
camera alăturată. Intorcându-se, li se adresă peste umăr. 

— Aveţi banii la dumneavoastră? 

— Bineînţeles că îi am. 

Uşa se închise. Paula se încruntă şi ridică din sprâncene 
privind către Tweed. 

— Probabil că are preţioasa lui ediţie originală a lui Ulise 
ascunsă în acea cameră. 


Ceva mai devreme, aşteptând la intrarea în Gladworth, 
Harry îi făcuse o sugestie tovarăşului său. Dori să schimbe 
locurile cu Newman, pentru a trece el la volan, în vreme ce 
acesta să ocupe locul de lângă şofer. Neştiind ce are de 
gând, Newman, care avea întotdeauna încredere în Harry, 
acceptă. 

— Se apropie un Citroen mare plin cu oameni în spatele 

nostru, avertiză Harry. Condu până în mijlocul parcării, 
departe de zid. Repede... 

Newman conduse Mercedesul în parcarea pustie unde 
doar Audi-ul lui Tweed ocupa un loc. Citroen-ul intră în 
viteză şi opri la câţiva metri în dreapta Mercedesului. 
Evenimentele următoare se desfăşurară atât de rapid încât 
ar fi fost foarte greu de cronometrat. 

— Stop! ordonă Harry. 

În timp ce Newman frână, Harry ieşi din maşină ca un 
sprinter, cu pistolul Walther în mână. Traversă parcarea în 
fugă, ajungând la Citroen în timp ce unul dintre cei patru 
ucigaşi francezi, cu cuțite în mână, deschise portiera din 
partea stângă încercând să iasă. Harry trânti uşa în timp ce 
criminalul avea un picior în afară. Uşa îi răni piciorul ca o 
lovitură de topor. Criminalul ţipă de durere, cu piciorul încă 
prins în uşă. 

În acest timp Marler ajunsese la portiera şoferului, cu un 
Walther în mână. Geamul era coborât, iar şoferul se 
pregătea să iasă în afară, cu un cuţit înfricoşător în mâna 
dreaptă. Marler etală un zâmbet neplăcut ţintind Walther- 
ul. Şoferul ridică ambele mâini către plafon, aruncând 
cuțitul. 

Cei doi ucigaşi din spate erau pe cale să coboare pentru 
a se alătura disputei când auziră un ciocănit zgomotos în 
luneta din spate. Privind în urmă, îl zăriră pe Newman, cu 
pistolul lui Smith & Wesson îndreptat direct către ei, 
mişcând ţeava dinspre unul către celălalt. Rămaseră 
nemişcaţi. 

Cu câteva secunde înainte, profesorul Heathstone privise 
pe fereastră şi făcuse remarcă cu „recepție de nuntă”. 

Harry îl scoase acum din maşină pe criminalul cu piciorul 
rănit şi îl împinse la pământ cu faţa în jos pe cimentul 
aspru, apoi scoase prima pereche de cătuşe şi le puse 
strâns în jurul încheieturilor lui. Alergă către scaunul 
şoferului unde Marler deschisese portiera şi apăsa cu 

putere ţeava armei pe unul din ochii criminalului. Nu avea 
rost să se joace cu astfel de criminali fără scrupule. 

Marler vorbea fluent franceza, iar în limbaj de stradă 
ucigaşul înţelese când acesta îi porunci să iasă şi să se 
întindă cu faţa în jos pe drum. Criminalul ezită, strângând în 
continuare cuțitul în mână. Harry lovi puternic cu mânerul 
armei peste degetele ucigaşului, rupându-le. Ucigaşul ţipă, 
iar cuțitul căzu, apoi Harry îl trase în afară şi-l împinse pe 
alee şi îi imobiliză mâinile la spate cu o pereche de cătuşe, 
ignorând gemetele lui de durere. 

Repezindu-se în spate, el nu pierdu vremea în vreme ce 
unul dintre ucigaşi, sub ameninţarea revolverului lui 
Newman, cobori din maşină şi se aşeză pe burtă pe alee. 
Fusese zdruncinat de imaginea primului prizonier al lui 
Harry care stătea pe jos cu piciorul într-un unghi nefiresc. 
Cel din urmă ucigaş avea sânge rece. 

În ciuda pistolului Smith & Wesson din mâna lui Newman, 
el sări din maşină, cu cuțitul de vânătoare îndreptat asupra 
stomacului lui Harry. Newman îl lovi cu patul armei 
deasupra nasului, deseori o lovitură letală. Acesta se 
prăbuşi, jumătate în afară şi jumătate înăuntrul maşinii. 

— Mulţam, spuse Harry. A fost cât pe ce. Probabil e mort. 
Cui îi pasă? 

Verifică pulsul ucigaşului. Reacţia lui exprimă surprindere 
şi o umbră de regret. 

— Nenorocitul e încă în viaţă. Inima îi bate ceas. 

ÎI trase cu totul afară, îl întoarse, îi împreună mâinile, îi 
puse o pereche de cătuşe, apoi se ridică. 

— Nu e rău pentru o dimineaţa rea de muncă, comentă 
Marler. Acum eu zic să punem toţi prizonierii în spate în 
Merţ şi să-i ducem comandantului Buchanan. Toţi stau 
probabil ilegal, deci poate să-i trimită înapoi în Franţa cu 
complimentele noastre. 


În camera 14 de la primul etaj, Paula devenea 

nerăbdătoare, îşi verifică ceasul şi îl privi pe Tweed. 

— A plecat de cinci minute. Bănuiesc ceva. 

— Şi eu, spuse Tweed. Mergem să aruncăm o privire. 

Paula avea pistolul Browning pregătit când Tweed 
deschise în forţă uşa de legătură. Profesorul Heathstone 
dispăruse. Intrară în alt dormitor. Nimeni. Pe o masă se afla 
o copie veche a lui Ulise. Tweed o deschise la data 
publicării din paginile de introducere. Râse. 

— E o a treia ediţie, nu prima. N-are nici o valoare. Şi nici 
un document înăuntru. Ce surpriză! 

Paula alergă către o uşă pe care scria: IEŞIRE DE 
URGENŢA. 

O deschise şi zări nişte scări de piatră care duceau în jos. 
Cobori, cu Tweed în urma ei strigându-i să fie atentă. 
Deschise uşa de la parter ridicând bara şi se găsi pe un 
gang. De cealaltă parte, o uşă ducea către un garaj. Auzi o 
maşină pornind, dar când ajunse înăuntru aceasta 
dispăruse, virând spre Hengistbury. 

Tweed o conduse pe gang către strada principală şi apoi 
către parcare. Mercedesul, condus de Newman şi cu Marler 
alături, iar Harry între ei, era pe punctul de a pleca. In 
spate, prizonierii legaţi cu cătuşe erau puşi grămadă unul 
peste altul. 

— Despre asta era vorba. Domnii din spate erau puşi să 
vă omoare pe voi doi. Ducem această şleahtă, toţi aflaţi 
ilegal, sunt sigur, şi-i punem lui Buchanan în braţe. 

— E un drum lung, îi spuse Tweed. Îi voi telefona lui 
Buchanan pentru a-i spune să trimită maşini de poliţie să vă 
întâlnească, să vă ia bagajul, apoi puteţi să vă îndreptăţi 
direct către Hengistbury. 

— Cum te-ai înţeles cu profesorul Heathstone? întrebă 
Newman în timp ce Marler pornea maşina. 

— A fost o conversaţie cam scurtă, apoi a scăpat pe o uşă 
de legătura în camera de alături. 

— Deci Calouste a scăpat încă o dată, spuse Marler, 

coborând vocea. p 
— E un şobolan insistent. Se va întoarce. Il aştept. 

— Te aşteaptă un plic sigilat de la Buchanan, îi întâmpină 
Lavinia deschizând uşa holului. A telefonat şi a spus că va 
sosi prin curier. Mi-a comunicat mie când i-am spus că eşti 
plecat cu Paula. 

— l-ai spus că şi restul echipei mele e plecată? întrebă 
Tweed în vreme ce intrară în hol şi ea închise uşa. 

— Nu i-am spus. Zâmbi. E un om care vorbeşte puţin. Şi 
eu la fel. Nu dau nimănui informaţii decât dacă sunt 
nevoită. 

— Ei bine, îţi sunt recunoscător, replică Tweed în vreme 
ce ea îi înmână plicul. E vreun loc pe aici unde să nu fim 
deranjaţi? 

— Puteţi folosi biblioteca mică de la etaj de lângă biroul 
Bellei. Nimănui nu-i mai place mai nou să meargă în acel 
loc. 

Tweed îi mulţumi din nou. Ea purta o fustă mai lungă, 
tivul ajungându-i sub genunchi. În jurul taliei avea un şorţ. Il 
atinse. 

— Vă rog să-mi scuzaţi ţinuta. Sunt în bucătărie, coc nişte 
plăcintă cu lămâie. Acum, daţi-mi pardesiele pentru a vă 
putea ascunde în bibliotecă. 

Tweed intră în biblioteca de la etaj. Se aşeză la o masă, 
cu Paula lângă el, şi verifică sigiliul plicului, care era intact, 
îl desfăcu încet. 

Mobilul sună. Era Buchanan. 

— Tweed? Bun. Doar voiam să-ţi spun că plicul - A ajuns? 
Bun. - conţine cinci portrete făcute de un anume Loriot, 

despre care Serviciul Secret francez crede că sunt ale lui 
Calouste. Dacă e aşa, e excelent. Schiţat de un student într- 
un bar obscur din Paris. Subiectul avea cu el un francez 
care ar putea fi ajutorul său. Confirmarea tristă este că 
studentul a fost găsit decapitat plutind pe Sena. Asta se 
întâmplă după ce m-am văzut cu el la sediu şi mi-a spus că 
l-a auzit pe ajutor adresându-i-se drept Calouste. Când am 
spus „eu” sau „mie” l-am citat pe Loriot. 

— De ce l-ar fi alertat acest lucru pe student? 

— Deoarece Calouste devine din ce în ce mai puţin 
invizibil. A fost un articol plantat de mine în Le Monde. Un 
titlu mare: „Calouste Doubenkian: Căutat pentru cercetări”. 
Reporterul care a scris articolul se află acum păzit de poliţie 
într-o casă conspirativă. Vreun progres acolo în ceea ce 
reporterul Drew Franklin numeşte „Crimele colierelor”? Nici 
nu credeam că-mi vei spune deja ceva. Trebuie să plec 
degrabă acum. 

Tweed îi spuse Paulei în mare ceea ce îi comunicase 
Buchanan. Ea dădu nerăbdătoare din cap. 

— Va dura toată ziua până când vedem ce se află în plic? 

— Pisica moare de curiozitate!, ca să folosesc un clişeu, o 
tachină el. 

— Ei bine, femeile sunt curioase ca pisicile dacă au ceva 
aici sus - făcu semn către tâmplă - în afară de craniu. 

Scoase din plic cinci fotocopii ale aceluiaşi desen. Era o 
schiţă executată cu cărbune şi putea să fi fost desenată de 
către ea. Îşi ţinu respiraţia. Îşi putea da seama că sărmanul 
student francez omorât putea deveni un artist talentat. Dar 
schiţele fură cele care o frapară. 

— Nu seamănă deloc cu profesorul Heathstone. 

— Nu, nu seamănă. 

Heathstone i se păruse că având aproape de optzeci de 
ani sau chiar fiind trecut de optzeci. Schița reprezenta pe 


1 Curiosity killed the cat - proverb folosit pentru a avertiza asupra 
pericolelor generate de o investigaţie sau un experiment. 

cineva de aproape cincizeci de ani, un bărbat cu înfăţişare 
malefică, cu maxilar în formă de lopată, gură fină, nas cârn 
şi purtând ochelari de soare, care îi ascundeau ochii. Ceva 
din schiţă o făcu să se înfioare. 

— Poate că Heathstone era un ajutor, spuse ea ezitant. 

— Credeam că vei sugera că Heathstone era bine 
deghizat. Contrastul e prea mare pentru aşa ceva. 

— Ei bine, când a fugit, am auzit maşina lui Heathstone 
îndreptându-se în direcţia aceasta către Londra. 

— Sau poate către Cabana Vânătorilor. 

Se auzi un ciocănit la uşă. Tweed vâri schiţele înapoi în 
plic, apoi strigă: 

— Intră, te rog. 

Apăru Lavinia, fără şorţ, ducând o tavă de argint cu 
veselă Rosenthal, un vas mare, o carafă cu lapte, farfurii, 
dintre care pe una dintre ele se aflau diverse sortimente de 
prăjituri. Le aranjă pe masă. 

— M-am gândit că v-ar plăcea nişte cafea pentru a vă 
ţine în priză. 

— Da, ne-ar plăcea. Ce amabil, spuse Tweed. Şi dacă te 
afli aici, te-aş ruga să îmi răspunzi la câteva întrebări. 

— Desigur. Îşi trase un scaun pentru a li se alătura şi apoi 
se aşeză. Nu pot să promit că voi răspunde la toate dacă 
sunt cu privire la modul de funcţionare a băncii, concluzionă 
ea zâmbind. 

— Nu vreau secrete, spuse el, aşezându-şi scaunul astfel 
încât genunchii ei aproape îi atingeau pe ai lui. Dar Bella nu 
mi-a dat nici cea mai vagă idee. Trebuie să ţineţi evidențe. 

— Ţinem. Într-un fel vei crede că suntem de modă veche. 
Nu avem computere aici şi nici legătură internet. Bella 
spunea că dacă hackerii au reuşit să intre la Pentagon, 
lucru realizat de băieţi tineri, atunci cu siguranţă ar putea 
intra la noi, dacă am avea aşa ceva. 

Paula zâmbea în sinea ei. Tweed interzisese aparatura 
modernă din biroul lui pentru acelaşi motiv. Până la urmă, 

sunt la mijloc vieţile agenţilor externi. 

— Dacă îmi permiţi să continui, spuse Lavinia zâmbind 
din nou, evidenţele noastre cu depozitele clienţilor sunt 
tipărite pe fişe de cartotecă. Angajăm două fete isteţe din 
Gladworth pentru a face aceasta treabă. Vin în diferite zile 
ale săptămânii pe uşa din spate şi lucrează în aripa de est. 
Până acum l-am ţinut departe pe inspectorul-şef Hammer 
de acea parte a clădirii. 

— Nu are rost să invadăm acea zonă, aprobă Tweed. Voi 
vorbi cu Hammer. Revenind la sistemul vostru, desigur că 
vă încredeţi mult în fetele acelea din Gladworth, chiar 
riscaţi, având în vedere datele pe care trebuie să le ştie? 

— Nu ne bazăm pe încredere. Lavinia zâmbi din nou. Ele 
lucrează pe materialul dat de mine. Fiecare nume de 
depunător este codat, iar suma depusă este codificată. Ţin 
carnetul cu acele coduri mereu cu mine. 

Ochii ei albaştri păreau şi mai mari când se uită la Tweed 
cu o expresie neastâmpărată. 

— Păstrez chiar acel carnet sub pernă când dorm. Deci 
numai cineva care este lângă mine poate să îl scoată de 
sub pernă când adorm. 

Ultimul loc în care privi Tweed acum era cel în care se 
aşezase Paula lângă el. Se gândi să spună ceva, dar nu-i 
veni nimic în minte. 

— Şi acum, spuse Lavinia ridicându-se, dacă asta e tot, 
atunci e momentul să vă las în pace. Nimeni nu va mai 
urca. Vă urez toate cele bune. După ce închise uşa, o 
deschise rapid la loc. Dacă vreunul din voi are nevoie de 
lectură înainte de culcare, vă sugerez să mergeţi în 
biblioteca cea mare de jos. E plină de romane, cele mai noi 
şi cele clasice. Această bibliotecă era colecţia Bellei de 
volume obscure şi stranii. 

— Mulţumim, spuse Tweed. A, nu am văzut nici măcar un 
ziar de când am sosit. 

— Bellei nu-i plăceau. Snape are mai multe şi le 

păstrează în cabana sa din Pădure. La revedere acum. 

— Cafeaua aceasta are temperatura perfectă şi e atât de 
bine-venită, spuse Paula turnând două ceşti, după plecarea 
Laviniei. 

Tweed bău jumătate de ceaşcă apoi se perindă printre 
rafturile cu cărţi aliniate pe unul dintre pereţi. Privea în 
grabă de-a lungul unui raft şi reţinea toate titlurile. Se opri, 
îşi puse o mânuşă chirurgicală, deschise o uşă şi se 
îndreptă către un volum mare legat în piele, vârât mai 
înăuntru decât cele de lângă el. Luă volumul şi îl aşeză pe 
masă, apoi ridică uşor copertă, iar cartea se deschise la o 
pagină din mijloc. 

Paula se ridică şi i se alătură lui Tweed la masă. Închise 
cartea şi îi arată şi ei titlul de pe muchie. /nchiziţia spaniolă: 
metode de tortură, traduse el. Apoi lasă cartea să se 
deschidă singură la două pagini din mijloc. Purta mânuşi 
chirurgicale. 

— O, Doamne! exclamă Paula. 

Pagina din partea dreaptă prezenta o serie de ilustraţii, 
fiecare arătând din diferite unghiuri desene ale unui colier 
cu ţepi care era o replică aproape fidelă a celui care fusese 
găsit în jurul gâtului Bellei şi, ulterior, în jurul gâtului 
doamnei Carlyle. Unul dintre desene prezenta spatele 
colierului cu mânere din lemn pentru strângerea acestuia. 
Era şi un text în spaniolă. 

— Deci acum ştim de unde a luat asasinul ideea pentru 
teribila armă. 

— Ceea ce limitează identitatea sa la cineva din interiorul 
conacului. 

— Imi doresc să fi putut citi în spaniolă, spuse Paula 
gânditoare. 

— Pozele sunt suficient de explicite. 

Tweed îi ceru un plic mare pentru probe. Paula scoase 
unul dintr-un compartiment al servietei. El vâri cartea 
înăuntru, ea îl sigilă şi apoi îl introduse într-un 

compartiment liber al servietei. 

— Amprente? sugeră ea. 

— Da. Dă-i-o lui Harry. El are întotdeauna setul de 
analiză. Deşi să ştii că nu m-aştept să găsească vreuna. 
Acest criminal a arătat deja cât de meticulos este. 

— Ce carte ciudată pentru a o ţine în bibliotecă, comentă 
Paula. 

— Cred că le-a cumpărat la grămadă pentru a umple 
rafturile. Face parte din bravada ei pentru a impresiona 
clienţii milionari. După ce Harry o verifică de amprente 
vreau să o aduci înapoi aici şi să o pui la loc. Lipsa va fi 
remarcată - am găsit cartea împinsă în spate vreo doi 
centimetri faţă de celelalte. După cum bine spuneai, 
restrânge aria suspecţilor la cineva din interiorul conacului. 
Mi-a ajuns cât am stat aici. 

Coborând scările impozante, o întâlniră pe Lavinia, care 
urca. Tweed se opri. 

— Lavinia, greşesc dacă presupun că singura intrare a 
conacului şi a întregului domeniu sunt porţile principale? 

— Acum aceea este, spuse ea zâmbind, ţinând un teanc 
de dosare în braţe. Dar acum mult timp era o mică intrare 
pentru pietoni în celălalt capăt al zidului, dincolo de locul în 
care se desparte de drum. A fost zidită Dumnezeu ştie cu 
cât timp în urmă. O mică poartă cu boltă. Aţi avut linişte în 
biblioteca mică? 

— Da, ne-am odihnit şi am vorbit, lucru care ne-a fost de 
folos. 

La capătul scărilor, Marler apăru ca de nicăieri. Se uită în 
sus pentru a se asigura că Lavinia plecase, apoi le spuse: 

— Am auzit ce a spus Lavinia. Sunt sigur că ea crede că 
ceea ce a afirmat e adevărat... Dar nu este. 

— Ce vrei să spui? întrebă Tweed prompt. 

— Am umblat prin Pădure pe lângă zid până când am 
ajuns să cunosc fiecare copac. In cele din urmă, astăzi de 
dimineaţă am descoperit o a doua intrare, ceea ce ea a 

numit o mica poarta cu boltă. Zidită? Cred că ar fi mai bine 
să veniţi să vedeţi personal. Vă aşteaptă o surpriză. 

Marler îi conduse pe Tweed şi pe Paula prin bucătărie, 
ignorând protestele doamnei Grandy. Aceasta îşi exprimă 
punctul de vedere ridicând satârul de carne pe care îl 
folosea şi înfigându-l cu putere într-o porţiune liberă a 
mesei din lemn. 

— Se va chinui să îl scoată de acolo, comentă Marler. 

— Stai puţin, le şopti Tweed lui Marler şi Paulei care se 
aflau înaintea lui. 

Se strecură lângă uşa de ieşire de la bucătărie. Observă 
uşurinţa cu care doamna Grandy apucă mânerul şi scoase 
satârul de carne. Işi dăduse seama că era o femeie 
puternică, dar acest exemplu de forţă neobişnuită îl făcu să 
se încrunte. Le făcu semn din cap însoţitorilor săi să 
meargă înainte. 

Urmară o cale lungă prin Pădure până când Marler ridică 
o mână. Se opriră şi Marler explică: 

— L-am lăsat pe Harry să păzească această intrare 
secundară. Are la el pistolul Walther şi câteva grenade. Nu 
vrei să-l provoci. 

Punându-şi palmele în jurul gurii strigă: 

— Harry, suntem trei şi ne apropiem. l-am adus pe Tweed 
şi pe Paula. 

Vocea lui clară sună cu ecou în Pădure. Trecură de un 
luminiş şi se ivi zidul, despărţit de drum la mică distanţă în 
urmă. Tweed privi atent intrarea cu boltă lucrată artistic. Pe 
partea dinspre conac, aranjată cu grijă lângă peretele 
interior, era o grămadă de cărămizi vechi intacte - 

materialul care izolase intrarea. 

— Ei bine, spuse Paula cu o voce gravă, acest lucru 
dărâmă teoria mea că ucigaşul provine din interiorul 
conacului. 

Nu terminase bine de vorbit, când Harry îl împinse brusc 
pe Tweed către ea. Amândoi reuşiră să îşi păstreze 
echilibrul, dar fuseseră împinşi din cadrul porţii. La o 
secundă sau două după aceea, un glonţ, tras din afara 
intrării, trecu prin locul în care stătuse Tweed. Reacţia lui 
Harry fu instantanee. Scoase o grenadă din buzunarul 
pardesiului, ţinând cuiul în mâna dreaptă, deci era activă. 

— In regulă amice, spuse el rapid. Vrei să ne jucăm? 

Aruncă grenada în mijlocul unui tufiş dincolo de intrare. 
Se văzu o străfulgerare şi se auzi o bubuitură înfundată. 
Următorul sunet fu zgomotul motorului ambalat al unei 
motociclete nevăzute, apoi demarajul în trombă pe terenul 
deschis de dincolo de tufişuri. Sunetul se stinse rapid. 

— L-am ratat, spuse Harry contemplativ. Îmi cer scuze 
pentru brânci, dar am auzit mişcare în tufişurile de acolo. 

— Inseamnă că pur şi simplu Tweed este în continuare 
ţinta principală, spuse Marler. 

— Se pare că Doubenkian, remarcă Tweed, consideră 
într-o oarecare măsură că eu stau în calea următoarei sale 
mutări. 

— Sau, sugeră Paula, informatorul lui din interiorul 
conacului crede că te apropii prea mult. 

— Mă rog. 

Tweed dădu din umeri. 

— Harry, tu ai văzut cele două aşa-zise coliere găsite în 
dulapul din camera lui Crystal? 

— Da, când am intrat le-am văzut bine. Apoi bătrânul 
Hammerhead mi-a spus foarte grosolan să ies afară. Aşa 
am făcut, dar cotul meu l-a împuns accidental în coaste. 

— Deci cum ai face să le transporţi prin conac fără să rişti 
să fii văzut? 

— Simplu. O servietă mare. Cu ambele părţi interioare 
căptuşite cu foaie de metal şi fâşii de piele pentru a nu se 
auzi nimic când o transporti. 

— Mulţumesc. Paula, hai să ne întoarcem la conac. Vreau 
să-l supun pe Warner Chance unui interogatoriu dur... 


Jacques inspiră adânc înainte de a cobori în pivniţa luxos 
amenajată sub parterul Cabanei Vânătorilor. Încerca să se 
decidă dacă va spune adevărul despre nereuşita lui. 

Fost zidar, el îndepărtase cu o seară în urmă vechile 
cărămizi de la intrarea cu boltă din zid. După ce terminase 
această muncă trudnică, se aşezase în tufişurile din faţa 
intrării de acum accesibile. 

Işi lăsă puşca la îndemâna, desfăcu pachetul cu mâncare, 
înfulecă rapid, drese totul cu o gură zdravănă de coniac, 
apoi adormi în întunericul nopţii. 

Fu un frig năprasnic, dar el venise pregătit pentru acest 
lucru. Sub impermeabil purta trei rânduri de haine de lână. 
Răsăritul îl trezi. Îşi verifică puşca, privind prin lunetă 
deschizătura pe care o crease. Informatorul lui Calouste îi 
spusese acestuia că unul dintre oamenii lui Tweed cerceta 
neîncetat Pădurea. 

— Când Tweed va fi informat despre deschizătură, 
prevăzuse Calouste, acesta însuşi va veni să o vadă. Atunci 
îl vei omori. 

Jacques aşteptă multe ore, schimbându-şi des poziţia 
pentru a evita crampele musculare. Mititelul gras şi îndesat 
apăru primul. Lui Jacques nu-i plăcu înfăţişarea lui. „Un 
profesionist”, îşi spuse în sinea lui. 

Mai târziu se întoarse, cu el aflându-se un bărbat înalt şi 
subţire care, de asemenea, îl îngrijoră pe Jacques. Apoi 
aproape imediat Tweed şi „vagaboanda” lui se aflau acolo, 
încadraţi de poarta cu boltă, o ţintă perfectă. Crampele îl 
forţară pe Jacques să-şi schimbe poziţia în vreme ce orienta 
arma spre pieptul lui Tweed. Apăsă pe trăgaci, apoi se 

holbă nevenindu-i să creadă. Tweed şi fata nu mai erau 
acolo. Il zări pe îndesat scoțând ceva din buzunar, 
presupuse că e o grenadă şi se rostogoli într-o parte. Un 
fragment din grenadă îi străpunse pardesiul, dar nu îi 
ajunse la piele. Fugi. 

Ajunse la Cabana Vânătorilor pe o rută ocolitoare şi îşi 
cobori motocicleta într-o gaură adâncă cu pereţii acoperiţi 
cu pânză, acoperi deschizătura cu crengi, presără ace de 
brad deasupra, apoi intră în bucătărie. 

Calouste îl aştepta în apartamentul de la subsol, aşezat 
pe un scaun înalt. Purta ochelarii lui de soare negri ca 
tăciunele, cu o mână ca o gheară la bărbia lui ascuţită şi cu 
cealaltă ţinând un pahar de coniac. Lentilele pe care 
Jacques le găsea atât de deranjante îl priveau fix. 

— Tweed este încă în viaţă, spuse Calouste. 

— De unde ştii acest lucru? întrebă Jacques. 

— După expresia ta. 

— Aproape i-am tras un glonţ în piept. 

— Aproape, spuse Calouste printre dinţi. 

— Unul din echipa lui l-a împins la o parte. 

— Pentru că, în prostia ta, ai făcut zgomot. 

— E posibil. 

Jacques era mereu îngrijorat de modul în care Calouste 
putea reconstitui ceea ce se întâmplase - ca şi cum ar fi 
fost acolo. 

— Incep să cred că trebuie să-l ucid pe Tweed eu însumi 
- cu asta. 

Calouste purta un hanorac negru, cu mâneci foarte lungi. 
Mâna lui dreaptă alunecă în mâneca stânga şi ieşi ţinând 
strâns un stilet lung şi subţire cu lama ascuţită brici. Se 
aplecă înainte, cu un zâmbet sadic pe faţa lui ciudată. Puse 
vârful pe mâna lui Jacques de pe masă. Jacques înlemnise. 

— Nu te teme, dragul meu Jacques, spuse Calouste cu o 
voce liniştită. Tweed se va întoarce să verifice intrarea, iar 
urma de sânge îl va duce către cariera aceea imensă. 

— Sânge? întrebă Jacques înghițind în sec. 

Calouste plimbă uşor vârful stiletului pe mâna lui Jacques 
care stătea pe masa întinsă şi încordată. Letala armă era 
ţinută cu atâta precizie, încât nu curse nici un strop de 
sânge. Apoi, cu o mişcare abilă, stiletul dispăru în mâneca 
lui Calouste. 

— Înţelegi? întrebă Calouste. lepuri. 

— lepuri? repetă Jacques cu o voce stinsă. 

— Da. Te duci şi împuşti trei iepuri. Nu acum, idiotule, 
spuse el uşor în timp ce Jacques încercă să se ridice, 
crezând că îi cerea să se ducă acum. Mâine, cel mai 
devreme, Tweed va reapărea. 

— Aha, înţeleg. 

— Ce a înţeles Jacques în cele din urmă? 

— Că mâine mă trezesc devreme, iau puşca şi împuşc 
trei iepuri. 

— Dar vei avea nevoie de mai mult decât puşca? Da? Nu? 

Calouste scoase din buzunar o bucată de material 
transparent pe care o despături, arătând că unul dintre 
capete are o deschizătură. II privi pe Jacques, care încerca 
cu disperare să spună ceea ce trebuie. 

— După ce împuşc iepurele, îl pun în acea pungă. Apoi 
storc animalul de sânge. Arunc cadavrul secat de sânge 
într-un loc în care să nu fie găsit. 

— Excelent. Apoi iei punga şi mânjeşti cu sânge din loc în 
loc pentru ca Tweed să urmeze calea. Va presupune că 
grenada pe care a aruncat-o omul lui te-a rănit. Il voi 
aştepta în apropierea minei aceleia. 


— Unde se află domnul Warner Chance acum? îl întrebă 
Tweed pe Snape când intrară în hol. 

— În apartamentul lui, domnule. Lucrează şi nu doreşte 
să fie deranjat. 

— Până voi dezlega cazul toţi veţi fi mai mult decât 
deranjati. Tweed se opri: faţa lui Snape îşi pierduse din 

culoare. Mi s-a spus, de asemenea, că tu eşti singurul care 
are ziarele. 

— Aşa este, domnule. 

— Şi că le ţii în cabana aceea a ta din Pădure. Te rog să 
mi le aduci pe cele de săptămâna trecută şi să mi le laşi în 
biblioteca de acolo. 

— Voi face acest lucru cât mai curând posibil. 

— Acum ar fi suficient de curând. Mulţumesc. 

— Găsesc acest lucru ciudat, comentă Paula în timp ce 
urcau scările. Îi izolează de lumea exterioară. 

— Cred că a fost ideea Bellei. Probabil că ea nu credea 
nimic din ce scriu ziarele. De asemenea, nu sunt radiouri 
sau televizoare aici. Cred că se baza pe telefoanele către 
persoanele ei de contact pentru a se informa. lată-ne 
ajunşi. 

Tweed ciocăni la uşa apartamentului lui Warner. O voce 
puternică mârâi din interior: 

— Intră, oricine ai fi, apoi ieşi afară. 

Warner stătea la un birou mare îndreptat către uşă. Era 
acoperit cu dosare de conturi. Expresia de pe faţa lui nu era 
primitoare. 

— Sunt foarte ocupat, să ştiţi. 

— Crima nu poate aştepta, spuse Tweed acid. Am să-ţi 
pun câteva întrebări. 

— Ai cinci minute. 

Warner îşi încrucişă braţele. 

Purta o haină din piele, descheiată la nivelul gâtului său 
puternic şi gros. Era îmbrăcat în pantaloni reiaţi, băgaţi în 
nişte cizme lungi până la genunchi. Tweed observă acest 
lucru prin despărţitura din birou de la nivelul genunchilor. 

— Cinci minute? repetă Tweed. Am la dispoziţie cât va fi 
nevoie. 

— M-ai interogat deja, spuse Warner agresiv. Deci de ce 
te afli aici din nou? 

— Prima dată ţi-am pus nişte întrebări preliminare. 


216 


Tweed făcu o pauză. 

— Au apărut dovezi noi. 

— Ce dovezi, mă rog? întrebă Warner sarcastic. De 
asemenea, obiectez în privinţa prezenţei domnişoarei Grey. 

— Procedura standard. Ai avut o prietenă, doamna 
Mandy Carlyle. 

— Nu am auzit niciodată de numele acesta. Ai folosit 
timpul trecut. 

— Aşa am făcut. „Warner e foarte isteţ”, se gândi Tweed. 
Da, deoarece a fost omorâtă. Prin aceeaşi metodă cu care a 
fost ucisă mama ta. Ai văzut colierele acelea teribile găsite 
în dulapul lui Crystal. O copie a acelora. 

— Puse înadins acolo, desigur. 

— Doar dacă nu e vorba de o dublă cacealma, interveni 
Paula. M-am întrebat dacă nu cumva au fost puse acolo 
pentru ca toată lumea să presupună acest lucru. Dacă ar fi 
implicată... 

Uşa care dădea spre restul apartamentului se deschise 
larg şi Crystal intră furtunos. Părul ei roşcat era perfect 
coafat şi era îmbrăcată cu un pulover roşu strâmt şi o fustă 
de aceeaşi culoare. Roşul acestora pălea în comparaţie cu 
cel al obrajilor ei. Avea o expresie de furie întipărită pe 
chip. 

— Mă acuzi că am pus acele lucruri odioase acolo eu 
însămi? ţipă ea de lângă Paula. 

— lar ai tras cu urechea? întrebă Tweed pe un ton liniştit. 

— Ba bine că nu. Cine naiba se crede Paula? A fost atentă 
să nu-mi spună acest lucru în faţă. a 

— Pot să repet dacă doreşti, răspunse Paula calm. Intr-un 
caz de crimă toate posibilităţile trebuie luate în 
consideraţie. Tu, alături de alţii, rămâi o suspectă. 

— Ce este în camera din care tocmai ai ieşit? întrebă 
Tweed pentru a înlătura presiunea la care era supusă Paula. 

— Este dormitorul. Dormitorul lui Warner. 

Expresia lui Crystal era extrem de sugestivă. 

Paula îngheţă în sinea ei. Acest fapt indica un aspect al 
vieţii de la conac pe care nici nu şi-l închipuise. Tweed simţi 
reacţia ei şi vorbi repede pentru a schimba subiectul. 

— De asemenea, spuse el, adresându-i-se lui Warner, 
înţeleg că tu conduci un Ford verde. Un martor din Dodd's 
End, continuă el, inventând, a văzut o asemenea maşină 
parcată în preajma satului. In jurul orei la care a fost 
omorâtă doamna Carlyle. Şi pentru acea seară tu - şi 
Crystal - nu aveţi alibi. Se presupune că eraţi încuiaţi în 
acest apartament fără să poată confirma cineva acest 
lucru. 

— A fost o mică petrecere în Gladworth, se repezi Crystal. 
V-am spus asta. 

— Nu e un alibi concret, dacă poate fi considerat un alibi, 
interveni Paula. O prietenă a ta sau două pot confirma 
mărturia dacă le-ai cere să te acopere cât timp te-ai alătura 
unui prieten în apartamentul său. 

Pentru prima dată, Crystal rămase tăcută. Stătea în 
picioare uitându-se pe perete. „Se pare că am nimerit la 
fix”, îşi spuse Paula în sinea ei. 

Mâinile mari ale lui Warner strângeau marginea biroului 
ca şi cum era gata să sară de pe scaun. Când vorbi, îl privi 
pe Tweed cu nişte ochi lipsiţi de sentiment. 

— Cine este această doamnă Carlyle? tună el. 

— Era o doamnă cu moravuri uşoare. 

Făcu o pauză, atent să nu îl menţioneze pe Marshal. 

— Există o legătura directă cu uciderea mamei tale de 
vreme ce doamna Carlyle a fost omorâtă cu acelaşi tip de 
armă. Cunoşti pe cineva de aici care are cunoştinţe tehnice 
când vine vorba de prelucrarea metalului? 

— Nu prea înţeleg, spuse Warner încet. 

— Cineva cu abilitatea şi răbdarea de a manevra sârmă 
ghimpată, care are echipament - mânuşi de protecţie, cleşti 
puternici - şi în stare să toarne în orice formă dorită precum 
un sculptor. 

— Snape, spuse prompt Warner. 


— Ce faci? întrebă Paula în timp ce coborau scările 
principale. 

— Vreau să accelerez investigația. Cel mai bun mod de a 
face acest lucru este de a agita spiritele. Lucru pe care voi 
continua să-l fac. 

— Îţi asumi nişte riscuri. La un moment dat, credeam că 
se va sfârşi într-o încăierare fizică între tine şi Warner, plus 
o bătaie de fete între mine şi Crystal. 

— La asta m-am referit când am spus că agit spiritele. 

— Putea să se ajungă la violenţe fizice în apartamentul 
acela, insistă Paula. 

— Cu alte cuvinte, am încins spiritele acolo. Dar când am 
simţit că atmosfera devine incendiară, am schimbat 
subiectul. 

— Am observat acest lucru. lat-o pe Lavinia. 

Ea se afla la baza scărilor, zâmbind ca de obicei. Indică 
spre bibliotecă. 

— Am luat ziarele de la cabana lui Snape personal. Se 
află pe masa rotundă. 

— Îţi sunt foarte recunoscător, răspunse Tweed. Tu le 
citeşti? 

— Zilnic. Mă menţin în contact cu lumea de afară. Vă las 
în pace acum. 

— Dacă îmi poţi acorda câteva minute, sugeră Tweed, ti- 
aş fi recunoscător dacă am avea o discuţie liniştită noi doi. 
În bibliotecă, dacă îţi convine. 

Lavinia râse. Apoi făcu o plecăciune graţioasă. 

— E rândul meu să fiu perpelită, o, Doamne! Este o 
onoare să fiu lăsată la urmă? Din câte am auzit, toţi ceilalţi 
au fost supuşi atenţiei tale de vultur. 

Intrară toţi trei în bibliotecă. Pe când Lavinia se aşeză la 
masa rotundă, Paula adună tacticos grămada de ziare şi se 
îndreptă către hol. 

— Sunt sigură că Tweed ar prefera să te intervieveze 
singur, spuse ea cu un zâmbet viclean. lau aceste ziare în 
apartamentul meu să văd ce se mai întâmplă prin lume. 

Tweed se aşeză pe un scaun în faţa Laviniei. Nu realizase 
niciodată cât de îngustă era masa. Aşezându-se, simţi cum 
genunchii lui îi atinseră pe ai ei. Îşi trase scaunul înapoi. 

— Scuză-mă. 

— Nu ai făcut niciodată ceva care să mă fi ofensat în 
vreun fel. 

Ea încă purta puloverul alb cu guler polo. Şi-l trase în jos 
pe trup. Degetele ei lungi şi subţiri erau încleştate, 
odihnindu-se pe masă. Ochii ei adânci priveau fix în ai lui. 
Tweed se forţă să intre în contact cu privirea aceea 
hipnotică. 

— De fapt..., îşi drese glasul. Nu eşti ultima care este 
interogată. A mai rămas Snape. 

— Majordomul nostru perfect, răspunse ea ironic. 

— Din tonul tău înţeleg că nu ai încredere în el. 

— Toţi avem defectele noastre. 

Glasul ei devenea din ce în ce mai răguşit. Ochii ei nu îi 
părăsiră pe ai lui, iar el tot nu putea să citească nimic în ei. 

— Mă pot baza pe el că este întotdeauna în hol când 
soseşte cineva. 

— Unde îşi ia prânzul? 

— Întotdeauna mă previne. Îşi găteşte singur la cabană şi 
mănâncă acolo. 

— Nu are prieteni? 

— Din câte ştiu eu, nici unul. 

— Dar ceilalţi? Cu siguranţă dintre două familii, cineva 
are prieteni. 

— Nu cred. 

Işi împinse de pe faţă cu o mână părul ei negru. 

— Ciudat, nu-i aşa? Zâmbi atrăgător. 

„La naiba! îşi spuse Tweed în sinea lui. Se joacă cu 
mine.” Acesta era genul de interviu pe care nu-l mai 
avusese până acum. În toate interogatoriile din cariera lui 
se impusese până la acest punct. Avu brusc o idee care ar fi 
putut să tulbure autocontrolul ei uimitor. Lavinia se aplecă 
înspre el ca şi cum şi-ar fi dat seama că se gândise la ceva. 

— Ai cunoscut-o pe răposata soţie a lui Warner? 

— Moira a fost aici înainte ca eu să mă întorc de la 
Medfords. Deci nu am cunoscut-o niciodată. 

— Mi s-a spus că a murit într-un accident de maşină la 
Hook's Corner. Mi s-a spus, de asemenea, că s-ar fi umblat 
la frânele maşinii ei, motiv pentru care ea ar fi căzut în 
prăpastie. Warner pare să fi trecut peste tragedie rapid. 

— Dar cine ţi-a spus asta? întrebă ea zâmbind. 

— Eu pun întrebările. 

— Am impresia că avem o conversaţie plăcută. 

Tweed rămase aproape fără glas. Se forţa să continue 
întâlnindu-i privirea, pentru a detecta o ezitare. Nimic. Era 
ca şi cum ea controla interogatoriul. Tweed se îndreptă în 
scaun, iar vocea îi deveni mai aspră: 

— Dar Marshal? Probabil cunoşti faptul că se încurca 
rapid cu orice femeie atrăgătoare şi disponibilă, apoi o lăsa 
pentru următoarea. Un fel de harem mobil. 

— Mi-a plăcut ultima propoziţie. Râse. Da, desigur că ştiu 
faptul că lui Warner îi fug ochii. Toată lumea ştie. Aşa sunt 
bărbaţii. Cel puţin unii dintre ei. În nici un caz chiar toţi. 

— Ei bine, cel puţin nu eşti cinică. 

— Nu am vrut să crezi că mă refer la tine. 

Mintea lui Tweed o luă razna. Ea reuşise să îl 
contracareze. Totuşi, fu în stare să continue: 

— A avut loc o a doua crimă. O doamnă Carlyle, dintr-un 
sătuc înghesuit numit Dodd's End. Mă gândesc la Marshal. 

Există o legătura certă - a fost folosită aceeaşi metodă ca şi 
în cazul bunicii tale. 

— Ştiu. 

În sfârşit a prins-o. Îşi dădu seama că îşi ţinuse mâinile 
încleştate. Se relaxă, aplecându-se către ea. 

— Şi de unde ştii asta? replică el imediat. 

— Scrie în ziar. Cel de azi. Paula îţi poate arăta. 

Tweed oftă în sinea lui. Îi anulase atuul. Rapid, îi trecu în 
revistă pe ceilalţi locatari ai conacului. În acest timp, 
Lavinia se lăsă pe spate şi îşi puse mâinile la ceafă, 
întinzându-se. „O reacţie normală”, îşi spuse Tweed rapid. 
Până atunci ea rămăsese în poziţia iniţială. Era o mişcare 
firească. Apoi ea se aplecă peste masă, cu mâinile 
împreunate lejer. 

— Am impresia că există o rivalitate puternică, 
ajungându-se deseori la violenţă fizică. Care este relaţia 
dintre ei? Crystal şi Leo, spuse el. 

— Frate şi soră. 

Zâmbi pentru a-i arăta că nu îl ia în batjocură. 

— Problema e că Crystal este cea mai tânără, are 
douăzeci şi opt de ani. Crede întotdeauna că Leo primeşte 
mai multă atenţie de la tatăl lor. Nu-i place acest lucru. 

— De ce? 

— Deoarece... zâmbi din nou. Doreşte atenţie din partea 
bărbaţilor. 

— Uneori Crystal pare aproape sălbatică. 

— Aşa e ea, plină de viaţă. 

— Doamna Grandy, spuse el brusc. Recunosc că pe ea 
am omis-o. Presupun că Bella a verificat-o înainte de ao 
angaja. De unde provine? 

— Nu ştie nimeni. A apărut în Gladworth acum cinci ani. E 
o  bucătăreasă excelentă, mereu punctuală şi, de 
asemenea, este şi menajeră. La cinci dimineaţa un mic grup 
de fete soseşte din Gladworth. Fac curăţenie în toată casa, 
apoi pleacă în jur de şase şi jumătate dimineaţa, motiv 

pentru care probabil nu le-ai văzut niciodată. Suntem bine 
organizaţi aici. 

— O ultimă întrebare, Lavinia. 

Tweed făcu o pauză pentru a-i vedea reacţia. Aşteptă. 
Aşteptă şi ea Ochii ei albaştri păreau să-l înghită. El începu 
să simtă un fior. „Slavă Domnului că suntem într-un loc 
public”, se gândi. 

— O ultimă întrebare, repetă el. Tu cunoşti aceste familii 
şi pe toată lumea din acest conac mult mai bine decât voi 
putea eu să-i cunosc vreodată. Făcu o pauză. Deci cine 
crezi că este responsabil pentru aceste crime? 

Imediat ce puse întrebarea regretă acest fapt. Nu se 
cuvenea e puţin spus. Şi ea era suspectă, ca şi ceilalţi de 
acolo. De ce făcuse acest lucru? O legătură invizibilă se 
pare că îi apropiase. 

— M-am tot gândit la asta, spuse ea încet. Dar oricât de 
mult m-aş gândi nu reuşesc să mă orientez către cineva 
anume. Imi pare rău. Se ridică şi îşi aranjă fusta. lar acum 
cred că ar fi bine să-i spun Paulei să coboare la tine cu 
ziarele. 

El se ridică să-i mulţumească. Ea ocoli masa şi într-o clipă 
fu lângă el. Erau cam de aceeaşi înălţime. 

— Mulţumesc pentru răbdarea şi bunăvoința ta, spuse ea. 

II sărută scurt, direct pe gură. 

— Chiar îmi placi, spuse, apoi se îndreptă către uşă. 

Tweed se simţi extenuat. Se îndreptă către dulapul cu 
băuturi, scoase un pahar şi o sticlă de coniac. Işi turnă o 
cantitate mică. Nu dormise bine. Figurile diferiților locatari 
ai conacului îi tot apăruseră în minte. Care dintre ei? 

Uşa se deschise încet şi intră Paula, cu teancul de ziare la 
subsuoară. Se opri în momentul în care Tweed se întoarse, 
sorbind din pahar. Chicoti. 

— Te-a blocat, nu-i aşa? 

— Cel mai nesatisfăcător interogatoriu pe care l-am 
condus vreodată. Da, m-a blocat de fiecare dată, recunoscu 
el aşezându-se la masă. 

— Bănuiam că va face astfel, observă Paula, aşezându-se 
în faţa lui. Este cea mai deşteaptă persoană de aici. Să mai 
aştept până să-ţi arăt ziarele? 

— Nu. Mintea mi s-a limpezit. Arată-mi-le acum. 

— Tipic, Lavinia a aranjat ziarele în ordinea datei, astfel 
că cel mai recent va fi ultimul... 

Tweed luă teancul de ziare de la Paula şi începu să 
răsfoiască primele pagini ale fiecăruia. Titlurile principale 
erau uriaşe. 


CEL MAI BOGAT BANCHER DIN LUME UCIS ORIBIL 
BELLA MAIN DE LA MAIN CHANCE: GÂTUL I-A FOST 
SECŢIONAT VIOLENT 
DOAMNA NOPŢII OMORÂTĂ PRIN ACEEAŞI METODĂ CA ŞI 
BELLA MAIN 


— O, Doamne, îngână Tweed, şi acum îl avem şi pe Drew 
Franklin pe cap. Cum dracului a aflat atât de repede de 
doamna Carlyle? În trei zile a expus tot cazul. Ne putem 
aştepta la necazuri de la Londra. 

Sună telefonul. Tweed o privi pe Paula, apoi răspunse. 
Era Lavinia, calmă ca de obicei, în ciuda veştilor pe care 
trebuia să le împărtăşească. 

— Comandantul Buchanan se află pe fir. Pare cam agitat, 
îţi fac legătura apoi închid. 

— Da? spuse Tweed. 

— Ce dracului se întâmplă acolo? strigă Buchanan. Ai 
văzut ziarele, titlurile? Se dezlănţuie un infern acolo. 
Tocmai am vorbit cu un secretar de stat la telefon - 
probabil că este un deponent discret la Main Chance. Mi-a 
cerut să îţi iau cazul şi să-l dau inspectorului-şef Hammer. 
Am refuzat cererea, explicându-i că tu ştii mai multe despre 
acest caz decât oricine. Dar ai vreun suspect? Poţi să 
rezolvi cazul în următoarele douăzeci şi patru de ore? Cei 
de la centru devin nerăbdători. Nu ştiu cum le-a ajuns la 
ureche un zvon că un străin fabulos de bogat va oferi o 
avere pentru bancă. Acest lucru ar pune pe oricine ar fi 
acela în poziţia de a folosi Main Chance pentru a cumpăra 
unele dintre marile bănci britanice. Acest caz devine acum 
internaţional. Tweed, mai eşti acolo? 

— Da, răspunse Tweed calm. Te-ai mai descărcat? L-am 
trimis pe directorul meu, Howard, care îţi va raporta mâine 
la prima oră. Ştii că el nu se culcă niciodată devreme. Şi se 
pricepe să liniştească politicieni, deci sugerez să aibă o 
vorbă cu acel secretar de stat anonim. Asta e tot. 
Mulţumesc pentru telefon. 

— Sunt multe detalii în text, îi spuse Paula lui Tweed. Bob 
Newman, reporter faimos, este prieten cu Franklin. Poate că 
el reuşeşte să-l facă pe Drew să se potolească. 

— Imposibil, spuse Newman care intrase şi auzise 
sugestia. Drew îmi este prieten, dar până la urmă este 

reporter. Nu lasă un subiect mare că acesta pentru nimeni. 
E un profesionist adevărat. 

— Suntem în mare încurcătură atunci, comentă Paula. 

— Nu, nu suntem, spuse Tweed hotărât. Problema este 
tot aceeaşi. În mod clar Drew are un informator aici, deci 
cine este? Cineva căruia Drew i-a oferit o sumă de bani 
tentantă pentru un detaliu relevant al poveștii. 

— Deci ce facem? 

— Nimic în legătură cu scurgerea de informaţii. Pentru 
moment. Dar voi continua să-i agit pe toţi. Ceva trebuie să 
iasă la iveală... 

Tăcu imediat ce Harry intră în grabă în bibliotecă şi 
începu să-i vorbească încet: 

— Se întâmplă ceva. Ştii intrarea cu boltă care am 
descoperit că a fost deblocată? Ei bine, lângă ea este acum 
o dâră de sânge care duce către mina aceea mare de 
calcar. 

— Alertează întreaga echipă. 

— Aşa am făcut. Sunt toţi pe drum. 

— Venim şi noi. 

Marler, ţinând în mână puşca lui Armalite, împreună cu 
Newman se aflau pe partea dinspre conac a porţii cu boltă 
când Tweed şi Paula ajunseră acolo. Harry trecu pe lângă ei 
şi aruncă o privire în afară, cu pistolul Walther în mână. 
Dădu din cap. E liber. 

— Urma duce direct către mina de calcar. Abandonată de 
mult, bănuiesc. 

— O vom urma, ordonă Tweed. 

— Ar putea fi încă o capcană, avertiză Harry. 

— Bun. E timpul să ne întâlnim cu duşmanul nostru faţă 
în faţă. 

Harry îi conduse, aplecat asupra urmei, însoţit 
îndeaproape de Tweed şi de restul echipei. Vremea se 
schimbase radical. Soarele dispăruse. In absenţa lui, o 
ceaţă deasă acoperea Pădurea. Copacii apăreau ca nişte 

siluete vagi. Tweed se opri, se aplecă şi îşi trecu degetul 
printr-una dintre petele de sânge. O mirosi, apoi îşi curăţă 
rapid degetul cu batista. 

— Un sânge ciudat, îi spuse el Paulei şi lui Marler care îl 
ajunseseră din urmă. Nu e ca sângele de om. 

Apoi începu să alerge pentru a-l prinde din urmă pe 
Harry. In spatele lui, Paula se minună de viteza şi de 
agilitatea cu care se mişca Tweed. Nu cu mult timp în urmă, 
făcuseră un curs de pregătire la centrul secret din Surrey - 
căţărări pe sfoară, târâş pe coate prin tuburi şi altele de 
genul acesta. Instructorului-şef îi spuneau Sergentul, dar cel 
obişnuit era în vacanţă. În locul lui era un alt sergent căruia 
îi plăceau artele marţiale. Tweed ura artele marţiale, 
considerându-le o pierdere de vreme. În vreme ce noul 
sergent dansa în jur înainte de a-l ataca pe Tweed, acesta 
sărise direct către el cu pumnul încleştat şi îl lovise puternic 
în falcă. Instructorul se prăbuşise şi fusese dus la spital cu 
falca ruptă. Sfârşitul cursului. 

Paula îşi amintea acestea când îl văzu pe Tweed 
ajungându-l din urmă pe Harry, care acum se mişca rapid. 
Atmosfera îi displăcea tot mai mult pe măsură ce înaintau 
pe cărare. Din pricina ceţii, nu puteai face deosebirea între 
un om şi un copac. 

Străbătuseră o distanţă apreciabilă când Harry se opri şi 
ridică o mână. 

— Suntem foarte aproape de mina de calcar. Pădurea se 
termină brusc şi urmează un câmp deschis, o pantă liberă 
până la marginea minei. 

— Nu e doar uriaşă, spuse Marler. Am văzut-o. E mai mult 
ca un amfiteatru. E un deal mic pe partea dreaptă. Locul 
perfect pentru observaţie. Propun să mergem acolo mai 
întâi. 

Harry îi conduse către vârful colinei urmat de ceilalţi. 
Tweed ignoră sfatul. Se opri să cerceteze împrejurimile. 
Spre stânga lui, un pâlc izolat de brazi se întindea către 


228 


margine, aruncând uriaşe umbre negre. O umbră deosebit 
de întunecată - presupuse el - era un bolovan mare. Cu 
pistolul Walther în mâna dreaptă, începu să coboare panta 
de unul singur. 

Un amfiteatru? Marler avusese dreptate. Groapa era 
întinsă şi adâncă. În plan depărtat se vedeau rămăşiţele 
unei macarale ruginite. Fusese evident folosită, în urmă cu 
mulţi ani, pentru a extrage calcarul şi a-l depune în 
camioane. 

Era o linişte sinistră peste toată zona abandonată. Tweed 
continuă să coboare panta. Aşteptă să cerceteze interiorul 
văii. Puteau fi indivizi înarmaţi acolo jos. Ghetele lui 
sfărâmau creta. Când ajunse la margine, Tweed privi în 
depărtare. Doamne, avea peste o sută de metri adâncime. 
La bază, la stânga şi la dreapta lui erau grămezi imense de 
praf de cretă. Auzi ceva din dreapta. _ 

În vârful colinei, Marler înăbuşi un strigăt al Paulei. Îi 
pusese pur şi simplu mâna la gură. 

— Nu îl distrage, avertiză el. 

— Dar Harry tocmai a spus că stânca e instabilă, şopti ea 
furioasă peste mâna lui Marler. 

La margine, Tweed privea fix către silueta neagră care 
presupusese că era un bolovan. Ceva de dimensiuni mari - 
o pelerină neagră - fu aruncat la o parte şi un bărbat cu 
pielea ridată sări către el, cu un cuţit cu lamă lată în mână, 
gata de a lovi. Se întâmplă foarte rapid. Calouste însuşi. 

Tweed îşi aruncă pistolul Walther. Calouste se afla prea 
aproape pentru a-l folosi. Mâna lui dreaptă se repezi în sus, 
prinse mâna adversarului în care se afla cuțitul şi alunecă 
imediat înspre încheietură, apăsând un nerv anume. Se 
luptau la marginea abisului, smucindu-se înainte şi înapoi. 
Cuţitul ameninţător încă se afla în mâna ucigaşului. Tweed 
fu surprins de forţa lui. 

Mâna lui stângă se repezi în sus, cu două degete întinse, 
ţintind ochii adversarului. Cu mâna dreaptă îşi înteţi 

strânsoarea pe centrul nervos. Adversarul lui scrâşni de 
durere, iar degetele care ţineau cuțitul slăbiră strânsoarea. 
Îşi trase capul înapoi ferindu-se de degetele încordate ale 
lui Tweed. 

Tweed şi le împinse înainte cu furie, ţintite în continuare 
spre ochi. Ambii erau chiar la marginea prăpastiei 
amenințătoare. Tweed se împinse înapoi. Adversarul lui îl 
urmă. Mâna dreaptă a lui Tweed apăsă şi mai adânc în 
centrul nervos. Cuţitul căzu din mână şi alunecă în 
prăpastie. Pierderea armei păru să-i ia din putere 
ucigaşului. 

De pe vârful colinei, Paula începu brusc să alerge în jos 
pe pârtie într-un efort disperat de a-l salva pe Tweed. Nici 
unul dintre ei nu reuşise să tragă. Corpurile celor doi 
bărbaţi care se luptau erau prea apropiate. 

Marler o luă la fugă, picioarele lui lungi făcând paşi 
gigantici. Ajungând la Paula, se aruncă peste ea, punând-o 
la pământ. Ea îi strigă lui Marler: 

— Nenorocitule! 

— Îi vei distrage atenţia lui Tweed dacă va trebui să fie 
îngrijorat de soarta ta, îi spuse Marler. 

Tweed ridică un picior şi îşi apăsă gheata de gamba 
ucigaşului. Un geamăt de durere. Gheata lui Tweed 
continuă să zgârie în jos pe gambă. Îşi puse toată puterea 
în acţiune pentru a zdrobi piciorul adversarului său. Un țipăt 
de suferinţă atroce. Braţele ucigaşului care strângeau 
corpul lui Tweed se desprinseră. În acel moment, mâna 
stângă a lui Tweed cuprinse faţa ucigaşului, simțind ceva 
moale. Masca din piele pe care o purtase se desprinse în 
mâna lui Tweed, dezvelind faţa unui bărbat mai tânăr. 

Spatele ucigaşului era acum la marginea prăpastiei. 
Tweed împinse cu ambele mâini în pieptul acestuia. Corpul 
criminalului trecu peste margine, picioarele legănându-se în 
timp ce cădea din ce în ce mai jos. Tweed privi cum corpul 
ajunse la bază, căzând pe o stâncă. Corpul, cu picioarele 

depărtate, zăcea nemişcat. Îl auzi pe Harry strigând, cu 
palmele în jurul gurii: 

— Dă-te înapoi acum! Stânca este instabilă! 

Tweed se întoarse, făcu un salt lung, picioarele 
tremurându-i când ateriză pe piatra dură. In spatele său 
auzi un sunet de prăvălire. Privi înapoi. Cel puţin un metru 
din locul în care stătuse dispăruse. Se auzi un zgomot 
înfundat dinspre baza văii când tonele de rocă ajunseră jos, 
acoperind trupul criminalului pentru totdeauna. 

Marler îi dăduse drumul Paulei. Incercă să o ajute, dar ea 
îi îndepărtă braţele. Se scutură apoi de urmele de cretă de 
pe haine. 

— Cine dracului a fost ăsta? întrebă Tweed, ţinând în 
mână masca. Mi s-a părut că era profesorul Heathstone pe 
care l-am întâlnit la hotelul Pike's Peak. 

— Uită-te la el, spuse Harry. 

Un nor alb de praf de cretă se ridica deasupra prăpastiei, 
efectul prăbuşirii stâncii de calcar. Tweed dădu din cap, 
într-o manieră vioaie. 

— Următoarea noastră treabă este să-l ucidem pe 
adevăratul Calouste. Sunt sigur că încă sta ascuns la 
Cabana Vânătorilor, aşteptând vestea bună că eu sunt 
mort. 

Tweed mergea pe aleea principală către conac împreuna 
cu Paula şi Marler. Fusese decizia lui să se întoarcă pe 
această rută. Voia să ascundă de rezidenţi faptul că ieşise 
pe poarta cu boltă şi fusese la mina de calcar. 

— M-am răzgândit, le spuse el în vreme ce urcau scările, 
îl vom lăsa pe Calouste să fiarbă pentru câteva ore. Harry 
va merge la Cabana Vânătorilor să supravegheze situaţia. 

Tocmai termină de vorbit când îl auziră pe Harry, care 
alergase înaintea lor, pornindu-şi motocicleta în spatele 
conacului. Apăru pe vehiculul său, accelerând pe alee. 
Privind în urmă, Tweed zări porţile deschizându-se larg din 
nou. Nu fu surprins când Lavinia deschise porţile. Reacţiile 
ei erau impresionante. Deschisese porţile înainte ca el să 
folosească  interfonul. Porţile se  închiseseră automat 
imediat ce intraseră. Acum ea le deschisese imediat pentru 
a-i permite lui Harry să iasă. 

— Harry s-a dus la Gladworth să ia nişte lucruri, îi spuse 
el acesteia. 

— Bine aţi revenit, îl întâmpină ea cu un zâmbet. Şi 
soarele a ieşit din nou. A ieşit pentru tine. 

— Ai venit să deschizi porţile de două ori, remarcă el. 
Unde este Snape? 

— Idiotul v-a văzut venind, a spus că are ceva pe foc şi a 
fugit către cabana lui. 

— Lavinia, scuză-mă, am ceva de făcut. 

Tweed se repezi în hol, apoi pe coridor, urmat de Paula şi 
de Marler nedumeriţi. Când trecură în grabă prin bucătărie, 

doamna Grandy se răsti la ei: 

— Dacă doriţi să luaţi prânzul aşa târziu, va trebui să mă 
rugaţi frumos. 

— Da, vă rog, răspunse Tweed peste umăr. Suntem 
lihniţi. 

leşi ţintă pe uşa din spate şi alergă pe poteca ce ducea 
spre cabană. Atât Paula cât şi Marler ţineau cu greu pasul 
cu el. El încetini şi ridică mâna pentru a-i avertiza pe 
companionii săi. Se furişă la uşa cabanei. 

Paula privi peste umărul lui. Snape stătea lângă masă cu 
spatele la ei. Avea un telefon mobil la ureche. Auziră fiecare 
cuvânt. 

— Capricornul raportează. Tweed este în viaţă. Da, m-ai 
auzit bine. Tocmai l-am zărit... Vă jur că l-am văzut, 
domnule. Nu, nu, domnule. A fost acum câteva minute. 
Credeam că aţi spus că va fi omorât în dimineaţa aceasta... 
Nu, nu, domnule, n-am ce face. Nu, nu era rănit. Mergea 
sprinten. Chiar alerga. Alo? Alo? Mai sunteţi acolo? Lua-l-ar 
naiba, mereu face aşa. 

Snape îşi vâri mobilul într-un buzunar lateral şi se 
întoarse. Expresia lui de surprindere şi oroare când îl zări pe 
Tweed fură o delectare. 

— Nu te teme. Am auzit fiecare vorbă. Ce mai face 
Calouste? 

— Cine?... Cum ai spus? zbieră Snape. 

— Pune-i cătuşele, Marler, spuse rapid Tweed. 

Se apropie de Snape în vreme ce Marler îi puse mâinile la 
spate şi le încătuşa strâns. 

— Eşti arestat, spuse Tweed, cu o voce gravă, pentru 
obstrucţionarea actului de justiţie într-un caz major de 
crimă. Tot ce spui poate fi folosit... 

— Am notat fiecare cuvânt pe care l-a rostit, raportă 
Paula, fluturând carnetul. 

— Ei bine, spuse majordomul arogant, prietena ta care, 
de asemenea... 

Tweed îl plesni peste faţă înainte ca acesta să poată 
spune obscenitatea. Il privi pe Snape cu dezgust. 

— Avem trei martori ai trădării tale. Mă îndoiesc că vreun 
avocat va fi dispus să te apere. Prevăd că judecătorul te va 
condamna la zece ani fără posibilitatea de eliberare 
condiţionată. Se întoarse cu spatele. Paula, vrei să cercetezi 
cabana pentru alte dovezi cât suntem aici? 

Marler îl percheziţionase pe Snape. Intr-unul din 
buzunare găsise nişte chei pe care i le dădu Paulei. Ea le 
examină cu atenţie. Vâri una dintre chei în încuietoarea 
rastelului de arme şi deschise uşa. 

— Nu sunt prea păzite armele astea, observă ea. 

— lar acea carabină, adăugă Marler, e o fierătanie 
hidoasă. 

Paula se deplasă rapid prin cameră, ignorând încuietorile 
nesigure. În timpul perioadei de pregătire de la Medfords 
învățase multe despre încuietori. Se opri, privind atent prin 
cameră, apoi îşi puse nişte mânuşi chirurgicale şi pipăi pe 
sub masă. „Aha”, îşi spuse ea aplecându-se. Era un sertar 
secret ascuns la circa zece centimetri dincolo de marginea 
mesei. Vâri cheia Banham, deschise sertarul şi scoase un 
plic lung şi gros. 

Îl puse pe masă şi scoase un teanc gros de bancnote 
elveţiene de valoare mare. Se uită la Snape, care îşi feri 
privirea. 

— Plata trădării, remarcă Tweed. Va sta în spatele 
gratiilor mult timp. Paula, când ne întoarcem la conac, te 
rog sună-l pe Buchanan, spune-i ce am descoperit şi roagă-l 
să trimită o maşină de poliţie pentru a-l ridica pe Snape. 
Marler, du-l în bucătărie şi spune-i doamnei Grandy că este 
un spion şi să nu-i dea nimic de mâncare. Doar apă cât 
doreşte. 


— În continuare, îi spuse Tweed Paulei când se îndreptau 
către conac, vreau să-l interoghez serios pe Warner 

Chance. Nu mi-a dat toate răspunsurile ultima dată când |- 
am audiat... 

În vreme ce Paula cobori în bibliotecă să îi telefoneze lui 
Buchanan, Tweed urcă scările în fugă, îndreptându-se către 
biblioteca mică. În capătul celui de-al doilea rând de scări o 
întâlni pe Lavinia. 

— Vrei să-mi dai o mână de ajutor? îi ceru el. 

— Oricând, zi sau noapte, replică ea cu un zâmbet de 
Mona Lisa. 

— Acest dispozitiv cu trucuri pe care Bella îl folosea 
pentru a chema oamenii, începu Tweed în vreme ce stăteau 
lângă biroul victimei. Este mult mai sofisticat decât am 
crezut eu. Am venit aici singur şi am umblat la ea. Există un 
sistem care înregistrează toate apelurile pe care le-a iniţiat 
şi răspunsul persoanei din conac pe care o chema. In plus, 
înregistrează ora exactă a conversaţiei. 

Apăsă un mic întrerupător. 

Apelul Bellei către Marshal de a veni să o vadă la zece 
seara se făcu auzit. 

El o privi pe Lavinia, care-şi pusese mâna la gât. 

— Nu mă exteriorizez des, se scuză ea. 

— Îmi cer scuze, e vina mea, trebuia să te previn... 

Tăcu când auzi confirmarea lui Marshal că va fi acolo la 
ora zece. Tweed indică spre un ceas din sertar care arăta 
ora când vorbise fiecare. Opt seara pentru răspunsul lui 
Marshal. 

— Lucru care arată că întâmplările s-au petrecut între opt 
şi zece seara, remarcă Tweed. Acum aş dori să vorbesc cu 
Warner Chance. Deci care dintre butoanele numerotate 
este el? 

— Numărul doi. 

— Mulţumesc. 

— Şi acum te voi lăsa să vorbeşti cu el, spuse Lavinia, 
apoi plecă, închizând cu grijă uşa în urma ei. 

Tweed trase două fotolii apropiate aşezându-le faţă în 

faţă. Era curios să vadă pe ce uşă va intra Warner în birou, 
aşezându-se pe unul din fotolii. Uşa secretă alunecă într-o 
parte şi Warner pătrunse înăuntru, apropiindu-se din 
spatele scaunului Bellei. Purta jachetă şi pantaloni de 
catifea, arătând foarte elegant, dar nemulţumit. 

— Ce mai e acum? mârâi el. Şi am auzit că Snape a fost 
arestat. Ai prins criminalul? 

— Nu încă, dar mă apropii. Snape este doar un spion 
lacom. 

— Intotdeauna am crezut asta despre acest om. 

— Doamna Bella Main a fost ucisă între opt şi zece seara. 
Ştim acest lucru sigur acum. Spui că te aflai în 
apartamentul tău atunci. Cu siguranţă a venit cineva să-ţi 
spună noapte bună sau ai primit vreun telefon. 

— Te superi dacă îmi aprind un trabuc? Mulţumesc. 

Scoase o tabacheră, luă un trabuc şi o pereche de 
foarfeci. Taie meticulos vârful trabucului, apoi zăbovi şi mai 
mult aprinzându-l. „Îşi oferă timp pentru a se decide ce să 
spună”, se gândi Tweed, dar ochii căprui goi nu-l părăsiră 
pe Tweed nici un moment. 

— Nu a venit nimeni să mă vadă. Nu am primit nici un 
telefon. Deci nu am alibi. Dar înţeleg că nici majoritatea 
membrilor celor două familii nu au alibiuri. 

O tentă defensivă îşi făcea loc în vocea lui Warner, 
observă Tweed din ultimele lui remarci. 

— După moartea ei, Bella a lăsat un testament care te 
numeşte pe tine şi pe fratele tău drept codirectori ai unei 
bănci fabulos de bogate. Dacă i s-ar întâmpla ceva fatal lui 
Marshal, întreaga afacere ar cădea în braţele tale. 

— Acum ascultă-mă, Tweed. 

Un iz de brandy pluti către nările lui Tweed. Warner 
băuse, şi acest lucru sporea ferocitatea din vocea lui. 

— Poţi face o presupunere majoră aici - că un alt 
testament mi-ar aduce totul mie. Mai este şi Lavinia, o 
doamnă extrem de capabilă pe care Bella a admirat-o şi 

care se ocupa de posesiunile ei în calitate de contabil-şef. 

„Acum o nouă manevră, se gândi Tweed, - îndreptarea 
suspiciunilor către altă persoană.” 

— Totuşi, ai un motiv serios, insistă Tweed. 

Warner trăgea furios din trabuc. Se ridică. 

— Te provoc să mă acuzi de crimă fără să ai absolut nici 
o probă. M-am săturat de tine. Dacă mai continui, am să mă 
plâng comandantului Buchanan că mă hărţuieşti. Noapte 
bună, domnule. 

Warner ieşi furtunos, de data aceasta folosind uşa 
principală către bibliotecă. „Tipic pentru Warner, se gândi 
Tweed, să folosească ameninţarea pentru a scăpa de 
interogatoriu. A simţit oare presiunea?” 

Indreptându-se către bibliotecă, îl întâlni pe Harry care 
venea în grabă. Avea o expresie istovită. De asemenea, 
răsufla greu şi îi luă un minut să dea la iveală veştile. 

— A plecat! 

— la-o încet, Harry. Cine a plecat? 

— Porcul acela, Calouste. Am dat-o în bară de data asta. 

— Mă îndoiesc de asta, Harry. Vrei o bere? E destulă în 
dulapul de băuturi. 

— Nu, mulţumesc. Am ajuns la Cabana Vânătorilor, mi-a 
luat ceva timp să îmi ascund motocicleta în nişte tufe. Apoi 
m-am apropiat, am găsit un loc bun de ascunziş de unde 
puteam vedea cabana. Nici un semn de viaţă. Nici o lumină 
aprinsă acolo. Apoi, după scurtă vreme, s-a întâmplat. 

— Ce anume, Harry? 

— O nenorocită de maşină neagră mare, cu geamuri 
fumurii apare de undeva din spate. Demarează în trombă 
spre drum şi pleacă înspre Londra. Conducea un şofer în 
uniformă, cu un pasager în spate. Nu am putut să văd cine 
era. 

„Calouste mi-a scăpat din nou, îşi spuse Tweed în sinea 
lui. Acesta este rezultatul telefonului lui Snape.” Îşi sprijini o 
mână pe umărul lui Harry, care stătea tolănit pe un scaun. 

— Vino să iei cina cu noi. Mâine este o nouă zi. 
Când spuse acest lucru, Tweed nu bănuia că în dimineaţa 
următoare totul avea să explodeze. 

Tweed se aşeză la masă în camera în care se lua micul 
dejun - diferită de sufragerie - când sună mobilul. La 
telefon era Monica, suna din Park Crescent. 

— Îl am pe Philip Cardon pe fir. Foarte urgent. 

— Spune-i să îmi acorde treizeci de secunde pentru a mă 
duce într-un loc liniştit. 

Se îndreptă în grabă către sufragerie. Închise uşa şi se 
aşeză pe un scaun. 

— Philip, aici Tweed... 

— O criză de gradul unu - dacă vrei să îl elimini pe 
Calouste Doubenkian. V-am rezervat locuri tuturor la 
ultimul tren Eurostar către Bruxelles. Se află la cartierul lui 
general la mare distanţă în afara oraşului. 

— Vom veni, decise Tweed imediat. 

— Trebuie să-ţi dau nişte instrucţiuni speciale... 

Tweed nota tot ce spuse Philip, apoi închise telefonul. 
Philip terminase brusc convorbirea. Dădu un telefon scurt la 
Park Crescent, apoi se întoarse liniştit pentru a-şi termina 
micul dejun împreună cu Paula şi Newman. Măzgălise nişte 
instrucţiuni sumare pe o foaie din carnetul sau. | le înmână 
lui Marler, care citi notițele, apoi părăsi imediat masa. 

— Necazuri? şopti Paula în vreme ce doamna Grandy 
aduse alte farfurii cu ouă cu şuncă. 

— Doamna Grandy, spuse Tweed zâmbind, m-aţi putea 
ajuta să servim micul dejun în sufragerie? 

— Dacă spuneţi dumneavoastră, îngână ea. Înseamnă să 
pun o faţă de masă şi tacâmuri. 

— Ceva de genul acesta, îi şopti el Paulei, răspunzându-i 
la întrebarea de mai devreme. Voi explica atunci când se 
adună toată echipa. Între timp propun să ne bucurăm în 
linişte de micul dejun. 

După micul dejun el intră împreună cu Paula în 
sufragerie. Marler se mişcase repede. Era aşezat la masă şi 
termină de mâncat, alături de Newman şi Harry. 

Prima mişcare a lui Tweed fu să închidă uşa de stejar 
masiv izolată fonic, apoi propti un scaun cu spătar în 
dreptul ei. Se aşeză în capul mesei cu Paula în dreapta lui. 

— În primul rând, începu el, vă voi spune ce mi-a 
comunicat Philip când a deschis conversaţia, apoi 
instrucţiunile lui exacte... 

Când termină, Harry întrebă: 

— Dar Pete Nield care acum păzeşte baza din Park 
Crescent? 

— L-am informat deja şi ni se va alătura. 

— Îmi place să aud asta, replică Harry. El îmi păzeşte 
spatele, şi eu pe al său. 

— ÎI numesc pe inspectorul-şef Hammer la comandă cât 
timp lipsesc eu. L-am avertizat, de asemenea, pe Buchanan 
să-i interzică să o aresteze pe Crystal - datorită faptului că 
nu avem suficiente probe. Deocamdată. 

— Va mărturisi Snape acum? se întrebă Paula. 

— Buchanan l-a interogat şi nu a putut scoate nici un 
cuvânt de la el. Astfel că se odihneşte într-o celulă. 

— Ei bine, am scăpat de spionul care îl informa pe 
Calouste, reflectă Paula. 

— Unul dintre spioni, o corectă Tweed. Sunt convins că se 
mai ascunde unul în acest conac. Spionul principal. 

— Ai vreo idee cine poate fi? 

— N-am nici un fel de indiciu, îi spuse Tweed. Apropo, le 
voi spune lui Marshal, Warner şi Lavinia că am prins un fir la 
Londra şi trebuie să cercetăm diferite localităţi. Şi, de 
asemenea, că nu ne întoarcem în seara aceasta. Incă un 

lucru, Philip m-a avertizat că este foarte frig în Belgia acum. 
Deci înveliţi-vă bine. 

Se aflau pe punctul de a pleca, adunaţi în hol, când apăru 
Leo. Îl trase de mânecă pe Tweed. 

— Am putea să ne plimbăm puţin, doar noi doi? Am dat 
peste ceva important. 

— Îmi spui când mă întorc. Sunt în întârziere. 

— Mă întreb, ce o fi vrut să-ţi spună? întrebă Paula în 
timp ce coborau scările. 

— Încă una dintre închipuirile lui, bănuiesc. 

— Ei bine, nimic important nu se poate întâmpla cât 
lipsim noi. 

Fu o remarcă pe care va regreta amarnic că a făcut-o. 

— Ultimul tren Eurostar pleacă la şapte şi un sfert seara, 
le aminti Tweed celor din echipa sa adunaţi în biroul lui din 
Park Crescent. Deci voi veţi sosi cu taxiuri separate la ore 
diferite. Monica v-a distribuit biletele de întoarcere pe care 
le-a primit prin curier. Şi ar trebui să vă odihniţi. Când 
ajungem acolo, bănuiesc că totul se va transforma într-o 
luptă deschisă. 

— Nu pot să îmi iau cu mine geanta de scule? îi ceru 
Harry. 

— Nu! Tweed era cât se poate de categoric. V-am 
explicat deja avertismentul lui Philip. Calouste controlează 
o anume secţie extrem de coruptă a poliţiei belgiene 
condusă de inspectorul Balouster Benlier. Dacă împuşcam 
un poliţist, ne prind şi putem să stăm într-o închisoare 
belgiană timp de şase luni. Da, somnul ar fi o idee bună. 
Trebuie să fiţi în alertă maximă pe durata întregii călătorii. 

— Îţi vei lua cu tine doar mâinile tale letale, bătrâne, îl 
tachină Pete Nield pe partenerul său. 

— Eu nu voi dormi, afirmă Paula. Eu rezist treizeci şi şase 
de ore la rând. 

Toţi în afară de Paula părăsiră biroul pentru a merge 
acasă. Pete Nield se întoarse imediat. 

— Am verificat rapoartele agenţilor externi, am trimis 
răspunsuri după ce i le-am arătat lui Howard, care a fost de 
acord. Cel mai neliniştitor a fost al omului nostru din 
Marsilia, care a spus că a fost filat. 

— Văd că i-ai ordonat să se urce la bordul unui vas de 


242 


croazieră ca ospătar, apoi să părăsească nava în Gibraltar, 
spuse Tweed. 

— Lucru pe care l-a făcut. Nu ne permitem să-l pierdem 
pe Roger. Şi trebuie să ne asigurăm că e în siguranţă. Este 
unul dintre cei mai buni agenţi ai noştri. 

— Te felicit pentru hotărârea ta. 

— Poate ar trebui să urcăm să-l vedem pe Howard cu 
rapoartele, sugeră Nield. 

— Vom face asta acum. Îşi verifică ceasul. Timpul zboară. 
Vom lua ceva de mâncare cu toţii în Eurostar. Această 
expediţie va fi interesantă. 

— Interesantă? întrebă Paula sceptică. 

— Calouste a fost o abatere. Mi-a răpit timpul destinat 
anchetării celor două crime. 

— O abatere? spuse ea indignată. A încercat să te 
omoare de patru ori. 

— La asta m-am referit când am spus abatere. Tweed se 
ridică. Paula, îţi sugerez să îţi iei nişte haine groase. Când 
Philip spune „frig” se referă la un ger siberian. La întoarcere 
treci te rog pe la locuinţa mea din Bexford Street şi ia şi 
nişte lucruri pentru mine. 

— Lucrurile de care am nevoie sunt deja la Bexford 
Street, deci va însemna un drum dus-întors. În caz că n-ai 
observat, biroul meu e plin de rapoarte pe care trebuie să 
le rezolv înainte de a pleca. 

— Ai tu grijă. Pete, văd că ai braţele pline de rapoarte. E 
momentul să urcăm la Howard şi să-l liniştim din nou. ŞI 
Monica se duce la magazinul de delicatese ca să aducă 
nişte mâncare caldă pentru noi trei, pentru mai târziu. 
Napoleon spunea că o armată mărşăluieşte cu burta plină, 
o modalitate nedemnă de a merge la război, mă gândesc 
eu. 


Era întuneric şi exact şapte seara când taxiul care îi 
transporta pe Tweed şi pe Paula opri la baza scărilor la gara 

Waterloo. 

— Tu mergi înainte singură, îi şopti Paulei în vreme ce 
coborau. 

Ea urcă în fugă treptele care duceau spre peronul pentru 
Eurostar. Tweed irosi intenţionat câteva minute sortând 
măruntul pentru a-l plăti pe şofer şi a-i da un bacşiş 
generos. 

Ştia că restul echipei sale ajunsese mai devreme, fiecare 
de unul singur şi la intervale de timp. Ştiau în ce vagon să 
se îmbarce, numărul acestuia fiind scris pe bilete. 

Tweed purta cojocul său căptuşit cu blană şi cu guler de 
astrahan, pe care i-l adusese Paula din Bexford Street. 
Escaladă treptele, apoi cobori pe scara rulantă către trenul 
care se întindea de-a lungul platformei. Tweed trecu de 
verificări şi se îmbarcă în vagonul corect. Clasa a doua era 
ocupată doar de echipa lui împrăştiată. _ 

Paula stătea pe un loc de pe ultimul rând. In partea 
opusă stătea Newman, citind o carte de radio-tehnologie. 
Marler era cu două rânduri mai în faţă. Nield se afla la 
jumătatea vagonului în vreme ce Harry stătea în faţă 
veghind uşa. 

— N-ai avut probleme cu controlul? îl întrebă Paula pe 
Tweed, aşezat pe locul de la fereastră. Ce ai în servieta 
aceea îndesată? 

— Am spus pur şi simplu „acte” şi am deschis servieta. 
Este umplută cu dosare cu hârtii nefolositoare pe care mi 
le-a bătut la maşină Monica, plus pijamale, trusa de 
bărbierit, un costum nou. Genul de lucruri pe care le-ar 
avea un om de afaceri care merge într-o deplasare. Tu cum 
te-ai descurcat? 

— l-am spus bătrânului ticălos că mă întâlnesc cu iubitul 
meu francez. Avea o verighetă pe deget. Probabil era 
plictisit de moarte de nevasta lui cicălitoare. Prin urmare, 
doar s-a strâmbat la mine. 

Trenul plecă uşor din staţie când Newman se ridică, îi 

salută discret ca şi cum ar fi fost politicos cu nişte pasageri 
necunoscuţi. 

— Tweed, îmi pare rău, dar am uitat să-ţi spun ceva. 
Când cercetam Cabana Vânătorilor mai devreme, ţi-am 
spus despre sofisticatul sistem radio agăţat pe horn. M-am 
urcat acolo şi am tăiat două fire cheie, ceea ce a stricat tot 
sistemul. 

— Nu-ţi face griji, îi spuse zâmbind Tweed lui Newman în 
vreme ce acesta se îndrepta către toaletă pentru a masca 
scurtul dialog purtat cu Tweed. 

— Acum îmi spune, îi şopti el Paulei. De aceea am ajuns 
aici. Mă întrebam ce este cu sistemul lui de comunicaţii. 
Avea nevoie de el pentru a transmite instrucţiuni către 
toate băncile de pe continent pe care le deţine. S-a retras 
imediat la cartierul lui general pentru a rezolva această 
problemă de comunicaţie. 

— Se întâmplau multe atunci, spuse Paula şi ridică o 
mână ca să-şi ascundă un căscat. ; 

Închise ochii şi îşi odihni capul pe umărul lui. În scurt timp 
adormi. Trenul se opri pentru puţin timp în Ashford, apoi 
merse mai departe prin comitatul Kent. Luna apăruse pe 
cer, iar Tweed privea lung către livezile de pe margine, 
siluetele lor stranii începând să prindă contur. Călătorise 
ceva la viaţa lui, dar cel mai mult îi plăcea Anglia. 

Trecerea prin tunel fu o altă delectare. El ura marea. Pe 
orice fel de ambarcaţiune, când drăcia se legăna, el suferea 
de rău de mare, până când Paula îl forţa să ia o pastilă de 
dramamină. Apoi se ducea pe punte să privească valurile 
legănându-se. Îşi pierdu interesul când trenul ieşi la 
suprafaţă şi intrară în Franţa. 

Trenul se apropia de staţia Midi din Bruxelles când Paula 
se trezi. Se duse la toaletă pentru a-şi da cu apă pe faţă, 
apoi se întoarse pe deplin revigorată, dezmorţindu-şi 
mâinile şi picioarele. 

— Nu uita, îi reaminti Tweed, Philip va purta o şapca roşie 

cu cozoroc, cu o garoafă artificială la butonieră. Cu alte 
cuvinte, aici încep problemele. Ne aflăm acum pe teritoriul 
nimănui. 


Când coborau, apăru Philip, mişcându-se sprinten. 

— Aceea este ieşirea. Afară vă urcați în primul dintre cele 
trei Land Rover-uri. Mişcaţi-vă... 

Apoi dispăru. Tweed se simţea uşurat. Intrarea în 
Bruxelles nu era diferită de alte locuri similare. Erau 
înconjurați de blocuri înalte cu apartamente ieftine. Era un 
frig năprasnic şi în câteva minute se aflau deja înăuntrul 
Land Rover-ului lor, care avea un girofar albastru. Îînăuntrul 
celui de-al doilea Land Rover, Newman se aşeză la volan cu 
Marler lângă el. Harry era la volanul celui de-al treilea 
vehicul împreună cu Pete. Erau gata de plecare. 

Paula privi afară la galaxia de lumini aproape orbitoare. 
Restaurantele erau luminate şi înăuntrul lor oamenii 
serveau cina, râdeau, ciocneau paharele. Cluburi de noapte 
cu lumini strălucitoare. Pe fațadele lor erau poze uriaşe cu 
tinere fete semidezbrăcate. În faţa câtorva dintre cluburi, 
lumea stătea la coadă, cupluri îmbrăcate elegant aşteptând 
o masă. Întregul oraş avea o strălucire de neon. 

— Suntem pe faimosul Boulevard de Waterloo, explică 
Philip conducând Rover-ul în continuare. Am rezervat o 
cameră, sau mai bine spus camere, la acest monstru la 
care vom ajunge imediat. 

— Nu stăm acolo, spuse ferm Tweed. 

— Am rezervat de asemenea o masă mare pentru cină 
pentru toţi la cel mai bun restaurant din oraş, în Grand 
Place. _ 

— Nu vom cina acolo, îi spuse Tweed. In orice caz acum 
conduci spre est, şi tocmai am depăşit restaurantul pe care 
l-ai menţionat. 

— Exact. În ambele cazuri, aprobă Philip. Inspectorul 
Benlier, care conduce cea mai coruptă unitate de poliţie din 

Belgia, are legături peste tot. Ne îndreptăm direct către 
cartierul general al lui Calouste, care este şi centrul de 
comunicaţii. Ceea ce am spus mai devreme despre hotel şi 
cină este pentru a-i arunca praf în ochi lui Benlier! 

— Inteligent din partea ta, comentă Paula. 

Îl privi pe Philip, cel mai bun agent al lui Tweed din 
Europa. In vârstă de aproape patruzeci de ani, avea o faţă 
cu trăsături pronunţate, bărbierită, cu păr şaten şi părând 
mai tânăr decât indica vârsta. Îl plăcuse dintotdeauna. El 
luă pentru moment mâna de pe volan pentru a-i strânge 
braţul. 

— N-ai de ce să te temi. 

— Nu sunt câtuşi de puţin îngrijorată, se ascunse ea. 

El scoase două săculeţe de piele din buzunar şi îi dădu 
unul ei. Ea îl desfăcu şi scoase o mică ţepuşă ţinută în 
poziţie verticală de un suport greu din cauciuc. Erau mai 
multe în săculeţ. 

— Ce este asta? întrebă ea. 

— Un prieten al meu inginer din Rotterdam le-a făcut 
pentru mine. 

Zâmbi. Ea îşi aminti că el zâmbea mereu. 

— Deştept truc. Dacă apare vreo maşină de poliţie în 
spatele nostru, arunci câteva pe fereastră. Oricum 
aterizează, datorită suportului rotund din cauciuc ele stau 
imediat în poziţie verticală, cu ţeapa în sus. Nu le face prea 
mult bine roţilor. l-am dat şi lui Marler un săculeţ. 

Drumul era acum şerpuit şi mergeau cu viteză printr-un 
pasaj. leşind pe partea cealaltă, întâlniră farurile puternice 
de la traficul din sens opus. Paula îşi cobori parasolarul. 
Philip îşi pusese ochelari fumurii. 

— Acesta este un drum lat, remarcă ea. Ca o autostradă 
sau ca un drum european. 

— Şoseaua principală de ieşire din oraş. 

— Nu-mi place Bruxelles-ul, spuse ea. E plictisitor. 

— Aşa este, aprobă Philip. Prefer mai degrabă Ghent-ul şi 

regiunea flamandă decât zona de nord-vest. Flamanzii sunt 
mult mai prietenoşi şi mai primitori. Acea zonă ar trebui să 
facă parte din Olanda. Aici se vorbeşte franceza. Cu asta 
am spus totul. 

Se făcu linişte pentru o vreme. Lăsaseră oraşul în urmă. 
De ambele părţi luna lumina câmpul deschis. Din ce în ce 
mai puţine maşini veneau înspre ei, îndreptându-se către 
Bruxelles. Paula răsuflă uşurată. 

— Ei bine, e mai linişte acum. Mă bucur... 

Nu apucă să-şi termine propoziţia. Zgomotul din ce în ce 
mai puternic al unei sirene de poliţie răzbătea în spatele lor. 
Apoi altul. Şi altul. Girofarurile lor erau în funcţiune. 

— Şiretul inspector Benlier s-a prins de diversiunile mele, 
deci pregătiţi ţepii, avertiză Philip. 

— Trei maşini de poliţie şi toate îi depăşesc pe Harry şi 
pe Bob Newman, avertiză Paula după ce privi în oglinda 
retrovizoare. Noi suntem ţinta lor. 

— Deschide fereastra, spuse el, vin pe partea aceea. 

Paula făcu astfel şi apoi îl privi pe un poliţist în uniformă, 
care îşi coborâse geamul, în maşina de poliţie din dreptul 
lor. Acesta rânjea, ţinând ceva în mână şi pregătindu-se să 
arunce înăuntru. Ea închise rapid geamul. După o secundă, 
grenada lovi geamul ei şi un nor de vapori albi pluti în 
afară. 

— Gaze lacrimogene, spuse Philip. 

— Ce oameni de treabă, se răsti Paula. 

El îi dădu un mic instrument ca un extinctor de flăcări în 
miniatură. Avea un muştiuc lung şi subţire. Philip rânjea în 
vreme ce apăsă acceleraţia la maximum, trecând în viteză 
de prima maşină de poliţie. 

— Vezi butonul acela de pe chestia aia? E plină cu ulei; 
pui obiectul pe marginea ferestrei, apeşi pe buton şi un jet 
împroaşcă drumul. Vei face asta când spun „acum” pentru 
a doua oară. Când spun prima dată „acum”, arunci un 
pumn de ţepi afară. Vezi acea limuzină neagră mare care 

vine din sens opus? Se unduieşte pe tot drumul. Şoferul 
este beat. Aici începem să creăm haos, spuse el jubilând. 

— Paula, dă-mi spray-ul acela acum, strigă Tweed din 
spate. Ai prea multe de făcut pentru a te sincroniza cum 
trebuie. 

— Bună idee, aprobă Philip. Doar fii atent la limuzina 
aceea. 

Aceasta viră de la stânga la dreapta, apoi din nou la 
stânga după ce trecea peste benzi. Dintr-un motiv 
necunoscut, şoferul avea lumina interioară aprinsă. Ea îl 
zări o clipă pe grăsanul îmbrăcat în haine de gală. 

— Acum! strigă Philip. 

Maşina de poliţie cea mai din faţa aproape îi ajunsese, 
apropiindu-se din nou de pe partea din dreapta, sirena ei 
făcând un zgomot infernal. Paula cobori geamul şi aruncă 
doi pumni de ţepi. 

— Acum! strigă Philip pentru a doua oară. 

Tweed avea deja geamul coborât. Spray-ul era deja 
aşezat la marginea ferestrei. O cantitate impresionantă de 
ulei ţâşni pe carosabil, formând o baltă neagră în lumina 
lunii. 

Se auziră câteva bufnituri puternice când ţepii distruseră 
cauciucurile maşinii de poliţie aflate în faţă. Aceasta se roti 
lateral şi izbi partea din spate a limuzinei, împingând-o într- 
o parte. Cea de-a doua maşină de poliţie patină pe ulei şi 
intră în partea laterală a primei maşini de poliţie. Cea de-a 
treia maşină de poliţie încercă prea târziu să evite şi lovi 
lateral cea de-a doua maşină. Şoferul gras al limuzinei 
cobori legănându-se, nevătămat şi ridica pumnul, dând din 
gură. 

— lată haosul, spuse Philip. 

Aplecându-se pentru a privi în oglinda retrovizoare, Paula 
zări o grămadă de metal contorsionat care îi amintea de un 
depozit de fiare vechi. Cu dibăcie, Newman viră larg, urmat 
de Harry, evitând accidentul de departe. 

— N-a fost o sincronizare rea, spuse Philip, totul a depins 
de estimarea poziţiei limuzinei. 

— Ei bine, acum a rămas totul în urmă, spuse Paula. 

Inchise fereastra rapid. Un aer îngheţat intrase în Land 
Rover-ul lor. Philip avea încălzirea dată la maximum şi în 
curând ea se simţi din nou confortabil. 

— L-am înfrânt pe inspectorul Benlier, remarcă ea 
uşurată. 

— O, acestea au fost doar focurile de început, replică 
Philip. 

— Ce vrei să spui? întrebă Tweed. 

— Eu numesc asta preludiu. Mai departe ne avântam 
spre Ardennes, la cartierul general al lui Calouste de la 
Château les Rochers pentru a-l distruge. Să nu vă aşteptaţi 
la o petrecere de Crăciun. 

Ardennes 


— Părăsesc drumul principal imediat, îndreptându-mă 
către Ardennes, spuse Philip. E unul dintre cele mai sterpe 
ţinuturi pe care le-am văzut prin Europa. Izolat. Turiştii nu 
ajung niciodată aici. _ 

Paula îşi cobori puternicul binoclu compact. Il îndreptase 
înainte în vreme ce se aflau încă pe drumul principal. 

— Cred că ar trebui să ştii că am văzut o mulţime de 
faruri venind înspre noi din direcţia Liege. 

— Sunt veşti bune, spuse ironic Philip, virând spre 
dreapta şi părăsind drumul principal. Benlier are o secţie 
din unităţile lui corupte detaşată temporar în Liege. 

— Încotro ne îndreptăm? întrebă Tweed. 

— Este ruta directă către Namur şi Marche, dar voi ocoli 
ambele oraşe folosind drumuri de ţară. Va fi o călătorie 
dură. 

— Călătorie dură? repetă Paula. Şi atunci cum s-ar numi 
ceea ce tocmai am trăit? 

— Cartierul general al lui Calouste este situat sus, în 
Ardennes. Château les Rochers, un castel vechi aşezat la 
graniţa dintre Belgia şi minusculul stat Luxemburg. Astfel 
că el poate spune că este rezident al oricăreia din cele două 
tari, care îi convine la un moment dat. 

— Ținuturile acestea prin care trecem sunt plate ca un 
deşert, comentă Paula. E ca un peisaj selenar, stâncos. 

— Am părăsit drumul principal fără ca tu să-ţi dai seama. 

S-ar putea să păcălim la fel şi acele maşini de poliţie. 

Peisaj selenar? Când privi afară, Tweed se gândi că 
descrierea Paulei era perfectă. Land Rover-ul începuse să 
se clatine dintr-o parte în alta. Aşa-zisa câmpie plană era 
pustie. Suprafaţa ei era presărată cu pietre mici şi prundiş. 

— Intreaga zonă este instabilă, remarcă Philip degajat. 

Paula îl privi rapid şi îşi dădu seama că era abătut. El se 
gândea cum să-i scoată din această situaţie. Nu îl mai 
văzuse niciodată atât de serios. Reacţia ei fu de a se 
îmbărbăta. Se aşeză bine pe locul ei, îşi puse binoclul la 
ochi şi privi înspre cele trei maşini de poliţie. Se auzea un 
vuiet depărtat. Nesăbuiţii încă aveau sirenele pornite în 
această zonă complet părăsită. lar luminile lor albastre încă 
licăreau. Idioţii. Paula se orientă asupra maşinii din frunte. 
Un poliţist stătea cu capul şi cu umerii ieşiţi prin trapă. 

— Un bărbat slăbuţ, spuse ea, în uniformă completă, cu 
tresă aurie şi umeri laţi. Ţine gura deschisă ca şi cum ar 
tipa. 

— Acela trebuie să fie Benlier însuşi, îi spuse Philip, 
strigând en advance. 

— Se crede Napoleon la Austerlitz, comentă Tweed ironic. 

Dintr-odată înclinația drumului se schimbă. Acum urcau o 
pantă abruptă, din ce în ce mai sus. Paula îşi îndreptă 
binoclul către destinaţia lor. 

— E o creastă înainte, raportă ea. Pe marginea ei sunt 
câţiva bolovani mari, dintre care unul este enorm. 

— Nu erau acolo când am trecut pe aici în recunoaştere 
acum trei zile. A avut loc o alunecare de teren... 

— Indreaptă-te către acea despărţitura dintre ei, îi indică 
Paula. Exact la stânga de acea crăpătură. Land Rover-ul va 
trece cu uşurinţă. 

— Aşa crezi? întrebă Philip. 

— Să faci cum ţi-a spus ea, ordona Tweed. Are ea un plan 
şi deseori are dreptate. 


1 En avant! [?!?] - înainte. 

— S-a făcut, aprobă Philip rânjind. 

— Newman şi Harry sunt imediat în spatele nostru, 
raportă Paula privind înapoi. 

— La fel şi maşinile de poliţie, remarcă Philip. 

— Aşa e mai bine, spuse Paula coborând geamul câţiva 
centimetri şi respirând aerul rece. 

Creierul ei funcţiona acum la capacitate maximă. 

— Mai bine decât ce? o ironiză Tweed. 

— Decât a sta închis. Conacul îmi dădea fiori. Nu era mai 
bine nici în Pădure. O atmosferă claustrofobică. 

— Lucru care ar fi putut constitui un element, observă 
Tweed, în acele crime. 

— Nu rata despărţitura, strigă Paula către Philip, care 
tocmai vira, îndreptându-se către deschizătură, urmat de 
vehiculele lui Newman şi Harry. 

— Aşa e mai bine, adăugă Paula. Vei trece exact printre 
ele. 

— Mă voi furişa printre ele, spuse el rânjind din nou. Și 
cred că m-am prins de strategia ta... 

— Mai bine mai târziu decât niciodată. 

Land Rover-ul avu aproape un metru loc când trecu 
printre  şirurile de bolovani. Paula privi solul nesigur 
presărat cu bucăţi de rocă. 

— Parchează vehiculul îndreptat către vârful dealului, 
sugeră ea. S-ar putea să fim nevoiţi să plecăm rapid dacă 
totul începe să cedeze. 

— M-am gândit la asta, replică amiabil Philip. E precum 
nisipul mişcător. 

Celelalte două vehicule ajunseseră după ce trecuseră 
prin deschizătură. Urmaseră exemplul lui Philip, parcând cu 
faţa înspre vârful dealului, în cazul unei plecări de urgenţă. 
Se auzea zgomotul unor focuri de armă, deşi maşinile de 
poliţie care îi urmăreau, apropiindu-se cu viteză, erau încă 
la jumătate de kilometru în urma lor. 

— Pregătiţi-vă să înfruntaţi duşmanul, cum se spunea 

acum o sută de ani, ordonă Tweed. 

Se împărţiră în grupuri de câte doi. Tweed şi Paula 
verificară cu atenţie stabilitatea bolovanului. El se sprijini 
uşor de acesta şi masiva rocă începu să se clatine. La 
celălalt capăt, eforturile Paulei de a o mişca eşuară. 
Rămase neclintită. 

— Va fi nevoie de amândoi pentru a-l mişca atunci când 
va veni momentul, îi strigă Tweed Paulei. Din acest capăt 
pot vedea prin despărţitură când se apropie ei. Când strig 
„acum!”, împingi cu toată puterea. 

Dincolo de despărţitură Newman şi Marler testaseră doi 
bolovani apropiaţi unul de celălalt. Erau aşezaţi în spatele 
bolovanului celui mai mic, care arăta înfricoşător. 

În urma lor, Harry, împreună cu partenerul său, Nield, 
stătea în spatele a doi bolovani care aproape se atingeau. 
Paula observă ce anume făcuse ca bolovanii să se oprească 
în locul acela. În spatele blocajului era o porţiune de teren 
plat, înainte ca suprafaţa să urce abrupt către o creastă 
depărtată. Porțiunea plană le încetinise avântul aproape în 
totalitate, iar dâmbul pe care stăteau îi oprise. Pentru 
moment. 

Era linişte totală acum sub lumina lunii. Benlier probabil 
că le ordonase oamenilor lui să închidă sirenele pentru a-i 
auzi comenzile. Cele trei maşini de poliţie se opriseră din 
mers pentru moment şi singurul sunet care se auzea era 
uruitul motoarelor lor în depărtare. Nu se mai auzeau 
pocnituri de armă inutile, şi peste Ardennes se lăsase o 
linişte adâncă. 

„Calmul dinaintea furtunii”, se gândi Paula. 

Ca şi restul echipei, ea îşi pusese mânuşile groase de 
condus. Dacă împingea cu mâinile goale pe suprafaţa dură 
a pietrei, ar fi sfârşit având palmele tăiate şi pline de sânge. 
Lovi cu picioarele o piatră plată pentru a-şi pune sângele în 
mişcare. Apoi merse către locul în care Tweed privea de 
după giganticul lor bolovan. 

— Du-te la locul tău, spuse el încet. Când vin, voi striga: 
„Acum!”, iar tu împingi cu toată puterea. Dar fii foarte 
atentă să nu te duci odată cu bolovanul. 

— Am înţeles. 

Cele trei Land Rover-uri fuseseră parcate cu faţa către 
vârf. Zgomotul motoarelor lor se pierdea în cel al 
motoarelor maşinilor de poliţie care se apropiau. 

— Nu mai durează mult acum, avertiză Tweed. 

— Cu cât mai repede, cu atât mai bine, replică Paula. 

Era îngrijorată că forţa sa împreună cu cea a lui Tweed nu 
avea să fie de ajuns pentru a urni masivul bolovan. Şi-ar fi 
dorit să inspire adânc, dar îşi dădu seama că nu era o idee 
bună. La înălţimea aceasta aerul era precum gheaţa lichidă. 

Privind de după margine, Tweed îl zări pe Benlier, 
nemişcat. Purta mânuşi albe, care arătau ridicol. Intârzia 
intenţionat pentru a creşte tensiunea. Pentru a le distruge 
nervii. 

Apoi ridică mâna în aer, executând o mişcare de înainte. 
Strigă o comandă pe care Tweed nu o desluşi. Maşinile de 
poliţie accelerară înainte, cu cea a lui Benlier în frunte, iar 
cele două maşini de susţinere în urmă. 

— Acum! strigă Tweed. 

Paula împinse cu toată puterea. Bolovanul nu se clinti. 
Apoi începu să se deplaseze înainte şi în jos. Aproape că se 
duse odată cu el. Amintindu-şi avertismentul lui Tweed, îşi 
înfipse picioarele în margine şi îşi recăpăta echilibrul, apoi 
privi spectacolul. O avalanşă de bolovani se prăvălea, iar 
acum putea să zărească şi inamicul. 

Cu jumătate din corp ieşit pe trapa maşinii, Benlier privi 
îngrozit. 

— Virează! ţipă el la şofer, care nu mai auzi ordinul. 

Benlier era paralizat de frică. Totul se prăbuşea. 
Înălţimea uriaşă a bolovanului îl acoperea. Încercă să intre 
în maşină, dar secundele deveniseră ani. Imensa greutate a 
bolovanului lovi maşina, zdrobind-o. Trupul lui Benlier se 
află undeva între metalul contorsionat. Fără să se oprească 
vreun moment, bolovanul se rostogoli cu viteza sporită la 
vale, iar pentru Tweed şi Paula, care priveau, nu părea mai 
mult decât o piatră mare zărită în depărtare. 

Marler şi Newman îşi puseseră în mişcare ambii bolovani. 
Una dintre maşinile de poliţie evită la câţiva centimetri 
primul bolovan, dar fu strivită imediat de cel de-al doilea. 

Şi mai departe pe deal, Harry şi Pete puseseră în mişcare 
doi bolovani simultan. Paula zări şoferul încercând panicat 
să îi evite. Se afla pe mijlocul drumului când ambii bolovani 
îl loviră, răsturnând vehiculul în momentul impactului. 

Liniştea subită lăsată deasupra întregului Ardennes fu un 
şoc. Tweed îşi reglă ochelarii cu infraroşii, apoi spuse încet: 

— Nici un semn de viaţă. Sunt morţi cu toţii. 

— Armele, strigă Philip. 

Se îndreptă în viteză spre locul carnagiului. Paula alergă 
după el înainte ca Tweed să o poată opri. Îl ajunse din urmă 
pe Philip, care se opri să-i vorbească. 

— S-ar putea să fie înspăimântător. 

— Nu mai mult decât ce am văzut în laboratorul 
profesorului Saafeld, îi răspunse ea imediat. 

Ajunseră mai întâi la rămăşiţele maşinii lui Benlier. Acolo 
se afla jumătate din trupul unui poliţist care încercase în 
zadar să iasă. Paula îşi scoase o mănuşă şi se aplecă pentru 
a-i scoate bastonul de la centură. Il şterse de sânge pe 
uniforma lui. Philip scosese şi el un baston, de Dumnezeu 
ştie de unde. Apoi afişă o expresie de mulţumire. De la 
centura aceluiaşi cadavru scosese un pistol automat 

calibrul 32. Verifică arma. Era încărcată şi nu fusese 
murdărită de sânge. 

— Paula, spuse el, ridicându-se şi rânjind, un cadou 
pentru tine. 

Îi înmână pistolul, iar ea îl apucă cu plăcere. Mai întâi, 
verifică din nou mecanismul, observând că era încărcat. 
Apoi îşi ridică haina de blană şi vâri arma în cizmă la 
piciorul stâng, care-i servi drept tocul pe care nu îl avea. 

Philip traversă în fugă panta către maşina de poliţie care 
sfârşise în şanţ, pulverizată de bolovanul trimis în jos de 
către Pete şi Harry. Nu-i veni să creadă când găsi întinse pe 
jos încă patru bastoane telescopice. 

Ştia că poliţiştii belgieni ţineau o rezervă într-un suport 
deasupra scaunelor. Impactul violent probabil că le 
aruncase pe fereastră. Cu mare satisfacţie strânse prada. 
Newman împreună cu Marler şi Pete cu Harry sosiră pentru 
a vedea ce se întâmplă. El dădu fiecăruia câte un baston. 

— Pot să ştiu ce se petrece aici? strigă către ei vocea 
calmă a lui Tweed care cobora în viteză panta. 

— Arme, spuse Philip. 

Îi dădu şi lui Tweed un baston. 

— Şi de ce mă rog avem nevoi de astea acum că poliţia a 
fost anihilată? 

— Pentru că sunt patru santinele la Château les Rochers. 

— N-am ştiut niciodată cum funcţionează acele lucruri, 
comentă Paula. 

Tweed prinse mânerul, apoi îl smuci lateral. Prelungirea 
ieşi în afară şi Tweed avea acum în mână un baston de cel 
puţin încă o dată mai lung. l-I dădu înapoi lui Philip după ce 
introduse la loc extensia. 

— Tu mânuieşti mai bine decât mine chestia asta. Deci 
care este următoarea mutare, Philip? 

— Ne îndreptam rapid către vârful Ardennes. Apoi 
atacăm Château les Rochers. 

Paula se aşteptase ca Château les Rochers să aibă o 
înfăţişare de poveste. In vreme ce traversa ultima creastă, 
îşi dădu seama cât de mult se înşelase. Era mai mult o 
fortăreață medievală cu mici turnulețe la colţuri. In centrul 
unui acoperiş drept se ivea un turn mare prevăzut cu o 
reţea de fire şi antene. Tweed se încruntă în momentul în 
care se opriră. 

— lată centrul lui de comunicaţii cocoţat mai sus decât 
copacii din spatele lui. De aici controlează imperiul lui 
bancar. Sper că e acasă. 


Calouste era acasă. 

Era o manie de-a lui să fie omul invizibil. Astfel că îşi 
construise la diferitele lui cartiere generale o serie de 
camere subterane - ca şi la Cabana Vânătorilor. Aceeaşi 
metodă fusese folosită şi la Château. Acum el lucra într-o 
pivniţă mare, luxos amenajată, de sub Château. 

Erau două intrări. Una era o trapă mare, acum deschisă 
dinspre un coridor de la parter care ducea prin nişte trepte 
către sanctuarul său. Ce-a de-a doua intrare era deasupra 
biroului la care stătea el. Nişte scări duceau către o 
platformă cu o uşă masivă din fier. Lângă uşă era un sistem 
de control încorporat în perete cu butoane numerotate de 
la unu la douăzeci şi patru. Separat era un buton maro care 
încuia mai puţin trapa sigură. 

Calouste era îmbrăcat cu o jachetă de catifea, pantaloni 
de catifea şi tenişi. Camera era întunecată, cu excepţia 
lămpii de birou sub care lucra acesta. Purta ochelarii săi cu 
ramă aurie prin care vedea bine. Deasupra bărbiei ascuţite 
gura se mişca rapid în vreme ce el dădea tot felul de 
instrucţiuni diferitelor bănci ale sale prin telefonul conectat 
la sofisticatul sistem de comunicaţii din vârful Château-lui. 

Nu auzise nimic din agitația de la baza culmii Ardennes. 
Orion, informatorul sau de la Hengisbury, îl avertizase că 
Tweed şi întreaga lui echipă părăsiseră conacul. Intuiţia lui 


259 


îi spusese că vin în Belgia. Acest lucru nu era o problemă. 
Inspectorul Benlier şi echipa lui îi vor omori pe toţi. Era 
deosebit de nerăbdător să audă că Tweed e mort. 

Un servitor de culoare apăru pe platforma de deasupra 
lui, ţinând în mâini o tavă cu un pahar şi o sticlă de coniac 
fin. Calouste îşi umplu paharul, apoi puse sticla lângă un 
pistol Glock. Calouste avea tot timpul la îndemână arma. ÎI 
făcea să se simtă în siguranţă. Închină pentru sfârşitul lui 
Tweed, principalul obstacol din calea planurilor sale de a 
prelua Banca Main Chance. 

Apropiindu-se cu mare atenţie de clădirea ca o fortăreață 
cu turnul ei de comunicaţii înalt, Tweed, cu Paula alături în 
Land Rover, urmăriră maşina lui Philip. Parcă în vârf, făcând 
semn şi celorlalţi care li se alăturară. 

Aproape de zidurile din spate ale fortăreței era un lac 
imens cu un baraj mare la unul din capete. Pe zidul dinspre 
lac al castelului era o cutie cu un furtun gros încolăcit. 

— Care e planul? întrebă Tweed. 

— Eu şi Harry vom cobori barajul şi o cantitate mare de 
apă alimentată de izvoarele naturale de pe vârful movilei 
aceleia va curge în lac. Inainte de asta voi ataşa furtunul 
acela către gura sistemului de aer condiţionat. Celălalt 
capăt al furtunului îl voi pune în lac. Într-o misiune de 
recunoaştere recentă am privit pe mai multe ferestre ale 
castelului. Toate camerele au căi de ventilaţie în perete. 

— Va funcţiona? se întrebă Paula. 

— Ai uitat că Philip a fost inginer de seamă înainte de ani 
se alătura. 

— Şi, remarcă Harry, zidurile castelului mi se par 
nesigure. 

— Şi că Harry a lucrat cândva în domeniul imobiliar, 
adăugă Tweed. 

II urmăriră pe Harry cum scoate din buzunarul hainei o 
daltă. Paula se amuză. Harry nu pleca nicăieri fără trusa lui 
de unelte, ascunse acum în buzunarele lui încăpătoare. Se 
aplecă înspre zidul castelului şi ciocăni încet mortarul, care 
căzu. Pietrele în formă de cărămidă de deasupra începură 

să alunece în jos. 

— Construcţia asta mizerabilă se poate prăbuşi. N-are 
consolidare, spuse el când se întoarse. 

Philip le făcu semn cu mâna să-l însoţească. Mai întâi se 
repezi către baraca din aluminiu de unde se regla aerul 
condiţionat. Desfăcu şuruburile unui panou rotund cu Feu 
întipărit pe el, apoi introduse un capăt al furtunului gros de 
cauciuc în gaură. Celălalt capăt îl aruncă în lac. 

— Cred că panoul acela pe care l-a îndepărtat, spuse 
Tweed, este pentru eventualitatea în care sistemul de aer 
condiţionat ia foc. Intregul castel ar fi cuprins de flăcări. 
Dacă nu se aruncă în el cantităţi mari de apă. 

— Dacă spui tu, replică Paula ezitant. 

Philip şi Harry îşi ocupaseră acum poziţiile la fiecare 
capăt al digului în dreptul unor roţi uriaşe pe care începură 
să le rotească. Paula privi fascinată cum vârful barajului, 
acoperit de mâzgă verde, începu să se scufunde rapid. Un 
val de apă adunat dincolo se revărsă în lac, apoi deveni un 
şuvoi masiv pe măsură ce Philip şi Harry continuau să 
învârtă roţile. 

— Ajunge, spuse Philip întorcându-se în fugă împreună cu 
Harry. 

Tweed îşi pipăi buzunarul pardesiului şi scoase un obiect 
de care uitase. Era masca scofâlcită purtată de individul pe 
care îl aruncase în mina de calcar de lângă Gladworth. l-o 
dădu lui Philip. 

— Un obiect straniu... 

— E făcut la Paris, îi spuse Philip, de către cel mai mare 
expert în măşti din lume. Costă o avere - e atât de flexibilă. 
Cred că voi purta asta. Ne-ar putea ajuta să trecem de uşa 
principală fără probleme. 

Ajungând la uşă, el ciocăni cu mânerul masiv din fier. Se 
deschise un vizor şi apăru chipul unui bărbat. Acesta păru 
surprins. 

— O, domnule Calouste. Credeam că sunteţi în birou. 

Harry stătea într-o parte lângă uşă, cu bastonul în mână. 
Se auzi cum mai multe chei sunt răsucite şi câteva lanţuri 
sunt îndepărtate. Philip intră, îşi desfăcu bastonul şi îl lovi 
pe individ în cap. Acesta căzu. Apăru un altul ţinând în 
mână un pumnal, pregătit să îl lovească pe Philip. Harry îl 
lovi peste cot cu bastonul. Acesta se încovoie de durere, 
scăpă pumnalul, moment în care Harry îi rupse şi celălalt 
braţ cu bastonul. După o lovitură puternică peste ceafă, el 
căzu peste tovarăşul său de gardă. 

— Coridorul acela este drept şi nivelat, remarcă Philip. 

__ Cel dinspre stânga noastră coboară. Calouste e o cârtiţă. 
Il vom găsi pe aici pe undeva, la subsol. 

Paula se furişă înaintea lui, o luă după colţ, coborând, 
apoi se opri. Arătă către ceva. O lumină slabă indica 
prezenţa unei trape, cu capacul ridicat vertical. Urmată 
îndeaproape de restul echipei ea cobori şase trepte după ce 
traversă o platformă. Camera de la nivelul subsolului era 
mare, cufundată în întuneric cu excepţia unei lămpi aprinse 
la celălalt capăt. O siluetă stătea aplecată asupra unui birou 
cu spatele la ea. 

Harry se opri şi verifică marginile deschizăturii cu ajutorul 
unei lanterne. Era acționată electric. Scoase un mic tub din 
buzunar şi stoarse o cantitate mică de substanţă între doi 
electrozi. Substanţa se întări imediat. 

Cu bocancii lor cu talpă groasă din cauciuc, ei nu făcură 
nici un zgomot când coborâră cu toţii pe platformă. În 
continuare, şase trepte din piatră duceau către o încăpere 
ciudată. Paula se furişă la capătul scărilor. 

Lumini orbitoare se aprinseră. Calouste se furişase pe 
platforma de deasupra biroului său. Ochii celor din echipă 
clipiră sub lumina puternică. Calouste ţinea un pistol Glock 
în mână, îndreptat direct către Paula. Tweed, aflat acum la 
nivelul podelei, o privi neliniştit în timp ce ea stătea cu 
spatele la zid. Calouste se adresă arogant într-o engleză 
învățată la o şcoală particulară: 

— Toţi de faţă la datorie. Dacă mişcă vreunul, o împuşc 
pe domnişoara Grey în piept. 

Cu toţii încremeniră. 

Paula privi peretele. Lângă platformă, dintr-un grilaj de 
ventilaţie picura apă. Calouste, în costumul lui de catifea, 
vorbea din nou, teatral. 

— Nici unul dintre voi nu veţi părăsi vii castelul. 

Tonul lui deveni sadic. 

— Cadavrele voastre vor fi mâncate de corbi, care pe-aici 
sunt feroce. Nu sunt vegetarieni. 

Chicoti. Un sunet neplăcut. Ochii lui erau la fel de 
tenebroşi ca şi sufletul său. Paula observă că podeaua 
cobora în pantă din locul în care stăteau ei. Leşină, 
alunecând în jos pe perete. Calouste se amuză. 

— E moartă de frică. Şi bine face. Asta o aşteaptă... 

Grilajul de ventilaţie de lângă Calouste fu aruncat de 
presiunea apei care se adunase. Un şuvoi tumultuos inundă 
camera când cea de-a doua gură de aerisire cedă. Calouste 
fu surprins momentan. Paula ţinti cu pistolul ei Browning şi 
îl împuşcă în genunchiul stâng. Ţipând de durere, Calouste 
scăpă pistolul şi îşi cuprinse cu ambele mâini genunchiul. Işi 
pierdu echilibrul şi căzu de pe platformă în apa de un 
metru. 

Întregul lac părea că intrase în cameră. Apa curgea către 
locul în care stătea Tweed. Acum avea cel puţin doi metri. 
El urcă treptele în fugă, ordonând evacuarea generală. 
Când ajunseră cu toţii pe coridor, apa era jos de trei metri. 
Calouste încerca disperat să meargă după ei, înotând 
câineşte. Ajunse la trepte şi se târî pe platformă în timp ce 
apa se scurgea peste ea. Faţa lui era acum o expresie 
terorii când privi în sus fluturând mâna încovoiată. 

— Salvaţi-mă, vă implor, ţipă el. Salvaţi-mă. Vă dau 
milioane! 

Harry se uită în jos către el. Cu o mână cobori trapa. 
Paulei i se păru că aude sunetul de os zdrobit. In timp ce se 

grăbeau de-a lungul unui coridor, Harry le arătă cum apa se 
scurge prin pereţi, tencuiala desprinzându-se. 
— Să ieşim naibii de aici - totul se va prăbuşi. 


Din vârful movilei, unde îşi parcaseră toţi maşinile, priviră 
scena dramatică de jos. Castelul se prăbuşea. Turnul înalt 
din mijlocul acoperişului, cu echipamentul de comunicaţii 
extrem de scump, se înclina încet către zidul din faţă. 
Ritmul său de dezintegrare spori. Căzu către zidul dinspre 
pârtia Ardennes, se desfăcu în mai multe secţiuni şi făcu o 
gaură uriaşă în zid. 

— E timpul să ne mişcăm, spuse Philip. 

— Trecem iar prin calvarul Bruxelles, spuse Paula. 

— Nu. Trecem prin minusculul stat Luxemburg. Inspre 
aeroportul din afara oraşului. Un avion pleacă mai târziu 
spre Heathrow. Aveţi toţi locuri rezervate. lată biletele 
voastre. Trebuie să plecăm acum. 

Land Rover-ul lui Philip îi conduse spre sud. Tweed stătea 
lângă el. Paula şedea pe bancheta din spate. Coborâră 
rapid de pe culmi pe drumuri înguste prin defilee. Pe 
ambele părţi stânci masive îi încadrau cu câte un pâlc 
ocazional de copaci pe marginea drumului. Paula se simţi 
uşurată să privească un peisaj diferit. 

În vreme ce amurgul auriu strălucea dinspre est, se 
apropiară de aeroport, care era foarte liniştit. Un singur 
avion aştepta în depărtare pe pistă. Inainte de a trece fără 
probleme prin formalităţile vamale, Tweed folosi mobilul 
Paulei pentru a-i telefona Monicăi şi a-i spune să folosească 
angajaţi de la Departamentul comunicaţii. Al doilea telefon 
fu către Jim Corcoran, şeful Departamentului de securitate 
de la Heathrow, care spuse că un autobuz le va întâmpina 
avionul. În cele din urmă, Tweed se întoarse către Philip, îi 
strânse mâna şi îi mulţumi călduros. 

— Philip nu vine cu noi? întrebă Paula. 

— Nu de data aceasta, spuse Philip cu o grimasă. Treaba 

mea este aici, în Europa. Mă îndrept către est... 

Când avionul lor decola, se luminase deja de ziuă. Paula îl 
privi pe Tweed şi îl întrebă la ce se gândeşte. 

— La cine a omorât-o pe Bella şi apoi pe doamna Carlyle. 

Jim Corcoran, şeful Departamentului de securitate de la 
Heathrow şi prieten apropiat al lui Tweed, întimpină avionul 
într-un microbuz imediat ce ateriză. 

— Trecem peste toate verificările, îi spuse lui Tweed când 
toţi coborâseră. Le-am spus că aparţineţi de SIS şi că 
sunteţi în misiune. Terorişti. l-au telefonat directorului tău, 
Howard, care a confirmat. Transportul vă aşteaptă în 
parcare. 

Tweed se afla în curând la volanul Audi-ului cu Paula 
lângă el. În timp ce părăseau aeroportul cu restul echipei în 
două Land Rover-uri, el explică: 

— Am vorbit cu Newman. Fiind un reporter strălucit, a 
ştiut unde să se ducă. Trebuie să verific urgent numerele 
din noiembrie şi decembrie 1912 ale Clarion. Newman a 
spus că Peg-Leg Pete e răspunsul. Peg-Leg e un excentric. 
Adună copii vechi pe nimic şi cere apoi sume enorme 
pentru a le expune pe proiectorul lui. Bob i-a telefonat să 
pregătească ediţiile. 

Era ziua-n amiaza mare şi soarele strălucea când 
aterizară la Heathrow. De acolo conduse Paula şi în cele din 
urmă ajunseră pe Watersend Lane, la capătul celălalt al 
Cartierului de Est. Pe străduţa liniştită zăriră o vitrină 
murdară cu numele Peg-Leg Pete's cu litere aurii şterse, 
abia vizibil. 

Îl urmară pe Newman înăuntru, în timp ce restul echipei 
rămase de pază afară. Un individ scund şi corpolent apăru, 
având un picior de lemn care bocănea în timp ce se deplasa 

cu ajutorul unui baston. 

— Două sute de biştari, mârâi el, cu mâna întinsă. ÎI privi 
fix pe Tweed. Două sute pentru prietenul tău subţire înainte 
de a folosi aparatul. C/arion-urile pe care vrei să le vezi sunt 
gata de vizionare. 

— Ba nu, Peg-Leg, spuse Newman răspicat. Înapoi la tine 
în birou până când prietenul meu verifică dacă ai ce-i 
trebuie. 

Luându-l pe Peg-Leg uşor de braţ, Newman îl invită într-o 
cameră mică şi închise uşa. Tweed se aşeză pe un scaun în 
faţa unui proiector de microfilme. Apăsă un comutator, 
scană pagina, folosi din nou comutatorul, apoi încă o dată. 

— Am găsit, spuse el. 

Arătă către un paragraf cu titlul: 


JAF CU VICTIME LA BANCĂ 


— Cinci copii ale întregului paragraf, te rog. 

Aşteptă ca Paula să facă fotografiile cu camera ei fără 
bliţ. Apoi puse un deget pe dată. Miercuri, 7 noiembrie 
1912. 

După ce făcu toate fotografiile paginilor apăsă 
comutatorul din nou. Nu găsi nimic până la ediţiile din 
decembrie. Apoi puse degetul pe un alt paragraf cu un titlu 
mare. După ce ea făcu copiile, scoase automat de aparatul 
foto, află ce îi mai trebuia. Fotografie pagina întreaga cu 
data de joi, 12 decembrie 1912. 

— Asta înseamnă mai mult de două sute de biştari, strigă 
Peg-Leg după ce ieşi din nou din biroul său, bătând frenetic 
cu piciorul şi cu bastonul. 

Newman scoase un plic cu două sute de lire în bancnote 
şi i-l vâri lui Peg-Leg în buzunarul de la piept al saco-ului 
său elegant. 

— Asta e suma la care ne-am înţeles, hoţ bătrân. Aşa că 
taci din gură! Am plecat. 

— Nu înţeleg, spuse Paula după ce părăsiseră Londra, şi 
convoiul de trei maşini se îndrepta către sud. 

— Vei înţelege, o asigură Tweed. Acum ne îndreptăm cu 
viteză maximă către conacul Hengistbury şi către 
rezolvarea celor două crime oribile. 

— Sper că asta e tot ce te aşteaptă, spuse gânditor 
Paula, care deseori dădea dovadă de o intuiţie incredibilă. 

În timp ce străbăteau tunelul creat de brazii măreţi care 
străjuiau deasupra lor, Paula avu din nou acelaşi sentiment 
ciudat pe care îl trăise când sosiseră prima dată. Uşuraţi, 
când ajunseră la intrare, ei trebuiră să aştepte doar câteva 
secunde până când porţile înalte din fier forjat se 
deschiseră larg. 

—E o zi minunată, observă ea în timp ce Tweed 
conducea către baza scărilor, o remarcă pe care în câteva 
minute avea să-şi dorească să nu o fi făcut. 

In spatele lor celelalte două vehicule ocoliră până în 
spate pentru a parca. 

Urcară scările şi uşa din stânga se deschise. Crystal 
aştepta să îi întâmpine în locul Laviniei. Ca şi sora ei 
vitregă, ea purta un pulover alb cu guler polo şi o fustă albă 
tricotată. Stătu nemişcată, cu mâinile împreunate în faţă. 

— Bine aţi revenit, îi salută ea cu o umbră de zâmbet. Am 
veşti sumbre pentru voi. Sunt hotărâtă să nu dau frâu liber 
temperamentului meu schimbător. Se opri. Leo a fost 
omorât. 

— Mergem în bibliotecă să stai jos, spuse Tweed, 
prinzând-o cu grijă de braţ. 

— Nu e nevoie. Dar mulţumesc. 

Tweed era şocat, dar ascundea acest lucru. Paula o 
privea atent pe Crystal, dar nu era nici un semn că ea va 
ceda. Avea un caracter mai puternic decât îşi imaginase 
Paula. Când intrară în hol, inspectorul-şef Hammer îi 
întâmpină, tonul lui fiind surprinzător de amabil când i se 

adresă lui Crystal. 

— M-am ţinut de cuvânt. Te-am lăsat să îi spui lui Tweed 
ce s-a întâmplat. Acum, te rog, fii bună şi du-te să te 
odihneşti în bibliotecă până vorbesc eu între patru ochi cu 
domnul Tweed. 

Crystal se îndreptă încet către bibliotecă. Lăsă uşa 
deschisă. Paula îşi dădu seama că ea va asculta pentru a se 
asigura că Hammer este exact. 

— Toate detaliile, te rog, îi ceru Tweed. 

— Omorât ca şi celelalte. Unul dintre acele neplăcute - 
adică oribile - coliere puse la gât de la spate în 
apartamentul lui. Stătea pe scaun. Avea gâtul sfâşiat. l-am 
telefonat lui Buchanan care l-a chemat pe profesorul 
Saafeld. Profesorul a venit direct la miezul nopţii cu Rolls-ul 
lui cu o echipă de medici. Până la autopsie, el estimează că 
crima a avut loc între miezul nopţii şi ora două în dimineaţa 
aceasta, cu erorile de rigoare, etcetera. l-am interogat pe 
toţi care au fost, după cum spuneau, în apartamentele lor 
dormind. Din nou nu au alibiuri. 

— Unde este Lavinia? întrebă Tweed. De obicei, ea 
deschide porţile. 

Crystal ieşi din bibliotecă păşind încet. Paula se minună 
de autocontrolul ei. Spuse ferm: 

— Mă îngrijorează Lavinia. 

— De ce? întrebă Tweed. Unde este? 

— Imediat după micul dejun, Marshal a spus că se duce 
la Seacove. A forţat-o pe Lavinia să meargă cu el. 

— Forțat? întrebă Tweed. 

— Ei nu i-a prea surâs ideea. L-a însoţit la maşină 
îmbrăcată cu pardesiul deoarece era frig la acea oră. El s-a 
întins de pe scaunul şoferului, a prins-o de mână, iarea a 
fost de acord să intre în maşină când el i-a spus că are 
nevoie de companie. Ea s-a urcat, şi Marshal a demarat. 

— Acum cât timp s-a întâmplat asta? întrebă nerăbdător 
Tweed. 

— Cam acum o oră. A, mai era ceva ciudat. M-am dus la 
cabana lui Snape şi am descoperit că rastelul cu arme 
fusese spart. Cineva furase carabina Winchester. 

— Hammer, spuse Tweed vorbind repede, te las la 
comandă aici. Noi trebuie să plecăm urgent. 

— Încotro? întrebă Paula în timp ce coborau în fugă 
scările. 

— Către Seacove, răspunse el urcându-se la volan. 

— De ce? întrebă ea aşezându-se lângă el. 

— Sper să ajungem la timp - pentru a preveni o a patra 
crimă. 


Paula nu va uita niciodată lungul drum către Seacove. 
Tweed viră prin curbele înguste precum un pilot la cursa de 
la Le Mans, mereu la limita vitezei maxime. Evită 
autostrada şi alese drumul de ţară. 

— Prea mult trafic, replică el când Paula se referi la 
autostradă. Tirurile care fac transporturi către West 
Country. Rolls-ul are o oră înaintea noastră. 

— Ce te-a neliniştit? întrebă ea. 

— Dispariţia puştii Winchester. 

— Vrei să ajungem acolo cât mai repede? 

— Asta e ideea. 

— Atunci opreşte la prima benzinărie din drum. 

— Nu putem pierde timpul. 

— Atunci cum ajungem acolo fără benzină? Uită-te la 
indicatorul de combustibil. 

Tweed privi în jos. Acul era aproape de zero. Cât mai 
dura până când motorul avea să se oprească pur şi simplu? 
O privi pe Paula. 

— Noroc că gândeşte cineva de aici. 

— Nu-ţi face griji. Îi atinse braţul. Trebuie să găsim o 
benzinărie în curând. 

„Aşa o fi”? se gândi el. Acesta era un drum pustiu de 
ţară. Nici o maşină nu venise din direcţia opusă de kilometri 

întregi. „Am putea sta aici în mijlocul pustietăţii, multă 
vreme”, se gândi el. Îşi păstră neliniştea pentru sine. 

Soarele strălucea peste frumosul ţinut. Pâlcuri de flori de 
şofran purpurii şi aurii ţâşneau pe marginea drumului, 
flancate de rânduri de narcise galbene. Dealuri verzi se 
întindeau pe ambele părţi. Primăvara venise în sfârşit. 
Tweed se sili să nu verifice poziţia acului de pe bord. Acum 
se aflau în Dorset şi Paula se minună de prospeţimea 
priveliştii. 

Trecură o curbă şi la o sută de metri în faţă câteva 
pompe erau aşezate la intrarea unei benzinării mici. Paula îl 
înghionti în coaste. 

— Vezi? îi strigă ea. Cobor eu să fac plinul. 

Pentru Tweed această operaţiune păru că durează o 
veşnicie. Apoi i se păru că durează un veac până când ea 
intră să plătească. Îşi dădu seama că degetele lui băteau 
rapid darabana pe volan. Se opri. Un ciocănit în geamul de 
pe partea stângă. Era Paula. Arătă către indicator. 
Rezervorul plin. El îi zâmbi larg. Ea se întoarse şi se aşeză 
pe scaun. 

— Audi Expresul circulă din nou. Ar fi lăsat Leo pe cineva 
în apartamentul său la ora aceea târzie? 

— Era înconjurat de familia lui, oamenii cu care trăieşte. 
Putea fi oricine. Să sperăm că vremea rămâne frumoasă. 

— Ai vreo teorie despre motivul pentru care a fost ucis? 
insistă ea. 

— Făcând o simplă presupunere, s-ar putea ca el să îl fi 
auzit pe spionul necunoscut telefonându-i lui Calouste 
pentru a-i spune că părăsim conacul. Acum te rog să 
păstrezi liniştea. Nu agreez conversaţia când conduc cu o 
asemenea viteză. 

Paula rămase foarte tăcută. Ştia că Tweed se gândeşte la 
moartea violentă a lui Leo. Înşiră în minte toate persoanele 
care se aflau în conac în acea noapte. Marshal, Lavinia, 
Warner, Crystal şi doamna Grandy care, până atunci, nu 

jucase un rol important în evenimentele de la Hengistbury. 

Ea se aplecă înainte dintr-odată. Treceau hotarul înspre 
Cornwall. În locul dealurilor înverzite se iviră stânci abrupte 
şi golaşe înspre mare, care îşi făcu o primă apariţie la 
stânga lor. 

Şi mai rău, soarele dispăruse. Apropiindu-se rapid dinspre 
vest, nori ameninţători de furtună umplură cerul. Atât de 
denşi şi de joşi încât păreau nişte munţi mişcători. Tweed îşi 
aprinse farurile. Vapori de ceaţă coborau peste stânci, 
învăluindu-le. Vântul se înteţea, aducând ceața spre 
parbriz. Tweed îşi porni ştergătoarele. Atmosfera era 
extrem de caldă şi de umedă. 

— Să sperăm că nu au ieşit cu aşa-zisul iaht minune, aşa 
cum l-a numit Marshal odată, în aceste condiţii, vorbi 
Tweed către sine cu voce tare. 

Urcară o stâncă, zărind înainte panta lungă şi abruptă 
către Seacove. Departe, în vale, zăriră cabanele albe, 
înghesuite laolaltă şi cu o despărţitură acolo unde rampa 
vasului Sea Sprite se întindea către plajă cu pietre. Nici un 
semn de viaţă. Paula inspiră adânc. 

— Ce este? întrebă Tweed. 

— Priveşte spre sud. Nebunul de Marshal iese cu iahtul 
înspre Golful Oyster. Şi se îndreaptă direct către porţiunea 
dintre promontorii. Virează vasul spre ocean. Valurile acolo 
sunt ca de furtună. 

— Poate că am ajuns prea târziu, spuse încet Tweed. 

Ajunseră pe plajă şi parcară Audi-ul. Paula ieşi în grabă şi 
intră în fugă pe uşa deschisă a cabanei lui Marshal. Nu 
zăbovi mult, apoi ieşi către locul în care se afla Tweed, la 
circa zece metri de rampă. 

— Lavinia nu este în cabană, spuse ea trăgându-şi 
sufletul. Nebunul de Marshal a luat-o la bord. 

— Nu e complet nebun, o asigură Tweed. Se întoarce. Nu 
i-a plăcut ce a văzut. 

„Nu e de mirare”, se gândi Paula privind Golful Oyster şi 
ceea ce îl aştepta dincolo. O furtună teribilă stârnea pe 
mare valuri cât munţii care se loveau puternic, aruncând în 
aer nori uriaşi de stropi. 

lahtul se îndrepta către mal în vreme ce valurile 
oceanului intrau în golf ca şi cum l-ar fi urmărit. Paula îl 
privi, rugându-se ca vasul să ajungă la rampă. 

— Arată într-adevăr ca un vas de croazieră în miniatură, 
remarcă ea. 

Vocea ei se schimbă şi îl prinse de braţ pe Tweed. 

— O, Doamne - deviază, probabil că a fost prins de acel 
curent subacvatic. 

Tweed privea fix. Pentru câteva minute motorul vasului 
rămase tăcut. Paula avu impresia că aude un alt motor, 
apoi îşi dădu seama că Marshal accelerase în încercarea 
disperată de a schimba direcţia. Nu reuşi să facă acest 
lucru. lahtul se îndrepta cu viteză spre Pindle Rock. Tweed 
şi Paula rămaseră tăcuţi unul lângă altul în timp ce partea 
din faţă a vasului se izbi de stâncă cu un zgomot de 

coliziune pe care îl auziră clar. Partea din faţa păru că urcă 
pe stânca colţuroasă, apoi alunecă înapoi în jos. Fură şocaţi 
de următoarea mişcare. 

Partea din spate se separă, devenind o ambarcaţiune 
diferită şi uşile deschizându-se în ceea ce deveni prora. In 
partea din spate o timonă de urgenţă, încadrată în sticlă, 
stătea deasupra punţii superioare, o cârmă nouă ivindu-se 
de la pupa. 

— Doamne, Dumnezeule! exclamă Paula. Funcţionează. 

— Nu credeam că se poate, aprobă Tweed. _ 

Îşi îndreptă binoclul către timona înălţată. Îl văzu pe 
Marshal cu şapca lui cu cozoroc manevrând cârma. Îl văzu 
pe navigatorul amator îmbrăcând o pelerină galbenă şi 
trăgându-şi gluga. Pentru a vedea mai bine, el coborâse 
geamul din faţă şi era stropit de marea învolburată. 

— S-ar putea să ajungă la rampă, strigă Paula acum că 
vântul se înteţise. 

— E posibil. 

— Fii mai optimist, se răsti ea. 

— Un val uriaş se apropie din spatele lui. 

— S-ar putea să îl ajute să ajungă la țărm. Gândeşte 
pozitiv, îl dojeni Paula. 

— E sânge pe Pindle Rock, avertiză Tweed. 

— Cred că a fost rănit. A fost o coliziune serioasă când 
nava s-a lovit. 

— Posibil. 

— Chiar trebuie să fii atât de pesimist? 

— Trebuie să fiu realist, îi răspunse el. 

— Eu nu văd sânge, îl contrazise ea, cercetând stânca cu 
binoclul. 

— Nu acum. O explozie de stropi a curăţat locul. 

— Ţi-ai imaginat tu, se răsti ea. 

— Eşti încordată, îi spuse el. Respiră adânc, relaxează-te. 

— Nu sunt niciodată încordată, se răsti ea din nou. 

— Îţi ordon să respiri adânc. Acum! 

Ea aproape se sprijinea de el. Luă o gură de aer, oţinu în 
piept, apoi îi dădu drumul. Aerul sărat îi pătrunse în 
plămâni. Simţi cum tensiunea acumulată slăbea. Tweed 
avusese dreptate. 

— lată-l că vine, spuse vesel Tweed. 

Ciudata ambarcaţiune era purtată de un val uriaş, 
manevrat cu dibăcie pentru a ajunge la rampă. Motorul era 
oprit pentru a o încetini. Intră pe rampa de lângă ei şi se 
opri în partea opusă celei în care stăteau ei. Paula răsuflă 
uşurată. 

Navigatorul cobori scările de la timonă, păşi şchiopătând 
pe punte, la zece metri de unde stăteau ei, rămânând în 
partea opusă a calei. Cu o mişcare rapidă îşi scoase 
pelerina şi jacheta şi le aruncă pe punte. Părul lung şi negru 
îi căzu pe spate. De sub pelerina aruncată apăru carabina 
Winchester, îndreptată direct către ei. 

— Nu mişcaţi! La cea mai mică mişcare vă trimit la naiba 
pe amândoi, spuse Lavinia. 

— Lavinia, ce faci? 

Glasul Paulei era plin de uimire şi de neîncredere. Se uită 
uluită la bărbia fermă, la faţa albă, la arma ţinută atât de 
hotărât în mâinile ei puternice. 

— După ce i-a omorât pe Bella, pe doamna Carlyle şi pe 
Leo, spuse Tweed cu vocea calmă pe care o avea mereu în 
momentele de criză, acum vrea să ne omoare şi pe noi. 
Cum, Lavinia, dacă îmi permiţi, cum vei scăpa de cadavrele 
noastre? 

— Bună întrebare, domnule Tweed. Vă arunc pe puntea 
din spatele meu. Apoi trimit vasul înspre Oceanul Atlantic, 
îţi convine aşa? întrebă ea cu un zâmbet şiret. 

Paula fu şocată de răspunsul dur al Laviniei. Gândurile i 
se învârteau în cap din cauza şocului. Următoarele remarci 
ale Laviniei înrăutăţiră situaţia. 

— Ai pierdut şirul, domnule Tweed. Priveşte în partea 
cealaltă a punţii. Recunoşti cadavrul încovoiat dinspre 
carenă? 

— Marshal, răspunse el prompt. Cu un colier care i-a 
zdrobit gâtul. Patricidul, omorârea propriului tată, este 
privit drept cea mai abominabilă crimă. 

— Tatăl meu? 

Vocea Laviniei era plină de venin. 

— L-am urât pe pseudotatăl meu. Am fost concepută 
când îşi făcea de cap cu doamna Mandy Carlyle, curva care 
cerea atât de mult pentru o noapte. Ea era pseudomama 
mea. Să putrezească în iad! Mama mea nu a putut avea 

copii şi şi-a dorit unul cu disperare. Lui Marshal i-a venit 
ideea, când Mandy Carlyle a rămas însărcinată, să îi 
mărturisească mamei mele adevărate cele întâmplate. A 
fost de acord să meargă cu nenorocita de Carlyle la o 
clinică privată departe de Hengistbury. Mama mea 
adevărată se prefăcuse că este însărcinată. După ce m-am 
născut, mama mea adevărată m-a luat la Hengistbury ca şi 
pe copilul ei. Clinica unde s-a întâmplat a falsificat actele 
pentru a acoperi totul. 

Vocea ei deveni şi mai sumbră. 

— Vă puteţi imagina cum am ajuns să îmi urăsc tatăl? 

— Îmi imaginez, spuse Tweed încet. Cum ai aflat? 

— Ştii asta. 

„Ține-o de vorbă”, îşi spuse el. Văzuse că piedica armei 
este ridicată. Lavinia nu trebuia decât să apese pe trăgaci 
şi amândoi erau morți. 

— Te rog să-mi spui tu. 

— Am găsit carnetul secret al lui Marshal. Sume uriaşe 
plătite nenorocitei de Carlyle. Şantaj. Am ghicit pentru ce. 

— De ce ai omorât-o pe Bella? 

— E evident. Îmi stătea în cale în preluarea băncii. 

Buzele Laviniei se încovoiară în acelaşi zâmbet viclean. 

— Avea optzeci şi patru de ani. Îşi trăise traiul. 

Paula era din nou surprinsă de lipsa de scrupule. 

— Logic, aprobă Tweed, fără nici o expresie pe faţă. Deci 
de ce ai omorât-o pe doamna Carlyle? 

— Din nou e evident. O dispreţuiam pe femeia aceea. ŞI 
putea deveni periculoasă, continuând şantajarea lui 
Marshal. 

— Ce s-a întâmplat când ai ajuns la Dodd's End? 

— l-am spus cine sunt. Mi-a zâmbit spunând că e o 
plăcere să îşi cunoască singura fiică. Era beată şi abia se 
putea ridica de pe scaun. 

— Deci ce s-a întâmplat apoi? 

— Remarca ei m-a înfuriat. Aveam un colier în servietă. 

Am spus că vreau ceva de băut, m-am dus în spatele ei 
către dulapul cu băuturi. A fost atât de uşor. Am pus 
colierul peste capul ei spurcat. Rânji. Nu am mai folosit 
niciodată atâta forţă. Aproape i-am smuls capul de pe 
umeri. 

— E de înţeles, spuse Tweed, încercând să intre în jocul 
ei. Dar de unde îi ştiai adresa? 

— Marshal, idiotul, o scrisese la sfârşitul unui carnet de 
cecuri secret. 

— De ce a trebuit înlăturat Leo? 

— A, Leo. Ea rânji, cu o expresie sadică. A auzit o 
conversaţie între mine şi Calouste când îl avertizăm că aţi 
plecat de la conac. Ştiam că va da din gură, astfel că 
trebuia înlăturat. 

— Din nou logic, aprobă Tweed cu aceeaşi voce slabă. ŞI 
acum Marshal? 

— Din nou e evident. El a moştenit banca. El stătea în 
calea preluării băncii de către mine. Bella a lăsat un 
testament final prin care mă numea pe mine proprietar 
dacă Marshal şi Warner nu mai sunt în viaţă. 

— Ştiai asta pentru că ai luat testamentul Bellei pe care ţi 
l-a dat sigilat când am vizitat-o prima dată. 

— Într-adevăr? Îşi înclină capul. Avocaţii nu au voie să 
dezvăluie asemenea documente. Deci, de unde ştii asta? 
întrebă ea intrigată. 

— Te-ai prefăcut că serveşti prânzul la hotelul Pike's Peak 
din Gladworth. În realitate, erai ocupată să îl seduci pe 
avocat pentru a-ţi arăta testamentul, iar apoi pentru al 
pune într-un plic oficial şi pentru a-l sigila. De unde ştiu 
asta? L-am sunat pe administratorul hotelului şi l-am 
întrebat dacă ai luat prânzul acolo. Mi-a spus că nimeni nu a 
servit prânzul acolo în acea zi. Am început să mă întreb ce 
ai pus la cale. 

— Inteligent, domnule Tweed. 

— lar Calouste Doubenkian este mort. A murit când 

conacul lui a fost inundat. 

— Într-adevăr. Ridică din sprâncene. Atunci îi pot vinde 
sultanului. Tânjeşte după aur în Orientul îndepărtat. 

— Aur? întrebă el, privind fix în ochii ei albaştri adânci. 

Acum o putea citi. Avea o licărire malefică pură în ochii 
aceia reci. 

— Ai fi putut fi un detectiv de primă clasă, domnule 
Tweed, observă ea îndreptând arma. 

Se auzi o explozie puternică, al cărei ecou răsună clar în 
liniştea momentului. 

Marler aterizase cu avionul său mai devreme, riscând să 
zboare prin ceaţă şi îl parcă pe micul aerodrom privat 
ascuns în spatele cabanelor. 

O vreme stătuse întins pe acoperişul înclinat pe partea 
dinspre țărm a cabanei lui Marshal. Evaluase situaţia critică 
şi un timp puşca lui Armalite stătuse deoparte, ascunsă pe 
acoperiş. 

Auzise fiecare cuvânt în liniştea apăsătoare de pe plajă. 
Avusese în vizorul lunetei silueta Laviniei pe întreaga 
durată. Îşi dăduse seama că Tweed extrăgea cât mai multe 
confirmări cu putinţă de la Lavinia, că încerca disperat, dar 
cu dibăcie să o ţină de vorbă. 

Când auzi ultima ei remarcă, văzând că îşi pregăteşte 
arma, apăsă pe trăgaci. Folosea un glonţ exploziv. 

Glonţul distrusese jumătate din capul Laviniei. Sângele 
ţâşni din el. Era atât de aproape de carenă încât atunci 
când se prăbuşi pe spate, cu picioarele în aer, în cădere 
trupul ei apăsa maneta de pornire. 

Motorul porni la turație maximă. Maneta fusese apăsată 
până jos, la maximum. Carabina căzuse odată cu Lavinia, 
pe punte. Marler li se alătură, iar Paula îl luă în braţe. 

— Intotdeauna apari exact la timp, Marler, spuse Tweed. 
Mulţumesc. 

El privi cum nava se îndepărtează cu ambele cadavre la 
bord. Coborâse în viteză pe rampă, exact la timp pentru a 
prinde un val gigantic. Acesta purtă vasul prin Golful 
Oyster. 

— Pare că se îndreaptă către ieşirea din golf, remarcă 
Marler. 

Paula privi marea de dincolo de promontoriile care 
străjuiau golful. O furtună violentă se pornise. Valuri imense 
se ciocneau, ridicând în aer tone de apă. Nimic nu putea 
supravieţui în acel infern. 

Rămăşiţele iahtului erau încă aşezate pe creasta valului 
deplasându-se cu o viteză extraordinară. Duse iahtul direct 
printre promontorii şi intră în Atlantic. Tweed privea cu 
binoclul. 

— Ambele cadavre se află la bord. Par să fie prinse în 
grămezile uriaşe de frânghie de pe punte. 

Ambarcaţiunea fu aruncată de pe creasta valului în 
marea învolburată. Prin binoclu, Tweed văzu cum era 

azvârlită de la un val la altul, rămânând în mod surprinzător 
în continuare dreaptă, cu cadavrele prinse în frânghii. Apoi 
cu viteză mare, plonjă înainte, adânc şi mai adânc. Nu mai 
ieşi la suprafaţă. 

— Cadavrele se află încă la bord, raportă Marler, care 
folosise propriul binoclu. Paza de coastă nu va găsi nimic 
niciodată. 

— Şi, spuse Tweed, rămăşiţele părţii frontale care s-a 
lovit de Pindle Rock au fost duse deja în Atlantic. 

— S-a terminat, spuse Paula, care îşi dădu seama dintr- 
odată că mâinile îi rămăseseră încleştate în buzunarele 
pardesiului. 

— Nu! avertiză Tweed. Nu s-a terminat încă. Înapoi la 
Hengistbury acum. 


Marler zbură înapoi la aerodromul privat pe care îl găsise 
la Leaminster. Era a doua oară când îşi veghease prietenii 
în vizitele lor la Seacove. 

Cu mintea încărcată de evenimentele dramatice la care 
asistase, Paula nu îşi putea aminti lungul drum înapoi. 
Crystal, care deschisese porţile, îi întâmpină la intrarea în 
hol. Stătu foarte dreaptă şi reuşi să afişeze un zâmbet de 
bun venit. 

— Trebuie să îl văd pe tatăl tău urgent, îi spuse Tweed. 

— Lucrează în apartamentul lui. 

Warner Chance stătea la biroul lui, cu un teanc de dosare 
împrăştiate. Tweed îi oferi imediat o versiune cenzurată a 
celor întâmplate - cum Marshal o luase pe Lavinia pe iaht, 
cum se aflau pe Atlantic când furtuna a distrus iahtul. Fără 
supraviețuitori. Intrând în apartament, Tweed observase o 
batistă mototolită pe birou. Va afla adevărul mai târziu. 

— Acum, domnule Chance..., începu Tweed. 

— Te rog, spune-mi Warner. 

— Acum, Warner - aurul. 

— Aurul? 

— Paula, continuă Tweed, arată-i lui Warner acele 
fragmente de ziar pe care le-am luat de la Peg-Leg Pete. 
Ea le aranja în ordine pe birou în faţa lui Warner. 


JAF CU VICTIME LA BANCĂ 


Noaptea trecută trei bărbaţi au fost ucişi când atacatorii 
au luat cu asalt Klempner's, o filială a băncii Kreditanstalt 
din Viena. Directorul şi doi dintre asistenții lui, aflaţi încă în 
incintă la miezul nopţii, au fost împuşcaţi mortal de către 
doi bărbaţi mascaţi. 800 000 de lire în lingouri de aur au 
fost încărcate în camioanele care aşteptau şi apoi au 
dispărut. Poliţia nu are până acum nici un indiciu despre 
identitatea criminalilor. 


Paula scoase apoi o fotografie a întregii foi din care 
fusese extras raportul. 

— Priveşte data, spuse Tweed. 6 noiembrie 1912. 

Paula scoase apoi al doilea extras din Clarion. 


BANCA MAIN CHANCE ÎNFIINŢATĂ ASTĂZI 


Ezra Main şi Pitt Chance au fondat o nouă banca 
puternică, Banca Main Chance. Administratorii băncii au 
confirmat că această nouă instituţie are resurse mai mult 
decât adecvate pentru a face afaceri la nivel naţional şi 
internaţional. 


— Acum priveşte data, îi ceru Tweed în vreme ce Paula 
desfăcea a doua foaie. 12 decembrie 1912. La doar o lună 
de la jaful lingourilor. Resursele „adecvate”. 

— N-am ştiut. Şi sunt sigur că nici Bella nu a ştiut 
niciodată. 

— Mai devreme, continuă Tweed, la solicitările mele, 
Paula a fost la Registrul Funciar din Gladworth. A luat o 
copie a planurilor de la Hengistbury, diferite faţă de cele 
care ne-au fost prezentate când am cercetat conacul. Cele 

pe care le-a obţinut ea arată un vast labirint de pivnițe sub 
conac. Am putea să le vizităm acum? Este butonul maro, 
pentru aşa-zise urgente din lift, bănuiesc... 


Cei trei se aflau în lift când Warner apăsă butonul maro. 
Coborâră. Când uşile se deschiseră, intrară într-un complex 
de pivnițe cu pereţi de piatră. Warner se opri în faţa unei 
uşi masive din oţel şi consultă un carneţel negru pe care îl 
găsise în sertarele secrete ale Bellei. Formă combinaţia şi 
se dădu înapoi când se deschise uşa. 

Pătrunseră într-o cameră uriaşă din oţel cu rafturi 
masive. Intraseră într-o peşteră a lui Aladin. Peste tot în 
jurul lor erau grămezi de lingouri de aur aşezate până la 
tavan. Un cărucior puternic stătea în capătul depărtat. 

— Ce naiba vom face cu toate acestea? întrebă, 
nedumerit, Warner. Nu-mi trebuie. Banca este, incredibil, 
solvabilă doar cu depozitele de numerar. 

— Klempner era o filială a băncii Kreditanstalt din Viena, 
spuse Tweed ca şi cum ar fi vorbit singur. Când aceasta - 
Kreditanstalt - s-a prăbuşit, falimentară, puţini ştiu că a fost 
ceea ce a declanşat Lunea Neagră de pe Wall Street, 
urmată de crah. Deci acest aur nu mai aparţine nimănui. Cu 
siguranţă poate fi vândut, câte puţin în timp colecționarilor 
de lingouri. Acesta nu este un sfat. Dacă va fi nevoie, voi 
nega spusele mele. Sunt sigur că banca va înflori în mâinile 
tale. 

— Acum Lavinia nu mai este, spuse Warner, o voi numi 
pe Crystal contabil-şef. Poate că este şocul morţii lui Leo, 
dar parcă s-a maturizat subit. 

— Şi îţi va fi o aliată excelentă, spuse Paula. 

— Trebuie să plecăm acum, anunţă Tweed. 

EPILOG 


La Park Crescent întreaga echipă, care se adunase mai 
devreme, plecase în grabă acasă pentru a se îmbrăca de 
gală. Cu excepţia Paulei. 

Tweed le spusese că îi scoate la cină la Mungano, cel mai 
scump restaurant din oraş. Paula deschise un dulap cu 
haine. 

— Am o nouă ţinută, ascunsă bine pe-aici. Vor aprecia 
gestul tău. 

— E ceea ce meritaţi cu toţii. 

— Stai acolo ca o statuie părând atât de gânditor. De ce? 

— Mă tot întreb dacă am înţeles bine cazul. 

— De ce? Nu înţeleg. 

— O frază pe care cineva a spus-o îmi tot vine în minte. 

— Ce frază? întrebă ea, aşezându-se pe biroul lui. 

— ii minte când jucau ruletă în bibliotecă? Şi Marshal s-a 
înfuriat, a ridicat roata de pe masă şi a aruncat-o pe terasă. 

— Da. 

— Îţi aminteşti ce a spus Warner Chance apoi? 

— Nu, nu îmi amintesc. Ce a spus? 

— Învingătorul ia totul. 

NOTA AUTORULUI 


Toate personajele înfăţişate aici sunt imaginare şi nu au 
nici o legătură sau asemănare cu vreo persoană reală. 

Acelaşi principiu al invenţiei pure se aplică şi în cazul 
organizaţiilor, clădirilor, reşedinţelor, oraşelor, satelor, 
instituţiilor, apartamentelor şi al ocupanților lor din Marea 
Britanie şi din străinătate. 

Neobositul Tweed, directorul adjunct de la SIS, se află 
in fața unui nou caz: Bella Main, temuta președintă a 
bâncii Main Chance, cea mai puternică instituție privată 
din Europa, se simte amenințată după ce a refuzat o 


ofertă enormă făcută de Calouste Doubenkian, renumit 
în toată lumea pentru lipsa de scrupule și de îndurare În 
afaceri, Citeva zile mai tirziu, Bella este ucisă, iar Tweed și 
Paula trebuie să investigheze crima atroce. A fost însă 
opera lui Calouste sau altcineva este responsabil? Pentru 


a afla adevărul, Tweed şi Paula sint nevoiţi să înfrunte un 
duşman invizibil, în încercarea de a face lumină în secre- 
tele întunecate ce stau la baza fondării renumitei bănci. 

